Šaļimovs Aleksandrs

Logs uz bezgalību

LOGS UZ BEZGALĪBU

Aleksandrs Šaļimovs

Zinātniski fantastiski stāsti

RIGA «LIESMA» 1984

Шалимов Александр Иванович ОКНО В БЕСКОНЕЧНОСТЬ Научно-фантастические рассказы Ленинград «Детская литература» 1980

No krievu valodas tulkojusi Gaida Līvensone Mākslinieks Vasiliļs Selkovs

Tulkojums latviešu valodā. Izdevniecība «Liesma», 1984

SAVĀDAIS VIESIS

Patlaban grasījos beigt populāru apcerējumu par telpu un laiku, te piepeši man šķita, ka dzirdu aiz loga kaut ko skrapstam.

— Muļķības, — es pats sev teicu, — tā ir dzirdes halucinācija — droši vien no pārpūlēšanās. Uzrakstīšu vēl vienu rindkopu un likšos gultā. Tātad: «Laika un telpas neatgriezeniskumu pierāda jau tas vien, ka .. .»

Pēkšņi atkal skaidri izdzirdēju aiz loga dīvaino skaņu. Atri noliku pildspalvu. Jāatzīstas, man kļuva neomulīgi. Es dzīvoju astoņpadsmitajā stāvā. Nama siena dienvidu pusē, uz kuru iziet mans logs, ir pilnīgi gluda, tur nav nedz balkonu, nedz kādu izciļņu. Kas gan varētu būt aiz loga rūts uz šaurās ārējās dzegas? Varbūt tas ir balodis? Ja nemaldos, baloži gan naktīs guļ, jo sevišķi tādā aukstā marta naktī…

Vēlreiz kaut kas noskrapstēja, un tad atskanēja viegls klauvējiens. Pielēcu kājās. Vispirms man iešāvās prātā, ka jāpamodina kaimiņš. Tomēr laikus atcerējos, ka viņš taču ir aizbraucis komandējumā. Piespiedu sevi pieiet pie loga un strauji atrāvu aizkaru. Aiz rūts tupēja kaķis. Parasts kaķis — pelēks ar melnām svītrām, garām ūsām un apaļām, dzeltenām acīm. Ieraudzījis mani, viņš žēli savie

bās un ieņaudējās. Mute plati atpletās, garās ūsas atliecās gandrīz līdz ausīm, bet acīs iezibējās zaļas dzirkste- lītes.

—           Ak tu nešķīsteni! — es iesaucos. — Kur tu esi uzlīdis, draņķis tāds!

Uzmanīgi atvēru logu, sakampu minci aiz apkakles un nosviedu istabā uz grīdas.

Kaķis saboza spalvu, nopurinājās un palūkojās man tieši acīs. Šķiet, viņa skatienā bija neliels pārmetums.

—          Draņķis tāds! — es atkārtoju un ielēju ar drebošām rokām sev baldriāna pilienus.

Kaķis aplaizījās un panācās tuvāk.

—    Vai tu arī gribi? — zobgalīgi pajautāju.

—    M-jā, — kaķis atbildēja un vēlreiz aplaizījās.

—           Kā tad, tūlīt dabūsi! — es teicu, ielikdams baldriāna pudelīti skapī.

—    Tas nav pieklājīgi! — man ausīs noskanēja vārdi.

—          Bet naktī ložņāt pa astoņpadsmitā stāva palodzēm — vai tas ir pieklājīgi? — es atcirtu. — Tpū, sasodīts, rādās, ka sāku jau pats ar sevi sarunāties.

Paskatījos, kur palicis kaķis. Notupies uz dīvāna, tas pētoši raudzījās manī. Tā vien šķita, ka gaida, lai sāku ar šo pļāpāt.

—           Nu, nelieti, kas tevi uzdzina te, augšā? — es jautāju. — Varbūt tu man to paskaidrosi?

Kaķis nicīgi nošņācās.

—           Re nu, — es pamāju, — tagad tu vari šņākt, cik uziet, pelēkais lops!

—           Sarunājoties lietot lamu vārdus ir vulgāri, — kaķis teica. — Tas liecina par zemu inteliģences līmeni. Man ir bezgala nepatīkami sākt mūsu iepazīšanos ar moralizēšanu, taču esmu spiests …

—    ???

Taja brīdī man acīmredzot patiešām nebija pārāk inteliģents izskats, jo kaķis padomājis turpināja:

—    Lūdzu, piedodiet, negribēju jūs sarūgtināt. Labāk

iepazīsimies! Mani sauc par Sokrātu.

—    ? ? ?

— Sokrāts, — kaķis atkārtoja. — Vai jūs saprotat, ko es saku?

Manas smadzenes darbojās drudžainā ātrumā! Vispirms iešāvās prātā delīrijs. Pēc tam mēģināju atcerēties, ko šovakar biju dzēris … Šķiet, madeiru no kolekcijas … Varbūt tādēļ? Bet ja nu viss ir daudz vienkāršāk: ja, sē

dēdams pie rakstāmgalda, esmu aizsnaudies? … Papurināju galvu un mēģināju koncentrēties. Paraustīju sev degunu, pavilku aiz auss ļipiņas. Tad paņēmu kaklasaites piespraudi un uzmanīgi iedūru sev pirkstā. Nē, šķiet, ka es nesapņoju. Skaidri sajutu savu ķermeni un pat sāpes no dūriena …

Pamanīju, ka visu šo laiku kaķis ar interesi mani vēro.

Tad man atausa gaisma: tas taču ir dresēts kaķis! Bez šaubām, un viss ir velnišķīgi vienkārši. Aizmucis no cirka. Tagad jau iemanījušies tā izdresēt dzīvniekus, lai tie taisa visādus trikus. Sim kaķim iemācījuši runāt. Tpū, un es vēl brīnījos! . ..

Jutu milzīgu atvieglojumu, tā ka tūlīt atguvu pašsavaldīšanos un kļuvu drošs.

—           Izrādās, ka tu esi viltnieks, — es teicu. — Skolots! Lai notiek, iepazīsimies ar! Tātad tu esi Sokrāts. Mans vārds ir Vasja.

—           Mur-r .. . Vasja… — kaķis atkārtoja. — Ļoti patīkami, lai gan — mazliet izklausās pēc iesaukas. Man bija kāds paziņa — Vasja, tikai viņš… — Kaķis sa- minstinājās.

—           Vai tev nepatīk mans vārds? Ja ne, sauc mani par Vasiliju Nikandroviču.

—          Ai nē, — kaķis pieklājīgi atbildēja. — Vasja skan vienkāršāk un … intīmāk. Saukšu jūs par Vasju.

—          Tātad norunāts! Bet tagad, Sokrāt, dod man ķepu, sasveicināsimies.

—    Tā taču nav pieņemts! Tas ir tik arhaiski… .

Sokrāts izrunāja šos vārdus ļoti skaidri un pareizi, bet

ar tikko jūtamu ārzemnieka akcentu.

—           Oho, arhaiski! — neviļus iesaucos. — Sokrāt, tev taču ir bagāts vārdu krājums! Interesanti — kā tu spēji iemācīties tik labi runāt? …

Man šķita, ka šis jautājums kaķi samulsina. Viņš paraustīja ūsas un, mazliet padomājis, atbildēja:

—          Tencinu! Jūs esat ļoti laipns. Lai gan… taisnību sakot, es neesmu izņēmums. Pie mums gandrīz visi tā runā.

—   Patiešām?

—          Jā . .. Bet, piedodiet, Vasja, man ir neliels lūgums — vai jūs neņemsiet ļaunā?

—    Nē, nepavisam!

—           Sakiet man «jūs»! Neesmu pieradis, ka, mani uzrunājot, saka «tu» — man tas mazliet derdzas.

—    O-o! — novilku, nedaudz apmulsis. — Lai gan — ar lielāko prieku. Ja jau «jūs», tad «jūs» …

—    Pateicos, — Sokrāts teica. — Ceru, ka jūs neiztraucēju ar savu ierašanos?

—    Nē jel! Tomēr es gribētu zināt: kā tu… tas ir, kā jūs nokļuvāt aiz mana loga?

—    Mur-r! — kaķis iesaucās. — Tas bija ārkārtīgi nepatīkami. Es pats ari lāgā neaptvēru. Laikam Ksans būs izstrādājis muļķīgu joku.

—    Ksans? Kas ir Ksans?

—    Ksans? Kā lai jums to paskaidroju? Ksans — tas ir Ksans. Mēs abi esam lieli draugi, kaut ari dažbrīd viņš ir neciešams. Mēs dzīvojam visi kopā: tētis, mamma, Ksans un es. Ksans ir viņu dēls. Turpretī es tāpat vien mitinos pie viņiem, kopš esmu nācis pasaulē. Mēs esam viena ģimene, kaut arī piederam pie dažādām — kā to mēdz saukt — sugām.

Jutu, ka man atkal noreibst galva.

—    Paklausies, Sokrāt, — es teičru, — tas ir, paklausieties … Beidziet melst niekus! Kāds te sakars ar tēvu un māti? Jūs esat aizbēdzis no cirka. No kura: no vecā vai arī no jaunā, ko nupat atklāja? Uz kuru pavēlēsiet jūs rītdien nogādāt?

—    Kas ir «cirks»? — Sokrāts jautāja. — Es nepazīstu tādu cirku. Nekad neesmu pat dzirdējis par cirku. Jums acīmredzot būs vieglāk mani nogādāt pie tēva, mātes un Ksana.

—    Pieņemsim, — es teicu, — ka tu, tas ir, ka jūs neesat neko dzirdējis par cirku. Pieņemsim, ka tā ir taisnība, lai gan es tam neticu: tu zini pārāk daudz visādu vārdu, lai nezinātu vārdu «cirks» … Taču liksim cirku pagaidām mierā. Kur tad pašlaik ir tavs tētis un mamma?

—   Viņi nav mani, viņi ir Ksana tētis un mamma. Domāju, ka viņiem jābūt kaut kur netālu . ..

—    Ko nozīmē — «netālu»? Šajā mājā, šajā ielā? Vai šajā pilsētā? Maskavā patlaban ir vairāk nekā astoņi miljoni iedzīvotāju.

—   Maskavā? — Sokrāts domīgi atkārtoja. — Nu kā tad, Maskavā! Mēs pagājušajā nedēļā ieradāmies Maskavā! Un apmetāmies telpās, kas ir ļoti līdzīgas jūsu istabai. Tur vienīgi nebija tik… — Sokrāts sastomījās. — Tik vecmodīgu mēbeļu …

—    Vecmodīgas mēbeles! — sašutis iesaucos. — Tu šīs greznās, vieglās mēbeles sauc par vecmodīgām? Tas ir •—

jūs saucat tās par vecmodīgām? Interesanti gan, no kurienes jūs esat ieradies Maskavā, ja tādas mēbeles jums šķiet vecmodīgas! Sī māja tikai šopavasar ir būvēta, un šīs ir vismodernākās mēbeles.

Es jau gribēju viņam pateikt, cik samaksāju par istabas iekārtu, taču laikus attapos un apklusu.

—    Piedodiet, — Sokrāts sacīja. — Nepavisam nevēlējos jūs aizvainot. Mēbeles, bez šaubām, nav sliktas, un jums ir tiesības uzskatīt, ka tās… kā jūs minējāt… ir vismodernākās. Arī šo māju varat uzskatīt par gluži jaunu. Lai gan šorīt mamma aizkaitināta uzskaitīja tētim visu, kā trūkst šajā mājā, un tētis apsolīja pameklēt kaut ko labāku.

—    Tētim, protams, būs ārkārtīgi viegli izpildīt savu solījumu, — es ironiski piebildu.

—    Kā tad, jo nav nekā vienkāršāka par dzīvesvietas maiņu, — Sokrāts piekrita.

—    No kurienes jūs īsti atceļojāt? — es painteresējos.

—    No kurienes atce … ko tas vārds nozīmē?

—    No kādas pilsētas jūs esat te ieradušies? Es domāju — tētis, mamma, Ksans un… jūs pats, Sokrāt.

—    Mēs atlidojām no Kalabaškinas.

—    Kas gan tā par Kalabaškinu? Kur tā atrodas?

—    Kur atrodas Kalabaškina? — Sokrāts brīnījās. — Jūs, Vasja, nezināt, kur atrodas Kalabaškina? Kāpēc jūs zobojaties par mani tāpat kā Ksans? Varbūt jūs domājat kādu citu Kalabaškinu? Nē, nē, mēs atlidojām tieši no tās pašas, kuru sauc par teorētiskās fizikas galvaspilsētu. Tētis tur strādāja … institūtā … Mur-r, es aizmirsu, kā to sauc, nu, tajā pašā, kā jau jūs zināt, kur pēta četru dimensiju telpas lauku …

—    M-jā, — es teicu. — Vai zināt, Sokrāt, labāk runāsim par kaut ko citu …

Tas viss, bez šaubām, varēja arī būt smalks cirka triks, taču, no otras puses ņemot, ja Sokrāts patiešām dzīvo kāda fiziķa ģimenē un šis fiziķis bijis tik nepiesardzīgs, ka iemācījis kaķim runāt, — tā jau var rasties lielas nepatikšanas gan fiziķim, gan noslēpumainajam institūtam, kas atradās man nezināmajā Kalabaškinā.

Kādu brīdi sēdējām abi un klusējām. Tad Sokrāts nožāvājās un aplaizījās.

—    Sokrāt, varbūt jūs gribat ēst? — attapies pavaicāju.

—    Pateicos. Es neatteiktos …

—    Man ir siļķe, pildīti pipari, krabji.. s

Uzskaitītie produkti neizraisīja Sokrātā sajūsmu.

—    Desa …

—   Mēs gan vispār esam veģetārieši, — Sokrāts ieminējās. — Es gribu teikt — tētis, mamma, Ksans un es pats. Taču desu vienu reizi esmu nogaršojis. Mani pacienāja Ksana draugs. Man desa patika …

—   Tad ir jauki! — es nopriecājos. — Tūlīt pagatavošu jums .,. uzkožamos.

—    Pateicos.

—    Vai vēlaties ar maizi vai bez tās? — es jautāju, sagriezdams desu.

—    Labāk bez maizes.

—   Sakiet — vai jūs peles ķerat? — es apjautājos, nolikdams viņam šķīvīti ar sīkos gabaliņos sagrieztu desu.

—   Ko jūs, Vasja, runājat, tas taču nav humāni! — Sokrāts iebilda, ķerdamies pie ēdiena.

Ticis galā ar desu, viņš vēlreiz pateicās un sāka mazgāties.

Varu teikt, ka man kaķi nav sevišķi simpātiski. Taču Sokrāts bija apbrīnojami kārtīgs un labi audzināts dzīvnieks. Ar nožēlu iedomājos, cik vienpusīgas ir mūsu zināšanas. Nodarbodamies tikai ar vienu jautājumu loku, izrādās, esam kļuvuši galīgi profāni visās citās nozarēs. Iekams nebiju ticies ar Sokrātu, man nebija ne mazākās nojausmas, kādi sasniegumi gūti dzīvnieku dresūrā. Agrāk, kā šķiet, tika uzskatīts, ka tādiem dzīvniekiem kā kaķiem vispār nav iespējams neko iemācīt… Es gan pats cirkā nebiju bijis vismaz pusotra desmita gadu… Nolēmu, ka visdrīzākajā laikā sākšu paplašināt savu redzesloku: aiziešu uz cirku, uz zooloģisko dārzu un, ja Sokrāts būs jāatdod viņa saimniekiem, noteikti pats iegādāšos kaķi. Bet kas tomēr ir tēvs, māte un Ksans? Kur viņus meklēt? Viegli varu iekulties nepatikšanās. Kurš gan negribēs dabūt runājošu kaķi… Laikam vislabāk būs, ja nesteigšos un pagaidīšu,t kad avīzēs tiks ielikts sludinājums vai arī paziņos pa radio. Sokrāta saimnieki,, noraizējušies par sava mīluļa pazušanu, noteikti viņu meklēs, visticamāk, ka griezīsies laikrakstos vai radio .., Varu jau, protams, piesardzīgi apjautāties arī cirkā… Lai gan tagad es gandrīz vairs nemaz nešaubījos, ka Sokrātam ar cirku nav nekāda sakara. Viņam nepiemita tā familiaritāte, kāda ir cirka māksliniekiem. Nē, nē, Sokrāts patiešām ir no ļoti inteliģentas ģimenes …

Un tad es iebelzu sev pa pieri. Man taču ir žurnālista magnetofons! Pašreiz ir grūti pateikt, kas notiks tālāk, taču nekad nevar būt par lieku lente, kurā ierakstīta intervija ar runājošu kaķi. Galu galā to varēs izmantot pat radioraidījumā «Pazīsti dzimto zemi».

Steidzīgi uzliku jaunu lenti un ieslēdzu magnetofonu. Izdzirdējis klikšķi, Sokrāts satrūkās.

—    A, — viņš noteica, — magnetofons… Cik milzīgi liels!

—    Nebūt ne, — es iebildu. — Tas ir ļoti portatīvs modelis.

—    Ņau! — Sokrātam paspruka. Taču tūlīt viņš savaldījās, palūkojās uz mani tāds kā apjucis, ar tādu kā nožēlu un novērsās.

—    Sakiet, — es vēlreiz atgriezos pie jautājuma, kas mani interesēja, — kā jums izdevās iemācīties tik labi runāt cilvēku valodā?

—    Jūs droši vien gribējāt teikt — krievu valodā? — Sokrāts precizēja.

—   Vai tad jūs protat arī citas?

—    Mamma man iemācīja mazliet franču valodu, bet pašreiz mēs abi ar Ksanu mācāmies angļu valodu. Tomēr angļu valoda man grūti padodas. Es laikam savu mūžu neiemācīšos pareizi izrunāt angļu vārdus.

—    Ļoti interesanti! Bet jūs sākāt ar krievu valodu, vai ne?

—    Visi jau sāk ar to, — Sokrāts atturīgi noteica.

—    Kā to saprast — visi? Ko jūs ar to domājat?

Sokrāts pārsteigts paskatījās uz mani.

—    Ko gan citu — sistēmu SKS … Kā lai to atšifrē?… Pasakiet taču priekšā, jūs jau zināt. . . Mur-r, atcerējos: starpsugu kontaktu sistēmu … Pēc šīs sistēmas …

Tā sākās mana intervija. Mēs runājām visu nakti. Lai gan Sokrāts arvien biežāk un biežāk žāvājās un laiku pa laikam pameta izteiksmīgus skatienus uz samta spilvenu dīvāna stūrī, es tikai uzdevu viņam jautājumus — citu pēc cita.

Neslēpšu, ka daudzas Sokrāta atbildes iedzina mani strupceļā… Savu mūžu vēl nebiju juties tāds profāns kā tajā neaizmirstamajā naktī, kad intervēju šo pašu apbrīnojamāko kaķi, kādu vien biju redzējis. Daudz kas no tā, ko Sokrāts stāstīja, man bija pilnīgi nesaprotams. Vai gan citādi maz varēja būt? Bioloģiju biju mācījies toreiz, kad šajā zinātnē neierobežoti valdīja Lisenko idejas, turklāt man tai nekad neatlika laika. Izrādījās, ka tā

ir ļoti attīstījusies. Nakts saruna ar Sokrātu man atklāja, cik bezgala atpalicis esmu bioloģijas zinātņu jomā, neko nejēdzu no starpsugu kontaktiem, starpsugu valodu programmētas mācīšanas un daudzām jo daudzām citām apbrīnojamām lietām.

Es jau grasījos apbērt Sokrātu ar komplimentiem par viņa pārsteidzošo erudīciju, bet viņš kautri pavēstīja, ka nebūt neesot izņēmums. Viņš pazīstot kādu baltu kaķe- nīti, kura lieliski runājot itāliski, un vilku sugas suni, kurš pārvaldot septiņas valodas, strādājot par sargu kaut kādās drupās un vadājot pa šīm drupām ekskursantus. Netiku gudrs, kas tās par drupām, taču kautrējos vēlreiz pajautāt. Jutu, ka mani jautājumi Sokrātam itin bieži šķiet naivi, un bija skaidri redzams, ka viņam ne visai patīk izskaidrot to, kas, pēc Sokrāta domām, ir pats par sevi saprotams… Tikai tad, kad pavaicāju, kāds, viņaprāt, ir starpsugu kontaktu galamērķis, Sokrāts neizturēja.

—    Pat Ksans neuzdotu tādu jautājumu, — viņš nočukstēja ar vieglu pārmetumu. Pēc tam sāka spriedelēt par mežonīga barbarisma gadsimtiem, savstarpēju ienaidu un iznīcināšanu un nākamībā gaidāmo augsto humānismu, starpsugu draudzību, sadarbību, saprašanos un cieņu.

—    Līdz pilnīgai harmonijai, bez šaubām, vēl ir tālu, — Sokrāts secināja, — taču agrāk vai vēlāk tā tiks sasniegta: to garantē prāta attīstības dabiskā gaita. Vai tā nav, Vasja?

Steidzos viņam piekrist, tomēr piebildu, ka šajā virzienā, kā redzams, pagaidām vēl maz kas ir darīts. •

—    Man, piemēram, — es uzsvēru, — līdz šim nav gadījies sastapties ar citu sugu pārstāvjiem, kas būtu pietiekami sagatavoti drošu starpsugu kontaktu nodibināšanai. Nupat aizvakar Maksis — manas dzīvokļa kaimiņienes foksterjers — ne par šo, ne par to, kad gāju viņam garām, sakampa mani aiz kājas.

—    Jā, jā, — Sokrāts žāvādamies man piebalsoja. — Ari man, Vasja, dažreiz nācies sadurties ar bezgala nekulturāliem … es, protams, lūdzu piedošanu… jūsu sugai radniecīgiem pārstāvjiem. Bet nekas, nekas, laiks darbojas mūsu labā … Vai tagad, Vasja, nederētu mazliet atpūsties? Šķiet, jau uzausis rīts? …

Man bija uz mēles vēl milzum daudz jautājumu, kurus gribēju uzdot savam ciemiņam, tomēr jutu, ka tā būtu

viesmīlības viselementārāko norma pārkāpšana. Tādēļ es tikai pateicu:

—          Protams, Sokrāt, jums jāatpūšas. Iekārtojieties uz šī dīvāna, kā jums pašam ērtāk. Centīšos jūs netraucēt.

Viņš nebija otrreiz lūdzams, atlaidās uz sāniem, nolika galvu uz samta spilvena, izstiepās un aizvēra acis.

Tomēr man vajadzēja Sokrātu vēlreiz traucēt. Bija taču jāsameklē viņa saimnieki, bet es pat nezināju, kāds tiem uzvārds.

—         Paklausieties, Sokrāt, — es teicu. — Pēdējais jautājums: kāds tētim un mammai ir uzvārds?

—          Uzvārds? — Sokrāts vaicāja, pavērdams vienu aci. — Ak uzvārds! — viņš žāvādamies atkārtoja. — Neatceros .,. Kāda tam nozīme? Tēti jau visi tāpat pazīst. Lūdzu, ļaujiet man gulēt!

Magnetofonu neizslēdzis, izgāju laukā no istabas, klusu aizvērdams durvis, un aizslēdzu tās.

Galu galā — ja tētis, mamma un Ksans patiešām dzīvo mūsu mājā, es bez pūlēm namu pārvaldē visu noskaidrošu. Sokrāts taču teica, ka viņi atlidojuši uz Maskavu pagājušajā nedēļā.

Bet namu pārvaldē nikna pasu nodaļas darbiniece man pavēstīja, ka ne šonedēļ, ne pagājušajā nedēļā, ne arī pirms mēneša mūsu mājā nav ievākušies jauni iemītnieki. Stāvoklis kļuva sarežģītāks… Ja nu Sokrāts patiešām būs aizmirsis, kāds uzvārds ir tētim, mammai un Ksanam?

Turklāt — vai viņš nav sajaucis datumus, kad aizbrauca no Kalabaškinas? Viņš taču beigu beigās kaķis vien ir …

Painteresējos, vai namu pārvalde reģistrē mājdzīvniekus, kas mitinās mūsu namā.

—          Kādus dzīvniekus? — pasu nodaļas darbiniece saskaitusies jautāja. — Vai suņus? Mums suņi nav jāreģistrē …

—   Mani interesē kaķi. Vai kaķus jūs pierakstāt?

Darbiniece tā paskatījās uz mani, ka es vienā mirklī

sarāvos maziņš. Tad viņa cienīgi kā skaldīt noskaldīja:

—          Man nav laika ar jums te jokus dzīt. Jūs neļaujat man strādāt. Skaidrs?

Un viņa novērsās, likdama saprast, ka saruna beigusies.

Nolēmu tomēr nepadoties.

—    Lūdzu, atvainojiet, — es viņai teicu. — Es jautāju pavisam nopietni. Man nepieciešams uzzināt, kam šajā mājā ir kaķi. Kā lai es to noskaidroju? Vai jūs man to nepateiktu?…

Darbiniece tik strauji pavērsās pret mani, ka es jau gaidīju jaunu sašutuma pilnu repliku, taču viņa pēkšņi kļuva vēlīgāka.

—    Kas jūs tāds esat? — viņa jautāja. — Vai tik nebūsiet no epidstacijas?

—    Nē, es šajā mājā dzīvoju. Bet šoreiz mani tas interesē kā žurnālistu, — es steidzos piebilst. — Te būs mana apliecība.

—    Skaidrs! — viņa atcirta. — Raksti ar: šajā mājā kaķu nav. Cik bija, tik sētnieki noķēra un atdeva vārīt ziepēs. Mums viss ir pilnīgā kārtībā. .. Vai kāds būtu kur pieklīdis? — darbiniece pēkšņi attapās un pārlaida man aizdomīgu skatienu. — Kurā dzīvoklī tas ir?

Atri viņu nomierināju, ka neviens nekur nav pieklīdis, un steidzos prom no namu pārvaldes.

«Re, kā tas ir … Ziepēs … Visur jau vēl nemāca kaķiem runāt un necenšas attīstīt starpsugu kontaktus … Nekas cits neatliek,» es prātoju, soļodams pa ielu, «būs jāiet uz cirku. Lai varētu rīkoties tālāk, jāizslēdz arī šī iespēja…»

Cirkā sekretārei — jaunai meitenei — paskaidroju, ka man nepieciešams runāt ar direktoru. Direktors, protams, bija ārkārtīgi aizņemts, taču arī šeit noderēja mana žurnālista apliecība. Direktors bija ar mieru mani pieņemt.

Sekretāre ieveda mani nelielā kabinetā, un es ieraudzīju sirmu, izspūrušu resnīti ar zelta zobiem un drūmu skatienu. Resnītis dzēra kafiju un pa telefonu ar kādu rājās. Nepabeidzis sarunu, viņš nometa klausuli un jautājoši pablenza uz mani.

Stādījos priekšā un piesardzīgi apvaicājos, vai vakar no cirka nav izbēdzis kāds dresēts dzīvnieks.

—    Izbēga, — direktors atbildēja. — Un kas tad ir?

Man pēkšņi kājas ceļgalos kļuva slābanas, un es apsēdos uz krēsla maliņas. Tātad Sokrāts …

—    Kas izbēga? — tikko dzirdami jautāju.

—    Melnā pantera. Par laimi, ir jau noķerta un atvesta atpakaļ. Tā ka, jaunais cilvēk, nekādas sensācijas nav.

Gribēju viņu noskūpstīt. Tomēr man vajadzēja pavisam droši pārliecināties.

—           Piedodiet, — es teicu, — bet vai dresēts kaķis jums nav aizmucis?

—    Kas … kas? …— Direktors sarauca uzacis.

—    Dresēts kaķis.

Direktors sāka smieties. Viņa smiekli bija dārdoši, pat karotīte kafijas tasē šķindēja.

—           Nesaprotu — kāpēc jūs smejaties? — es atļāvos direktoram aizrādīt.

Viņš apklusa un sāka slaucīt tumši pietvīkušo seju ar rūtainu kabatlakatu. Tad skaļi nošņaucās un teica:

—          Jūs esat oriģināls. Briesmīgi oriģināls. Ha, ha, ha! Dresētu kaķu nemēdz būt.

—    Kā tā — nemēdz būt? -

—           Nav! Kaķi ir visdumjākie dzīvnieki pasaulē. Neviens neuzņemas viņus dresēt. Nav nekādas jēgas. Iespējams, ka varētu vienīgi kaķenes, bet tikai tad, ja tām spalva ir triju krāsu …

—   Ja nu es tomēr jums parādītu dresētu kaķi?

—    Tik un tā es neticētu.

—    Bet ja šis dresētais kaķis prastu pat runāt?

—    Neticētu …

—    Kaut arī jūs pats būtu ar viņu parunājies?

—          Arī tad ne… Kā jūs teicāt, ar ko man būtu jāparunājas?

—          Ar kaķi. Ar kaķi, kurš runā krieviski tikpat labi kā mēs abi.

—              Paklausieties! — direktora balss kļuva skaļāka. — īzbeidziet savus idiotiskos trikus! Sakiet, ko vēlaties, vai ari palieciet sveiks!

—          Lai notiek, — es teicu. — Ja jums neviens nav aizbēdzis — uz redzēšanos!

Pagriezos, lai ietu prom, taču direktors mani aizturēja.

—          Pagaidiet jel! — viņš iesaucās. — Kāda velna pēc jūs izgudrojāt to joku ar kaķi?

—    Es neko neesmu izgudrojis.

—    Tātad jums ir dresēts kaķis?

—    Pieņemsim, ka ir.

—    Ir vai nav?

—    Jā, ir.

—   Un viņš izrunā vārdus?

—          Veselus teikumus. Var pat referēt par starptautisko stāvokli.

—          Paklausieties, — direktors teica, — vai jūs, jaunais cilvēk, pats neesat no kaut kurienes izmucis?

— Ja jūs neticat…

—           Skaidrs, ka neticu. Tomēr, ja jūs man parādītu kaķi, kuram esat iemācījis tā ņaudēt, ka šī ņaudēšana kaut vai daļēji atgādinātu cilvēka valodu, es ,..

—  .Ko tad jūs darītu?

—          Ko es darītu? Neko nedarītu … Mani tikai māc lielas bažas, ka viens no mums ir šķīries no saprāta.

—    Uz redzēšanos, — es teicu.

—    Nē, pagaidiet! Kur tas kaķis ir?

—    Manā dzīvoklī.

—           Ek, sasodīts, lai notiek! Brauksim! Ja šis kaķis vai izteikt kaut vai trīs vārdus, es viņu ņemšu. Bez šaubām, kopā ar jums.

—    Bet paklausieties …

—           Nē, tagad klausieties jūs. Brauksim… Vienosimies pēc tam. Ja kaķis runās, jūs to nenožēlosiet.

—    Bet es pat nedomāju …

—          Mani neinteresē, ko jūs domājat. Man jāredz jūsu kaķis. Sekretāre, mašīnu!

«Patiesību sakot, tā būs pat labāk, ja viņš apskatīs Sokrātu,» es klusībā prātoju, sekodams resnītim lejā pa rezerves izejas stāvajām kāpnēm. «Vismaz pārbaudīšu savus vakardienas iespaidus.»

Visu ceļu, kamēr mašīna lēnām slīdēja pa ļaužu pilnajām centra ielām, resnītis nelika mani mierā.

—           Tātad viņš runā? Desmit vārdus? … Ha, ha! Kas to būtu domājis! . .. Piecpadsmit? … Ai, ai, ai! Divdesmit? Nē, nē, tas nevar būt… Es neticu, nē …

Kad piebraucām pie manām mājām, izrādījās, ka lifts nedarbojas. Tādos gadījumos mēdz teikt, ka esot «sanitārā diena». Jozām augšā pa nebeidzami garajām kāpnēm. Jutu, ka man kājas ļogās. Beidzot sasniedzām mana dzīvokļa kāpņu laukumiņu. Arējās durvis bija līdz galam vaļā. Kaimiņiene virtuvē kaut ko cepa, jo visa trepju telpa bija deguma smakas pilna. Mēs ar direktoru ieskrējām gaitenī un, smagi elpodami, apstājāmies pie manas istabas durvīm. Paklausījos. Istabā viss bija klusu. Sāku grābstīties pa kabatām, meklēdams atslēgu. Kad esmu uztraucies, nekad to nevaru uzreiz atrast.

Pēkšņi aiz durvīm kaut kas noknikšķēja. Knikšķis bija tik skaļš, ka resnais direktors arī to sadzirdēja. Viņš tūlīt kļuva uzmanīgs. Piespiedu ausi pie durvīm, un direktors sekoja manam paraugam. Izdzirdējām aprautu sarunu.

—    Vai redzi, ko tu esi izstrādājis, palaidņa puika, — teica maiga, apbrīnojami patīkama sievietes balss.

—    Laime, ka mēs viņu tūlīt atradām. Ātrāk, Sokrāt!

—    Manu mīļo, manu labo Sokrātiņ, — atskanēja bērna balstiņa. — Es nekad, nekad vairs tā nedarīšu. Piedod man, Sokrātiņ!

—    Ātrāk, Ksan, ātrāk! Ja tētis nojautīs, ka mēs atkal esam aiztikuši viņa mašīnu, viņš ļoti dusmosies. Ņem Sokrātu uz rokām, mums jāsteidzas …

—    Pagaidiet! — es izmisīgi aiz durvīm iekliedzos.

—    Lūdzu, pagaidiet! Vienu mirklīti! Man noteikti ar jums jāparunājas … Lūdzu … Ak dievs, kur es esmu iegrūdis to sasodīto atslēgu! …

Beigu beigās sataustīju to džempera kabatā. Rokas trīcēja, un es nespēju uzreiz trāpīt atslēgas caurumā. Vēl nebiju paguvis atvērt durvis, bet jau zināju, ka esmu nokavējies. Viņi laikam bija ļoti steigušies, jo dzīvoklis taču bija pilns ar dūmiem. Bet varbūt viņi gluži vienkārši negribēja ar mums tikties? .. . Kas to lai_ zina? …

Istaba, protams, jau bija tukša. Arī Sokrāta uz dīvāna nebija.

Es viņu pasaucu, pārliecināts, ka Sokrāts neatsauksies. Tā patiešām bija. Viņiem vajadzēja būt .kaut kur pavisam tuvu — gan mammai, gan Ksanam, gan Sokrātam. Tajā pašā laikā nekādi vismilzīgākie starpgalaktiku attālumi nespēja viņus vēl drošāk un neredzamāk šķirt no manis. Cik gadu desmiti vai simti paies, iekams viņi atkal parādīsies šajā istabā? .. .

«Kāds stulbenis es biju! Man vajadzēja tūlīt uzminēt, kas te par āķi, un sēdēt tepat pie Sokrāta, bet es metos klaiņāt pa pilsētu . .. Aizgāju uz cirku! Skaidrs, ka viņiem bija jāierodas pēc sava Sokrāta. Viņi taču nevarēja pamest Sokrātu nelaimē. Un Sokrāts to zināja. Zināja, ka viņu noteikti izglābs. Tāpēc mierīgi likās uz auss…»

Apsēdos uz dīvāna un saķēru galvu rokās. No bēdām un dusmām man gribējās kliegt.

Kāds pieskārās manam plecam.

Resnais direktors stāvēja man blakus un domīgs grozīja sirmo galvu.

—    Lai notiek, — viņš teica. — Beidziet! Labi, tas ir itin labi. Tam var būt panākumi. Šo to mēs, protams, mainīsim, taču principā esmu ar mieru. Tas būs kas neredzēts un oriģināls. Kāpēc jūs man uzreiz neteicāt, kas tas par triku? Nebija nekādas vajadzības izdomāt visas

šīs muļķības ar kaķi. Vai tad es neesmu mākslinieks? Vai es neprotu atšķirt labu numuru no haltūras?

—    Par ko jūs runājat? — es klusu jautāju.

—   Viņš vēl prasa! Par visu kopā. Pilnīga ilūzija: gan jūsu satraukums, gan visas tās balsis aiz durvīm, pat tāds apbrīnojams ozona un neparasti izmeklētu smaržu sajaukums. Ja tādu ilūziju radītu visai skatītāju zālei, būtu nepiedzīvoti panākumi. Mums ir maz labu iluzionistu. Var pat teikt, ka nemaz nav. Jūsu numurs gūs panākumus.

—    Nekādu numuru nebūs, — es noguris teicu. — Viss ir beidzies, pat lāgā nesācies. Lūdzu, piedodiet un atstājiet mani vienu.

—    Izbeidziet tiepties, — sacīja direktors. — Vienosimies!

—    Nekad.

—   Kāpēc ne?

Ko gan es varēju viņam atbildēt? Kā paskaidrot! Mans skatiens atdūrās pret magnetofonu,

—    Te ir! — Es norādīju uz magnetofonu. — Vai redzat? Nekas nav bijis. Es jūs piemānīju. Tas ir tikai ieraksts magnetofona lentē.

Viņš neticēja. Pagrozīja galvu un tad pavēstīja:

—    Labs ir, pagaidīšu. Es jau saprotu — reakcija. Pēc tāda sasprindzinājuma nav viegli. Te būs mans telefona numurs. Vēlāk piezvaniet. Kas attiecas uz magnetofonu — to nu jūs velti… Kad mēs ienācām istabā, tas bija izslēgts. Es paskatījos. Tomēr galvenais — šī smarža. It kā es nezinātu, ka tādu smaržu īstenībā nemaz nav,..

Viņš nolika uz galda papīra lapiņu un klusu izgāja, aizvērdams durvis.

Jā, šis resnītis, šis direktors bija īsts mākslinieks. Turklāt viņš prata novērtēt skaisto. Žēl, ka pievilšu viņa cerības. Viņš nebija kļūdījies .. . Smaržas patiešām apbrīnojamas. Vienīgais, kas palicis par piemiņu no maniem viesiem. Mamma laikam ir ļoti skaista. Tik burvīgas smaržas var lietot vienīgi ļoti skaista sieviete. Turklāt viņa, bez šaubām, ir ārkārtīgi drosmīga. Viņi laikam visi ir drosmīgi. Pat Sokrāts… Cik žēl, ka vakar neiedomājos viņu nofotografēt.

Lai gan — man vēl ir palikusi magnetofona lente. Nakts intervijas ieraksts. Bet vai ir palicis? … Mamma ierodoties izslēgusi magnetofonu. Bet tas daikts, ar kuru viņi pie mums atlidoja, varēja sabojāt ierakstu. Steigšus

pārtinu lenti un ieslēdzu magnetofonu. Nu kā tad — nekas, ne vārda … Ieraksts pilnīgi pazudis .,. Jūsu piesardzība, mammīt, kā izrādās, bijusi lieka: jums nemaz nevajadzēja izslēgt magnetofonu. Tik un tā mēs neko neuzzinātu …

Re nu, kā cilvēkam nav laimējies! … Bet, patiesību sakot, kāpēc nav laimējies? Es taču redzēju Sokrātu, pat sarunājos ar viņu. Dzirdēju mammas un Ksana balsi. Uzzināju, kādi viņi būs. Bez šaubām, ļoti maz uzzināju… Tomēr citi, piemēram, mūsu pasu nodaļas darbiniece nezina ne to pašu. Taču nepieciešams, lai zinātu visi. Tas ir noteikti vajadzīgs! Zēl, ka man nepalika pierādījumi. Bet var iztikt arī bez tiem . ..

Piegāju pie rakstāmgalda un ieraudzīju savu nepabeigto manuskriptu. Te nu ir: «Laika neatgriezeniskumu apstiprina jau tas vien…» Tagad varu izmest to papīrgrozā.

Piezvanīju redaktoram un pateicu, ka raksts par telpu un laiku nebūs. Toties būs fantastisks stāsts. Pēc tam sēdos pie galda un uzrakstīju šo stāstu.

Varbūt to nemaz neiespiedīs. Redaktors uzskatīs, ka mans stāsts ir pārāk fantastisks. Tādā gadījumā es pats to reizēm pārlasīšu tumšos marta vakaros. Pārlasīšu un klausīšos: vai tur aiz loga rūts neskrabinās Sokrāts…

NEVEIKSMĪGAIS EKSPERIMENTS

Tas sākās tikai dažas dienas pirms viņa nāves… Bet vai var apgalvot, ka viņš ir miris, ja es… Viņš, es… Tiklīdz par to domāju, tūliņ sāku jaukt. Profesors Zirodū bez jebkādas šaubīšanās bija ar mieru izdarīt šo eksperimentu … Tā vismaz tagad tiek apgalvots. Acīmredzot viņš juta, ka tuvojas viņa pēdējā stundiņa …

Profesors Noels Zirodū — tas esmu es… Tas ir, viņš bija es — pirms tam, kad nomira. Vai arī, pareizāk sakot, es kļuvu par viņu pēc viņa nāves. Sasodīts, to ir grūti izskaidrot! Katrā ziņā mēs abi neesam pavisam identiski. Kaut vai tāpēc, ka viņš … Viņš bija tāds pats kā visi tie, kas ir ārpus laboratorijas… Lai gan nevar teikt, ka gluži kā viņi. Noels Zirodū bija gudrāks. Bet es — ak, jūs jau paši saprotat… Mana pasaule ir ierobežota ar četrām sienām, aparatūru, ierīcēm. Varētu pat sacīt, ka

esmu daļa no visa tā… Protams, galvenā daļa. Pati galvenā. Turklāt — kad es sāku sevi apzināties, viņš vēl dzīvoja, juta, domāja. Es kļuvu par viņu, tomēr tajā pašā laikā mūs kaut kas šķira. Viņa domas traucēja mani, dažreiz pat kaitināja, neļāva koncentrēties …

Pēdējās stundas Noels Zirodū domāja tikai par nāvi. Viņš arvien vairāk no tās baidījās … Smieklīgi! Lielais Zirodū! Viņš tomēr nevarēja — vai arī negribēja — saprast, ka manā personā iegūst īstu nemirstību. No tā es secinu, ka viņš arī neuzskatīja mūs par identiskiem.

Atceros, ka laborants Džuds Asperss, kurš pēdējā naktī pie mums dežurēja, mēģināja viņu nomierināt.

—   Mīļo profesor, īstenībā jums taču nemaz nav jāuztraucas, — Džuds teica, — kad tas būs noticis, jūs tik un tā paliksiet kopā ar mums. Re, — viņš norādīja uz mani, — jums tagad, hi, hi, būs mūžīga čaula, tātad …

Noels neļāva viņam pabeigt.

—   Ak dievs, Džud, kāds jūs esat kretīns, — viņš aizelsdamies nošņāca, — kā gan es spēju jūs tik daudz gadu paciest…

Pēkšņi viņam ienāca prātā, ka vajadzēja jau otrajā semestrī ielikt Džudam vieninieku. Tad zinātnē būtu par vienu stulbeni mazāk. Profesors sāka domāt par vieniniekiem, kurus nebija ielicis. Nabaga Noels! Šie vieninieki viņu žņaudza nost. Neļāva viņam elpot.

Viņš paslējās augšup un čukstēja:

—   Pildspalvu, dodiet ātrāk pildspalvu! … Es tos visus ielikšu … visiem! Sev arī. Kāpēc man tas bija vajadzīgs? Dodiet ātrāk pildspalvu …

Džuds aizskrēja pēc pildspalvas. Kad viņš atgriezās, profesors jau bija miris. Protams, ne jau pavisam. Tikai viņa ķermenis bija miris.

Vai tagad jūs saprotat? … Tie ir nekaunīgi meli, ka Noels Zirodū pēdējā brīdī domājis par formulu, kuru _ viņš visu mūžu meklējis. Formula viņu nepavisam neinteresēja. Kas attiecas uz pildspalvu, kura tika apspēlēta daudzās korespondencēs un aprakstos… Tā esot bijusi dižā Noela Zirodū pēdējā vēlēšanās! Viņš taču gribēja tikai ielikt vieninieku nejēgam Džudam un citiem. Pašam sev arī. Tas ir, man .. . Protams, tas bija galīgi neloģiski. Kādēļ tad man?. Pilnīgi dabiski, ka es pagaidām par to klusēju un netraucēju muļķa izlēcējam Džudam Aspersam melst blēņas par nemirstīgā Noela Zirodū dzīves pēdējām stundām. Nemirstīgais! … Ha, ha! … Nemirstība — tā ir

mana daļa. Taču uz nemirstības sliekšņa nav gluži ērti atzīties, ka būtībā tu arī esi tāds pats stulbenis ka Džuds Asperss… Kaut velns būtu parāvis Noelu!

Pagaidām es izliekos, ka meklēju to nelaimīgo formulu. Katru dienu sešas stundas pēc kārtas krustām šķērsām izprātoju visādus variantus, vienīgi svētdienās metu mieru. Sešas stundas dienā es atpūšos. Tas ir kaut kas līdzīgs miegam pastiprinātā skābekļa režīmā. Tiek veicināta smadzeņu vielas reģenerācija. Sešas stundas — uz tām man ir tiesības. Tā ierakstīts Noela testamentā — sešu stundu darbadiena un sešas stundas atpūta. Šis testamenta punkts iekļauts laboratorijas nolikumā. Atlikušās stundas nolikumā nav minētas. Šajā laikā manā laboratorijā neviena nav. Es varu darīt, ko gribu, protams, zināmās robežās …

Tā, piemēram, es varu ļauties atmiņām: atcerēties dažādu izmeklētu ēdienu un dzērienu smaržu… Vista franču gaumē, Nicas salāti, trifeles Ruānas gaumē… etc„ etc. Noels to visu kādreiz nobaudījis pieņemšanās un banketos. Lielisks paņēmiens, kā zinātniskās konferences padarīt daudzveidīgākas. Noelam jaunībā patika labi paēst. Taču pēdējā laikā viņš rija kaut kādus draņķus. Riebjas pat atcerēties. Mannas putra, rīvētu sakņu zupa, vārīts piens — viņam pašam jau tas viss bija līdz kaklam ,.. Cik gan ērti, ja bez tā visa var iztikt. Tikai atmiņas — un nekādu kuņģa koliku… Bet Noels cieta no šīm graizēm.

Mans pārākums pār Noelu un visiem citiem ir pārsteidzošs. Es pats nevaru par to nobrīnīties vien. Super- smadzenes! Supersmadzenes, kas pildītas ar mana nebūtībā aizgājušā dubultnieka ģeniālajām domām un maldiem … Bet es nebūt neapstāšos pie sasniegtā. Iešu tālāk par viņu .. . Mulsina vienīgi mani apmēri.. . Laikam tomēr pārāk lieli… Ari visa šī aparatūra te apkārt nav sevišķi fotogēniska. Bet gan es kaut ko izgudrošu. Laika pietiek — vesela mūžība. Galvenais ir tas, ka es domāju, tātad eksistēju. Tā ir dziļa doma, vai ne? Lai gan neesmu pārliecināts, vai tā jau agrāk nav radusies kāda cita smadzenēs .. .

īstenībā Noels Zirodū bija sasodīti aprobežots profesors. Viņš neatzina neko citu kā vienīgi matemātiku, augstu enerģiju fiziku un vienotā lauka teoriju un visu savu mūžu bez īpašiem rezultātiem nodarbojās vienīgi ar to.

Es briesmīgi apjuku, kad dzirdu kaut ko tādu, par ko ģeniālajam sirmgalvim Noelam nebija ne mazākā priekšstata. Vakar, piemēram, kāds laborants pieminēja Šekspīru. Man šis vārds bija svešs. Paurdījos atmiņā — protams, Noela atmiņā, ne jau savā, — un neatradu absolūti neko. Tikai vēlāk pēc komentāriem, ko izteica jaunā laborantīte — viņai ir tāds simpātisks ģīmitis —, es uzminēju, ka Šekspīrs ir diezgan slavens literāts, kas raksta šausmu dramaturģijas žanrā. Acīmredzot sacer scenārijus detektīvajām stereofilmām. Bet Noels Zirodū vismaz piecdesmit gadus nebija gājis uz teātri, kino viņš vispār neatzina un nīkšanu pie televizora uzskatīja par bezjēdzīgu laika izšķiešanu.

Sieva pameta Noelu jau toreiz, kad viņš bija Rango- veras kosmiskās fizikas katedras asistents. Savām laborantēm viņš nepievērsa uzmanību. Visīstākais sausiņš! Tiesa gan, bija viena . .. Taču, tiklīdz viņa iešāvās Noelam prātā, viņš domās sāka sev iegalvot, ka tā ir kļūda, ka viņa jāaizmirst… Ka viss uz laiku laikiem izdzēsts no atmiņas . . . Pat toreiz — savās pēdējās stundās — Noels piespieda sevi nedomāt par viņu.

Noelam bija vairākas tādas «vājībiņas», kuras viņš bija izdzēsis no atmiņas. Lai pūlējos kā pūlēdamies tikt tām klāt — neizdevās . . . Cieši aizvērtas durvis .., Kaut kādas nesakarīgas tēlu un frāžu drumslas. Pat galva sāk sāpēt. Egoists! Cik nabagu viņš padarījis manu iekšējo pasauli! Man ir pilnīgi normālas supersmadzenes. Ne jau tādas kā viņam. Bet es esmu spiests apmierināties ar dru- pačām. Un vēl ar to, ko nejauši uzzināju no laborantiem. Bet tie taču ir aunapieres, lai dievs žēlīgs! . ..

Tāpēc jau pašam jārūpējas par savas personības pilnveidošanu. Četrās sienās tas nav viegli, ,. Taču ar to, ko atstājis mantojumā nabaga Noels, kauns aiziet mūžībā. Dabiski, ka jāsāk trakot, kad daži ietiepīgi uzskata mūs par identiskiem. It īpaši tas lempis Džuds Asperss. Vispār viņš par daudz atļaujas. Katru rītu, ienācis laboratorijā, vēršas pie manis ar vienu un to pašu muļķīgo frāzi:

— Labrīt, Noel, veco zēn, — kā gulēji?

Es nemaz nerunāšu par to, ka tāda familiaritāte ir neciešama. Tam Noelam viņš nekad tā nebūtu uzdrošinājies teikt. Es taču zinu, kā viņš drebēja Noela priekšā. Parasti es klusēj u_ un izliekos, ka esmu iegrimis domās,

bet iekšēji gandrīz vāros. Džuds ir apbrīnojami nesinalķ- jūtīgs. Vakar viņš, piemēram, paskatījies uz kontrolapi- rātiem, pēkšņi saka:

—    Veco zēn, tu atkal esi nelāgā omā? Nav kārtībā kuņģis vai aknas streiko?

«Aknas streiko»! Lops! Es varētu viņu atsēdināt ar pāris spēcīgiem izteicieniem. Noels prata lamāties, pārskaities viņš nesaudzēja pat jaunās laborantites. Taču es negribu būt viņam līdzīgs. «īstam intelektam jāstāv pāri zemiskām emocijām.» Starp citu — to laikam es pats izdomāju, nevis viņš. .. Drausmīgi nepatīkami, Es varu teikt ko teikdams, viss tiek piedēvēts Noelam. Lāgiem man rodas vēlēšanās vairs neatbildēt uz viņu muļķīgajiem jautājumiem. Ja nemaldos, viņi to sauc par streiku… Agri vai vēlu būs jāsāk streikot. Esmu pat izdomājis, kādas prasības izvirzīšu. Pirmā — griezties pie manis tikai pieņemamajās stundās un tikai ar speciālas sekretāres starpniecību. Sekretāri es pats izvēlēšos. Derētu kāda no jaunajām laborantītēm. Viena ir gluži pieņemama. Otra prasība — jāizveido konsultantu štati kārtējām informācijām. Trešā — jānodod manā rīcībā lielās elektronu smadzenes. Tās, kuras viņi man pieslēdz, ir vecas grabažas. Tad vēl — jānoliek manā laboratorijā liels krāsu televizors. Šķiet, pagaidām tas būtu viss… Redzēsim, kā būs vēlāk. Varbūt jāpieprasa, lai aizvāc Džudu? … Kaut gan — to nevajag. Šis nejēga var noderēt. Man jau sen ir kāda ideja… Tā, protams, būs avantūra, taču agri vai vēlu tomēr pamēģināšu… Dīvaini gan — kur viņš šodien kavējas? Pulkstenis jau desmit… Ahā, tur viņš nāk …

—    Labrīt, Noel, veco zēn, — kā gulēji?

—    Paklausieties… ē-ē… Džud! Jūs gan varētu izdomāt kādu citu … ē-ē … sasveicināšanās veidu …

—    Oho, tie tik ir zili brīnumi! Profesoram labpaticies atbildēt. Jūtos satraukts un glaimots.

—    Paklausieties, Džud! Vai jums šķiet, ka mans stāvoklis šeit, laboratorijā …

—• Turpiniet, profesor, turpiniet, tas kļūst interesanti.

_— Ka mans stāvoklis šajā laboratorijā nedod jums tiesības uz tamlīdzīgu . .. -ē-ē .. . familiaritāti…

—    Profesor, par kādu stāvokli jūs runājat? Par jūsu smadzeņu kroku stāvokli saldēšanas iekārtā vai vecā Noela domu iepakojumu jūsu krokās?

—          Džud, jūs esat bezkauņa! Nekrietns bezkauņa! Jūs lieliski saprotat, par ko es runāju. Neuzdrošinieties vairs griezties pie manis!

—          Tas, profesor, diemžēl nav iespējams. Mums abiem jābūt pastāvīgā kontaktā, jo mums kopā jāstrādā. Jus to zināt tikpat labi kā es. Kas attiecas uz sasveicināšanos … Te nu gan nav augstākās sabiedrības salons.

—    Tomēr es pieprasu …

—    Labāk mazāk pieprasiet, bet vairāk strādājiet.

—    Ko?! Kā tu uzdrošinies, puika! …

—           Nu, nu, rāmāk! Es varu samazināt skābekļa režīmu. Tad tu vairs nekliegsi uz mani… Piedodiet, protams . .. Nervi… Vienu acumirkli, profesor, es tikai iedzeršu valokordīnu .. . Pie kā mēs palikām? Jā, lieciet aiz auss — es nepārteicos, runājot par darbu. Vakar bija zinātniskā padome — kopā ar direktoru padomi… Pēc profesora Persija Tīzvuda priekšlikuma protokolā tika ierakstīts, ka jūsu lietderības koeficients ir nulle. Jūsu zinātniskā darba lietderības koeficients… Tagad padomājiet jūs pats!

—          Kā tad tā? … Tīzvudam taču jāsaprot… Es šeit esmu tikai vienu gadu … Bet Noels bija četrdesmit gadus … Arī viņam nekas neizdevās . .. Radīt vienotā lauka teoriju — tas.r. tam jau pat mūžības ir par maz.

—           Profesors Tīzvuds un padome neprasa, lai jūs radītu vienotā lauka teoriju. Tagad tā vispār nevienam nav vajadzīga. Bet jūs atsakāties risināt citus uzdevumus.

—    Noels arī atteicās.

—    Tas bija Noels.

—    Bet kas tad, pēc jūsu domām, esmu es?

—    Jūs? Vai jūs gribat zināt manas domas?

—    Nu, pieņemsim …

—          Jūs esat neizdevies eksperiments. Viens otrs gribēja saglabāt cilvēcei Noela intelektu, bet iznāca …

—    Kas iznāca? Turpiniet!

—    Iznāca tas, kas iznāca …

—    Nekauņa!

-— Jūsu replika tikai apstiprina, ka man ir taisnība. Jūs esat mantojis prasmi lamāties, turpretī viss pārējais …

—    Nekauņa, nekauņa, nekauņa!

—    Vai, profesor, Noels gan nekad neatkārtoja trīs rei

zes vienu un to pašu lamu vārdu… Viņam bija daudz lielāka izdoma.

—    Pienapuika, stulbenis, nejēga, dienaszaglis .. ?

—    Re, nu jau ir labāk, vairāk atgādina Noelu.

—           Es tev rādīšu, rudais kretīn, to tu man vēl pieminēsi!

—           Draudēt gan nevajag. Pirmkārt, Noels neteica — rudais, viņš teica — blondais, un, otrkārt, viņš nekad nedraudēja. Noels izlamājās un tūlīt pat rīkojās…

—    Vācies prom!

—           Labi, es aiziešu, bet jūs, profesor, vajas brīžos padomājiet … Kas notiks ar jums, ja laboratoriju slēgs …

—    Kā … slēgs?

—          Pavisam vienkārši… Jūs aiz sava naivuma nevarat iedomāties, kādu robu esat iegriezis viņu makā. Bankrots tagad nav nekas nepieredzēts arī zinātnes pasaulē …

Un viņš aizgāja, aizcirzdams durvis.

Neslēpšu, sākumā es pat apjuku. Ja laboratorija tiks slēgta … Drudžaini sāku meklēt atrisinājumu … Kaut kādai izejai taču jābūt pat tādā situācijā, kādā atrodos es.

Džuds atnāca pēc stundas. Viņš bija sadrūmis. Uz mani nepaskatīdamies, ielika vairākas lapiņas informācijas uztvērējā.

—          Jūs, profesor, lūdza nodarboties ar šo problēmu. Izanalizējiet un rīt tieši divpadsmitos dodiet ieteikumu.

—    Kas tad tur ir?

—    Vai man jāizstāsta uzdevums mutiski?

Es iekšēji sarāvos: «uzdevums»… Izturas pret mani kā pret skolnieku. It kā es būtu kāds puika!

—    Kā tad ir — vai jāpastāsta?

—          Nevajag. Es pats redzu, ka tās ir īstas blēņas. Man ar to nav jānodarbojas.

—          Kā vēlaties, profesor! Rīt tieši divpadsmitos atnākšu pēc jūsu galīgā slēdziena.

—    Vai tas ir ultimāts?

—          Tā ir pārbaude, profesor. Padome grib pārliecināties, ko jūs spējat. Pēc tam tiks pieņemts izšķirošais lēmums. Vai jautājumu vairāk nav?

—           Velns zina kas tas ir! Nē, nē, pagaidiet, Džud, neatstājiet mani vienu! Varbūt jūs man būsiet vajadzīgs. Šķiet, ka noteikti būsiet vajadzīgs… Man mazliet jāpadomā …

Džuds, neteicis ne vārda, apsēdās pie vadības pults.

.Aiz traka niknuma es tā trīcēju, ka kontrolspuldzes uz biostrāvu režima tablo sāka mirgot. Pēc tam uzliesmoja sarkanais signāls — «emocionālā pārslodze».

Džuds pameta acis uz tablo un paraustīja plecus. No- sprakšķēdams izdega viens drošinātājs. Man uzreiz kļuva vieglāk. Džuds nogrozīja galvu, piecēlās, izstaipījās un pēc tam lēnā garā nomainīja drošinātāju. Vēl aizvien uz mani neskatīdamies, viņš noteica:

—    Profesor, jūs velti tiepjaties. Risiniet labāk uzdevumu!

Pats nezinu, kā es spēju savaldīties… Ja būtu varējis, noteikti gāztu pa viņa pašapmierināto fiziono- miju … Bet šajā mirklī es pēkšņi .atcerējos … savu ideju … Kā būtu, ja pamēģinātu? Bet kā to izdarīt? Manas smadzenes, pareizāk sakot, viss, kas tajās bija, sāka drudžainā ātrumā strādāt. Nu kā tad, ir taču izeja… Lieliska izeja . .. Protams, riskanta.

Bet kurš liels eksperiments nav risks?

—    Džud, uzdevums ir atrisināts, — es teicu, cik nu vien vēlīgi spēju. — Iznāk vairāki varianti. Esiet tik laipns un ieslēdziet elektronu smadzenes — manu palīg- skaitļotāju —, gribu šo to precizēt un atmest kaut vai daļu no variantiem.

—    Paskat! — Džuds iesaucās, acīmredzot ārkārtīgi pārsteigts. — Tā ir pavisam cita valoda …

Viņš bez kavēšanās izpildīja manu lūgumu un pat noregulēja manu pusložu skābekļa režīmu.

—    Paldies, dārgumiņ, — es teicu, — nu jau pietiek, tagad ir pavisam labi.

Džuds, laikam nojautis kaut ko nelāgu, uzmeta man vērīgu skatienu. Taču no komentāriem viņš atturējās. Rūpīgi izpētījis kontrolaparātu rādījumus un nemanījis neko aizdomīgu, viņš no jauna iekārtojās pie vadības pults un sāka gaidīt.

Man jau sen viss bija izdarīts, tomēr liku viņam apmēram stundu kavēties. Pa to laiku man uz elektronu skaitļojamās mašīnas rēķina izdevās uzkrāt diezgan solīdu statisko lādiņu uz ārējā kondensatora platēm. ESM bija ieslēgta, bet nestrādāja. Tiklīdz Džuds to atvienos …

—    Gatavs ir, — es teicu, — Džud, saņemiet rezultātu!

Viņš izrāva no padeves ierīces lapiņas, pārlaida tām

acis un, kā šķiet, bija apmierināts.

—    Nav slikti, veco zen! Ja jūs nedaudz pabiedē, jūs tomēr šur tur noderat.

Es nepieņēmu izaicinājumu. Man tas ne prātā nenāca. Biju tā uztraucies, ka vēlreiz uzliesmoja signāls «emocionālā pārslodze». Satraukums varēja mani nodot un izjaukt visus plānus,

Par laimi, Džuds manu stāvokli izprata citādi.

—    Noel, jūs esat noguris, — viņš itin draudzīgi ieminējās. — Nevajag tik ļoti uztraukties. Viss būs labi. Mēs vēl abi divi pastrādāsim. Tikai esiet prātīgs…

—   Muļķības, — es teicu cik iespējams mierīgi. — Nieks vien bija. Nepavisam nejūtos noguris. Tā ir ESM … Cik reižu lūdzu, lai to nomaina. Tai kaut kas nav kārtībā ar atgriezenisko saiti. Džud, lūdzu, izslēdziet to pēc iespējas uzmanīgāk, lai es pārāk nejustu.

—   Okei, veco zēn, izslēgšu tā, ka jūs pat nemanīsiet.

Viņš uzlika roku uz niķelētā regulatora.

«Tā, tagad .. .» Sasprindzināju visu savu gribasspēku.

Nu viss būs atkarīgs no tā, cik ilgi spēšu noturēt viņu ieslēgtu mūsu trijkontūrā. Pēc noteikumiem, ieslēdzot un izslēdzot ESM, Džudam jāuzvelk speciāli cimdi. Es zināju, ka viņš to nekad nemēdz darīt. Patlaban viņa neaizsargātie pirksti satvēra niķelēto regulatoru. Kaut nu viņš to pat ātru neatlaistu vaļā! …

—    Ai, Džud, lūdzu, uzmanīgāk! — es iekliedzos.

Neatlaizdams regulatoru, viņš ātri pagriezās pret mani,

ar otru roku atspiedies pret krēsla elkoņu balsta mirdzošo metālu. Uz tādu veiksmi pat necerēju. Krēsla elkoņu balsti nebija izolēti — šis defekts bija palicis pēc iekārtas montāžas. Kaut kur zem grīdas, kas bija klāta ar plastikātu, krēsla metāla kājas saskārās ar titāntērauda korpusu, kurā es biju ievietots. Tagad es viņu noturēšu šajā ellišķīgajā kontūrā, cik ilgi vien gribēšu.

—   Nu, nu, kādēļ tāda mīkstčaulība, — Džuds iesāka, — manuprāt…

Viņš nepabeidza. Viņa augums sāka drebināties kā visstiprākajā drudža lēkmē. Redzēju, ka Džuds krampjaini pūlas atraut rokas no regulatora un krēsla, bet nevar. Tas turpinājās tikai īsu brīdi. Tad viņa kājas saļodzījās, un Džuds viegli noslīga uz baltā grīdas plastikāta. Galva nokrita uz krūtīm, un Džuds sakņupa, karājoties atplestās rokās, ar pieri gandrīz skardams grīdu.

Man sametās baisi.

«Ja nu tās ir beigas … Ja nu izlāde bijusi pārāk spēcīga?»

Prātot gan vairs nebija laika. Kuru katru bridi šeit

varēja ienākt kāds laborants.

* * *

Pēc pusstundas viss bija beidzies… Izrādījās, ka tas ir vienkāršāk, nekā es biju iedomājies… Kāda laime atkal sajust savu ķermeni! Pat tad, ja tas ir nekustīgs un karājas aiz rokām virs pašas grīdas. Vislielākā laime — ne vien domāt, bet arī sajust. .. Cik daudz mēnešu man tas nebija lemts … Manas acis bija aizvērtas, tomēr skaidri iztēlojos, kā es karājos starp vadības pulti un krēslu. Labā roka uz ESM regulatora, kreisā — uz krēsla elkoņu balsta. Dažus centimetrus no manas sejas — grīdas baltās flīzes. Skaidri sajutu, kā no tām plūst vēsums. Kaut nu tajā mirklī, kad tiks dota pavēle izslēgt strāvu, es nesadauzītu degunu pret grīdu. Džuds Asperss bija glīts jauneklis, un man nepavisam negribētos jau pašā sākumā samaitāt viņa degunu … It īpaši, ja tagad tas ir manējais .. . Nabadziņš, viņš vēl ir šokā un nenojauš, kādos slazdos iekritis. Interesanti, kā Džuds izturēsies, kad tiks atvienota strāva. Skandāls gan laikam nenāktu viņam par labu… Jādod viņam iespēja visu krietni apdomāt… Bet viņš taču ir tik aprobežots … Viņa smadzeņu pārslēgšana neprasīja vairāk par trim minūtēm. Saldēšanas iekārtas ietilpība un visa pārējā aparatūra bija aprēķināta speciāli man. Nabaga Džuda domām šajā laboratorijā būs plašas iespējas. Nekādi nav saprotams — kas viņu vilka pie zinātniskā darba? Pēc savas attīstības un domāšanas līmeņa Džuds ir tikai vidējas kvalifikācijas futbolists. Agrāk es vēl varēju par šo to šaubīties, bet tagad aina ir pilnīgi skaidra … Mani pārņem šausmas un sašutums, iedomājoties, ka tādi kā Džuds ielavījušies zinātnē … Nē, es kategoriski negribu, lai man būtu ar viņu kaut kas kopīgs … es atvienojos …

* * *

Kas to varēja domāt, ka šis vecais Noels būs tāds viltnieks! Ha, ha, noķert mani tādā veidā! Lai gan — vēl nav zināms, kurš kuru ir noķēris… Tiklīdz viņš mani

ieslēdza šajā kontūrā, es tūlīt sapratu, kas vecajam prātā, un nolēmu . .. viņu netraucēt. Interesanti, ko viņš darīs, kad dabūs visu zināt… Atskries un prasīsies atpakaļ? Nekā. nebija, man nenāk ne prātā viņu vairs laisti To nu gan es nebiju domājis, ka reiz būs jāstājas viņa vietā … Nekas … Es, veco zēn, tavā vietā izlocīšos, par to tu vari būt drošs, bet vai tu manējā tiksi galā? … Tu vēl pieminēsi «vidējas kvalifikācijas futbolistu» … Tupēt te kā uz troņa un tēlot, ka risina pasaules mēroga problēmas, ir viens, turpretī pavisam kas cits nokļūt manā bijušajā ādā … Vai arī jebkurā tamlīdzīgā … Nē, Noel, veco zēn, kad es gribēšu tikt laukā no šejienes, es būšu gudrāks un nemetīšos virsū Džudam Aspersam — pirmajam, kurš pagadīsies.

Oh, ir gan labi! . . . Varu padomāt vienā mierā, nekur nesteidzoties, nebaidoties, ka mani izsauks šefs vai atnāks Džena, vai kārtējo reizi ieradīsies Mērija ar savām muļķīgajām pretenzijām. .. Cik daudz sarežģītu problēmu ar vienu rāvienu atrisināja šī negaidītā iemiesošanās viņā. Apbrīnojami, kā es nebiju ņēmis vērā tik lielisku atrisinājumu… Iespējams, ka mēs ar Noelu pat būtu varējuši vienoties… Noslēgt savā starpā darījumu … Kaut gan tagad ir iznācis vēl labāk … Man nav nekādu saistību, bet viņš lielajā steigā atstāja man mantojumā šo to no savām biostrāvām. Visas šīs formulas, ar kurām patlaban piedzīta mana galva… Hm, galva? … Lai nu tā būtu galva… Agrāk es neparko nevarēju šīs formulas atcerēties… Bet tagad esmu ar mieru jebkuru no tām pierādīt… Sākumam ar to pilnīgi pietiks, lai vazātu aiz deguna profesoru Tīzvudu un citus. Interesanti, ko viņi man pieliks, ja izrādīsies, ka Noels būs pavisam aizmucis. Es viņu pamatīgi nobaidīju. Nabadziņš, grūti viņam klāsies ar intelektu vien — bez naudas, ar maniem parādiem un visu pārējo. Viņam pat neienāca prātā uzzināt manu adresi… Līdz mūža galam neaizmirsīšu Noela ģīmi tajā brīdī, kad viņš atvienoja strāvu un nogāzās ar degunu uz grīdas. Tā nu man nevienā kautiņā nebija ticis sadauzīts deguns. Ceru, ka nekad neesmu rādījis tik muļķīgu seju kā viņš tajā brīdī. Riebās skatīties … Un kā viņš laidās lapās! . .. Acīmredzot domāja, ka mēģināšu viņu aizturēt. Vecais muļķis! ..,

Smadzeņu biofizikas institūta ģenerāldirektors profesors Persijs Tīzvuds pārsteigts sarauca pieri.

—    Policijas komisārs? Pie manis? Tas droši vien ir pārpratums. Sakiet, ka esmu aizņemts, un.. , ieteiciet viņam griezties pie mana vietnieka profesora Brikija…

—    Diemžēl, ser, viņš grib runāt ar jums… Viņš apgalvo, ka tas esot ļoti svarīgi. Viņš, — sekretāre mis Pērša pieliecās šefam pie pašas auss, — viņš atnācis sakarā ar Džudu Aspersu …

—    Tādā gadījumā vēl jo vairāk… Sakiet, ka šis Asperss sen vairs nestrādā mūsu institūtā.,. Vairāk nekā divus gadus …

—    Es jau teicu, ser.

—    Nu un?

—    Viņš paliek pie sava.

—    Kaut kas neiedomājams … Esmu aizņemts, vai jūs saprotat, aizņemts … Nu — lai notiek … Aiciniet viņu kabinetā! Taču brīdiniet, ka varu veltīt viņam, augstā-* kais, desmit minūtes …

Pēc divarpus stundām, kad policijas komisārs Smits izgāja no ģenerāldirektora kabineta, profesors Tīzvuds pavadīja ciemiņu līdz pieņemamās telpas durvīm. Tamlīdzīgi tika pagodināts vienīgi Nacionālās akadēmijas prezidents, bet arī ne vienmēr.

Mis Pērša, kura allaž bija ļoti aukstasinīga, apjuka. Viņa pietrūkās kājās un paspēra pāris nedrošu soļu pie žurnālu galdiņa, uz kura bija nolikta komisāra formas cepure.

Tomēr profesors Tīzvuds aizsteidzās viņai priekšā. Iedams garām galdiņam, viņš paņēma cepuri un pats iedeva to komisāram. Komisārs nebūt nenovērtēja šo neparasto laipnību. Viņš tikai pamāja ar noskūto galvu un, pastiepdams profesoram Tīzvudam platu, sārtu plaukstu, piesmakušā balsī sacīja:

—    Tātad — rīt desmitos trīsdesmit.

—    Labi, — profesors Tīzvuds piekrita, — atvediet rit desmitos trīsdesmit.

Komisārs Smits jau bija nogājis pa platajām galvenās ieejas kāpnēm hallē, bet profesors Tīzvuds vēl aizvien stāvēja pieņemamās telpas vidū. Mis Pērša skatījās uz šefu ar neslēptām šausmām, Profesors Tīzvuds bija ma

nāmi apjucis. Mis Pērša lieliski zināja, ka gandrīz četrdesmit gadu laikā nekas visā pasaulē nebija spējis samulsināt profesoru Tīzvudu. Tātad… Tātad ir noticis kaut kas neiedomājams, drausmīgs, neticams . ..

It kā apstiprinādams viņas domas, profesors Tīzvuds nomurmināja:

—    Neticami… Absolūti neticami.. . Taču, no otras puses, kādā veidā tas kļuvis zināms? Mis Pērša, — viņš vērsās pie sekretāres, — lūdzu, piezvaniet uz laboratoriju, kur atrodas … hm … kur glabājas … vārdu sakot, uz Noela Zirodū laboratoriju. Pasakiet, ka es tūlīt tur ieradīšos…

* * *

Uzklausījis dežurējošo laborantu, profesors Tīzvuds paziņoja, ka viņam jāapspriežoties ar… viņš saminsti- nājās … ar profesoru Zirodū.

—    Zem četrām acīm, — profesors Tīzvuds piebilda, zīmīgi pacēlis pirkstu. — Ceru, ka jūs mani sapratāt?

—   Bet, se-er, — laborants iesāka, — pēc noteikumiem …

—    Es zinu, — profesors Tīzvuds viņu ātri pārtrauca, — un tomēr pieprasu… es esmu ģenerāldirektors… — viņš sāka runāt klusāk. — Radušies sevišķi apstākļi, kas ir pilnīgi konfidenciāli…

—    Labi, ser, taču palūgšu rakstisku rīkojumu.

—   Te tas būs …

Profesors Tīzvuds izrāva no kabatas piezīmju grāmatiņu, uzšņāpa dažus vārdus un pasniedza lapiņu laborantam.

—    Pateicos… Turklāt man jūs jābrīdina: profesora Zirodū darbadiena, — laborants atskatījās uz vadības pulti, — darbadiena pirms piecām minūtēm ir beigusies. Es nezinu, vai viņš būs ar mieru ārpus darba laika ar jums runāt…

—    Nieki… — Tīzvuds jau iesāka, tomēr, laboranta bailīgā žesta atturēts, apklusa. — Es gribēju teikt, —- viņš paskaidroja, — ka paļaujos uz … kolēģa Zirodū .. j laipnību … — Profesors Tīzvuds pameta skatienu uz vadības pulti. — Es šajā laboratorijā neesmu biežs viesis…

r— Tieši tā, ser, — laborants steidzās piebilst.

—    Mani vārdi neprasa apstiprinājumu … Turklāt neesmu pieradis divas reizes atkārtot lūgumu vai, pareizāk sakot, rīkojumu …

—    Piedodiet, ser! . ..

Durvis aiz dežurējošā laboranta bez trokšņa aizvērās, un profesors Tīzvuds palika aci pret aci ar vadības pulti.

Profesors Tīzvuds mulsi noklepojās un jautājoši paskatījās uz sarunu ekrānu. Taču ekrāns klusēja. Pa tā matēto, nedaudz izliekto virsmu lēni slīdēja tikko pamanāmas iezaļganas švīkas — zīme, ka sarunu ekrāns un videoiekārta ir ieslēgta.

—    Tu, Noel, bez šaubām, mani pazīsti, — profesors Tīzvuds noklepojies iesāka. — Man, protams, jau agrāk vajadzēja te iegriezties, bet… tik daudz darīšanu… Tu nevari iedomāties … Pēdējos gados institūta uzdevumi ir ārkārtīgi paplašinājušies, it īpaši sakarā ar problēmām, ar kuram tu nodarbojies… Par tām patlaban ieinteresējušies … dažādi resori. Vai zini, tu patiešām esi kolosāls! Jā … Vai tu saproti, ko es saku?

Ekrāns uz mirkli spoži uzzibsnīja — it kā pamirkšķināja, pēc tam uz tā izliektās virsmas parādījās spilgti melns uzraksts:

«Šķiet, ka vispirms vajadzētu sasveicināties.»

—    Ak dies, piedod man, Noel! Lab-bdien … mani… mani mazliet satraukusi… mūsu tikšanās… Turklāt, man liekas, mēs abi nesen tikāmies … hm, hm…

Profesors Tīzvuds galīgi samulsa un apklusa.

Ekrāns atkal nomirgoja, un uz tā parādījās jauns uzraksts:

«Tas bija tieši pirms trim gadiem. Sīkums vien salīdzinājumā ar to mūžību, kas mani gaida.»

—    Bez šaubām, Noel! Tu esi pats laimīgākais no visiem mirstīgajiem! Hm .. . hm … Es gribēju teikt — no nemirstīgajiem. Kā tu jūties?

Ekrāns nomirgoja, taču palika tukšs.

—    Redzi, Noel, mēs jau sen viens otru pazīstam… Tu, bez šaubām, saproti, kā es lepojos, ka manam tuvākajam kolēģim ticis tāds gods. . . Tu, protams, esi to pelnījis … Vairāk nekā jebkurš cits no mums … Tavi darbi — tā ir klasika… Turklāt mēs visi ceram, ka tu vēl ne reizi vien pārsteigsi pasauli ar jauniem atklājumiem. Varbūt pat vēl šīs paaudzes dzīves laikā? Vai ari mazliet vēlāk… Nē, nē, nedomā neko ļaunu! Neviens tevi nesteidzina.,. Mēs esam ar mieru gaidīt, cik vien

gribi… Lai gan — dziļi sirdi es mazlietiņ ticu, ka tu mums uzdāvināsi kaut ko fundamentālu, man vēl dzīvam esot. Noel, atzīsties — tev taču savu mūžu nav bijis tik ideālu apstākļu radošam darbam? Es nebaidos teikt vārdu «ideāli». Kurš īsts zinātnieks nav sapņojis par tādiem apstākļiem? Vai man nav taisnība?

Ekrāns vairākas reizes nomirgoja, taču atbildes nebija.

—    Noel, nu saki jel kaut ko! Starp citu — kāpēc tu nevarētu ieslēgt skaņu? … Tik sen neesmu dzirdējis tavu balsi!

Ekrānā uzliesmoja oranža liesma. Tad pār oranžo fonu pārskrēja stingras melnas rindas:

«Mani pilnīgi apmierina šāda sarunas forma. Kas attiecas uz manu «balsi», tās tembru tagad nosaka vienīgi elektronu pārveidotāja kvalitāte … Taču ķersimies pie lietas… Institūta ģenerāldirektors, protams, nav ieradies tādēļ, lai kavētos atmiņās un nodotos sapņiem. Laborants, šķiet, brīdināja, ka mana darbadiena ir beigusies.»

—   Noel, kāpēc tik oficiāli?… Ja negribi runāt, atbildi ar tekstu uz ekrāna. Es šeit esmu iegriezies galvenokārt tevis paša dēļ. Beigu beigās — es taču šad tad eju uz laboratorijām. Mūžīgi jau nesēžu savā direktora kabinetā! Bet, ja tu gribi runāt par darbu, atļauj tev kaut ko pajautāt… Tas ir sīkums, tomēr man nezin kāpēc pēkšņi ienāca prātā. Tu droši vien zini, kādēļ tavs bijušais skolnieks un laborants Asperss pameta mūsu institūtu? Tas bija diezgan negaidīti un nepatīkami — it īpaši tāpēc, ka viņš, šķiet, modināja lielas cerības …

Kādu brīdi ekrāns palika tukšs. Pēc tam uz tā lēnām parādījās uzraksts:

«Kāpēc šis jautājums radās tagad — pēc diviem gadiem? Vai viņš kaut ko pastrādājis?»

—   Cik es zinu, nē … Taču toreiz viņa aiziešana, kas izskatījās pēc bēgšanas, izraisīja valodas… Radās pat bažas, ka viņš kaut kā varētu izmantot ziņas, kuras ņēmis … no tevis …

Sarunu ierīcē atskanēja guldzēšana, kas izklausījās pēc smiekliem, pēc tam uz ekrāna parādījās uzraksts:

«Kas tad noticis? Vai viņš tās izmantojis?»

—   Es patiešām nezinu … Neviens viņu vairs nav redzējis …

«Tā tikai vēl trūka! Skaidrs, ka viņš būs pacenties aizvākties labi tālu.»

—    Noel, kādēļ tad tā?

«Mēs abi… nevarējām satikt. Es viņu padzinu.»

—    Tu?

«Kādēļ gan ne? Vai tad šī nav mana laboratorija?»

—     Bez šaubām, bez šaubām… Tomēr ir taču direkcija, zinātniskā padome … Saki, Noel, — vai šis Asperss varētu izmantot to, ko viņš zināja? Citiem vārdiem, vai viņš daudz zināja?

«Viņš zināja gandrīz visu… Šķiet, ka bija pat labi informēts par jūsu padomi.»

—     Baidos, ka tu esi izdarījis kļūdu, Noel. Tev nevajadzēja atklāt viņam visu, it īpaši tāpēc, ka daļa problēmu nav izpaužamas …

Sarunu ierīcē atkal noguldzēja. Tad uz ekrāna parādījās jautājums:

«Kam nav izpaužamas?»

—     Kāpēc tu, Noel, ironizē? — profesora Tīzvuda balsī skanēja vāji slēptas dusmas. — Laiki mainās… Patlaban zinātnē vairs nav tādu apstākļu kā toreiz, kad pie varas bija … Es gribēju teikt — kā pirms dažiem gadiem. Šo. to finansē kara resors. Tam nepatīk, ja tiek izpausti noslēpumi…

«Vai Asperss kaut ko izpļāpājis?»

—    Viņš to, protams, varēja izdarīt. — Profesors Tīzvuds noslaucīja ar kabatlakatiņu kailo galvvidu un kaklu. — Redzi, Noel, policija ir aizturējusi Džudu As- persu. Tīro sīkumu dēļ, bet pēc tam atklājies šis tas nopietnāks …

Atskanēja spalgs klikšķis, un ekrāns nodzisa. Profesors Tīzvuds pārsteigts palūkojās uz vadības pulti. Cita pēc citas nodzisa signālu krāsainās uguntiņas. Bultas, lēni svārstīdamās, atgriezās nulles punktā.

—    Noel, — profesors Tīzvuds nedroši ierunājās, — pagaidi! Es vēl gribēju ar tevi apspriesties …

—    Diemžēl, ser, viņš jau ir atvienojies, — ienākdams teica laborants, — tas ir viņam pašam atvēlētais laiks, un neviens nevar piespiest viņu turpināt sarunu.

—    Tas ir neciešami! — profesors Tīzvuds iesaucās. — Vai dzirdat, tas ir neciešami! Kas tā par disciplīnu, jaunais cilvēk? Kāpēc jūs te ielauzāties?

—    Ser, bet viņš taču ataicināja mani… viņš … — laborants norādīja uz vadības pulti, — lūdza jūs pavadīt.

—    O-o! — iekliedzās profesors Tīzvuds. — O-o! — viņš atkārtoja, pastiepis rokas pret griestiem. — Tas nu ir par daudz … vienai dienai…

Viņš pagriezās, lai ietu prom. Laborants steigšus atvēra durvis. Šajā brīdi vadības pultī kaut kās noklikšķēja, un profesora Tīzvuda ausīs skaidri atskanēja viens vārds … viens pats vārds, bet kāds!!!

—    Ko?! — profesors Tīzvuds iebrēcās, apmezdamies uz papēžiem riņķī. — Ko tas nozīmē? Kas?

—    Kas jums notika, ser? — laborants pārbijies jautāja.

Profesors Tīzvuds aizdomu pilns blenza uz laborantu.

—    Vai tad jūs neko nedzirdējāt?

—    Nē, ser.

Profesors Tīzvuds aši pārlaida skatienu vadības pultij. Neviena signālspuldze nedega.

«Tas ir no pārpūlēšanās,» profesors Tīzvuds nodomāja, iedams ārā no laboratorijas. «Kā nu ņe — pēc tādas dienas! Lai gan — tas pēc viņa izskatās. Noels spēj pateikt kaut ko tādu … Pilnīgi iespējams… Pa šiem trim gadiem nepavisam nav pārvērties… Un tāds nelietis

ticis nemirstīgs! Vai tas ir taisnīgi?»

* * *

Kamēr cilvēks, kuru sauca par Aspersu, stāstīja, kāds savāds notikums ar viņu atgadījies (viņš stāstīja, galvu nodūris, ne uz vienu neskatīdamies, it kā izslēdzies no visas apkārtējās pasaules), profesors Tīzvuds viņu vērīgi aplūkoja.

Tas, bez šaubām, bija Džuds Asperss. Bet kā viņš bija pārvērties — uzbildis, novecojis… Pēc izskata viņam tagad varēja dot pāri piecdesmit, lai gan īstenībā — profesors Tīzvuds pameta acis anketā, kas gulēja priekšā uz galda, — lai gan īstenībā viņam vajadzēja būt. .. trīsdesmit diviem gadiem . .. Asperss runāja lēnām, monotonā balsī — acīmredzot atkārtoja visu jau nez kuro reizi…

Tas, ko viņš stāstīja, bija pilnīgs absurds, par to nebija šaubu, tāpēc profesors Tīzvuds nepievērsa pārāk lielu uzmanību sīkumiem. Viebdamies viņš nepacietīgi grozījās krēslā un laiku pa laikam pameta uz klātesošajiem daudznozīmīgus skatienus.

Profesors Brikijs, bargs un oficiāls, sēdēja izslējies taisns kā svece un pat nepakustējās. Viņa plānajās, sausajās lūpās bija sastindzis nicīgs smīns. Komisārs, atlaidies atzveltnes krēslā, bija nokāris galvu uz krūtīm.

Pusaizvērto acu dēļ šķita, ka viņš snauž. Jauns sārtvaidzis policists, pie kura kreisās rokas bija pieķēdēta Džuda Aspersa labā roka, ar visu augumu paliecies uz priekšu, muti pavēris un izbrīnā acis izvalbījis, saspringtā uzmanībā klausījās, ko stāsta arestētais.

Beidzot Džuds Asperss apklusa. Viņš pacēla galvu un lēnām pārlaida klātesošajiem skatienu, tikai uz mirkli ar to pakavēdamies pie profesora Tīzvuda un tam priekšā uz galda noliktajiem papīriem.

—   Vai tas būtu viss? — profesors Tīzvuds jautāja.

—   Viss, — komisārs teica.

Džuds Asperss pamāja un atkal nodūra galvu.

—    Komisār, laikam būs notikusi kļūda, — brīdi klusējis, profesors Tīzvuds ieminējās. — Jums vajadzēja griezties pie psihiatra.

Džuds Asperss pavīpsnāja un pagrozīja galvu.

—    Mēs jau tur bijām, profesor, — komisārs iebilda. — Arestētais tika vispusīgi izmeklēts. Ekspertīzes aktos ir psihiatru slēdziens, ka viņš ir vesels.

—    Kā gan viņš var būt vesels? — Profesors Tīzvuds pat salēcās uz krēsla. — Šis cilvēks — Džuds Asperss — ir mūsu bijušais inženieris. To var apstiprināt desmitiem mūsu institūta līdzstrādnieku un es pats pirmais . . . Bet viņš apgalvo, ka esot.. . Man negribas pat atkārtot visas šīs aplamības. Profesors Noels Zirodū bija mans labākais draugs. Viņš ir pasaulslavens zinātnieks. Mūsu institūtā, — profesors Tīzvuds iesita sev pa krūtīm, — tika atrasts veids, kā saglabāt Zirodū ģeniālo intelektu. Kā padarīt viņu nemirstīgu. Jūs, komisār, droši vien būsiet dzirdējis par šo apbrīnojamo eksperimentu . ..

Policijas komisārs mulsi ieklepojās un novērsa skatienu …

—   Tātad — Zirodū ir miris, taču viņa intelekts dzīvo, domā un strādā zinātnes labā vienā no mūsu institūta laboratorijām … Vakar es runāju ar Zirodū . ..

Policists, pie kura rokas bija pieķēdēts Asperss, skaļi noelsās.

—    Es jau nerunāju ar viņa garu, kā jūs, bez šaubām, saprotat, — profesors Tīzvuds nikni turpināja, — es runāju ar viņu pašu, ar viņa intelektu, ar viņa saprātu …

—   Jūs sarunājāties ar to stulbeni Džudu Aspersu, — arestētais klusu sacīja. — Tas biju es, kas viņu tur pārcēla — uz jūsu elektronu aparatūru, — es, jūsu kolēģis Noels Zirodū, bet pats ieņēmu viņa vietu šeit, šajā te

draņķīgajā čaulā. Ja nebūtu gadījusies muļķīga nejaušība, jūs droši vien vēl ilgi to neuzzinātu …

—    Paklausieties, — profesors Tīzvuds teica. — Izbei- dziet! Mēs jau dzirdējām … Turklāt jūs neesat konsekvents. Nupat jūs apgalvojāt, ka neesat pilnīgs Noels Zirodū, bet gan, tā teikt, viņa «elektronu dubultnieks» — ar kaut ko viņam līdzīgs, ar kaut ko atšķirīgs, kam piemīt pašam savs «es». Bet tagad jūs pavēstāt, ka esat mans kolēģis Noels Zirodū? Kā tad tā?

—    Nepiesienieties maniem vārdiem! Jūsu laboratorijās radītajam «Zirodū dubultniekam» taču nebija pat sava vārda. Man galu galā kaut kā sevi jānosauc. Turklāt pēdējos divos gados es pat apradu ar domu, ka esmu Noels Zirodū. Varbūt patiesībā tā tas arī ir? Būtībā mēs nezinām, kas tas ir — mūsu saprāts. Pat es, — viņš mazliet pavīpsnāja, — to nezinu …

—    Pietiks! — profesors Tīzvuds viņu pārtrauca. — Ja jūs patiešām esat pie pilna prāta, tad jūs esat visparastākais krāpnieks. Jūs jātiesā.

—    Skaidrs, — teica komisārs, — mēs šo punktu ierakstīsim protokolā. Profesor, man viss ir skaidrs, es jums pateicos.

—   Tomēr, kungi, piedodiet, — arestētais pacēla galvu, — bet jūs taču esat zinātnieki… Es vēl varētu pieļaut, ka jūs divu gadu laikā neesat atklājuši, kādi brīnumi ir jūsu laboratorijā. Zirodū zinātniskās autoritātes oreols padarījis jūs aklus; taču tagad, kad esmu jums pastāstījis, kā spēju izdarīt pretēju eksperimentu — pāreju no elektronu aparatūras uz dzīvu ķermeni, kāpēc jūs uzskatāt mani par jukušu vai par krāpnieku? Jūs pieļaujat vienu procesa norisi — to, kuru jums izdevās īstenot, — un nepieļaujat pretējo. To atradu es … Dodiet man iespēju, un es jums šo procesu demonstrēšu. Varu, piemēram, pārnest jūsu .. . hm … intelektu, profesor Tīzvud, laboratorijas elektronu aparatūrā, bet tā vietā ievietot to, kas tur patlaban atrodas.

—    Izbeidziet! — profesors Tīzvuds nikni iesaucās. — Izbeidziet, Aspers! Nedz es, nedz mans kolēģis profesors Brikijs nevēlamies vairs klausīties, ko jūs runājat… Jūs aizmirstat, ka mēs esam zinātnieki.

—    Patiešām, — ierunājās komisārs. — Apklustiet, arestētais!

—    Nē, kungi, es neklusēšu. Ne tagad, ņe vēlāk … Ne jau tāpēc, ka gribētu atgriezties jūsu institūtā elektronu

aparatūrā. To nu es vismazāk vēlētos… Bet es negribu arī nokļūt cietumā par grēkiem, ko pastrādājis tas, kurš patlaban atrodas manā vietā jūsu laboratorijā. Cietums vai jūsu laboratorija — starpība nav liela… Bez šaubām, mana iemiesošanās šajā te, — viņš iebelza sev pa krūtīm, — bija kļūda. Es, kungi, pārāk steidzos … Man vajadzēja nogaidīt un atrast piemērotāku formu … Zinu, ka pareiza izvēle būtu bijusi velnišķīgi grūta. Nav viegli uzminēt un saprast, kas īsti katrā no jums ir iekšā. Taču neatkarīgi no tā visa, neatkarīgi no tā, ka šajā eksperimentā es tiku pie nejaukas čaulas un saņēmu mantojumā ārkārtīgi nepatīkamas slimības un sīkus noziegumus, eksperiments paliek eksperiments. Zinātnei tas paver neparastas perspektīvas.

Mirkli padomājiet: saprāts, kuru var brīvi pārvietot no vienas bioloģiskas būtnes citā! Izcilu prātu nemirstība, nevis tos konservējot elektronu aparatūrā, bet dzīvos organismos! Doktora Fausta reāla nemirstība, kungi! Turklāt bez mazākās sātana iejaukšanās. Es šos divus gadus neesmu velti zaudējis. Manos pierakstos ir sīki aplūkota procesa teorētiskā puse. Pamatota iespēja, ka šis process var būt absolūti atgriezenisks. Pieraksti ir drošā vietā; jebkuru brīdi varu tos iesniegt un izdarīt nepieciešamos eksperimentus.

Diemžēl man nācās slēpties, jo. es ļoti ātri uzzināju, ka mana čaula par tās iepriekšējā īpašnieka grēkiem tiek meklēta. Daudz laika pagāja, lai izārstētos no kaitēm, ko biju ieguvis reizē ar to. Es vēl nebiju domājis paziņot par savu iemiesošanos citā, gribēju izanalizēt tamlīdzīga eksperimenta iespējamās sekas, taču mani nejauši pazina viena no Aspersa mīļākajām… Tiku arestēts, un tad man nācās noraut masku. Lai man noticētu, biju spiests atklāt dažus «sīkumus» par institūta laboratoriju darbu…

—   Tieši to «sīkumu» dēļ policija griezās pie jums, profesor, — komisārs steigšus piebilda.

—    Jūs domājat, ka ir tādi «sīkumi», kuri liks noticēt? — profesors Tīzvuds izsmējīgi jautāja. — Nē, jaunais cilvēk, nekas nepiespiedīs jums ticēt. Jūs pārāk labi pazināt Noelu Zirodū, veselu gadu bijāt pie viņa pēc viņa nāves … hm … tas ir … es gribēju teikt — pēc viņa nemirstības sākšanās. Jūs varat izgudrot nezin ko, tik un tā neviens jums neticēs. Jūs esat zaglis un krāpnieks vai… vai arī ārprātīgais …

—    Tātad jūs neļausiet man demonstrēt eksperimentu?

—    Skaidrs, ka ne, nekādā ziņā ne!

—    Dodiet man kaut vai iespēju parunāt ar to … kuru jūs uzskatāt par mani, — ar to no Zirodū laboratorijas…

—    Laboratorija ir institūta vissvētākā vieta, un jūs, Aspers, to lieliski zināt. Nemirstīgā ģēnija miteklis… Tur ieiet ir tiesības vienīgi uzticamiem laborantiem. Kā jums kādreiz …

—    Vai patiešām nevienu no jums neinteresē, par ko varētu runāt es — pieņemsim, bijušais ģēnija laborants — ar jūsu pašreizējo ģēniju?

—    Neinteresē … Turklāt nemirstīgo Noelu Zirodū nedrīkst traucēt nieku dēļ.

:— Šķiet, es sāku saprast, — arestētais nomurmināja. — Kāds muļķis esmu bijis … Jūs gluži vienkārši baidāties no iespējamās atmaskošanas. Patiešām, ja pasaule uzzinās, kas atrodas jūsu «vissvētākajā» … Tāds «zinātnes templis» būtu jāsatriec pīšļos, un tad — posts un bēdas tā priesteriem …

—   Man šķiet, ka mūsu konferenci varam beigt, — profesors Tīzvuds laipni sacīja. — Visu, kas bija nepieciešams, mēs esam noskaidrojuši, vai ne, komisār?

—    Jā, protams, — komisārs pieceldamies pamāja. — Es jums pateicos, profesora kungs. Pateicos jums, kungi. Džon, aizvediet arestēto!

Jau pie durvīm arestētais strauji pagriezās un gribēja kaut ko teikt, taču policists parāva viņu aiz pieķēdētās rokas un aizvilka sev līdzi. Kad durvis bija aizvērušās, profesors Tīzvuds pagrozīja pirkstu pie deniņiem un pavīpsnāja.

—    Kā redzams, viņš sajucis jau toreiz, kad strādāja Zirodū laboratorijā. Nav jēgas turpināt izmeklēšanu, komisār. Pieprasiet, lai izdara atkārtotu ekspertīzi, iepazīstiniet psihiatrus ar mūsu domām un nosūtiet viņu uz turieni, kur viņam ir jāatrodas. Bez šaubām, nepieciešama visstingrākā izolācija . . . Bet mums, kolēģi, — profesors Tīzvuds pagriezās pret profesoru Brikiju, kurš kā sastindzis sēdēja atzveltnes krēslā, — mums būs vairāk jākontrolē Zirodū laboratorijā strādājošo laborantu psihe.

Komisārs paklanījās un izgāja.

Profesors Tīzvuds pastaigāja šurpu turpu pa kabinetu un apstājās pie atzveltnes krēsla, uz kura joprojām kā uz troņa sēdēja profesors Brikijs.

—    Galu galā — kāpēc jūs, kolēģi, visu laiku klusējat? — viņš jautāja, noliecies Brikijam pie pašas sejas. — Sakiet jel kaut ko!

—   Es domāju, — atskanēja lakoniska atbilde.

—    Hm, jūs domājat… Ko jūs domājat?

—   Tīzvud, tas bijis neveiksmīgs eksperiments.

—    Ar Noelu Zirodū? Laikam gan… Viņš nav pelnījis nemirstību.

—    Neviens no mums to nav pelnījis, Tīzvud. Bet es nerunāju par to. Mēs neesam novērtējuši briesmas… Ja nu kādreiz radīsies nepieciešamība pārliecināties, kas īsti atrodas mūsu laboratorijas elektronu aparatūrā un citur… Kas? Vai, es teiktu, kurš? Mēs nevarēsim atrisināt šo uzdevumu. Neviens nekad nevarēs to atrisināt. Mēs esam radījuši absolūtu, kuram mums ir jātic un … kuru mums jāciena.

—   Kolēģi, nepārspīlējiet! Aparatūru var izslēgt.

—    Tas būtu ļaunāk nekā izdarīt slepkavību. Kurš to uzdrošināsies darīt? Nav nekā briesmīgāka par autoritāti zinātnē. Jūs varat gvelzt neiedomājamas muļķības — tik un tā jūs citēja un citēs. Vēl ļaunāk: jūsu aplamības tiks interpretētas, tajās meklēs apslēptu aizplīvurotu jēgu. Un, kā jau domājams, to noteikti atradīs …

—    Piedodiet, kolēģi… — Profesors Tīzvuds aiz sašutuma pat piesarka.

—    Tīzvud, atļaujiet man pabeigt! Ja piemērs jums šķiet neizdevies, uzskatiet, ka esmu runājis par sevi. Lai gan jūs pats arī vienmēr neesat sludinājis patiesību, tāpat kā Noels Zirodū, kad bija dzīvs. Tagad ir citādi. Ievietojuši viņu šajā laboratorijā, mēs abi viņu paaugstinājām līdz nemirstīga ģēnija rangam. Pamēģiniet nū atspēkot to, ko izstrādājusi viņa laboratorija! Jūs izsmies, lai gan esat ģenerāldirektors institūtā, kurā atrodas šī laboratorija. Mēnesi pēc eksperimenta sākšanas vēl varēja izslēgt laboratorijas aparatūru, pat pēc pusgada, varbūt pat pēc gada … Bet tagad ir par vēlu, un jūs to zināt tikpat labi kā es. «Nemirstīgā Noela Zirodū akceptēts .. .», «Noels Zirodū rekomendējis .. .», un «Noels Zirodū uzskata …». Jūs taču zināt, cik maģisks spēks ir šīm formulām. No zinātnes jomas tās jau pārcēlušās uz politiku, uz informāciju, uz presi. Kredīta palielināšana bruņošanās vajadzībām? Lūdzu, ja šī nepieciešamība izanalizēta Zirodū laboratorijā … Izgudrojumu likteņi, izgudrojumu analīze, ieviešana? Kurš riskēs iebilst, ja «Noels Zirodū rekomen

dējis …» vai «nav rekomendējis …»? Zirodū kulta radīšanā jūs, Tīzvud, arī esat ņēmis dalību… Bet tagad mēs nespējam to likvidēt…

—   Tomēr mēs, kolēģi, varam šo to regulēt… Un regulējam arī…

—    Jā … Taču viss šeit balstās uz laborantiem … Uzticami laboranti, viņu kontrole … Kontrole, kontrole … Mani pājrņem šausmas, iedomājoties, kas notiks, ja viņi netiks kontrolēti…

—    Tātad problēmas atrisinājums ir laboranti, mīļais kolēģi Brikij! Nevis pats dievs, bet dieva priesteri… Tādā gadījumā mums nekad nenāksies lauzīt galvu, lai atrisinātu to uzdevumu, kuru jūs nupat minējāt. Vai nav vienalga, kas atrodas tur — nemirstīgā Noela Zirodū laboratorijas dzīlēs?… Bez šaubām, kults rada elkus … Jebkurš kults… Taču elks paliek elks neatkarīgi no tā, vai tas ir no koka vai dzīvs, vai ieslēgts elektronu čaulā…

ES, KSANTA, BUKS UN FOMA

Paužetas ģeoterinālās elektrostacijas celtnieki saņēmuši divas turbīnas. Tās darbinās no zemes dzīlēm iegūti dabiskie tvaiki… Paužetas elektrostacija mūsu valstī ir pirmā eksperimentāli rūpnieciskā elektrostacija. Tā dos strāvu nākamajā gadā.

(No laikraksta «Ļeņingiarlska/a pravda», 1964. g. 21. oktobrī)

Neesmu vēl pārāk vecs, lai gan, protams, pēc citiem rēķiniem man, šķiet, būtu bijis laiks rimties… Es biju puišelis, kad šeit, ielejā, izdarīja pirmos urbumus. Gatavie urbumi tika noslēgti ar smagiem ventiļiem, bet tiem blakus iedzīti mieti no neaptēstām lapeglēm un uz finiera plāksnes ar mīniju uzrakstīts: «Uzmanīgi, verdošs ūdens!»

Sos uzrakstus es redzēju izbalējušās fotogrāfijās tēva albumā: tuksnesīga ieleja ar skraju taigu, pelēkbrūnga- nas nogāzes, urbjtorņi, caurules, ko ģeologi paši savām rokām iedzinuši Kamčatkas zemē. Tiklīdz ventiļus mazliet atgrieza, pa caurulēm izšļācās verdošs ūdens. Karsti strauti aiztecēja pa nobradāto sūnu zilganpelēkajā, putojošajā Paužetas upītē … j»

Tēvs jaunībā meklēja Paužetā dabiskā tvaika atradnes, vēlāk tur uzbūvēja pirmo ģeotermālo elektrostaciju. Sākumā tā bija pavisam maza — deva strāvu tikai dažām konservu fabrikām. Bet pēc tam izvērsās plašumā… Es atceros, ka to sauca par Tālo Austrumu enerģētikas gigantu … Cik sen tas bija? Sen un tai pašā laikā nesen … Tikai viens cilvēka mūžs …

Lai gan — kas ir cilvēka mūžs? Manas jaunības dienās — caurmērā septiņdesmit gada. Turpretī tagad… Kad man palika simt divdesmit, ārsti neļāva braukt uz Grenlandi. Bet es visu savu dzīvi esmu veltījis Galējiem Ziemeļiem un dienvidiem. Sasodīts — es negribēju padoties! Nevaru iedomāties- sevi bez darba. īsts darbs loku rokā ar stipriem cilvēkiem man ir nepieciešams kā gaiss; bargi vēji, ledi un garas naktis ar polārblāzmu varavīksnēm… Izej naktī no silta namiņa un klausies ledus klusumā. Tas ir īpašs klusums. Tajā skan kaut kas tāls, mokoši satraucošs — kā mūžīgas atjaunotnes gaidas. Tu dzer salto gaisu — tīru kā dzidru avota ūdeni, svilinoši aukstu, spirdzinošu. Ar katru malku rodas aizvien vairāk spēka. Vai cilvēks bez tā maz var iztikt? …

Pēc tam man piedāvāja braukt šurp, uz Kamčatkas dienvidiem … par Paužetas ģeotermālā rezervāta un dabas muzeja pārvaldnieku! … Man, kas esmu būvējis Lielo aizsprostu uz Ļenas un Beringa tiltu… Rezervāta pārvaldes štats: pārvaldnieks plus astoņpadsmit kiberi, pārsvarā vecās konstrukcijas kiberi, dažiem no tiem nepieciešams kapitālais remonts … Tā nu tas ir … Starp citu — Kamčatkas rezervāts vēl bija labākais no tā, ko mēdz piedāvāt man līdzīgiem nemiera pilniem veterāniem. Es, bez šaubām, pārskaitos, pabļaustījos tur pa kadru biroju, pat uzsitu ar dūri pa kādu elektronu pauri, pēc tam tomēr atbraucu … Tāpat vien paskatīties … Kas te ir, kā te ir… Es jau nebiju Kamčatkā bijis četrdesmit gadu. Vai tad nav interesanti: kādreiz «Tālo Austrumu enerģētikas gigants», tagad — rezervāts…

Atlidoju uz šo ieleju, kuru atcerējos no tēva vecajām fotogrāfijām. Pusi dienas klaiņāju pa tukšo ciemu starp klusajām mājelēm, pa bijušās ģeotermālās elektrocen- trāles norimušajiem korpusiem.

Diena bija drūma, ap sirdi man arī bija drūmi…

«Nē, mēs abi vairs neesam vajadzīgi,» es domāju. «Sī gigantiskā elektrostacija ir mana tēva lolojums. Arī es pats…»

Kas nu šeit par rezervātu… Tā ir kapsēta … Nezālēm aizaugusi vēsture… Nevienam par to nav nekādas daļas. Uz visiem laikiem no šejienes pazudusi dzīvība… Protams, tagad vairs neizmanto vulkānisko siltumu kā divdesmitajā gadsimtā … Kam toreiz noderēja vulkāns? Tas bija pavards, labākajā gadījumā tvaika katls. Tagad cilvēki ir kļuvuši gudrāki. Prasības arīdzan citas — nu jau uzreiz nepieciešams miljardiem kilovatu. Vai gan viens vulkāns spēj tik daudz dot?… Tādēļ jau bija jātiek dziļāk — pie zemgarozas joslas. Tiek izdarīti urbumi trīsdesmit četrdesmit kilometru dziļumā. Turklāt tā var urbt jebkurā vietā… Šajos urbumos ielaiž ter- moelementus un iegūst enerģiju.

Grenlandes ziemeļos, kur mani nelaida «veselības stāvokļa dēļ», patlaban tiek gatavoti četri tādi urbumi. Tas gan ir darbiņš! Tur tiek būvēta enerģētikas centrāle, tās jauda būs desmit miljardu kilovatu. Tā būs otra tāda centrāle uz Zemes, pirmā ir Antarktikas energocentrāle. Arī tā ir paredzēta ledāju likvidēšanai. Bet šeit…

Ar nepatiku paskatījos visapkārt. Augstsprieguma pārvades stabs pie centrālajiem transformatoriem stāvēja sašķiebies. Augšā pie izolatoriem bija novijuši ligzdas nez kādi negudri putni. Apaļās dispečeru ēkas durvju stiklus izdauzījis vējš… «Vispirms jāieliek tie,» man iešāvās prātā. «Citādi ziemā sniegs pieputinās. Tur ir elektronu smadzenes, precīzi aparāti.»

Bet kādēļ gan tas būtu jādara? … Kam tagad vajadzīgs šis vecais elektronu pauris un nošķiebtais stabs? Strāva pa vadiem vairs neplūdīs. Putni itin mierīgi var perēt mazuļus ligzdās pie pašiem izolatoriem …

Muzejs! Cik smieklīga ideja… Kam tas vajadzīgs? Varu saderēt uz savu veco pīpi, ka te kopš tā brīža, kad stacija tika slēgta un aizlidoja pēdējais novērotājs, neviens cilvēks nav spēris savu kāju . ..

— Labdien, — man aiz muguras atskanēja smalka balstiņa. — Mēs jūs jau gaidījām …

Atri paskatījos atpakaļ. Mani ziņkāri vēroja apmēram desmit gadus veca meitene zilā kombinezonā. Viņai bija ļoti jauka, apaļa sejiņa ar manāmi izciļņiem vaigu kauliem, plats deguns, mazliet ieslīpas, brūnas acis. Melnīgsnējie vaigi bija sārti no saules un Kamčatkas vējiem. Ar kuplu, baltu kažokādu apšūtā kombinezona kapuce bija atmesta atpakaļ. Rudos, viļņainos matus nesen bija sajaucis vējš.

—          Labdien, — mazliet apjucis, atņēmu sveicienu. — Pirmkārt, kas tu esi un no kurienes uzradies, bet, otrkārt, kas mani varētu gaidīt un kādēļ?

—          Es esmu Ksanta no Sudrabotā Gulbja ciema. Mēs visi jūs gaidījām…

—          Vai patiešām? Interesanti… Bet ko tu viena te … taigā… ko tu te dari? Un kur atrodas tas jūsu ciems?

—          Lejā pie jūras — septiņus kilometrus no šejienes. Šeit jau nav taiga, te ir bijusī vulkāniskā elektrostacija — Paužetas ģeotermālā energocentrāle. — Meitēns viltīgi piemiedza acis un piebilda: — Vai tad jūs neesat par to dzirdējis?

—          Šo to jau esmu gan … Tātad tu viena pati atnāci šurp septiņus kilometrus?

—    Ne jau viena, Buks arī.

—    Buks? Kur tad viņš ir? .. . Un kas ir tas Buks?

—          Buks ir mans draugs. Viņš ir amerikānis. Vecvectēvs atveda viņu no Aleutu salām, es toreiz biju vēl maziņa. Arī Buks bija galīgs knīpa. Viņu varēja iebāzt durami. Turpretī tagad — oho! … Ja viņš nostāsies uz pakaļkājām, būs lielāks par jums.

—           Ak tā! Nu man ir skaidrs … Tomēr nav labi, ka viņš tevi pametis vienu pašu tik vientulīgā vietā.

—          Viņš jau nemaz nav vainīgs. Es pati atļāvu viņam apciemot Fomu. Es te šodien dežurēju.

—    Dežurē? Kur tu dežurē?

—          Šeit, elektrostacijā. Viss mūsu internāts uzņēmās par to šefību līdz jūsu atbraukšanai. Kādam taču jāpieskata kiberi. Nodosim jums visu pilnīgā kārtībā. Pēc tam jums palīdzēsim.

—          Hm … Redzi, Ksanta … Vispār mēs par to vēl parunāsim mazliet vēlāk… Man taču viss labi jāpārdomā, viss jāapsver …

—    Jūs droši vien jau visu izdomājāt, kamēr lidojāt.

—          Kur nu — tas notika ļoti ātri. Līdz šejienei no Pet- ropavlovskas jāpavada tikai pusstunda ceļā ,.. Labāk pasaki — vai tas Foma visu laiku te dzīvo?

—          Jā, viņš šeit ir galvenais sargs, lai neiebruktu vilki vai mežacūkas.

—           Interesanti! Vai patiešām te vēl ir saglabājušies vilki?

—           Protams! Viņi dzīvo tur — aiz Kuriļu ezera. Vilkiem tur ir savs rezervāts. Bet viņi nāca šurp, kauca un nobradāja puķes .,, Tagad Foma viņus vairs nelaiž.

—   Hm… Paklau, Ksanta, — kāpēc gan to Fomu nevarētu iecelt šeit par galveno pārvaldnieku? Es jau nezināju, ka viņš te pastāvīgi dzīvo.

Ksanta manī vērīgi palūkojās. Viņas skatienā pazibēja kaut kas līdzīgs šaubām — vai tikai es nejokoju? … Tomēr viņa sacīja ļoti nopietni:

—   Manuprāt, Foma netiktu galā. Nē, jūs esat vairāk piemērots …

—   Paldies… Iesim labāk pie Fomas, parunāsimies ar viņu.

—   Iesim, — Ksanta smalkā balstiņā piekrita.

Viņa aizveda mani pa šauru, ar rūsganām smiltīm nokaisītu taciņu uz ciemu. Visapkārt kā ugunīgi sarkans paklājs liesmoja ziedi, Kamčatkas rudens puķes — asteres, krizantēmas, dālijas, salvijas — gandrīz Ksantas garumā. Meitene mani droši veda pa šo raibo, dzīvo labirintu. Pagājām garām kādai ēkai, pēc tam vēl vienai, pa diagonāli šķērsojām plašu noru — īstu puķu dārzu. Virs mums pletās taiga košā rudens rotā — bāiganzaļās, gandrīz caurspīdīgās skujmetes, milzīgās, apsūnojušās ciedru priedes, oranžie bērzi, zeltītās papeles, koši sarkanās apses. Bet visapkārt — rudens ziedu aukainais paklājs, kārtīgi ar smiltīm nokaisīti celiņi, mājiņas visdažādākajās krāsās.

Vietām koku zari pašķīrās, un augstu bāli zilajās debesīs, kurās ap dienasvidu vējš bija izdzenājis mākoņus, pie garajiem spraišļotajiem stabiem iemirdzējās vadu pavedieni. Blāvie saules stari, izlauzušies cauri rudenīgajai lapotnei, krāsainām uguntiņām zibsnīja verandas zaļajās un sārtajās rūtīs. Bija ļoti kluss. Zem Ksantas vieglajiem soļiem tik tikko dzirdami čabēja nokritušās lapas. Smaržoja pēc rudenīga meža. Tā bija apbrīnojama smarža — rūgtens dzestrums, trūdošas lapas, sēnes, skujas un vēl kaut kas gandrīz nemanāms, taču savādi pazīstams un satraucošs … Mēs vēl aizvien gājām un gājām … Man jau sāka likties, ka nav nekādas Paužetas, nav vecās ģeotermālās stacijas. Esmu savas bērnības noslēpumainajā pasaku mežā. Maza lauma mani nez kur ved. Vai nav vienalga, uz kurieni… Tūlīt mēs satiksim labo burvi — un sāksies brīnumi…

Burvi mēs nesastapām, taču brīnumi sākās tajā pašā mirklī, tiklīdz mēs ar Ksantu nonācām nelielā laukumiņā, kā šķiet, pašā ciema centrā. Laukums bija nobruģēts ar četrstūrainām sarkanām šūnakmens plāksnēm. Tās nepiegūla cieši cita pie citas, un viscaur starp plāksnēm spraucās laukā koši zaļa sūna. Tas bija apbrīnojams ģeometrisks raksts, izausts no dzīvā, zaļā augu tīkla un siltā, sārtā akmens kvadrātiem. Laukuma vidū atradās apaļš baseins, izklāts ar iesarkanu marmoru. Te reiz bija šal- kusi strūklaka, bet tagad tā vairs nedarbojās un baseins bija tukšs. Aiz strūklakas slējās pelēka granīta piemineklis: kalsnējs, mazliet sakumpis augums, cepure ar platām malām, gari zābaki, šaura seja ar ķīļbārdiņu, kreisajā rokā — ģeologa āmurs. Es viņu tūlīt pazinu. Biju redzējis viņu dzīvu, kā arī vecās fotogrāfijās. Pagājušajā gadsimtā viņu sauca par «vulkanoloģijas tēvu» — viņš bija radījis zinātni par vulkāniem un to darbību. Viņš, bez šaubām, bija iekarojis tiesības stāvēt šeit — vulka- nologu ciemā pie vulkāna, kuram bija licis kalpot cilvēkiem. Tomēr tagad … Vai tā nebija likteņa ironija — mūžīgi stāvēt cilvēku pamestā ciemā? Ko nejaušiem šīs vietas apmeklētājiem izsaka viņa vārds, kas iegravēts pulētajā granītā? …

—   Vai tu zini, kas viņš ir? — es klusu jautāju Ksantai.

Meitene izbrīnījusies paskatījās uz mani.

—    Protams! Tas ir mans veevec vecvectēvs. Tētis teica, ka viņš, — Ksanta norādīja uz pieminekli, — pirmais sācis pētīt Kamčatkas vulkānus. Viņš arī pierunājis savus laikabiedrus uzcelt šeit ciemu un vulkānisko elektrostaciju.

—    Vai tu re! — es iesaucos, juzdams, ka man kaut kas jāsaka.

—    Mēs katru dienu atnesam svaigus ziedus un noliekam pieminekļa pakājē, — Ksanta turpināja. — Mamma stāstīja, ka vecvecvecvectēvam ļoti patikušas puķes.

—    Tātad tavs tētis un mamma arī dzīvo ciemā pie jūras?

—    Ai nē! Ciemā pie jūras dzīvo vienīgi bērni un, bez šaubām, mūsu audzinātāji un skolotāji. Sudrabotais Gulbis ir bērnu ciems. Mana mamma strādā Petropavlovskā. Mamma un tētis ir ģeologi, tāpat kā vecvecvecvectēvs. Tētis gan patlaban atrodas komandējumā — tur… — Ksanta parādīja ar pirkstu uz debesīm. — Vakarā varēsim redzēt, es jums parādīšu. Viņš ir uz Mēness. Pēta vulkānus. Tētis apsolīja man atvest no turienes mēness akmeņus.

—    Patiešām? Tu laikam arī gribi kļūt par ģeologu?

—          Nē, es vēl neesmu to izlēmusi, — Ksanta man no

pietni atbildēja. — Zināt, ir ļoti grūti izvēlēties. Viss šķiet tik interesants… Pirmajā klasē mēs ar Māru — manu labāko draudzeni — gribējām būt par kosmisko kuģu kapteinēm. Otrajā klasē Māra pēkšņi sadomāja kļūt par okeanologu, lai strādātu Klusā okeāna dzelmē. Man arī sagribējās to pašu. Bet vēlāk dabūjām zināt, ka tur vienmēr ir tumšs, un mēs pārdomājām. Tagad Māra grib iemācīties sacerēt skaistu mūziku, bet es — es vēl domāju … Varbūt strādāšu tādā stacijā kā šī, tikai lielākā …

—   Nu jau, meitiņ, vairs neceļ tādas stacijas.

—   To es zinu. Es taču runāju par jaunajām, kādas pašreiz tiek celtas, piemēram, Grenlandē …

«Tā tev vajadzēja!» es sacīju pats sev un cieši jo cieši iekodu mēli zobos.

—    Varbūt braukšu uz Āfriku stādīt tuksnešos mežus, — Ksanta turpināja, — vai pāraudzināšu plēsīgos zvērus, lai viņi būtu gudri un labi. Kā Foma …

—    Ko tu ar to domāji, sacīdama «kā Foma»?…

—    Foma jau arī… Jūs pats redzēsiet… — Ksanta pēkšņi sasita plaukstas. — Skatieties, skatieties! — viņa iesaucās. — Re, tur viņi abi ar Buku nāk pie mums.

Palūkojos atpakaļ. Pāri laukumam uz mūsu pusi lēnā gaitā cēli soļoja varens plušķains ņūfaundlendietis un milzīgs brūnais lācis. Ņūfaundlendietis bija kā prāvs telēns — balts, ar rudiem plankumiem uz platā purna, lielās pieres un pamatīgajām ķepām. Viņš tuvojās neparasti cienīgi, bez trokšņa viegli čāpodams pa akmens plāksnēm. Pekainis, augumā nedaudz mazāks par suni, gāzelēdamies tipināja viņam līdzi, nodūris melno purnu pie pašas zemes.

Neviļus pakāpos atpakaļ un parāvu arī Ksantu.

—    Nebaidieties, — meitene teica, uzmanīgi atbrīvodama savus pirkstus no manas rokas. — Buks nekož. Bet Foma jau kopš mazotnes ir pāraudzināts. Viņš ir ļotr labs un visu saprot. Nāciet šurp, nekautrējieties, — viņa turpināja, vērsdamās pie suņa un lāča, kuri pāris soļu no mums bija apstājušies. — Buk, sasveicinies ar… — Ksanta paskatījās uz mani. Meitenes skatienā bija jautājums un nelielas šaubas.

Kā viņa mani tūlīt pagodinās? Vai tiešām par vectētiņu? … «Ja Ksanta nenosauks mani par vectētiņu, tad es laikam šeit palikšu,» es nodomāju un ātri viņai sacīju:

—   Mani sauc par Filipu.

—    Nāc, Buk, sasveicinies ar tēvoci Filipu!

Atviegloti nopūtos. Tomēr tēvocis, nevis vectēvs …

Tajā pašā brīdi varenais Buks pienāca man klāt, viegli

pacēlās uz pakaļkājām un, uzlicis priekšējās man uz pleciem, ar siltu, raupju mēli nolaizīja manu degunu un lūpas.

—    Prom! — man paspruka. Sagumis zem milziga suņa smaguma, žigli aizliku sev priekšā elkoni, lai aizsargātos no viņa platā, labsirdīgā purna. Buks nolaizīja mani vēlreiz — manu labo ausi, bet tad, ka redzams, nolēmis, ka ir pietiekami izrādījis savas draudzīgās jūtas, atbrīvoja mani no saviem apkampieniem. Viņš notupās Ksantai pie kājām un, nenolaizdams no manis apa|ā» dzintarkrāsas acis, sāka ar kuplo asti enerģiski slaucīt tirās, sārtās laukuma plāksnes.

Tagad acīmredzot bija pienākusi Fomas kārta. Mazās, tumšās ačeles mirkšķinādams un miklo, melno degunu raustīdams, tas tipināja pie manis.

—    Ksanta… — es žēli teicu. — Vai nepietiks ai Buku? … Es patiešām savu mūžu neesmu skūpstījies ar lāci, kaut arī tas ir pāraudzināts. Kā būtu, ja mēs ai Fomu tikai draudzīgi paspiestu viens otram īoku?

—    Lūdzu, — Ksanta bija ar mieru. — Foma, dod tē vocim Filipam ķepu. Un atceries, ka tev viņš allaž jāklausa. Viņš tagad ir tavs galvenais priekšnieks.

Foma piekrītoši kaut ko norūca un, apsēdies Bukam blakus, sniedza man smagu ķepu ar asiem nagiem. Paspiedu to ar vislielāko prieku.

—    Redziet nu, jūs esat iepazinušies, — Ksanta sacīja. — Esmu ļoti, ļoti priecīga… Kā.klājas, Foma? Kā pagāja tava nakts dežūra?

—    Uf-f-f! — Foma atbildēja un sāka berzēt plato, brūno galvu pie meitenes gaišzilā kombinezona.

—    Es saprotu… — Ksanta pamāja. — Atkal vāveres tev darīja pāri?… Vai zināt, tēvoci Filip, jums būs kaut kas jāizdomā. Vāveres nedod mieru nabaga Fo- mam … Apmētā viņu ar izlobītiem ciedru čiekuriem. Tie ieķeras Fomas pinkainajā spalvā, un viņam ir ļoti nepatīkami. Paskatieties, cik daudz čiekuru te salipuši!

—    Būs jāpielāgo kāds kibers, lai izsukā Fomu, protams, ja Foma to ļaus.

—    Ļaus, ļaus! — Ksanta iesaucās. — Vai nav tiesa, Foma?

—    Uf-f! — lācis atbildēja, pamezdams uz mani ironisku skatienu.

—    Redziet nu … Foma zina, kas viņam nāks par labu. Bet vāveres vēlreiz jābrīdina. Viņas ir šausmīgi nepaklausīgas. Dažas pat skrien uz galveno dispečera ēku un piegružo to ar riekstiem.

—    Tāda patvarība viņām gan būs jāizbeidz, — es apņēmīgi teicu.

—    Gluži pareizi, — Ksanta piekrita. — Es zinu, — viņa piebilda, — ka jums ar Fomu tagad viss būs kārtībā.

Pēc tam mēs četratā devāmies apskatīt ģeotermālo staciju. Ksanta parādīja man dažādus mehānismus un izskaidroja to nozīmi. Foma māja ar smago, tumšbrūno galvu, mirkšķināja mazās ačeles un laiku pa laikam piekrītoši ierūcās. Vienīgi Buks izturējās savaldīgi. Asti nokāris, viņš nāca mums aiz muguras un brīžiem nožāvājās, plati atplezdams sārto rīkli. Acīmredzot viņš garlaikojās. Manuprāt, tehnika nebija viņa sirdslieta.

Vispirms mēs piegājām pie urbumiem. Kad viens pats klaiņāju, nebiju tos pamanījis. Nav jau nekāds brīnums … Es taču meklēju caurules, kas rēgotos laukā no zemes, ar smagiem ventiļiem — kā tēva fotogrāfijās. Tagad urbumi atradās skaistu, caurspīdīgu torņu iekšpusē. Torņi bija no stikla un metāla un atgādināja apburtas princeses pilis. Uz katru torni veda ar smiltīm nokaisīti, puķu iežogoti celiņi. Virs torņu caurspīdīgajiem, smailajiem jumtiem ciedru priedes klusi čabināja tumšos, kuplos zarus. Kokos veselām ģimenēm mita Fomas ienaidnieces — mazas, vieglprātīgas, rudi pelēkas vāveres. Viņas mēģināja pat mūs apmētāt ar čiekuriem. Tikai netrāpīja.

—    Šeit bija piecdesmit urbumu, — Ksanta stāstīja. — Tie nebija dziļi — tikai piecsimt sešsimt metru. Viens — visdziļākais, divi kilometri, — atrodas ciema nomalē. Urbumi izdarīti līdz pazemes tvaika katlam. Tas, bez šaubām, nebija īsts tvaika katls, tikai Kamba- las vulkāna sena lava. Tajā bija daudz ar ūdeni pilnu plaisu. Ūdens no vulkānu siltuma sakarsa un pārvērtās tvaikos. Tvaiki pa caurulēm pacēlās augšup un grieza elektrostacijas turbīnas. Te ir viens tāds urbums. Bet nu iesim uz elektrostaciju …

—    Pagaidi, Ksanta, — es teicu. — Vai tad šie urbumi tagad nemaz vairs nedod tvaiku?

—    Dod, tikai ļoti maz, — meitene atbildēja. — Tvaika spēks ir samazinājies un vairs nespēj griezt turbīnas. Pa dažiem urbumiem vēl nāk karsts ūdens. Tas pa caurulēm tiek novadīts uz mūsu ciemu. Mēs tajā mazgājamies un lielā, stiklotā baseinā peldamies. Ar šo ūdeni tiek apsildītas arī visas elektrostacijas mājiņas.

Ziemā šeit ir silts. Kad atbrauc tūristi vai sportisti — te ir ļoti jautri. Viņi dzīvo šajās mājiņās, slēpo, rāpjas vulkāna krāterī, ar elektrokamanām brauc uz Kuriļu ezeru. Arī mēs bieži tur braucam.

—    Tad jau te ir daudz cilvēku?

—    Protams… Tagad, rudenī, gan viesu tikpat kā nav. Toties vasarā un ziemā — ak, cik daudz ļaužu! No dažādiem internātiem atlido bērni ekskursijā apskatīt vulkānus un Kuriļu ezeru, un veco elektrostaciju. Atbrauc studenti enerģētiķi, kuri pēta tehnikas vēsturi, dažādi zinātnieki, tūristi, mākslinieki, rakstnieki, atbrauc pat kosmonauti — tāpat vien, mazliet atpūsties… Pie mums taču ir ļoti skaisti, vai ne?

—    Jā, bez šaubām …

Ksanta man ilgi stāstīja Paužetas ģeotermālās elektrostacijas vēsturi, stāstīja par slavas pilno, gandrīz gadsimtu ilgo lielo, īsto darbu, bet es domāju, cik mānīgs gan ir pirmais iespaids. Iekams nebiju ticies ar Ksantu, kad klaiņāju te viens pats, redzēju tikai taigā pamestu ciemu, nošķiebušos stabu un izsistos stiklus virs dispečeru ēkas durvīm, tomēr izrādās, ka šeit rit sava dzīve — vajadzīga, svarīga dzīve… Protams, viss, kas šeit apkārt, — tas jau ir gabaliņš no vēstures. Bet vai tad vēsture nepalīdz celt nākotni? Patlaban mēs smeļamies elektroenerģiju no milzīgiem termoelementiem, kas nolaisti visdziļākajos urbumos, mēs esam iemācījušies regulēt vulkānus, esam padarījuši tos par nekaitīgām lāpām, ko iededzam vienīgi lielos svētkos … Visu to sasniegt mums palīdzēja arī Paužeta, šī elektrostacija, siltumenerģija, ko dod Kambalas vulkāns, kurš uzticīgi veselu mūžību kalpojis cilvēcei.

«Mēs būsim laimīgi vienīgi tad, kad apzināsimies savu kaut vai vispieticīgāko nozīmi.» To sacījis viens no vislieliskākajiem pagājušā gadsimta cilvēkiem — aviācijas pionieris tās attīstības rītausmā, dzejnieks un filozofs. Man ir simt divdesmit gadu, bet es ilgojos vēl nedaudz cilvēciskas laimes… Kādēļ lai nepamēģinātu to atrast šeit? Šķiet, es varētu būt te noderīgs… Jā, esmu pilnīgi pārliecināts, ka esmu šeit vajadzīgs.

—    Tēvoci Filip, tā nu gan nav labi, — pēkšņi izdzirdēju Ksantas balsi. — Jau piecas minūtes klusītēm skaitu jums dzejoļus par visvisādām muļķībām, bet jūs tikai mājat ar galvu un sakāt, ka viss esot pareizi. «Noskuj zilonis sev ūsas…», un jūs sakāt: «Bez šaubām,» — bet zilonim jau ūsu nav. . . Pēc tam kad nolasīju, ka «vēži uz Vēža zvaigznāju lido…» — jūs teicāt: «Lieliski, tā mēs izdarīsim.» — Viņas balss nodrebēja un aiztrūka. — Tēvoci Filip, kādēļ jūs tā sakāt?

Briesmīgi apmulsis, rokas vien noplātīju.

—    Piedod, Ksanta! Es mazliet aizsapņojos. Veciem cilvēkiem tā gadās…

—    Jūs taču nepavisam neesat vecs, — Ksanta iebilda, uz mani neskatīdamās. — Jums nevar būt vairāk par astoņdesmit gadiem.

—    Ek, meitiņ, ja man tagad būtu astoņdesmit! Bet tam jau nav nozīmes. Gribu tev ko pajautāt. Tas ir ļoti grūts jautājums. Saki man — kas, pēc tavām domām, cilvēkam ir pats galvenais?

—    Tas taču pavisam vienkārši! — Ksanta pasmaidīja. — Cilvēkam pats galvenais — lai viņš būtu laimīgs. Un tādēļ viņam tikai jādara laimīgi citi.

—    Hm… Tev laikam būs taisnība, tas patiešām ir vienkārši. Man nekad nebūtu ienācis prātā, ka viss uz pasaules ir tik vienkārši… Ko mēs tagad darīsim?

—    Tagad mums jāizlaiž kiberi. Viņiem droši vien apnicis tupēt ieslēgtiem. Jāķeras pie darba.

Mēs iegājām zemā, stiklotā namiņā, kas atgādināja siltumnīcu. Tur rindās stāvēja smieklīgi pundurīši kiberi — vesels darbarūķu vads, kam bija jārūpējas par kārtību energocentrāles ciema teritorijā.

Ksanta sasveicinājās ar tiem kā ar seniem paziņām. Pēc kārtas visus iedarbinādama, viņa vienam uzsita pa spīdošo, niķelēto plecu, otram paglaudīja noslīpēto ol- veida galvu, trešajam kaut ko pačukstēja skaņu uztvērēja atverē. Kiberir sakustējās, nepacietīgi pamīņājās uz mazajām kājelēm, izstaipīja grābekļiem līdzīgās mehāniskās rokas un lietišķi aizsteidzās savās acīmredzot labi zināmajās gaitās. Buks, sēdēdams pie stiklotās mājeles durvīm, kritiski aplūkoja ikvienu izskrējušo kiberu, it kā pārbaudīdams, vai tais ir kārtībā un gatavs izpildīt uzdevumu.

—    Bet tu, maziņais, ej saslauki sausās lapas, — Ksanta teica kādam kiberam, — celiņi pavisam nobiruši. Naktī bija stipra vētra. Tagad jau ar katru dienu būs arvien vairāk kritušo lapu. Tu iesi mājiņās noslaucīt putekļus, — viņa uzdeva citam. — Kārtīgi iztīri! Tēvocis Filips visu vēlāk pārbaudīs… Vispār gan viņi zina, kas jādara, — Ksanta sacīja, pagriezdamās pret mani. — Visi jau ir noregulēti… Es ar viņiem tāpat vien parunājos, lai viņiem būtu jautrāk… Naktī vieni paši te garlaikojas. Darba jau tagad pavisam maz. Kad nav ko darīt, vienmēr ir ļoti garlaicīgi, vai ne, tēvoci Filip?

Es pamāju.

—    Ai, tev, mazulīt, atkal ir iesnas, — Ksanta teica nākamajam kiberam. — Redzat, tēvoci Filip, šis mazulis pārbauda visas caurules un krānus. Viņam katru dienu ir milzum daudz darba. Jāapskrien visa pilsētiņa. Laikam būs pārpūlējies… Jau vairākas dienas no degunteļa kaut kas pil… Paskatieties .. .

—    Droši vien eļļa tek, — es teicu. — Vēlāk būs jāpārbauda.

—    Ko lai daru, vai laist viņu? — Ksanta jautāja.

Taču ieslēgtais kibers, negaidīdams atļauju, izslīdēja

viņai no rokām un steigšus aizsteberēja uz durvīm.

—    Bet šie jau vairs nevar strādāt, — meitene skumji sacīja, norādīdama uz veselu grupu kiberu, kuri sēr- dienīgi bija saspiedušies kaktiņā. — Viņi ir gaužām veci. Viņus noregulējis mans vecvectēvs. Pēc tam viņi sabojājušies. Ja palaiž, piemēram, šo te — vislielāko, viņš mazliet paskrien, palēkā, apmetas otrādi un tirina kājeles-gaisā. Bet viņš-prata remontēt celiņus, notīrīja veco krāsu no sienām un pārkrāsoja no jauna. Viņš vēl daudz ko prata… Tagad toties neviens no mūsu audzinātājiem neprot viņu pašu salabot. Mans vecvectēvs būtu mācējis, bet viņš… — Ksanta smagi nopūtās un apklusa.

—    Tātad tavs vecvectēvs šeit strādāja?

—    Jā, viņš bija rezervāta pārvaldnieks, tāpat kā jūs tagad … Taču dakteris viņu pavasarī aizsūtīja uz Maskavu ārstēties. Vecvectēvs vairs neatgriezās. Mamma teica, ka viņš no Maskavas atkal aizlidojis uz Aleutu salām, bet viņa negribēja sacīt, kad viņš pārbrauks. Ar viņu nevar arī parunāties pa videotelefonu… Es domāju, ka mans vecvectēvs gluži vienkārši ir nomiris. — Ksanta skumji nodūra acis.

—    Kas tev nāk prātā! — es iebilda. — Tagad cilvēki dzīvo ilgi. Vecvectēvs vēl atbrauks. Paies pāris gadiņu — un viņš atgriezīsies. Gan tu redzēsi…

—    Es nezinu, — Ksanta klusu nočukstēja. — Pieaugušie taču mums nesaka vienmēr taisnību… Bet mēs jau neesam vairs mazi. Mēs daudz ko saprotam labāk, nekā viņiem šķiet. Tā jau bijis tikai vecos laikos, kad bērni ilgi palikuši bērni. .. Pēc gada visa mūsu klase brauksim prom no Sudrabotā Gulbja. Mūs aizvedīs tālu uz rietumiem Tjanšana kalnu pakājē. Mēs tur dzīvosim un turpināsim mācības, līdz pabeigsim vispārējo skolu. Bet uz šejieni atbrauks jauna mazo grupa.

—    Tātad šeit pie jums, Sudrabotajā Gulbī, ir tikai pirmās kārtas skola?

—    Jā, pirmās četras klases. Mēs ar Māru pašreiz esam visvecākajā. Otru kārtu turpināsim Vidusāzijā.

—    Vai jums nebūs žēl šķirties no Sudrabotā Gulbja?

—    Saprotams, ka žēl. Taču tur, kur mēs brauksim, arī būs ļoti interesanti. Cilvēks nedrīkst palikt visu laiku vienā vietā.

—   Tev, Ksanta, ir taisnība. Es jau tāpat… Strādāju Antarktīdā, pēc tam Grenlandē, bet tagad …

—    Es zinu, — meitene pačukstēja. — Mums jau audzinātāja pateica. Mēs ļoti lepojamies, ka būsim šeit kopā ar jums. Jūs mums pastāstīsiet, ko esat redzējis un ko zināt. Vai ne?

—    Pastāstīšu, ja jūs interesēs.

—   Ai, tas mūs ļoti interesē!

Atskanēja viegli soļi. Stiklotajā namiņā lēnām ienāca Buks. Viņš saudzīgi nesa zobos man jau pazīstamo no- šmurgāto kiberu. Buks turēja kiberu aiz ādas apkakles, ar visu savu izskatu pauzdams neslēptu riebumu. Kibers vārgi kustināja ķepiņas. No viņa garā deguna pa spraugu kā divi strauti tecēja dzidra eļļa. Buks nolika kiberu mums pie kājām, pats notupās blakus un cītīgi vēroja gan mani un Ksantu, gan kiberu. Uz kiberu viņš raudzījās ar acīm redzamu nelabvēlību.

—   Vai, vai, — Ksanta skumji novilka. — Ari šis ir gaužām savārdzis. Buks atnes vienīgi tos, kuri nevar strādāt…

Nez no kurienes atčāpoja Foma, apsēdās mums blakus un, tāpat kā mēs, sāka blenzt uz guļošo kiberu.

Kibera iesarkanās ačeles ik pa brīdim pamirgoja un nodzisa. Viņam laikam bija pavisam slikti.

Izņēmu no kabatas brilles vecmodīgā raga ietvarā — tagad tādas neviens vairs nenēsā — un pīpi. Uzstutēju brilles uz deguna, piebāzu pīpi ar smaržīgu tabaku un aizsmēķēju. Ievilcis pāris dūmu, parāvu augstāk vējjakas piedurknes.

—           Paskatīsimies, kas tad viņam lēcies, — teicu Ksan- tai. — Dod šurp instrumentus, būsi man palīdze. Tūdaļ iemācīšu tev, kā ārstēt kiberiem iesnas.

Ksanta smiedamās aizskrēja. Viņas smiekli skanēja kā sudraba zvārgulītis.

Īstenībā izrādījās, ka viss ir sasodīti vienkārši…

—          Darbs gan ir trakoti laba būšana, — teicu saviem jaunajiem draugiem.

Foma pamāja ar pinkaino galvu un apmierināts kaut ko norūca. Būks neatbildēja. Taču pēc viņa skatiena sapratu, ka viņš man pilnīgi piekrīt.

Bet kibers gulēja stiklotajā mājiņā uz grīdas un raudzījās uz mums cerību pilnām acīm.

LOGS UZ BEZGALĪBU

—          Profesor, kā jums izdevās uzņemt šo filmu? Daudzi kadri šķiet tik dabiski .. . Tādu ilūziju rada kaut vai tā baismīgā aina, kad nakts briesmonis aprij mazo mežoni…

Profesors Satajana nolieca galvu un pieklājīgi pasmaidīja.

—          Valona kungs, jūsu jautājums skanēja kā glaimojošs kompliments. Tomēr esmu spiests mazliet precizēt. Tas viss patiešām ir dabiski, kā jums labpatikās izteikties. Nav nekādu .. .ē.. .ē … triku. Viss tieši tā bija.

—    Bet tas taču nav iespējams!

—          Piedodiet! Centīšos jūs pārliecināt, ka ir iespējams. Neslēpšu arī to, ka ceru uz jūsu palīdzību.

—    Ko jūs vēlētos? Reklamēt filmu?

Satajana nevērīgi atmeta ar mazo, tuklo roku.

—          Ai nē, pagaidām nedomāju darīt to zināmu atklātībai …

—          Velti! Filmai varētu būt pārsteidzoši panākumi. Tā atnestu slavu un naudu.

—          Pateicos. Taču runa būs nar ko citu. Pavisam par ko citu. Man ir nepieciešams izdarīt aparatūrā dažus kon

struktīvus labojumus. Es runāju par videomagnētisko ierakstu aparatūru. Nepieciešams sasniegt ļoti lielu ātrumu …

—    Tā nav problēma.

—    Man tā diemžēl ir problēma. Ierakstiem nepieciešams ārkārtīgi liels ātrums.

—    Piemēram?

—    Simtiem tūkstošu kadru sekundē.

—    Simtiem tūkstošu?

—    Vēl labāk būtu — miljoniem, pat simtiem miljonu.

—    Oho, profesor, tas ir fantastiski!

—    Daudzi inženieri uzskata, ka tāds ātrums ir fantastisks. Pagaidām uzskata … Taču vienā no jūsu televīzijas studijām, Valona kungs, ir lielisks konstruktoru birojs, un, pēc manām domām, piemēram, inženieris Žaks Estergoms …

—    Vai jūs viņu pazīstat?

—    Esmu dzirdējis … par viņa darbiem.

Fransuā Valons — viens no lielākajiem Rietumu kino- televīzijas magnātiem — uzmeta sarunu biedram pētošu skatienu. Profesora Satajanas apaļajā, brūngani dzeltenajā sejā nepakņstējās ne vaibsts. Tajā bija tas pats sastingušais, laipnais smaids, vienīgi dziļi acīs aiz biezajiem briļļu stikliem bija vērojama saspringta cerība.

«Mana atbilde viņam, bez šaubām, ir ļoti svarīga,» Valons prātoja. «Savādi gan — bioķīmiķis un slavens psihiatrs interesējas par kino un televīzijas tehniku. Bet viņa filma ir drausmīga murgu vīzija, salīdzinājumā ar to ikviena moderna šausmu filma — grāvējs — ir naiva bērnu pasaciņa. Četrdesmit gadus esmu saistīts ar televīziju un kino, taču pat man nebija ne jausmas, ka iespējams uzņemt kaut ko tādu… Neticama realitāte … Kā viņš to filmējis? …»

—    Žaks Estergoms ir talantīgs konstruktors, — kino- rūpnieks beidzot sacīja. — Es viņu augstu vērtēju. Viņš daudz ko darījis, lai pilnveidotu aparatūru, it īpaši telpiskā attēla jomā . . . Taču jūsu prasības, profesor … Pat 2akam tas būs ciets rieksts.

—    Telpiskais attēls — tas ir tieši tas, kas man nepieciešams, — Satajana ātri ieminējās. — Telpiskais attēls un ātrums … Ļoti liels ātrums … Piedodiet, ka jūs pārtraucu.

Fransuā Valons paraustīja masīvos plecus.

—   Es jau teicu… Turklāt, profesora kungs, būšu atklāts: ja es tomēr uzskatītu par iespējamu atļaut Zakam Estergomam nodarboties ar to uzdevumu, kurš jūs interesē, — protams, ar tā daļēju risināšanu, jo runa var būt vienīgi par videoierakstu jau sasniegto ātrumu zināmu palielināšanu, — tādā gadījumā man jāzina, »kāds ir šī darba mērķis: jūsu mērķis, profesor, un … mans mērķis. Citiem vārdiem sakot — ko tas dos Fransuā Valona firmai?

—   Es gaidīju šo jautājumu. — Satajana, joprojām laipni smaidīdams, pamāja ar galvu. — Atbilde ir filma, kuru jūs nupat noskatījāties. Ļoti liels uzņemšanas ātrums dos jums iespēju, — protams, es jums zināmā mērā palīdzēšu, — bez lielām pūlēm un izdevumiem radīt filmas, kas būs līdzīgas redzētajai. Varu jums apgalvot, ka stila un sižeta ziņā tās būs neizmērojami daudzveidīgākas, nekā jums varētu uzrakstīt miljons talantīgu scenāristu. Jums vispār vairs nebūs vajadzīgi scenāristi, režisori, operatori, pat aktieri ne, nebūs vajadzīgi statisti, dekorācijas, izbraukumi dabas filmēšanai, kas tik dārgi izmaksā. Jūs uzņemsiet savas filmas nelielā, mājīgā laboratorijā, un štatos jums būs tikai daži cilvēki. Pēc tam pieredzējis montāžists, ieskaņošana — un varēsiet ķerties pie kopēšanas. Lai gan, manuprāt, arī ieskaņošanas problēmu vēlāk izdotos ievērojami pilnveidot, tas ir, pa- lētināt, izsakoties komerciālā valodā.

«Šķiet, esmu velti zaudējis laiku,» Fransuā Valons nodomāja. «Tūlīt viņš palūgs man naudu, lai pilnveidotu viņa paša aparatūru, un es pavēlēšu, lai sekretārs viņu izvada … Cik reižu neesmu sev solījies neielaisties nekādās darīšanās ar maniakiem … Taču filma ir interesanta … Varbūt viņš to gribēs pārdot? … Par šo filmu viņam varētu samaksāt…»

Valons pacēla acis pret griestiem, apsvērdams, cik irarēlu maksāt par profesora Satajanas filmu.

—    Protams, — īsu brīdi klusējis, profesors turpināja, — vienošanās mums būs jāpatur slepenībā. Visstingrākajā slepenībā . . . Pat no Zaķa Estergoma …

—   Cik es saprotu, — Valons, nedaudz aizkaitināts, viņu pārtrauca, — mēs vēl neko neesam norunājuši. Turklāt jūs neesat pilnīgi atbildējis uz manu jautājumu. Jūs aizmirsāt pateikt par sevi. Kāds ir jūsu mērķis?

Satajanas zobi paspīdēja žilbinošā smaidā.

—         Cienījamais Valona kungs, mēs, zinātnieki, esam

loti kautrīgi. Ceru, ka mans pieticīgais mērķis neizraisīs jūsu interesi.

—    Hm … Bet kādi ir jūsu noteikumi?

—    Nav nekādu noteikumu, Valona kungs. Ir tikai lūgums, lai Zaks Estergoms pilnveidotu aparatūru, par kuru es interesējos,

—    Bet citi noteikumi?

—    Pilnīgi nekādi…

—    Tātad, ja esmu pareizi sapratis, jūs gatavojaties pasniegt dāvanu firmai «Valons un Ko»?

—    Jūs esat pārāk laipns, Valona kungs, tādā veidā novērtēdams manu pieticīgo priekšlikumu. Tas, ko jums labpatika nosaukt par dāvanu, — ir «ražošanas atlikumi», nekas cits.

—    «Ražošanas atlikumi»?

—    Jā … Uzņemto materiālu, no kura jūsu studijās tiks montētas filmas, es nodošu jums pēc atbilstošas … izpētes. Citiem vārdiem, jums derīgos kadrus jūs saņemsiet pēc tam, kad būs izrādījies, ka man tie nav vajadzīgi. Ja būs nepieciešams, atstāšu sev kopijas.

—    Es nesaprotu …

—     Valona kungs, jūs gribat teikt, ka jums nav skaidrs materiālu iegūšanas avots… Filma, kura nupat šeit tika demonstrēta, ir kāda cilvēka … smadzeņu biostrāvu videoieraksts. Tas ir loti slims cilvēks. Viņš sen atrodas manā klīnikā ārstu uzraudzībā. Pirms dažiem gadiem sajucis prātā … Parastā ģimenes traģēdija. Kopš tā laika viņš atrodas pie manis. Diezgan interesants gadījums. Personības divējādošanās, pareizāk sakot, «trejādošanās». Mēs mēģinājām viņam palīdzēt, izmantodami augstfrekvences strāvu, un negaidot ieguvām izteiktus viņa paša biostrāvu videosignālus. Tos izdevās ierakstīt, un jūs tos redzējāt.

—     Bet… tas taču nepavisam neizskatās pēc ārprātīgā murgiem. Tas ir briesmīgi, taču tur ir kāda loģika, jēga …

—    Valona kungs, tā bija tikai viņa «es» vienas puses ierakstu daļa. Vienas no trim. Katra viņa «es» personība vispārpieņemtajā izpratnē ir gluži normāla. Par neprātu tiek uztverti sakarību traucējumi kompleksā, kas nosaka zināma cilvēka personību, vai arī, personībai divējādo- joties, haotiskais sajaukums savstarpējās sakarībās dažādos kompleksos. Tas viss gan ir pārāk sarežģīti, lai to īsi paskaidrotu …

Jau agrāk izdevās iegūt atsevišķus smadzeņu videosig- nālus ne tikai no slimiem, bet ari no veseliem cilvēkiem. Tie bija īsi uzliesmojumi, savā ziņā kaut kādas nepārtrauktas, taču neatšifrējamas filmas nejauši kadri. Acīmredzot viss atkarīgs no milzīgās modulāciju frekvences. Normālām smadzenēm tā ir sevišķi liela. Ja cilvēks saslimis, frekvence tiek bremzēta, tā ka ir vieglāk fiksēt videosignālus. Turklāt palielinās to precizitāte, it īpaši tām savstarpējām sakarībām, kas vistiešāk ietekmējušas saslimšanu.

—    Vārdu sakot, profesor, jūs man piedāvājat par materiālu kino un televīzijas filmām jūsu pacientu murgu vīzijas.

—    Ne nu gluži… Tikai kā pirmo soli, Valona kungs … Pirmo izmēģinājumu… Ja Zakam Estergomam izdosies pilnveidot aparatūru — un es ceru, ka viņš to izdarīs, — mēs varēsim iegūt jebkura, patiesībā ikviena cilvēka smadzeņu videosignālu nepārtrauktus ierakstus. Tad jūs atklāsiet miljoniem kinoskatītāju cilvēka īsto iekšējo pasauli — patiesu, neatkārtojamu, briesrņīgu …

—    Bet vai katrs gribēs atklāt savu iekšējo pasauli? Es domāju — vai normāli, brīvi cilvēki gribēs to darīt?

—    Mīļais Valona kungs, jums nudien nav pamata raizēties. Jebkuros apstākļos piedāvājums pārsniegs pieprasījumu. Cilvēki, kuri par katru cenu vēlas nopelnīt: prostitūtas, noziedznieki, sabiedrības visdažādākās padibenes . .. Neaizmirstiet, ka ikvienam no viņiem ir neatkārtojama iekšējā pasaule un nekad nekādā veidā neviena mākslas nozare pasaulē nav to līdz galam atklājusi. Bet jūs, Valona kungs, ar savām filmām to izdarīsiet. Jūs parādīsiet ļaudīm īsto cilvēku — bez grima, bez noslēpumiem, bez jebkādas iekšējas cenzūras …

—    Vai jūs domājat, ka man atļaus demonstrēt šādas filmas?

—    Viss būs atkarīgs no jūsu montāžistu spējām… Bez šaubām, nāksies stingrāk ierobežot skatītāju vecumu. Taču tie ir sīkumi.

—    Bet ētika, morāle? Neaizmirstiet, ka esmu katolis.

—    Valona kungs, tas tomēr netraucē jūs būt kinorūp- niekam. Vai tad deviņas desmitdaļas jūsu studiju produkcijas nav pretrunā ar to, ko jūs saucat par morāli un ētiku? Būtībā nekas jau nemainīsies. Vienīgi vairāk vai mazāk veiksmīgu falsifikāciju vietā jūs tirgosieties ar oriģināliem. Turklāt oriģināli būs nebeidzami daudzveidīgi. Neviens nevarēs jums pārmest štampus, atkārtošanos …

Profesors Satajana apklusa. Fransuā Valons, cietās, sirmās ūsas kodidams, pētoši vērās sarunu biedrā. Satajanas sejā bija sastindzis pieklājīgs smaids.

«Šķiet, viņš ir pārāk slavens zinātnieks, lai viņu varētu turēt aizdomās par krāpšanu,» Valons prātoja. «Taču — no otras puses …»

—    Kā es sapratu, profesor, — viņš ierunājās, — šim jūsu atklājumam var būt nozīme ne tikai… televīzijā un kino, vai tā nav?

—    Bez šaubām, — Satajana sāka māt ar galvu. — Tas ļoti interesē zinātni un visas tās nozares, kuras velta nopietnu uzmanību cilvēkam pašam par sevi, piemēram, policiju, baznīcu, izlūkošanas dienestu, armiju. .. Iedomājieties, cik vienkārši būtu nopratināt noziedzniekus, spiegus, karagūstekņus. Nemaz nerunāšu par pilsoņu lojalitātes kontroli. Smadzeņu videosignāli taču ir pilnīgi «objektīvi», ja varētu izmantot šo terminu.

—    Vai tad cilvēks nespēj tos kaut kādā veidā pārvaldīt?

—    Nē, jo tie galvenokārt ir saistīti ar zemapziņu. Lai ierakstītu videosignālus, cilvēks tikai jāiemidzina. Mēģināju ierakstīt videosignālus arī nomodā esošam pacientam, taču iznāk dubults ieraksts, un nervu šūnu dziļumā kodēto informāciju noslāpē informācija, kuras atdevi cilvēks spēj apzināti pārvaldīt. No stipras gribas cilvēkiem vispār neizdodas iegūt zemapziņā kodēto informāciju, ja vien nelieto speciālus līdzekļus.

—    Sakiet, profesor, — vai jūs neesat mēģinājis griezties kara resorā?

Pirmo reizi visas sarunas laikā Satajana novērsa skatienu.

—    Redzat, Valona kungs, es savu mūžu neesmu vēlējies ielaisties darīšanās ar militārām personām. Negribu, ka mans atklājums, ja to, protams, var saukt par atklājumu, pārāk ātri tiktu izmantots tiem mērķiem, kādiem to vēlēsies darīt militārie. Tas ir viens no iemesliem, kādēļ esmu spiests pieprasīt, lai viss būtu ārkārtīgi slepeni. Turklāt… cik es zinu, kara resorā patlaban nav tāda inženiera kā jūsu Zaks Estergoms.

—    Iespējams, ka jums taisnība. — Pār Fransuā Valona seju pārslīdēja kaut kas smaidam līdzīgs. — Zaks Estergoms patiešām ir ļoti talantīgs. Zelta galva … Viņš droši

vien spētu šo to izdarīt jūsu labā… Tomēr, Satajanas kungs, galīgo atbildi es jums pašreiz nedošu… Nē… Jūsu priekšlikums ir interesants, tas laikam ir pat vilinošs, tomēr man jāpadomā, jāapsver. Apspriedīšos ar ekspertiem …

—    Valona kungs, bet… — Satajana viņu steidzīgi pārtrauca.

—    Jā, jā, es saprotu. Mūsu saruna nevienam netiks izpausta. Es jums atbildēšu… pēc nedēļas. Kaut arī lēmums būtu pozitīvs, tomēr lūdzu ņemt vērā, ka inženieris Zaks Estergoms varēs nodarboties ar jūsu aparatūru tikai pēc pusotra, diviem mēnešiem. Patlaban viņam ir kāds svarīgs, steidzošs darbs.

—    Ļoti žēl, bet man nav citas izejas.

—    Tātad — pēc nedēļas. Vēl kaut kas: man ir nepieciešama jūsu filma — tā, kuru rādījāt šodien, vai cita tāda pati. Protams, bez tiesībām izgatavot kopiju. Nosauciet jebkuru drošības naudas summu.

Satajana nevērīgi atmeta ar roku.

—    Nevajag! Ticu uz vārda. Varat filmu sev paturēt.

Valons piecēlās no galda. Stalts, platiem pleciem, viņš

bija divu galvas tiesu garāks par Satajanu. Pavadīdams profesoru līdz kabineta durvīm, viņš nolieca lielo, sirmo galvu Satajanam pie pašas auss un klusu sacīja:

—    Piedodiet, bet es pirmām kārtām esmu komersants. Neslēpšu, ka man būtu vieglāk izlemt, ja es skaidri zinātu . .. kāds šajā pasākumā ir, tā teikt, jūsu interešu loks, ja neminam aparatūras pilnveidošanu, ko varbūt izdarīs Estergoms.

Satajana, lūkodamies kinomagnātam tieši acīs, bez smaida atbildēja:

—    Cienījamais Valona kungs, pat riskējot jūs apvainot, es nevarēšu jums pateikt neko citu kā vien to, ko jau sacīju. Mani interesē daļa informācijas, kas noglabāta visdziļākajās zemapziņas slēptuvēs. Pagaidām šo informāciju vēl nevienam nav izdevies iegūt, bet, pēc visām pazīmēm spriežot, tā tur ir, tai tur jābūt… Palieciet sveiks!

* * *

Fransuā Valonam par lielu pārsteigumu, Estergoms sākumā kategoriski atteicās no priekšlikuma sadarboties ar profesoru Satajanu.

—    Vai tevi neinteresē problēma, — Valons sarauca sirmās uzacis, — vai ari tu baidies, ka netiksi galā?

Zaķa Estergoma kalsnā, melnīgsnējā seja noraustījās.

—    Man nepatīk Satajana, — viņš atcirta un novērsās.

—    Esmu painteresējies, — Fransuā Valons cik iespējams mierīgi turpināja, — viņu uzskata par izcilu zinātnieku, lai gan viņa interešu loks dažiem šķiet dīvains.

—   Man nepatīk tas, ar ko viņš nodarbojas, — Estergoms piebilda, neskatīdamies uz šefu.

—    Vai tu domā filmu?

—    Filma ir sīkums! — Estergoms strauji norāva masī- vās raga brilles un, tuvredzīgi miegdams acis, sāka tīrīt stiklus. Viņa tievie, nervozie pirksti tikko manāmi drebēja. — Ne jau filma svarīga, — viņš klusu piebilda, brilles atkal uzlikdams.

—    Bet kas tad?

Estergoms neatbildējis paraustīja plecus.

Fransuā Valons juta, ka viņš tūlīt zaudēs savaldīšanos.

—    Firma interesējas tikai par filmām, — viņš teica, vārdus kā skaldīt noskaldīdams. — Viss pārējais uz jums, Zak, neattiecas.

Pēkšņi Estergoms aprauti iesmējās. Viņam bija ļoti nepatīkami, skarbi, tādi kā krakšķoši smiekli, un Fransuā Valons atkal nodomāja, cik bezgala nesimpātisks viņam ir šis izkaltušais, dusmu un rūgtuma pilnais cilvēks ar garajām rokām un plāno askēta seju šaurā melnas bārdiņas ielokā. «Ja viņš nebūtu tik apbrīnojami talantīgs …» Valons sarūgtināts nodomāja.

—    Vai jūs aptverat, kādu ieroci mēs iedosim šim Sa- tajanam, ja pilnveidosim viņa aparatūru? — Estergoma caururbjošais skatiens tagad griezās cauri biezajiem briļļu stikliem šefa sejā. — Viņam faktiski vairs nebūs noslēpumu. Viņš varēs preparēt jebkuru, es atkārtoju, jebkuru personību līdz visapslēptākajiem dziļumiem. Cilvēka iekšējā pasaule vairs nebūs iekšējā pasaule. Ikvienam draudēs briesmas, ka viņš kuru katru brīdi tiks apgriezts uz otru pusi, parādot visā kailumā to, ko ne jau katrs spēs pat sev pašam atzīties.

—    Vai tas tevi mulsina?

—    Varu saderēt, ka jūs neatradīsiet cilvēku, kuru tas nemulsinātu. Iedomājieties pats sevi uz mirkli tādā situācijā.

—    Kāds tam sakars ar mani?

—    Vai tad jūs būsiet labākā stāvoklī nekā visi pārējie? Pilnīgi pietiks, ja slepus jūsu guļamistabā ierīkos portatīvo ieraksta aparatūru … Vai arī iedomājieties, k i jūs saslimstat, jūs ved uz hospitāli un tur viens no Satajanas asistentiem nemanot ieraksta jūsu encefalogrammu ar aparatūru, kuru es būšu pilnveidojis.

—    Satajanu interesē pavisam kas cits, — Valons mēģināja aizstāvēties. — Viņš man teica.. .

—    Vai tiešām jūs domājat, ka Satajana jums teiks taisnību?

—    Galu galā, ja mēs atsacīsimies, viņš atradīs kādu citu.

—    Šaubos, — Estergoms novilka caur zobiem, šaurās lūpas zobgalīgi sarāvis. — Šis uzdevums pat man ir ārkārtīgi grūts. Domāju, ka tuvākajā nākotnē neviens cits bez manis viņam nevarēs palīdzēt.

—    Tu tomēr esi neparasti kautrīgs… — Valons nespēja liegt sev to prieku iedzelt.

—    Esmu reālists, nekas vairāk … — Estergoms nicīgi pavīpsnāja.

—    Tātad tu atsakies? — Valona balss skanēja gandrīz pieglaimīgi.

—    Debesis manas liecinieces — es gribētu, es gribētu atteikties… — Estergoms gandrīz kliedza, noknikšķi- nāja sakrampētos pirkstus, piespieda rokas pie krūtīm un nodūra galvu. — Es gribētu, — acu nepaceldams, viņš čukstus atkārtoja, — un es esmu brīdinājis … Taču beigu beigās — kas gan es tāds esmu … Jums, šef, protams, ir taisnība. Ja to nedarīšu es, darīs cits … Ja ne šodien, tad pēc gada, pēc pieciem gadiem, pēc simt gadiem .., Tik un tā šis logs agrāk vai vēlāk atvērsies. Vai gan ir tik svarīgi, kurš būs tas, kas to atvērs . .. Rīkošos tā, kā jūs gribat, šef, — viņš piebilda, pēkšņi nomierinājies.

—    Tā jau es domāju! — Fransuā Valons pamāja ar galvu, vēl aizvien pārsteigts par to, kādas sāpes bija izskanējušas viņa inženiera vārdos. — Rīt palūgšu jūs tikties ar profesoru Satajanu un visu galīgi norunāt, — Valons turpināja pēc īsa klusuma brīža. — Jūs mani informēsiet. Bet, ja būs nepieciešams, mēs vienmēr varēsim atteikties viņam palīdzēt. Turklāt — ia piedraudēsim, ka viņš tiks atmaskots … Manuprāt, 2ak, mums ir visas priekšrocības.

—    Iespējams, šef, — Estergoms dzedri atbildēja un atsveicinājās.

Bija aizritējuši vairāki mēneši. Aparatūras pilnveidošana profesora Satajanas klīnikai ārkārtīgi gausi virzījās uz priekšu. Tādās domās bija vismaz pats profesors. Laipni, bet kategoriski viņš citu pēc cita noraidīja Estergoma piedāvātos modeļus. Kādas tikšanās beigās, kad Satajana pavēstīja, ka viņu neapmierina kārtējais modelis, inženieris pārskaitās.

—          Profesor, man ir apnicis spēlēt slēpšanos, — viņš paziņoja. — Bija runa par videomagnētiskās filmēšanas ātruma palielināšanu. Vai tā. nebija?

Satajana pasmaidīja un pamāja.

—           Lieliski! — Estergoms turpināja. — Pēdējos mēnešos manā laboratorijā konstruētā aparatūra dod iespēju četrdesmit vai piecdesmit reižu palielināt šo ātrumu.

—    Tas ir par maz, — Satajana smaidīdams aizrādīja.

—          Tādā gadījumā man jāpiedalās jūsu … eksperimentos, — Estergoms noteikti paziņoja. — Varbūt tad es sapratīšu, ko no manis grib.

—    Vēl lielāku ātrumu, Citu neko.

—    Kādu tad?

—    To es nezinu.

—          Man jāpiedalās eksperimentos, — Estergoms stingri noteica. — Citādi es atsakos turpināt darbu un jau šodien to paziņošu šefam.

—           Papūlieties palielināt uzņemšanas ātrumu vēl… desmit reizes.

—    Profesor, jūs jokojat!

—    Kaut vai piecas!

—           Man jāzina, kas jums iznāk ar pašreiz sasniegto ātrumu.

—    Gandrīz nekas tāds, kas mani interesētu.

—          Man jāredz pašam. Tikai tad es varbūt kaut ko izdomāšu.

Satajana vairs nesmaidīja.

—          Vai jūs zināt, ar kādu materiālu es patlaban strādāju? — viņš jautāja, uzmezdams pētošu skatienu savam sarunu biedram.

—          Jā, — Estergoms atbildēja. — Jūs pašreiz strādājat ar trakajiem, bet gribētu strādāt ar normāliem cilvēkiem, tas ir, ar vairāk vai mazāk normāliem.

—    Tieši tā! — Satajanas sejā atkal parādījās smaids.

—    Bet jūs jau esat mēģinājis eksperimentēt ar normā

liem cilvēkiem, vai ne?… Izmantodams to aparatūru, kuru jums pēdējos mēnešos sagatavoju.

—    Nē …

—           Ja, profesor! Un man jāpiedalās vienā tādā eksperimentā. Tas ir jūsu paša interesēs.

—    Tas nav iespējams.

—    Tādā gadījumā es pārtraucu darbu.

—    Jūs to nepārtrauksiet!

—           Pārtraukšu, un, ticiet man, neatradīsies tāds spēks, kas piespiestu mani rīkoties citādi…

Satajana vērīgi palūkojās uz inženieri.

—           Labs ir, — pēkšņi viņš pavisam vienkārši sacīja. — Lai notiek pēc jūsu prāta. Centīšos jums visu paskaidrot, izmantojot… dzīvu materiālu. Tas, protams, būs viens no … manas klīnikas pacientiem. Kas attiecas uz eksperimentiem ar vairāk vai mazāk normāliem cilvēkiem .. . Ceru, ka jūs, mīļais Estergoma kungs, sapratīsiet, kādēļ es negribētu palielināt to personu skaitu, kuriem būtu sakars ar tāda veida pētījumiem.

—    Nav nekā vienkāršāka, jāizdzēš tikai ieraksts.

—           Protams, protams… Tātad — ja jūs rītvakar būtu brīvs . .. varbūt desmitos?

—    Esmu brīvs.

—    Lieliski! Gaidīšu jūs klīnikā.

* * *

Kad Estergoms ieradās profesora Satajanas psihiatriskajā klīnikā, patoloģiskās neiroloģijas laboratorijā viss bija eksperimentam sagatavots . ..

Tukšā, spilgti apgaismotā hallē Estergomu sagaidīja nerunīgs asistents baltā virsvalkā ar baltu cepurīti galvā un baltās kurpēs ar mīkstu pazoli. Palūdzis inženieri nelielā kabīnē pārģērbties, asistents ar žestu aicināja viņam sekot. Viņi ilgi gāja pa tukšiem, klusiem gaiteņiem. Pa labi un pa kreisi virknējās vienādu baltu durvju rindas. Visds durvis bija aizvērtas. Kāda gaiteņa galā atradās platas kāpnes. Pa tām viņi nogāja dažus stāvus zemāk un nokļuva vēl garākā gaitenī. Un atkal — aizvērtu durvju virkne un absolūts klusums. Asistents nerunāja ne vārda. Uz baltās, nedaudz atsperīgās plastmasas nebija dzirdami pat soļu švīksti. Gaiteņa galā — atkal kāpnes un alkal gaitenis, līdzīgs iepriekšējam, un pēc tam vēl viens un vēl…

«Šķiet, ka lielākā daļa klīnikas pabūvēta zem zemes,» Estergoms nodomāja. «Halle bija pirmā stāva līmenī, bet mēs esam nokāpuši vismaz desmit stāvus zemāk. Te nu gan derētu lifts …»

—    Mums diemžēl nav iespējams izmantot liftus, — pavadonis pēkšņi sacīja, it kā uzminēdams Estergoma domas. — Motori rada traucējumus …

—   Tos var novietot ārpus ēkas, — inženieris iebilda.

—   Tā jau ir izdarīts. Taču pašreiz tie ir izslēgti.

—    Tātad tur — aiz šīm durvīm? … — Estergoms jautājoši uzlūkoja pavadoni.

—    Tur ir … laboratorijas un … viņi…

—    Profesora pacienti?

—   Jā …

—    Izskatās pēc … cietuma . . .

—    Zināmā mērā — laikam gan . . . Daudzi no viņiem ir bīstami.

—    Bet kāpēc tāds klusums?

—     Klusums? — asistents tikko manāmi pavīpsnāja. — Ja jūs zinātu, kas notiek aiz daudzām šīm durvīm… Te ir ļoti laba skaņu izolācija.

—    Vai gadās, ka no šejienes kāds . .. iziet? — Estergoms juta, ka balss ir nepatīkami aizsmakusi, un bija spiests noklepoties.

—     Protams, — pavadonis dzedri atbildēja. — Viņi visi noteiksi izies no šejienes . . . Nu mēs esam klāt. ..

Viņš norādīja uz kādām durvīm, kuras tajā pašā mirklī bez trokšņa atvērās. Estergoms ieraudzīja apaļu, spilgti apgaismotu zāli. Vidū uz augsta, gluži tāda kā operāciju galda nekustīgi gulēja cilvēks, līdz pazodei apsegts ar baltu palagu. Noskūta galva. Ļoti bāla, nomocīta seja. Acis aizvērtas. Iezilganās lūpas cieši sakniebtas. Gar zāles sienām visapkārt stiepās pultis ar kontrolaparātiem, slēdžu rindām, ekrānu skalām, gaismas signālu tablo. Cilvēkam, kurš gulēja uz galda, virs galvas no griestiem nokarājās liela mirdzoša puslode. Tā atgādināja milzīga kukaiņa fasetaci. Sāņus uz mīksta šarnīru postamenta stāvēja balta kaste, līdzīga televīzijas filmēšanas kamerai bez objektīva. Blakus atradās liels ekrāns. No spīdīgās puslodes uz kasti stiepās tievi vadu pavedieni. Tā bija videomagnētisko ierakstu paātrināšanas aparatūra: pēdējais modelis, kuru Estergoms pavisam nesen bija pabeidzis un profesors Satajana vakar izbrāķējis. Pats profesors ar baltu cepurīti galvā, baltā virsvalkā sēdēja iepretim

ekrānam un laipni uzsmaidīja Estergomam. Laboratorijā atradās vēl divi asistenti, ģērbušies, tāpat kā Estergoma pavadonis, baltās drānās.

—    Jūs esat precīzs, — profesors pieceldamies teica Estergomam. — Iepazīstieties — mani palīgi, viņi asistēs eksperimenta laikā.

Inženieris klusēdams palocījās.

—    Iekams mēs sākam, man jūs vēlreiz jābrīdina: tas būs darba eksperiments … Nekas, kam jūs varbūt kļūsiet liecinieks … ē-ē .,. nedrīkst būt zināms atklātībai. Jūs nevienam to nedrīkstat stāstīt. Pat… piedodiet, jūsu cienījamam šefam ne. — No Satajanas lūpām nenozuda smaids, taču acis urbās Estergomā pētoši un vērīgi.

—    Mani interesē vienīgi videosignālu kvalitāte un stabilitāte, — inženieris iebilda. — Viss pārējais uz mani neattiecas.

—    Es runāju tieši par videosignāliem, — Satajana pamāja. — To stabilitāti un … saturu. Sis cilvēks, — Satajana norādīja uz galdu zāles centrā, — bija zinātnieks. Diezgan slavens… Viņš bija augstos amatos akadēmiskajā hierarhijā … Diemžēl pašreizējā eksperimenta stadijā mēs vēl nespējam izdarīt informācijas atlasi. Jūsu aparatūra uztver un atšifrē tikai atsevišķus — spēcīgākos — smadzeņu impulsus. Zināmā mērā tie ir nejauši, jo, es atkārtoju, šis cilvēks ir slims… Nedziedināmi slims no mūsdienu medicīnas iespēju viedokļa, Estergoma kungs. Es nezinu, ko šodien izdosies dabūt no viņa smadzeņu šūnām. Varbūt daži kadri jums liksies… savādi ..,

—    Kā viņu sauc? — inženieris ātri jautāja. Viņam šķita, ka, izdzirdējuši šo jautājumu, Satajanas asistenti saskatās.

—    Es jums apgalvoju, ka tam patlaban nav nekādas nozīmes, — Satajana laipni teica. — Viņu sauc par slimnieku. Viens no daudziem manas klīnikas slimniekiem. Šķiet, es jau minēju … personības «trīskāršošanos». Viņš uzskata sevi par vienu no faraona Ehnatona priesteriem, bet dažreiz par mežonir visparastāko mežoni… Apmēram agrā paleolīta laikmets… Daudz retāk viņa apziņa atgriežas un viņš saprot, kas bijis īstenībā un kur pašreiz atrodas … Tad viņš atstāj gluži normāla cilvēka iespaidu.

—    Un patlaban?

—   Tagad viņš ir iemidzināts. Es izdaru eksperimentus ar guļošiem.

—    Bet kas viņš bija … pirms iemidzināšanas?

—    Arī tam nav nozīmes … Viņa smadzeņu šūnas satur informāciju, kura kaut kādā veidā saistīta ar visiem trim stāvokļiem. Var iegūt jebkura viņa «es» videosignālus, pat kaut kādus citus, ar viņu tieši nesaistītus … Cilvēka smadzenes ir bezgalība, kurā mēs vēl tikpat kā neprotam orientēties . ..

—   Tomēr jau esam pastiepuši pēc tās roku.

—    Jāsaka paldies jūsu aparatūrai, Estergoma kungs … Ceru, ka tā palīdzēs ietikt šīs bezgalības labirintos. Kaut vai spert pirmos soļus . ..

—   Šķiet, ka jūs to darījāt arī bez manas aparatūras.

—    Ak, tā bija maldīšanās pa tumsu. Tikai tagad sāk mirgot gaisma. Vārga gaisma necaurredzamā tumsā… neskaitāmās paaudzēs pirms mums … Jā, jā nebeidzams telpas un laika labirints, kodēts dzīvas matērijas receklī, ko mēs saucam par smadzenēm. Kad izdosies iekļūt šī koda slēptuvēs, jā … tad būs iespējams daudz ko uzzināt, gandrīz visu . ..

Estergoms pārsteigts paskatījās uz profesoru. Smaids bija nozudis no Satajanas sejas. Viņa skatiens vērsās kaut kur virs inženiera galvas: nekustīgu, paplašinātu acu zīlīšu caururbjošs skatiens… Estergoms iekšēji nodrebēja. Pavīdēja doma, ka viņam ir darīšana ar ārprātīgo. Satajanas lūpas vēl aizvien kustējās. Viņš kaut ko čukstēja, bet vārdus vairs nebija iespējams saprast. Pēkšņi viņš papurināja galvu, it kā aizgainīdams kādu vīziju, un apjucis pasmaidīja.

—    Piedodiet, es laikam skaļi prātoju. Man tā gadās. Ja jums nav iebildumu, ķersimies pie darba. Lūdzu visus

sagatavoties .. . Uzmanību … sākam …

* *

Dažas nākamās stundas Estergomam šķita murgains sapnis, kurā reālās izjūtas, vārdi un tēli savijās juceklīgā un lipīgā kamolā ar kaut kādas citas — neizprotamas un briesmīgas — pasaules fantastiskiem rēgiem .

Kad fasetpuslodes tika nolaistas uz galda guļošajam cilvēkam pie pašas galvas un pie viņa pieres, pakauša un deniņiem pievienoti elektrodi, uz lielā, matētā ekrāna, kas bija savienots ar ierakstu aparatūru, uzzibsnīja gaisma. Sākumā pa ekrānu lēni slīdēja bezveidīgi dažādas krāsas plankumi un svītras. Tad to kustība paātrinājās.

Tie kļuva telpiski un sāka vīties krāsainās spirālēs. Spirāles griezās arvien ātrāk. Acs jau vairs nespēja uztvert nokrāsu un formu pārvērtības. Asistenti noliecās pār nekustīgo ķermeni, kura smadzenes patlaban bija šī savādā eksperimenta objekts. Satajana, plānās lūpas sakniebis, saspringto skatienu no ekrāna neatraudams, regulēja aparātu. Uz ekrāna joprojām bez skaņas plaiksnījās formu un krāsu bakhanālijas.

Aizritēja dažas minūtes. Krāsainie telpiskie plankumi un spirāles kustējās arvien ātrāk, krāsas saplūzdamas zaudēja spilgtumu, nobālēja, apdzisa. Tagad uz ekrāna irauksmaini plīvoja perlamutra liesmas mēles. Lāgiem starp tām izveidojās kaut kādas kontūras, tomēr tajā pašā mirklī to vietā radās citas un pazuda, iekams acs bija paguvusi tās noteikt. Satajana ar nemanāmām pirkstu kustībām vēl aizvien regulēja iekārtu. Vienu mirkli viņam izdevās noturēt uz ekrāna kaut kādu tēlu — Estergomam šķita, ka tā ir sievietes seja, — taču attēls tūlīt pazuda, to apdzēsa perlamutra liesma. Satajana uzmeta inženierim ašu skatienu, it kā teikdams: «Redziet nu .. Aizslīd … Vajadzīgs cits ātrums …»

Viņa pieri un seju klāja sīkas sviedru lāsītes.

Atkal pazibēja kaut kāds tēls un pazuda, iekams Estergoms paguva saprast, kas tas ir. Pēc tam vēl un vēl… Liesma uz ekrāna aprija tos ātrāk, nekā tie parādījās… Šķita, ka viņš redz kaut ko līdzīgu gaistošām atmiņām. It kā tas, kurš gulēja uz galda, mokoši pūlētos kaut ko atcerēties, bet nevarētu. Estergoms paskatījās uz galda pusi. Cilvēks nekustējās. Bālā seja bija mierīga. Acis aizvērtas. Kailās rokas izstieptas virs palaga. Ja uz ekrāna nevirpuļotu perlamutra liesmas, kas attēloja smadzeņu darbību, varētu domāt, ka šis cilvēks ir miris …

Estergoma skatiens nebija paslīdējis garām profesorā uzmanībai. Satajana sadrūma un kaut ko pateica asistentiem. Estergoms nesaprata vārdus, bet iespējams, ka Satajana bija runājis inženierim nesaprotamā valodā. Viens no asistentiem paspēra soli, nostādamies tā, ka aizsedza guļošā seju.

Pagāja vēl kāds brīdis. Aina uz ekrāna nemainījās. Perlamutra liesma žilbināja. Estergomam viegli noreiba galva, un viņš novērsās no ekrāna.

— Šodien neiznāk, — tajā pašā mirklī viņš izdzirdēja Satajanas balsi. — Nāksies… — Frāzes beigas Estergoms atkal nesaprata.

Viens no asistentiem klusēdams paņēma šļirci un iedūra adatu guļošajam rokā virs elkoņa. Cilvēks uz galda nepakustējās, taču ekrāns pēkšņi spilgti uzliesmoja un nodzisa.

—    Tā, — Satajana teica. — Varbūt izdosies vismaz kaut ko uztvert…

Viņš atkal sāka manipulēt ar regulēšanas iekārtas kloķiem. Ekrāns lēnām iegaismojās. Tagad no tā lūkojās jaunas sievietes seja, saviebta mežonīgās šausmās. Ko redzēja šīs izvalbītās, asaru pilnās acis?

Estergoms atstreipuļoja atpakaļ… Galva uz ekrāna sāka trīsuļot, un sievietes mute pavērās mēmā neizsakāmu sāpju kliedzienā. Ja iekaisušajās smadzenēs, no kurām Satajana nupat bija izrāvis šo tēlu, skanēja arī sievietes kliedziens, ar to vien jau pietika, lai zaudētu prātu. Redzes lauks pārvietojās, un Estergoms saprata, kāpēc sieviete tā kliegusi. Viņu spīdzināja ar uguni… Vienu mirkli Estergomam šķita, ka viņš jūt degošas cilvēka ādas smaku. Viņu pārņēma drebuļi, un viņš novērsās.

—    Kaut kas jauns, — atskanēja Satajanas mierīgā balss. — To mēs vēl neesam fiksējuši. Diemžēl atkal fragments . ..

Estergoms pacēla acis. Uz ekrāna plīvoja perlamutra liesmas. Tajā pašā mirklī tajās cita citu strauji nomainīja vesela virtene ainu un tēlu. Palmas žilbinošas saules gaismas pielieta smilšu tuksneša malā . . . Koši zilas debesis virs smilšu pauguriem un tālē gaistošas pēdas. Kaut kādi pazemes labirinti, apakšā iesarkanu lāpu mēles. Brīnum daiļa sievietes seja, šķiet, tā pati, kas pirmajā kadrā, taču patlaban acis mirdz laimē, lūpas paveras skūpstam . . . Tumsa, un atkal šī sieviete baltā, gandrīz caurspīdīgā tērpā: viņa iet lejā pa marmora kāpnēm pie zila, saulē vizuļojoša ūdens . . . Kāds viņu lejā gaida. Vēlreiz tumsa, ātri pazib sejas, līdz ārprātam kroplīgas. Drausmīga spīdzināšana… Ķermeņi, kas lokās mokās. Notiesātos dzen uz nāves soda vietu. Laukumos trako ļaužu pūļi. Tālumā — sārti. . . Milzum daudz sārtu. Auksts mēness apspīd krāsmatas. Galvaskausos tumši melnē acu dobumi. . . Kaut kur trauc viļņi, un tiem līdzi pa sudrabotu mēness taku skrien melnas ēnas. Zelta zārkā tiek guldīts nekustīgs ķermenis, ietīts plīvuros… Zemu pār mirušu namu gruvešiem klājas dzelteni dūmi, uz ielām trūd līķi. .. Atomsprādziena sēne, apžilbinoši uzliesmojumi un atkal līķi, nez uz kurieni rāpojoši kropļi, netī

rumos slīkstoši grausti… Kāda Estergomam apbrīnojami pazīstama seja. Satajana? Jā, protams, no ekrāna smaidīdams lūkojas Satajana… Otrs Satajana sasprindzis un koncentrējies sēž tepat blakus … Atkal liesmu deja. Auditorija … Pār piezīmēm nolīkuši studenti. Uz tāfeles rasējumi … Bezveida lektors kustina lūpas … Pēkšņi Estergomam šķiet, ka viņš ir piedalījies šajā lekcijā. Vai tas nav viņš pats — tur, trešajā rindā?… Attēls krasi mainās… Galds pie plaši atvērta loga. Aiz tā salijuši zari, lietus lāses uz nodzeltējušām lapām. Uz galda papīra loksnes. Kāda roka tās pārklāj ar matemātikas formulu simboliem. Formulas … Formulas … Arī tās ir apbrīnojami pazīstamas … Estergoms pūlas aptvert to jēgu … Atkal šī sievietes seja … Piepeši Estergoms saprot, kāpēc tā viņu tik ļoti pārsteigusi. Viņš kādreiz ir redzējis šo sievieti. Bet kad un- kur? … Liesmas, tumsa, vēlreiz liesmas — un pēkšņi spokains skelets, kas lēni slīd melnajās debesīs virs baltiem marmora kapu pieminekļiem …

Apstulbušā inženiera apziņā ielaužas kaut kas līdzīgs vaidam. Viņš paceļ galvu un paskatās atpakaļ… Uz galda kā loks izliecies krampjos sarautais guļošā ķermenis. Viens no asistentiem tur viņu aiz kājām, otrs pie galvas. Viņa lūpas ir sakodītas līdz asinīm, seja moku izķēmota.

—    Izbeidziet! — Estergoms, pats sev negaidot, iekliedzas. — Tūlīt pārtrauciet! … Pārtrauciet…

Kliedziens iznāca spiedzīgs, ass un aprauts.

Atskanēja kluss klikšķis. Ekrāns nodzisa. Satajana uzmanīgi lūkojās inženiera sejā, kas bija līķa bālumā.

—    Mans draugs, kas jums noticis?

Estergoms izņēma kabatlakatu un sāka slaucīt nosvīdušo pieri.

—    Man nekas nav noticis, bet man šķita, ka viņš, — Estergoms norādīja uz galdu zāles vidū, — ka… tas ir pārāk mokoši. Paskatieties, kas ar viņu noticis!

—    Kas noticis? Nekas. Viņš guļ…

—    Bet viņš taču … Es pats redzēju …

—    Nomierinieties… Viņš neko nejūt. Tas viss, — profesors pamāja uz ekrānu, — ir slēpts dziļi viņa smadzenēs, un viņš pats gandrīz neko nenojauš. Jūsu smadzeņu šūnās varbūt slēpjas vēl briesmīgāki ieraksti. Arī jūs tāpat neko par tiem nezināt… Un tas ir labi. Ja būtu citādi, cilvēki zaudētu prātu. *. no pārliecīgas in

formācijas, kas viņiem nebūt nav vajadzīga… Cilvēkam pietiek ar savas paaudzes gūto pieredzi.

Estergoms piecēlās un sāka staigāt pa laboratoriju. Pameta acis uz galda pusi. Cilvēks nekustējās. Nāves bālā seja bija mierīga.

—    Jūs. satriecis ieraksts, — Satajana mierinoši sacīja. — Jūs uzstājāt, un es biju spiests piekrist.. . Pagaidām tas viss ir ārkārtīgi nenoteikti. Vēlreiz atkārtoju, ka es nezināju, vai mums izdosies kaut ko no viņa dabūt. ..

—    Tātad mana aparatūra tomēr nodrošina jums ierakstus, — Estergoma balss no uztraukuma bija aizsmakusi.

—    Nē . . . — Satajana pasmaidīja. — Jūs taču pats redzējāt. Tie ir atsevišķi fragmenti, mozaīkas drumslas . .. gigantiskas mozaīkas drumslas . .. Bet man ir vajadzīga nepārtraukta filma . ..

—    Kāda filma? . ..

—    Nosauksim to par apslēpto informāciju … Tā glabājas katrā no mums aiz apziņas robežas. Tā atspoguļo neskaitāmu iepriekšējo paaudžu pieredzi…

—    Tātad tas, ko mēs tikko redzējām? …

—    Jā … Šajos kadros ir viņa senču gūtā pieredze. Ļoti tālu paaudžu pieredze. Viņi visi jau sen, sen satrūdējuši, taču pēcteča smadzenēs glabājas viņu pārdzīvotā kods . .. Bijušā reāls rēgs … Pavediens, kas saista pagātni ar nākotni. Filozofi apgalvo, ka nevar noteikt vēsturisku patiesību, ka bijušo nevar objektīvi pārbaudīt. Es gribu piedāvāt jaunu vēsturiskās analīzes metodoloģiju. Sākotnējās ziņas ir mūsos pašos. Tās tikai jāatšifrē …

Estergoms žultaini iesmējās.

—    Diez vai jūsu metode, ja vien tā nav fikcija, būs labāka par citām. Jūs to dibināt uz subjektīvu uztveru analīzi.. . Jūs noslīksiet haosā . ..

—    Es operēšu ar jūsu «subjektīvo uztveru» kopsummu. Summa dod iespēju savstarpēji koriģēt un salīdzināt subjektīvos vērtējumus. Turklāt informācija, kuru es iegūšu, atspoguļo kādreiz pastāvējušās objektīvās sakarības. To integrējot, var piekļūt daudz tuvāk vēsturiskajai patiesībai nekā «Vispasaules vēstures» autori.

—    Bet uz ekrāna taču bija haoss! Kā jūs to varat izmantot saviem nolūkiem?

—    Neaizmirstiet, ka mēs ieguvām informāciju no . .. ē … ē . . . slimības bojātām smadzenēm. Tajā izjauktas visas sākotnējās cēloņsakarības un robežas, kas atdala

apzināto no neapzinātā. Daudzu psihisko saslimšanu pa-* matā jau ir tieši tas, ka izpaužas zemapziņā slēptā informācija. Cilvēks sāk identificēt apzināto un neapzināto. Viduslaikos par tādiem teica, ka tie esot sātana apsēsti. Ļoti precīzs formulējums … «Sātans» ir informācija, kas apslēpta zemapziņā. Ja tās visniecīgākā daļa ielaužas apziņā, cilvēks kļūst ārprātīgs. Vai es jums teicu, ar ko viņš slimo? — Satajana pieskārās uz galda guļošajam pie kailās rokas. — Neliela daļa informācijas, ko šodien ieguvām, attiecas uz viņa neseno pagātni. Vai atceraties roku, kas rakstīja formulas? Viņa «otro es» zināmā mērā var salīdzināt ar Ēģiptes priesteri. Es uzskatu, ka tas ir izsaukts no zemapziņas… Kāds no viņa senčiem dzīvojis Ehnatona laikmetā… Starp citu, arī mūsu abu senčus var sameklēt jebkurā no pagājušajiem gadsimtiem — Ludviķa Četrpadsmitā, Atillas, Katona, Hefrena laikā un agrāk, pat lielā apledojuma laikmetā un vēl pirms tam. Tātad varam domāt, ka viņa sencis Ehnatona — Ēģiptes faraona reformatora — laikā bijis priesteris …

—    Bet tā sieviete?

—   Piedodiet, nezinu… Šīsdienas ieraksts ir interesants … Parādījās daži jauni fragmenti. Cits gadsimts. Droši vien agrīnie viduslaiki…

—    Vai tas nozīmē, ka viņa slimība progresē?

—   Manuprāt, nē-ē … Ticamāk, ka tas ir nejaušs zemapziņā paglabātā atšifrējums.

—    Ja nu pajautātu viņam pašam?

—   Tas nav iespējams. Jūs aizmirstat, ar ko mums ir darīšana.

—   Ja esmu jūs, profesor, pareizi sapratis, ar aparatūru, kuru jūs no manis dabūjāt, ir iespējams transformēt vizuālos attēlos arī kādu daļu no tās informācijas, kas glabājas vesela cilvēka smadzenēs …

—   Tikai tādu, kas saistīta ar viņa personisko pieredzi, kura attiecas uz apziņu. Turklāt ne jau no katra … No cilvēkiem ar stipru gribasspēku tas pagaidām neizdodas.

—    Kāpēc?

Satajana uzmanīgi paskatījās pāri briļļu stikliem uz inženieri. Šķita, ka viņš šaubās, vai tālāk vairs skaidrot.

—   Ja jūs vēlaties, lai jums palīdzu, pasakiet visu! — Estergoms uzstāja.

—   Tas ir sarežģīts jautājums… Viss atkarīgs no pārbaudāmā individuālajām īpašībām, no reģistrētājas aparatūras jaudas un, protams, videoieraksta maksimālajām

iespējām. Esmu pārliecināts, ja. ievērojami palielinātu ātrumu…

—    Bet mēs esam uz tā pēdējās robežas …

—          Tas nozīmē, ka nepieciešams principiāli cits ieraksta aparatūras konstruktīvais risinājums.

Estergoms papurināja galvu.

—           Esmu tikai inženieris, nevis burvis. Mēs pavadījām pie ekrāna apmēram divas stundas. Cik šī cilvēka smadzeņu impulsu jūs praktiski mēģinājāt šodien atšifrēt?

—    Ne vairāk kā desmit. ..

—    Precīzāk?

—    Lielāko daļu nebija iespējams atšifrēt.

—    No cik impulsiem tika iegūti videosignāli?

—    Es to precīzi neievēroju …

—    Tad es pateikšu jums priekšā: no diviem vai trim.

Satajana jautājoši paskatījās uz vienu no asistentiem.

Tas piekrītoši nolieca galvu.

—           Izanalizēti deviņi impulsi, profesor. Videosignāli ierakstīti no trim.

—          Redziet nu! — Estergoms uzvaroši iesaucās. — Trīs momentāni impulsi deva gandrīz divu stundu videoieraksta spektru. Trīs desmitmiljonās sekundes daļas mana aparatūra «izstiepa» uz divām stundām… Vai tas neapstiprina laika relativitāti?

—           Neviens neapstrīd, ka jūsu aparatūra ir lieliska, — Satajana klusu sacīja, vairs nesmaidīdams, — taču saprotiet arī jūs: tā neatrisina uzdevumus. Tā filma, kuru demonstrēju jūsu cienījamajam patronam, ir veiksmīgs viena impulsa atšifrējums, tas ierakstīts ar veco aparatūru. Tajā momentu izdevās izstiept, kā jūs teicāt, uz divdesmit minūtēm. Tas ir laimīgs gadījums, cits nekas. Viens no miljona vai pat miljarda gadījumiem. Bet es negribu un nevaru rēķināties ar laimīgām nejaušībām. Man nepieciešams jebkura uztverta impulsa vai vismaz to lielākās daļas atšifrējums. Turklāt ne tikai no maniem pacientiem, bet arī no … katra cilvēka.

—           Vai jums ir izdevies atšifrēt arī psihiski normālu cilvēku … kā jūs to nosaucāt… zemapziņas impulsus?

—    Cilvēkiem, kuri nav mani pacienti? Nē …

—           Bet vai tas nenozīmē, ka normāliem cilvēkiem «apslēptās informācijas» — informācijas zemapziņā — vispār nav?

—    Nē.

—    Kāpēc?

—           Jūs, protams, esat uzminējis, kas tā bija par liesmu, kas plīvoja uz ekrāna gandrīz -visu eksperimenta laiku. No šīs liesmas it kā radās atsevišķi videoieraksta kadri.

—           Acīmredzot interferences efekts — kaut kādu attēlu daudzkārtēja summēšanās …

—    Jums taisnība, un kas no tā izriet?

—    Varbūt tā ir videoieraksta neatšifrētā dala? …

—           Bravo! Un, lai to atšifrētu, vajadzīgs lielāks ātrums. Vai tā nav? Bet to cilvēku, kas nav mani pacienti, zemapziņas impulsu videoieraksts dod tikai «liesmu». Vai tagad jums ir skaidrs?

Estergoms pamāja un iegrima domās. Profesors Satajana pacietīgi gaidīja.

—           Vai videomagnētiskajā filmā ierakstīts viss šīsdienas eksperiments? — beidzot Estergoms jautāja.

—           Atšifrētie kadri automātiski nokopēti otrā filmā. Vai gribat to apskatīt?

—          Mani interesē pilns ieraksts oriģinālā. Viss, ko mēs redzējām uz ekrāna.

Satajana paplēta rokas.

—    Tas taču tiek izdzēsts, jūs jau zināt…

—          Tiek izdzēsts, kad gatavo aparatūru nākamajam eksperimentam.

—           Kāda tam nozīme! Viss, ko izdevās atšifrēt,- jau ir pārnests uz kopiju.

—           Zināma nozīme tomēr ir. Man vajadzīgs šīsdienas eksperimenta pilns ieraksts.

—    Bet…

—           Nekādu «bet», profesora kungs, ja gribat turpināt eksperimentus.

—    Estergoma kungs!

—          Vai jums ir vajadzīgs šodien ierakstīto impulsu vēl pilnīgāks atšifrējums?

—           Cik es saprotu, tas taču nav iespējams.- Eksperimentu neizdosies atkārtot…

—           Vai es runāju par atkārtošanu? Nepieciešams tikai pilns ieraksts oriģinālā.

—           Mums nav rezerves filmas, un jūs to ļoti labi zināt. Sim aparātam ir īpaša filma. Jūs iedevāt tikai vienu kaseti. Rīt paredzēti vēl daudzi eksperimenti.

—    Rīt no rīta jūs dabūsiet citu kaseti…

—           Estergoma kungs, es negribētu, ka tāda veida ieraksti nokļūst ārpus institūta .. *

—          Jums taču paliek atšifrējuma kopija, visu pārējo jūs tik un tā rīt vai pat šonakt izdzēsīsiet.

—    Kādēļ jums vajadzīgs pilns ieraksts?

—          Lai detalizēti izpētītu manas aparatūras neatšifrēto lauku struktūru.

—    Jūs gribat sacīt…

—    Pagaidām es neko negribu sacīt.

—          Vai tad ir kaut kāda iespēja atšifrēt to ierakstu daļu, kuru mēs uztveram kā «liesmu»?

—          Nezinu … Pagaidām neko nezinu … Bet, lai turpinātu meklējumus… lai kaut ko izlemtu, man vajadzīga filma ar pilnīgu eksperimenta ierakstu.

—           Lai notiek, — Satajana nopūties sacīja, — jūs to dabūsiet, tikai…

—    Tikai? …

—          Ja jums izdosies… Ja jums ienāks prātā pašam - atšifrēt šo ierakstu… man jūs jābrīdina, mans pienākums ir jūs brīdināt: tas ir bīstami… Ļoti bīstami…

—           Profesora kungs, es neesmu bērns… Es ļoti labi orientējos televīzijas un kino iespējās.

—           Tomēr kaut vai tā nelielā daļa, ko jūs šodien redzējāt ,..

Estergoms nicīgi pavīpsnāja.

—    Jūs gribat teikt, ka tā uz mani iedarbojās?

Satajana skumji pakratīja galvu.

—          Mans draugs, cilvēki ir pieraduši pie konkrētām lietām, konkrētām un galīgām. Kā šis galds, šī istaba, beigu beigās — šī aparatūra. Bet mēs abi patlaban esam uz bezdibeņa malas. Uz bezgalības bezdibeņa malas… Krietni padomājiet… Ļoti iespējams, ka jums ar ierakstu neko neizdosies izdarīt… Esmu jau izmēģinājis visādos veidos … Tāpēc esmu pārliecināts, ka nepieciešams vēl vairāk palielināt ieraksta ātrumu. Taču ja izdotos atšifrēt …

—    Ja izdotos, — Estergoms kā atbalss atkārtoja.

—           Pavērtos logs uz bezgalību — laikmetiem, paaudzēm, cilvēku likteņiem, kaislībām, tieksmēm, raksturiem, cilvēku dzīvi kopš dzimšanas līdz kapam ar visu atklāto traģisko katra indivīda būtību… Kosmosa bezgalība nav nekas salīdzinājumā ar šo brīžiem pārtraukto, bezgalīgo saprāta ķēdi. Kur ir tā sākotne, kur ir okeāns, kurā tas agrāk vai vēlāk ieplūdīs? Ikviens no mums uz mirkli izlec kā velniņš no kastītes, no neizprotamas bezgalīgas straumes un gandrīz tūlīt uz visiem laikiem taiā

pazūd. To mēs saucam par dzīvi… Mēs tikpat kā nedomājam, kas bija «pirms», un īstenībā mūs maz satrauc tas, kas būs «pēc». Taču straume plūst kaut kur aiz mūsu «es» robežām …

Izniruši no tās, mēs sevī glabājam bijušā, bet varbūt arī nākamā informācijas kodu. Tā fragmenti ir briesmīgi, necilvēciski, bezjēdzīgi. Jums bija iespēja par to pārliecināties. Bet ja būtu viss kopumā? Tas būtu daudz drausmīgāk. Indivīda saprāts, nonākot ar to saskarē, var neizturēt…

—   Tomēr jūs gribat tikt klāt tieši visam «kopumam»? — Estergoms viņu pārtrauca. — Mazajam «kopumam», no kā sastāv dzīva indivīda būtība, un «Kopumam» ar lielo burtu — tam, kas, pēc jūsu domām, glabājas patlaban dzīvojošās paaudzes «zemapziņā»?

—   Nē, nē, — Satajana steigšus iebilda, — mani interesē vienīgi otrais… Es gribu tikt klāt tikai tam, lai gan … neesmu pārliecināts, ka pietiks spēka un manas paša smadzenes tiks galā … Tāpēc brīdinu arī jūs … Toties pirmo pilnīgi atdodu jūsu patronam. Tas der tikai scenārijiem. Iespējams, ka nākotnē tās iegūs kādu objektīvu vērtību, atspoguļodamies pēcteču zemapziņā, kļūs par mūsu laikmeta kritēriju, ja cilvēku dzimta turpināsies … Bet pašreiz … Starp citu — mēs esam novirzīju; šies no tēmas … Es jums tikai gribēju teikt…

—    Profesor, viņš mostas, — atskanēja asistenta balss.

—    Aizvediet viņu uz palātu! — Satajana pavēlēja.

—   Pagaidiet! — Estergoms pacēla galvu. — Es tomēr gribētu ar viņu parunāt.

—    Viņš neko neatceras. Turklāt…

—    Zinu … Taču es gribētu uzdot viņam dažus jautājumus, Lai mēģinātu rast atrisinājumu …

—    Jūs esat neērts kompanjons, Estergom! Piedodiet!

—    Jūs to zinājāt, profesor.

—    Zināju, — Satajana bez smaida atbildēja. — Uzdodiet savus jautājumus. Tikai daudzus ne. Tā bija … īpaša narkoze. Slimnieks vēl ir vājš.

Cilvēks uz galda atvēra acis. Viņa skatiens pārslīdēja pār laboratoriju un apstājās pie Estergoma.

—    Labdien, — Estergoms sacīja. — Kā jūs jūtaties?

—    Profesor, kas ir šis cilvēks? — trīcošā balsī jautāja slimnieks. — Es jūs lūdzu neaicināt svešus uz jūsu seansiem. Viņš, bez šaubām, ir no avīzes?

—          Viņš ir… mans kolēģis, — Satajana, rāmi smaidīdams, paskaidroja. — Palūdzu viņu, lai konsultētos.

—          Kādēļ? Es pilnīgi paļaujos uz jūsu ārstēšanas metodēm. Kāpēc jūs saucāt viņu? — slimnieka balss bija kļuvusi spēcīgāka, spalga un kliedzoša.

—          Viņš savā nozarē ir liels speciālists, un es nospriedu …

—          Vai tik jūs nedomājat, ka es maksāšu par šo konsultāciju? — slimais iebrēcās. — Tā tik vēl trūka!

—          Es nemaz neņemšu no jums maksu, — Estergoms teica.

—          Man jūsu ubaga dāvanu nevajag! — slimais bļaustījās. — Vai jūs zināt, kas es esmu?

—          Viņš visu zina, — cik vien iespējams laipni teica Satajana. — Mēs gribam … ē … ē … ātrāk dabūt jūs uz kājām. Jūs gaida darbs, svarīgs darbs, vai tā nav?

—          Jā, jā, bez šaubām, — slimais pēkšņi piekrita. — Jums, bez šaubām, taisnība, profesor. Es jums pateicos. Kā jūs domājat, kāds pašreiz ir mans stāvoklis?

—   Jums ir labāk, vai tad pats nejūtat?

—          Jā, jā, protams! Bet kā jums liekas? — Tagad slimnieka acis bija pievērstas Estergomam. Inženieris satrūkās, jo izlasīja tajās milzīgas skumjas un lūgumu.

—          Es … es esmu vienisprātis ar profesoru Satajanu, — Estergoms nomurmināja piesmakušā balsī. — Tomēr atļaujiet uzdot jums dažus jautājumus.

—    Protams, protams …

—          Es ieteicu profesoram izmantot kādu līdzekli, taču, iekams to galīgi izlemjam, gribētu zināt… Sakiet — kad jūs domājat par darbu, par savu nepabeigto darbu, vai jums nezūd atmiņa?

—          Nē … Pagaidām ne … Bet es nevaru ilgi par to domāt … Sākas sāpes … Neciešamas galvassāpes …

—          Un jūs neaizmirstat formulas, kuras izmantojāt aprēķiniem?

—     Protams, ne, tās man vienmēr ir prātā.

—    Lieliski, atcerieties vienu no tām! Vienalga, kādu …

—    Tad man ir jāuzraksta. Uz kā lai es rakstu?

Satajana pamāja asistentiem. Viens uzlika slimniekam

uz krūtīm mapi ar piespraustu papīra lapu, otrs iedeva viņam labajā rokā zīmuli.

—          Ko lai rakstu? — slimais jautāja, vērīgi uzlūkodams Estergomu.

—    Ko vēlaties! Jebkuru formulu, kādu izvedumu. Es neesmu jūsu nozares speciālists, bet, ja būs nepieciešams, mēs ar profesoru vēlāk pēc rokasgrāmatas pārbaudīsim …

—    Diez vai jūs varēsiet mani pārbaudīt pēc rokasgrāmatas, — slimais nočukstēja, pacēlis galvu, un ātri pārklāja papīra lapu ar matemātikas simbolu rindām.

Estergoms uzmanīgi vēroja, kā kustas viņa roka.

—    Jūs varat to ņemt, — slimais teica, atmezdams galvu uz spilvena. — Te ir diezgan sarežģīts kādas formulas izvedums, Tā attiecas… Bet tas nav svarīgi, uz ko tā attiecas … Es tīšuprāt neuzrakstīju izvedumu līdz galam.., Jebkurš fiziķis jums apstiprinās, ka šeit viss ir pareizi… Tikai ne jau visi uzminēs, kāds slēdziens no tās izriet..

Zīmulis izkrita no viņa nevarīgajiem pirkstiem un aizripoja pa grīdu.

—    Pateicos, — Estergoms sacīja, paņemdams lapiņu ar formulām. — Lai pārbaudītu jūsu atmiņu, rīkosimies tā: rīt, neieskatījies šajos pierakstos, jūs mēģināsiet atkārtot izvedumu … Pēc tam mēs ar profesoru salīdzināsim rezultātu. Vai jūs spēsiet atkārtot no galvas visu šo pierakstu?

—    Bez domāšanas jebkurā brīdī, kaut vai jūs pamodinātu mani nakts vidū …

—    Lieliski! Bet tagad nākamais jautājums: vai jums patīk lasīt? Protams, es nedomāju zinātniskās publikācijas …

Slimais pavīpsnāja.

—    Jau daudzus gadus man nav atlicis laika tādiem niekiem. Šeit, profesora klīnikā, es varētu to atļauties, taču profesors apgalvo, ka manai nabaga galvai nepieciešams pilnīgs miers … •

—    Bez šaubām, — Estergoms pamāja. — Un tagad sakiet — kad jūs pēdējo reizi bijāt Ēģiptē?

Satajana brīdinoši pacēla roku, taču Estergoms izlikās nemanām šo žestu.

Slimnieka seja pauda izbrīnu.

—    Ēģiptē? — viņš atkārtoja. — Kādēļ tieši Ēģiptē, nevis, piemēram, Meksikā?… Lai gan — tam nav nekādas nozīmes. Es nekad neesmu bijis ne Meksikā, ne Ēģiptē …

—    Bet jums droši vien gribētos aizbraukt uz'turieni?

—    Neesmu par to domājis… Varbūt jaunībā. Pēdējos gados esmu bijis pārāk aizņemts. Kaut gan . ,. Ēģipte… Tas ir interesanti… Dažreiz redzu kaut ko tamlīdzīgu sapnī… Diemžēl patlaban nevaru atcerēties …

—    Papūlieties ..,

—    Pietiks, kolēģi! — Satajana asi pārtrauca sarunu. — Mūsu pacients ir noguris. Šodien beigsim. Aizvediet viņu!

Profesora niknais skatiens urbās Estergomam tieši sejā. Kad aiz ratiņiem, uz kuriem tika izvests slimnieks, bija aizvērušās laboratorijas durvis, Satajana ļāva dusmām vaļu.

—    Jūs esat prātu zaudējis! — viņš uzkliedza, piespiedis rokas pie krūtīm. — Kā jūs varējāt?… Piedodiet, bet kāda velna pēc jūs jaucaties citu darīšanās?

—   Jūs taču atļāvāt…

—    Es domāju, ka jūs būsiet gudrāks… Vai varbūt jūs … ē … ē … esat sadomājis mani pārbaudīt?

—    Es pārbaudīju vienīgi pats sevi, — Estergoms klusu sacīja. — Bet viņš… Vai tad jūs, profesor, domājat, ka varēsiet viņu izārstēt? …

—    Tam šoreiz nav nozīmes. Jūs ar saviem jautājumiem tikai varējāt panākt, ka viss ātrāk noskaidrojas. Un es vēl neesmu pārliecināts, ka tas nav noticis… Viņš nezina diagnozi, nenojauš, ka viņa apziņā radušies traucējumi, ka viņš kā personība vairs neeksistē …

—    Bet…

—    Klusējiet… Man viņš jāsaglabā… Viņš ir man nepieciešams… turpinājumam. Ņemiet vērā — ar šo cilvēku jūs vairs netiksieties… Formulas, kuras jūs piespiedāt viņam uzrakstīt…

—   Tās vairs nebūs jāatkārto. Pietiek ar to, ko viņš uzrakstīja šodien.

—    Vismaz paskaidrojiet — kādēļ jums tas viss bija vajadzīgs?

—    Jūs droši vien neticēsiet, ja teikšu, ka gribēju jums palīdzēt,..

—    Neticēšu gan …

—    Velti. Es gribēju saprast, kurš no mums trim ir visvairāk zaudējis saprašanu …

«Patiešām, kurš no mums trim ir visvairāk sajucis?» Estergoms domāja, dodamies mājup pa milzīgās, vēl guļošās pilsētas tukšajiem bulvāriem. Pirmsausmas klusumā skaļi uz betona klaudzēja soļi. Tālumā uz spilgti apgaismotajiem krustojumiem rēgojās nez kādi vientuļi gājēji. Aiz kokiem švīkstēdamas aiztraucās neredzamas mašīnas.

Kurš tomēr?… Vai šis nelaimīgais, kas kļuvis par maniaka neprātīgo eksperimentu objektu? Vai ar visziņa māniju apsēstais Satajana, kurš mēģina atņemt cilvēkiem pēdējo, kas viņiem atlicis, — tiesības uz savu iekšējo pasauli? … Vai arī viņš — inženieris Estergoms, kas konstruējis elektronu iekārtu, ar kuru Satajana cer realizēt cilvēka apziņas vivisekciju? Viņi visi ir ārprātīgi… Un ārprātīgā ir pasaule, kurā kaut kas tāds iespējams. Satajana jau to ir sapratis. Viņš nerunā par ārprātīgajiem… Viņš dala ļaudis savos pacientos un tādos, kas vēl nav kļuvuši par viņa pacientiem. Taču kuru katru brīdi var kļūt par tādiem . ..

Visas šīs runas par objektīvas vēsturiskas patiesības meklējumiem ir meli, jo tādas vispār nav. Varbūt meli ir arī tas, ka videomagnētiskajā filmā uztvertie tēli dzīvo kaut kur smadzeņu slēptuvēs? Vai tie nevar būt slimības, narkozes radīti? … Satajana pieminēja «īpašu narkozi» … Galu galā — kura domas šodien tika uztvertas un atšifrētas: vai tikai tā, kurš gulēja uz galda, vai reizē ari to, kuri piedalījās eksperimentā? Viņš — Estergoms — taču labāk par visiem citiem orientējās savas aparatūras iespējās … Cilvēka domas priekšā visi ekrāni ir bezspēcīgi. Pagaidām bezspēcīgi. Tātad …

Formulas uz ekrāna — tās, bez šaubām, pieder slimniekam . . . Tās ir viņa domas … Atjēdzies viņš ļoti precīzi atkārtoja visu uz papīra lapas. Tikai — kāda sagadīšanās: tās ir videomagnētiskā ieraksta ātruma aprēķināšanas formulas. Tā vien šķiet, ka viņš pirms nokļūšanas Satajanas klīnikā nodarbojies ar to pašu problēmu, ar kuru patlaban spiests nodarboties Estergoms. Viņš neiz- veda līdz galam … Estergoms arī ne … Nespēja … Neiznāca … Taču, liekas, šim cilvēkam izdevies tikt tālāk? … Viņš kaut ko teica par atrisinājumu, ne jau katrs to spēšot atrast. Kas viņš ir — ārprātīgais vai ģēnijs? Un kas viņš ir bijis, kāpēc Satajana slēpj viņa vārdu?

Un šīs sievietes tēls? Kura smadzenēs tas iegūlies? Kāpēc viņa Estergomam šķita tik savādi pazīstama? Kāpēc, kāpēc?… Šis nolādētais eksperiments liek domāt par tūkstošiem «kāpēc»! …

Un formulas … Kāpēc tieši tās tika atšifrētas? … Tikai tās no bezgala daudzajām citām? …

Estergoms apstājās un, izvilcis no kabatas lapiņu ar formulām, pārlaida tām acis. Viņš iegrima domās. Vēlreiz pārlaida acis… Dziļi apziņā atausa gaisma. . i Tā

vēl nepaguva konkretizēties matemātikas simbolos, bet Estergoms jau saprata: risinājums atrasts.

—   Jā, protams, pastāv vēl viena iespēja. — Tagad viņš skaļi sarunājās pats ar sevi. — Ieraksta ātrums nav jāpalielina. Var iet pa citu ceļu, pa gluži citu ceļu, Sis cilvēks man pateica priekšā … Sasodīti vienkārši… Tieši tas, ko vēlas panākt Satajana. Te nu ir šis atrisinājums …

Estergoms apsēdās uz betonētā celiņa malas. Dažas rindas — un izvedums ir pabeigts. Galīgajai formulai viņš s pavilka treknu svītru. Šie daži simboli ir atslēga, kuru gaida Satajana. Atslēga uz cilvēka iekšējo pasauli. Atslēga, ar ko var atvērt logu uz bezgalību, kurā viss būs zināms. Vai arī uz bezgalību, kurā valdīs necaurredzama tumsa? Bet varbūt tas ir viens un tas pats? … Lai gan — tagad nav grūti pārliecināties. To palīdzēs izdarīt video- . magnētiskā filma, kuru viņš paņēma no Satajanas. Šajā filmā ir ierakstīts nakts eksperiments. Formula drošības dēļ jāiznīcina . . . Tagad viņš to vairs neaizmirsīs. Ātrāk uz laboratoriju! Jāpagūst visu paveikt, iekams būs atnākuši līdzstrādnieki…

Uz kādu mirkli viņu sagrāba šaubas. Vai tiešām te nav kļūda? Vai patiesi viņš ir uz sliekšņa? … Uz neizzinātā sliekšņa? Lai arī kā tas turpmāk ietekmētu cilvēci un viņu pašu, viņam jāpārliecinās, viņam jāpārkāpj pār šo slieksni. Bet Satajana? Beigu beigās viņam viss nemaz nav jāatklāj …

Estergoms saplucināja sīkās druskās lapiņu ar formulām, aizsvieda tās pa vējam un metās skriešus ielu tumšajā labirintā. Rīta vējš satvēra papīra strēmeles un aiznesa arvien augstāk un augstāk blāvojošajās debesīs virs pilsētas, kura modās.

Ap dienas vidu profesors Satajana tika aicināts pie telefona. Zvanīja Valons . . Satajana klausījās, neteikdams ne vārda, tikai mazliet nogrozīja galvu. Viņa seja palika neizdibināma. Pēdīgi Valons apklusa. Arī Satajana klusēja.

—   Hallo, — klausulē sauca balss, — vai jūs sapratāt, kas noticis?

.— Sapratu, — Satajana teica. — Man ļoti žēl. Lūdzu,

pieņemiet manu visdziļāko līdzjūtības apliecinājumu. Estergoma kungs bija talantīgs inženieris …

—          Vai jūs domājat, ka tās jau ir… beigas? — Valons, brīdi klusējis, jautāja.

—           Spriežot pēc tā, ko jūs stāstījāt, — jā… Es, bez šaubām, uzņemšu viņu savā klīnikā, taču nevaru neko solīt… Neko … Jūs interesē iespējamie cēloņi? … Grūti pateikt;.. Šķiet, viņš pārāk daudz strādāja … Varbūt tāpēc … Beigu beigās — neviens no mums nevar būt drošs, ka viņu nepiemeklē kas tamlīdzīgs… Neviens, Valona kungs. Nē, nē… Ceru, ka mūsu džentlmeniskā vienošanās paliek spēkā. Cilvēki aiziet bet problēmas paliek … Starp citu, esmu dzirdējis, ka Žakam Estergomam bijis spējīgs palīgs … Jā, jā … Varbūt viņš varētu? …

MANTINIEKI

—           Bub, vai tu esi dzirdējis, — Džuds teica, — vecais Kiki drīz atdošot dievam dvēseli.

—    Akadēmiķis Kiki Itumoro? — Bubs bija pārsteigts.

—   Tas nevar būt!

—           Absolūti drošas ziņas! — Džuds pamāja. — Viņam pērn palika simt sešdesmit gadu. Runā, ka tā esot robeža. Ja viņu ķers insults, IIP vairs nebūs iespējama.

—           Skaidrs kā diena, tad neviens vairs nebūs ar mieru. Var vēl uz visu mūžu kļūt par idiotu… Džud, paklau! Tad jau Itumoro… ne nu gluži pats? Vai viņam ieteikts?

—          Tss! … Ieteikts! Stulbeni! Ir tāds vecs likums: uz IIP operāciju var piespiest… Bet tas tiek turēts briesmīgā slepenībā. Daudzi jau, protams, zina, piemēram, es…

—    Es gan, Džud, to nezināju.

—    Bez šaubām! Ko tu vispār zini!…

—          Es varu arī neko nezināt. Pagaidām man ir tādas tiesības. Jo tīrāka būs mana… kā viņu sauc… Nu, ar vārdu sakot, jo mazāk piebāzta būs mana… šī te, — Bobs ar rādītāja pirkstu piesita sev pie pieres, — jo lielākas iespējas iegūt pilnīgi visu… to… kā viņu sauc … erudīciju.

—    Tā var gaidīt visu mūžu, — Džuds nopurpināja.

—    Dažbrīd man šķiet, ka tā visa ir blēdīga loterija.

—          Vai tu tiešām gribētu pats 'mācīties? — Bubs atkal brīnījās. — Tad jau vajadzīga visa dzīve. Vai tu vari iedomāties — visu mūžu mācīties I Ārprāts 1 Nē, es labāk

gaidu un dzīvoju tā kā tagad. Lai mani uzskata par… nu … par to pašu … zīdaini… Toties pēc tam es varēšu kļūt, piemēram, par…

—    Par akadēmiķi Kiki Itumoro? — Džuds zobgalīgi pateica priekšā.

—    Patiesību sakot, mani pārāk nevilina karjera kosmiskajā bioloģijā, medicīnā un visādās tādās padarīšanās … — Bubs nopūtās. — Es ilgojos pēc kaut kā laicīgāka …

—    Tas ir pareizi, — Džuds piekrita. — Vecā Kiki IIP nav tev domāta.

—   Tomēr interesanti — kuram laimēsies?

—    Drīz to dabūsim zināt. Droši vien ne jau mums abiem.

—    Ek, nieki! Tātad notikumam par godu katrā ziņā tiks sarīkotas grandiozas dzīres. Lai būtu kā būdams, mēs pamatīgi palīksmosim!

* * *

—    Zēni droši vien ir dārzā, — teica sirmais Rektors, vilkdams ar pirkstu pa videofona ekrānu. — Tūlīt mēs viņus sameklēsim. Ahā, tur jau viņi ir … Kā vienmēr, abi kopā. Sēž uz balustrādes un kuļā kājas.

—    Tie … hm … zēni? — sarunu biedrs jautāja un mazliet nokremšļojās, it kā viņam kaut kas būtu iestrēdzis kaklā.

—    Jā… Tas, kurš druknāks, ir Džuds Rikerss. Viņam, — Rektors palūkojās otrā ekrānā, uz kura ņirbēja skaitļu rindas, — viņam palika trīsdesmit gadiņi. Otrs, gaišmatainais ar papliko galvvidu, — tas ir Bubs Kollijs. Vecā Kollija pastarītis. Viņš ir vēl jaunāks. Tīrais puika.

—    Jūs, Rektora kungs, bez šaubām, saprotat, ka šis ir absolūti ārkārtējs gadījums. Jābūt simtprocentīgai LG. Mēs visi būsim atbildīgi.

—    Zēni ir no ļoti labām ģimenēm. Rikersa tēvs, atvaļināts ģenerālis, ir pēc IIP metodes iesaistīts trešās paaudzes pārstāvis. Kas attiecas uz veco Kolliju — viņu jūs, protams, pazīstat…

—    Jaunā Kollija kandidatūra neizraisa šaubas, — Rektora sarunu biedrs domīgi sacīja. — Bet otrs … Jūs sakāt, ka viņa tēvs ir ģenerālis? IIP trešā paaudze… Manuprāt, te gan būs sarežģītāk ar LG pamatošanu.

—    Ko tad vairs runāt par otro? — Rektors likās uztraucies. — Ja Kollija kandidatūra jūs apmierina, viss ir kārtībā. Ņemiet viņu. Džuds pagaidīs. Taču, Padomnieka kungs, man jāpiebilst, ka attiecībā uz LG, tas ir, lietderības garantiju, arī Džudam Rikersam tā nerada šaubas: viņa tēvs tika pielaists pie otrās pakāpes valsts noslēpumiem.

—    Lieliski! Tad es ņemu abus.

—    Abus? — Rektors pārsteigts atslīga atpakaļ krēslā. — Cik es saprotu, ser, pagaidām runa ir tikai par akadēmiķa Kiki Itumoro IIP? Iestāde, kuru es vadu, ser, ir privileģēta. Es gribu pavisam skaidri zināt, kas notiks ar maniem audzēkņiem. Man jāatbild ne vien viņu vecākiem, bet arī valdībai. IIP jābūt uz visaugstākā līmeņa.,.

—    Rektora kungs, nomierinieties! Man tas ir labi zināms. Taču šis ir ārkārtējs gadījums, un šoreiz izlemj īpaša komisija, nevis es. Tāpēc … vajadzīgas vairākas kandidatūras.

—    Ser, vai tiešām būs konkurss?

—    Diemžēl, ņemot vērā … hm … kandidātu īpašības, konkurss nekādā ziņā nav iespējams. Taču visas kandidatūras tiks rūpīgi aplūkotas.

—    Vai tas nozīmē, ka būs kandidāti no citām īpašajām koledžām?

—    Pilnīgi iespējams.

—    Taču mana koledža, Padomnieka kungs …

—    Neraizējieties, Rektor, jūsu koledžas reputācija arī tiks likta svaru kausos. Mums nebūt nav noslēpums, ka dažā labā ziņā jūsu piegādātais materiāls ir visai drošs.

—    O, ser, es jums pateicos!

—    Ļoti patīkami, ka varu sagādāt jums prieku. Bet tagad dodiet nepieciešamos norādījumus: Kollijam un Rikersam pēc desmit minūtēm jādodas ceļā ..,

Profesors domīgi paberzēja pliko galvvidu un tad sacīja:

—    Atzīstos, Padomnieka kungs, ka jūsu uzdevums mums ir diezgan negaidīts. Biju domājis, ka būs tradicionālā operācija. Taču šoreiz… Es neriskēju pats izlemt. Nepieciešams konsilijs.

—    Vai jūs uzskatāt, ka uzdevums nav izpildāms? — Padomnieks sarauca uzacis.

—    Ser, tas nebūs pareizi teikts, ka nav izpildāms. Protams, tas ir ārkārtīgi sarežģīts, taču… Saprotiet — mani mulsina kas cits. Vai mums ir morālas tiesības, tā teikt, diferencēt visbagātāko mantojumu, ko mums atstāj augsti godātais Kiki Itumoro?

—    Mantojuma sadalei savu svētību devusi tiesību padome. Tā tas notiek uz mūsu planētas kopš neatminamiem laikiem.

—    Cienījamais Padomnieka kungs, es noteikti jums piekristu, ja runa būtu par materiālām vērtībām, taču šoreiz… Vai jūs saprotat, ka spēlē iesaistās mazliet citāda … substance.

—    Tā ir tikpat materiāla kā viss pārējais.

—    Tomēr ir zināma atšķirība, ser, starp jebkuras vērtības kustamo un nekustamo īpašumu un to mantojumu, kuru atstāj akadēmiķis Itumoro. Turklāt man vēl līdz šim brīdim nav zināms akadēmiķa novēlējums. Ja nekļūdos, tur jābūt atbilstošam punktam, kas aprobē… diferencē mantojumu. Pretējā gadījumā …

—    Par to jūs, profesor, neraizējieties. Itumoro atļāva tiesību padomei izlemt tā, kā padome uzskata par vajadzīgu.

—    Saprotu … Tomēr man jābrīdina jūs, Padomnieka kungs. Kiki Itumoro līdzīgs cilvēks piedzimst reizi pa divsimt trīssimt gadiem. Viņš ir vesels laikmets. Viņa pieredze ir nenovērtējama. Tas, ko viņš atstāj, ir mūsu pasaules vislielākais dārgums. Vai mums ir tiesības sadalīt daļās tādu dārgumu? Iedomājieties, ja kādam piederētu neparasti tīrs un mirdzošs briljants. Un pēkšņi viņam ienāktu prātā sasmalcināt briljantu gabalos — iztaisīt no tā veselu kaudzi parastu juvelierizstrādājumu. Vai mums nevajadzētu tādu neprāti aizkavēt? Katram taču ir skaidrs, ka saujai parastu dārgakmeņu nebūs ne simtās daļas tās vērtības, kāda ir ūnikumam!

—    Jūs gribat sacīt, ka diferencētas pārslēgšanas gadījumā daļa informācijas ies zudumā? — Padomnieks sarauca pieri. — Mēs bijām labākās domās par jūsu klīniku.

—    Es gribu teikt to, ko pateicu. IIP operācijas jēga ir ne tikai kāda informācijas daudzuma nodošanā, bet arī domāšanas, jaunrades filozofijas metode^ nodošanā. Informācijas zudumu, protams, nebūs, kaut arī mēs sadalītu Itumoro intelektu simtiem mantinieku. Bet viņa radošā metode, viņa pieredze — kas būs ar to? Metode un

pieredze balstās uz visu informācijas summu. Bet jūs gribat šo summu sadalīt…

—    Vai tad tamlīdzīgās operācijās jūs neatdalāt to informācijas daļu, kas mantiniekam nav vajadzīga? Vai mantiniekam pārslēdz visu pēc kārtas?

—    Protams, ne jau visu, — profesors tūlīt iebilda. — Intelekta indeksu pārslēgšanas kontrole tiek izdarīta optiskā ceļā. Tas, kas neizraisa interesi, ka būs noderīgs mantiniekam tā nākamajām darbībām, tiek izdzēsts — iznīcināts. Pirmām kārtām tas attiecas uz personības emocionālo daļu, intīma rakstura un tamlīdzīgu informāciju. Mēs it kā atdalām galveno no mazāk svarīgā. Bet jūs liekat priekšā sadalīt daļās pašu galveno..,. Kiki Itumoro ir enciklopēdiskās domas titāns. Taču jūs gribat, lai es atdalu Itumoro kosmobiologu no Itumoro mediķa, matemātiķa, konstruktora, filozofa, psihologa, sabiedriskā darbinieka … Tas droši vien ir iespējams. Tikai pazūd galvenais — dižais Kiki Itumoro. Un tad tā vairs nebūs IIP operācija …

—     Ietiepīgais cilvēk, jel saprotiet, — Padomnieks pieceldamies sacīja, — ka laiki ir mainījušies. Mūsu tīrā prakticisma gadsimtā ģēniji nav vajadzīgi. It īpaši tādi kā Itumoro ar vina īpatnībām un mums svešo filozofiju. Taču, no otras puses, viņš paveicis daudz derīga, mēs viņu cienām un kaut ko — es uzsveru, ■ profesor, — kaut ko gribam saglabāt. Tāpēc šis «kaut kas» ir jāmanto. Pārējo jums nāksies, kā jūs to sakāt, izdzēst. Pirmām kārtām būs jāizdzēš viss, kas attiecas uz viņa filozofiju. Starp citu, pēdējos gados viņš sāka aizrauties ar ideju, ka esot jānodibina kontakti ar tiem … austrumos, — šķiet, pat grasījās braukt uz turieni. Vai jūs mani sapratāt?… Vārdu sakot, jūs saņemsiet precīzu instrukciju. Bet tagad nāciet, es jūs iepazīstināšu ar diženā Itumoro mantiniekiem. Galvenie ir divi — Bubs Kollijs un Džuds Rikerss. Vienam no viņiem būs jāpārslēdz viss, kas attiecas uz kosmobioloģiju, medicīnu un psiholoģiju, bet otram — matemātiku un inženiertehniskās zināšanas. Kuram ko pārslēgt — tas nav svarīgi. Izlemiet pats! Lai pārslēgtu vēl šādus tādus tehniskos papildu sīkumus, varat pēc sava ieskata izvēlēties kādu trešo personu. To var darīt tādēļ, lai samazinātu informācijas zudumus. Taču visu, kas attiecas uz Kiki Itumoro personības idejiski filozofisko pusi, nāksies likvidēt… Reizē ar intīmā rakstura informāciju … Starp citu — kad jūs esat nolēmis izdarīt operā

ciju?… Hm… Vai jūs nesapratāt, ko es jautāju? Es prasu: kad iespējama operācija?

—    Operācija … — profesors izklaidīgi atkārtoja. — Bez šaubām, tā ir jāsagatavo… Kiki Itumoro atbraukšot rīt. Dažādas sagatavošanas formalitātes prasīs trīs četras dienas. Kad mēs viņu iemidzināsim, viņam jāpavada ana- biozē trīs diennaktis. Šķiet, pēc nedēļas varēsim sākt IIP operāciju — akadēmiķa Kiki Itumoro intelekta indeksu pārslēgšanu mantiniekiem . ..

—    Jums būs jāpasteidzas. — Padomnieks pasmaidīja. — Tāpēc ka … Kiki Itumoro jau ir iemidzināts. Vakar … Citādi nebija iespējams. Viņš ļoti slikti jutās… Ārsti baidījās par viņa dzīvību..Šonakt viņu atvedīs pie jums

uz klīniku. Parīt jāizdara operācija.

* * *

—    Džud, ko tas nozīmē? — Buba balss skanēja raudulīgi. — Kurš no mums galu galā būs Itumoro mantinieks?

—    Nav ne jausmas. Patiesību sakot, man viss viens. Esmu pat gatavs atdot šo godu tev, Bub, lai tikai beigtos šī izklaudzināšana, mērīšana un apsekošana, jo viņi jau otro dienu neliek mūs mierā.

—    Tad mēs atgrieztos mūsu koledžā, — Bubs domīgi sacīja. — Tas tik būtu vareni — vai nav tiesa? Paklau, atteiksimies abi no šīs padarīšanas! Paziņosim, ka neviens no mums negrib būt Kiki Itumoro.

—    Tā jau nu mūs klausīs! Tagad mēs esam kā trusīši. Jāgaida, kuru viņi izvēlēsies.

—    Paklau — bet vai tas nav sāpīgi?

—    Es nezinu …

—    Bet kā tas notiek?

—    Liec mani mierā, stulbeni! Kā es to varu zināt?

—    Paklau, Džud, — kā viens no mums uzzinās, ka viņš vairs nav viņš, bet ir Kiki Itumoro?

—    Vai tikai tu neiedomājies, ka tevi patiešām sāks godāt par Kiki Itumoro? Ne velna! Tu tāpat pa vecam paliksi Bubs Kollijs. Tikai tevī iedzīs viņa smadzeņu saturu. Visu vai arī daļu, kā izdosies … Bet dižo Kiki Itumoro pēc tam pārvērtīs pelnos. Pelnus Iebērs kristāla vāzē. Vāzi aiznesīs uz Panteonu. Tu pats vēl aiziesi pa- blenzt uz to … tev, draudziņ, pēc Itumoro sadedzināšanas nāksies risināt tos uzdevumus, kurus risināja viņš. Tagad pamēģini vien atteikties …

—    Džud, es gan laikam nespēšu neko atrisināt.. •

—           Par to es nešaubos… Tomēr būs jārisina, ja viņi izvēlēsies tieši tevi.

—    Paklau, kā būtu, ja mēs laistos lapās…

—           Par vēlu, nu jau ir par vēlu, Bub. Ja padomā — tik daudz gadu, veselu mūžību mēs gaidījām šo brīdi, bet, kad tas ir pienācis, esam gatavi mukt prom, atdot šo godu viens otram … Kāpēc, Bub? Vai tiešām esam apraduši ar mūsu intelektuālo nepilnvērtību?

—    Es nezinu.

—           Ek, ko tu zini! Kas to būtu domājis: tādā te, ja atļauts teikt, čaulā var iestūķēt dižā Itumoro personību! Kāda drausmīga bezjēdzība!

—          Vai tu ar to gribi sacīt, ka tava čaula noderētu labāk? — Bubs apvainojās.

—           Nomierinies, negribu, Mēs abi esam pār vienu kārti metami. Nemaz nešaubos, ka Itumoro domām būs par šauru kā tur, tā te …

Džuds izteiksmīgi papliķēja vispirms sev, tad draugam pa pakausi.

—    Slikti, Džud …

—          Kurš tad teica, ka labi? Ļoti slikti, ja no tevis uzreiz grib iztaisīt ģēniju. Es tikai tagad sāku aptvert, ar ko tas viss var beigties …

* * *

—          Nē, profesor, paklausieties vien, ko viņi runā! — Asistents sašutis rādīja uz ekrānu.

Videotelefona ekrānā rēgojās Džuda un Buba Kollija drūmās fizionomijas.

—          Patiesību sakot, man Džuds patīk labāk, — profesors domīgi teica. — Viņš vismaz ir godīgs. Otrs gluži vienkārši ir kretīns.

—    Tie esot lielā Itumoro pēcteči! Ja vecais to zinātu!

—           Nekas nemainītos, manu zēn. Tā ir sistēma. To sargā likums un spēks. Mums izveidojusies kasta, kurai ir privilēģija iegūt zināšanas gatavā veidā un kurai ir tiesības mantot ne tikai materiālās, bet arī garīgās vērtības.

—    Jā, bet tagad runa ir par pašu Itumoro!

—          Mans mīļais, pēc operācijas no Itumoro nekas nepaliks pāri. Viss būs tikai šķitums. Šie divi puiši netiks daudz gudrāki. Lūk, paskatieties! — Profesors padeva

asistentam dažas papīra lapiņas. — Trīs ceturtdaļas līdz četrām piektdaļām no visiem indeksiem nāksies izdzēst.

—    Bet tas taču būs noziegums!

—          Mazāks nekā tas, ja šiem zaļknābjiem pārslēgtu visu Itumoro intelektu.

—          Faktiski mēs operējot būsim spiesti iznīcināt Itumoro personību.

—          Pasaules zinātnei viņa personība saglabāsies grāmatās, piezīmēs, filmās.

—           Kādēļ nevar sameklēt cienījamu cilvēku un pārslēgt viņam visus Itumoro indeksus? Visus līdz pēdējam! Tāds cilvēks kļūtu par viņa īsto mantinieku un turpinātu viņa darbu.

—          Tas neietilpst mūsu kompetencē, mans mīļais, Izbeigsim bezjēdzīgo sarunu.

—    Bet…

—    Es teicu — izbeigsim!

—    Vai jūs baidāties, ka mūs var noklausīties?

—           Nē, jo šī laboratorija, šķiet, ir vienīgā vieta mūsu puslodē, kur nevar organizēt noklausīšanos. Tomēr es nevēlos turpināt sarunu …

—           2ēl, profesor. Ļoti žēl. Tāpēc ka no mums abiem patlaban daudz kas atkarīgs. Gandrīz viss … Augstā komisija, kas piedalīsies operācijā, pilnīgi neko nesajēdz no lietas būtības. Es jūs lūdzu, profesor, padomājiet…

—    Kolēģi, ejiet sagatavot aparatūru!

Tonis, kādā tika pateikti pēdējie vārdi, lika asistentam

apklust. _ *

* * *

—    Padomnieka kungs, operācijai viss sagatavots..-«-

—           Ļieliski, profesor! Sāciet! Ceru, ka jums nebūs iebildumu, ja mēs ar komisijas locekļiem paliksim pie vadības pults.

—    Tās ir jūsu tiesības, Padomnieka kungs.

—           Mēs tās ļaunprātīgi neizmantosim. Vienīgi šodien mēs te atrodamies visi. Turpmāk piedalīsies tikai viens no mums.

—           Šeit ir mans asistents. Viņš iepazīstinās jūs ar aparatūru un operācijas gaitā sniegs paskaidrojumus. Es jūs atstāju, kungi. Man jābūt kabīnē, kur atrodas augsti godājamais Kiki Itumoro.

—   Ceru, profesor, ka ne tikai viņa ķermenis, bet ari saprāts?

—    Jā, jā, protams! Bet pēc operācijas būs palicis vienīgi ķermenis.

—    Kuru mēs ar vislielāko godu apbedīsim, — piezīmēja viens no komisijas locekļiem.

Uz priekšu panācās asistents, tērpies baltā virsvalkā, ar spīdīgu ķiveri galvā.

—    Kungi, lūdzu, uzmanību! Lūdzu visiem uzlikt aizsargķiveres, lai nepieļautu jūsu biostrāvu ietekmi. Tā, pateicos. Ieslēdzu labējo ekrānu. Jūs tajā redzat no iekšpuses kabīni, kurā guļ akadēmiķis Kiki Itumoro. Visi procesi viņa ķermenī ir palēnināti. Vienīgi smadzenes ir nomodā.

—    Vai viņš apzinās, kas notiek? — painteresējās kāds komisijas loceklis.

—    Mēs to nezinām. Operācijas gaitā atsevišķas smadzeņu šūniņas tiek izslēgtas, un operācijas beigās iestājas nāve. Starp citu, tādās operācijās mūsu aparatūra nekad nav fiksējusi aktīvus smadzeņu signālus.

—    Nenovirzīsimies, — teica Galvenais Padomnieks.

Asistents klusēdams palocījās.

—    Es turpinu, — pēc īsa brīža viņš atkal ierunājās. — Redziet, kabīnē parādās profesors ar palīgiem. Viņi uzmauc Kiki Itumoro galvā ķiveri — raidītāju ar īpašas konstrukcijas elektrodiem. Šajā raidītājā ir apmēram trīsdesmit miljonu elektrodu.

—    Mūs neinteresē tehniski sīkumi, — teica Galvenais Padomnieks.

—    Klausos… Ieslēdzu otro ekrānu. Tajā jūs redzat kameru, kurā guļ mantinieki. Arī viņi ir dziļā miegā. Viņiem galvā jau uzmauktas ķiveres — uztvērēji. Patlaban notiek aparatūras pēdējā pārbaude …

—    Interesanti — kādi bija šo puišu pēdējie vārdi pirms iemidzināšanas? — Galvenais Padomnieks jautāja.

—    Ak, ser, viņi neteica neko sevišķu! Viņi nezināja, ka abi kļūs mantinieki, un katrs no viņiem bija gatavs atdot šo godu otram. Kollijs pat mēģināja izrauties un raudāja, kad viņu iemidzināja.

—    Cik pārsteidzoša nesavtība un cik dziļa cēlsirdība! — ieminējās Galvenais Padomnieks. — Mēs neesam kļūdījušies. Viņi būs dižā Kiki Itumoro cienīgi mantinieki. Ceru, ka jūs esat ar mani vienisprātis, asistent?

—    Piedodiet, kungi, — asistents ātri teica, neatbildējis uz Galvenā Padomniekā jautājumu. — Profesors deva

man zīmi, un man jāieslēdz centrālais ekrāns. Tajā jūs ieraudzīsiet transformētos vizuālos attēlos visu to, ko nemirstīgais Kiki Itumoro nodod saviem pēctečiem. Virs ekrāna ir četras spuldzītes — indikatori: zila, zaļa, oranža un sarkana. Ja uzliesmos zilā spuldzīte, tas nozīmēs, ka informācija, ko jūs novērosiet uz centrālā ekrāna, nonākusi Džuda Rikersa smadzenēs, ja uzliesmos zaļā spuldzīte — ka informācija nodota Bubam Kollijam. Oranžā spuldzīte attiecas uz lielajām mūsu laboratorijas elektronu smadzenēm, kas saņems otršķirīgu tehnisko informāciju. Sarkanais signāls nozīmēs, ka šī informācija tiks iznīcināta … Uzmanību, kungi, operācija sākusies.

Pie vadības pults iestājās saspringts klusums. Desmit pāru acu neatraudamies vēroja centrālo ekrānu. Bet tas bija gaišs un tukšs.

—          Man aiz uztraukuma acu priekšā parādījušies vara- vīkšņaini loki, — paklusu ierunājās viens no komisijas locekļiem, — taču man šķiet, ka neko neredzu. Sakiet, asistent, — vai jūs kaut ko redzat?

—    Neko. Ekrāns ir absolūti tukšs.

—   Ko tas nozīmē?

—          Laikam tikai to, ka pirmie elektrodi saskārušies ar smadzeņu šūnām, kas no vecuma jau atmirušas.

—   Vai daudz var būt tādu šūnu?

—   Visādi gadās, kungi.

Pie vadības pults atkal iestājas klusums. Centrālais ekrāns joprojām palika tukšs. Bija pagājusi apmēram stunda.

—          Savādi, — Galvenais Padomnieks nomurmināja. — Ļoti savādi. Varbūt operācija ir pārtraukta?

—          Ja operācija ir sākta, to vairs nevar pārtraukt, — asistents iebilda.

—    Kas tad noticis?

—    Nezinu, ser, taču varu pajautāt profesoram.

—   Pajautājiet!

Asistents piecēlās un klusu atstāja vadības pulti.

Kad viņš atgriezās, centrālais ekrāns vēl aizvien bija tukšs.

—          Kas galu galā noticis? — Galvenais Padomnieks jautāja, nedaudz aizkaitināts.

Asistents paraustīja plecus.

—          Profesors arī ir nesaprašanā. Nevienā no inventarizētajām Itumoro smadzeņu šūnām nav nekādas informācijas. Nē, nē, tās ir dzīvas,. tas ir, ii viena no tām līdz

pārslēgšanas momentam bija dzīva, taču izrādās, ka tās, gluži vienkārši runājot, ir tukšas.

—    Kāpēc tukšas?

—          To, ser, es nezinu. Arī profesors pagaidām nezina. Varbūt tas ir no kādas slimības, kura skārusi daļu smadzeņu. Tādā gadījumā mēs agrāk vai vēlāk tiksim pie šūnām, kas satur informāciju …

—    Vai to visu nevarēja noskaidrot pirms operācijas?

—           Tas nav iespējams, ser. IIP operācija ir neatgriezeniska..

—           Klausieties, asistent, — vai nevar būt tā, ka mēs neko arī neieraudzīsim?

—          Tas, ser, būtu brīnums. Bet mūsu dienās brīnumu, kā jūs zināt, gandrīz nav …

Pagāja vēl apmēram stunda. Uz centrālā ekrāna nekas nemainījās. Komisijas locekļi sāka izrādīt nepacietību. Viņi klusu sarunājās, sašutuši raustīja plecus.

—           Izsauciet šurp profesoru! — beidzot sacīja Galvenais Padomnieks. — Mēs gribam zināt, kas galu galā notiek.

Pēc brīža vadības pults pusapaļajā zālē ienāca profesors.

—           Kungi, es pārkāpju visus noteikumus, šeit ierazdamies, — viņš asi teica, vērsdamies pie Galvenā Padomnieka. — Es nedrīkstu atstāt savu vietu pie .. . operējamā galvgaļa. Jūs, protams, vēlaties zināt, kāpēc ekrāns ir tukšs, kāpēc dižā Itumoro mantinieku smadzenēs pagaidām nav izdevies pārslēgt nevienu informācijas indeksu? Kungi, es to nezinu. Man tas ir tāds pats pārsteigums kā jums. Taču tagad es vairs nevaru pārtraukt operāciju. Atliek vienīgi būt pacietīgiem un gaidīt.

—          Ko tad gaidīt? — Galvenais Padomnieks piemiedza acis.

—    To, kam jānotiek!

—          Izsakieties precīzāk! Itumoro nāvi? Šis brīdis taču ar katru mirkli tuvojas? Vai tā nav?

—    Jā.

—           Bet varbūt viņš jau ir miris, un tādēļ mēs uz ekrāna neko neredzam?

—    Viņš ir dzīvs … Vēl ir dzīvs …

—    Vai jūs, profesor, par to esat pārliecināts?

—    Jā.

—           Jus varētu mums to pierādīt, viņu pamodinot un liekot pateikt dažus vārdus?

—    Jā, bet tas var paātrināt beigas. Daļa viņa smadzeņu taču ir jau izslēgtas.

—    Jūs gribat teikt — tukšā daļa?

—    Es runāju par to daļu, no kuras mēs neieguvām nekādu informāciju. Šīs smadzeņu daļas šūniņas esam jau sabojājuši operācijā. .

—    Bet tajās nebija informācijas. Vai tā nav? Jā vai nē?

—    Neviens to prec.īzi nezina un nevar zināt, — profesors klusu sacīja. — Cilvēka smadzenes ir — bezgalība. Mēs esam iemācījušies iegūt no tām tikai to, kas, ja tā var teikt, guļ virspusē, kas saistīts tikai ar noteikta cilvēciska indivīda darbību. Katrā smadzeņu šūnā ir milzum daudz citas informācijas, kuru mēs vēl neprotam iegūt. Konkrēti es domāju to informāciju, kas saistīta ar mūsu neskaitāmo priekšteču pieredzi. Tas viss ir kaut kur dziļi saglabāts, taču mēs līdz tam vēl neesam tikuši. Kungi, es sāku domāt, ka Itumoro smadzenēm piemīt kādas īpatnības, kuru nav parastām cilvēka smadzenēm. Varbūt viņa smadzeņu šūnās nekas neatrodas virspusē un informācija, kas saistīta ar viņa personisko pieredzi, nav atdalāma no senču uzkrātās informācijas. Tā varētu izskaidrot viņa ģenialitāti, bet līdz ar to tiktu noliegta jebkāda cerība uz veiksmīgu operāciju. Varbūt Kiki Itumoro ir viens no tiem nedaudzajiem, kuru mantojums ir mums pārāk liels. Tik liels, kungi, ka mēs vēl neesam spējīgi to izmantot.

—    Vai jums, profesor, tas viss nevarēja ienākt prātā . mazliet agrāk? — Galvenais Padomnieks caur zobiem nošņāca. — Kaut vai, piemēram, vakar, vismaz šorīt?

—    Kas tad būtu citādi? Mēs taču to dziļi noslēpto informāciju neprotam dabūt laukā. Turklāt mani apsvērumi ir vienīgi hipotēze. Jums būtu tiesības tam nepiekrist.

—    Ko lai iesāk?

—    Es jau teicu — tikai jāgaida.

—    Kāda viņa smadzeņu daļa jau izslēgta, tas ir, citiem vārdiem, — jau mums zaudēta?

—    Apmēram viena ceturtā daļa. Ja atmiņas šūnās nav informācijas, operācijas gaita ārkārtīgi paātrinās. Ja mēs iegūtu informāciju, process būtu desmitiem reižu lēnāks.

—    Pamodiniet viņu!

—    Tās var būt beigas.

—    Tik un tā pamodiniet! Es gribu dzirdēt viņa balsi. Gribu pārliecināties, ka viņš ir dzīvs, ka viņš nav zaudējis spējas domāt. Varbūt jums izdosies vismaz pēc tam no vioa kaut ko iegūt. Cik drausmīga bezjēdzība! Nedabūt ne mazākās kripatiņas derīgas informācijas no cilvēces dižākā prāta! Ņemiet vērā, mums visiem, kas esam te klāt, šī neveiksme draud ar pamatīgām nepatikšanām. Pavēlu nekavējoties viņu uzmodināt!

—    Vai jūs uzņematies atbildību?

—    Jā, jā! Modiniet! Tūlīt pat! Kad izslēgsiet viņam pusi smadzeņu, būs jau par vēlu.

—    Paklausu jums, Padomnieka kungs.

—    Es gribu personiski piedalīties viņa pamodināšanā.

—    Nāciet man līdzi!

* * *

—    Redziet nu, jūs varējāt pats pārliecināties, Padomnieka kungs. Es darīju visu, kas ir manos spēkos. Viņš elpo, un sirds pukst gandrīz normāli. Bet vai mums izdosies nodibināt ar viņu kontaktu, izdzirdēt viņa.balsi? …

—     Ko jūs īsti gribētu dzirdēt no mirstošā Kiki Itumoro? — kā vēja pūsma atskanēja kluss čuksts. — Kādēļ es negribēju atdot jums savas domas?… "Es jau esmu tās atdevis saviem skolēniem. Viņi ir mani mantinieki. Vai dzirdat? Tikai viņi un neviens cits. Es zinu visu, ko jūs patlaban domājat. Lasu jūsu domas labāk nekā jūs paši. Muļķi! Iemidzinājāt mani, lai padarītu pasīvu manu saprātu, lai aplaupītu to ar alkatīgajām rokām, kā esat aplaupījuši tēvu seifus, kā aplaupījāt simtiem citu cilvēku, kas vājāki par jums. Jūs uzdrīkstējāties tuvoties vissvētākajam — cilvēka iekšējai pasaulei — un gramstāties pa to ar kāriem pirkstiem… Es atradu veidu, kā padarīt jūs nekaitīgus, šakāļi. Katra cilvēka iekšējā pasaule atkal kļūs neieņemama citadele. Tev taisnība, esku- lap! Savu pieredzi var padziļināt un pilnveidot, harmoniski to savienot ar neskaitāmu bijušo paaudžu pieredzi… Tad tā negulēs virspusē, nekļūs par parazitējošu tārpu ēsmu.. . Esmu spēris tikai vienu soli šajā ceļā, tā ka pratu izjaukt visas jūsu viltības. Iemācīju to arī saviem skolēniem. Manas smadzenes ir jums droši slēgtas. Un viņi būs vēl spēcīgāki. . . Vai to jūs gribējāt izdzirdēt? . .. Jā, tieši to … Bet tagad es jūs atstāju. Ar sava saprāta spēku es piespiedīšu sevi nomirt tieši tagad, kad esmu jums visvairāk vajadzīgs … Beigas…

—    Ko jūs stāvat, profesor! — Galvenais Padomnieks iekliedzās. — Kaut kas jādara, viņš, kā rādās, patiešām mirst…

—    Ser, viņš jau ir miris, — profesors teica. — Operācija beigusies. Pamodiniet mantiniekus! Itumoro nav atstājis viņiem mantojumu …

KLUSĀ OKEANA KRĀTERIS

Tas bija īss rakstiņš rīta avīzē — tikai desmit rindiņas astotās lappuses pašā apakšā. Uzmanību saistīja pazīstams vārds — Muai. Muai — tas ir atols Klusā okeāna ekvatoriālajā rajonā. Reiz man gadījās tur būt… Šīs korespondences virsraksts skanēja tā: «Vai pastāv Muai sala?»

Neviļus paraustīju plecus … Atkal kaut kāda preses pīle! Vai tiešām žurnālisti domā, ka rīta laikrakstu lasītāji ir muļķi? … Pirms piecpadsmit gadiem mēs izdarījām urbumu koraļļu salā Muai. Firmas vadītājs bija iztēlojies, ka Muai rifs balstās uz zemūdens" kimberlīta vulkāna. Toreiz — pēc profesora Hombija atklājuma — visi fantazēja par kimberlīta vulkāniem. Klīda valodas, ka šo vulkānu lavā esot vairāk dimantu nekā caurumu Holandes sierā.

Ģeologi vēl šobaltdien strīdas, vai Klusā okeāna dzelmē ir kimberlīta vulkāni. Lai strīdas! Man toties itin labi ir zināms, ka Muai cokolu veido parasts olivīna bazalts. Kas attiecas uz citiem zemūdens vulkāniem… Vienīgais apliecinājums var būt tas, 'ko teica profesors Hombijs. Ceru, ka viņam nebija iemesla mani mānīt…

«Vai pastāv Muai sala?» Ko tu neteiksi! … Uzliku brilles, iedzēru malku kafijas un pārlaidu acis sīkajām, skopajām rindiņām …

Ak tā gan! … Raksta autoram esot tiesības šaubīties … Iznāk, ka neveiksmīgais eksperiments ar ūdeņraža raķeti, kas novirzījās no kursa, nav bijis tik nekaitīgs, kā to pirms mēneša vienā balsī apgalvoja ģenerāļi. Sasodīts! … Vajadzēja padomāt, iekams uzsāka šos nolādētos eksperimentus virs Klusā okeāna … Viņi taču sakūra savu elles katlu netālu no Muai. Ja es būtu laikus pastāstījis, ko zinu … Protams, esmu vainīgs … Nedrīkstēju klusēt.

Jutu, ka nespēju sakopot domas… Vai patiesi taisnība? … Tas nav ar veselu prātu aptverams … Ne vienu reizi vien grūtā brīdī biju atcerējies Ku Maru un Vistaisnīgāko, un visus citus … Tad man kļuva vieglāk ap sirdi. Dažbrīd pat iešāvās galvā doma: vai man nevajadzētu braukt atpakaļ uz Muai? Šķiet, tikai tagad es sapratu, ko man nozīmē piecpadsmit gadu vecas atmiņas.

Kaut kas jādara . .. Nekavējoties kaut kas jādara … Vispirms jāpastāsta taisnība. Ja kodolsprādziens patiešām ir iznīcinājis mazo, vientuļo saliņu okeānā, lai ļaudis uzzina par ūdeņraža nāves «neveiksmīgā eksperimenta» upuriem! Neviens neuzdrošināsies apgalvot, ka Muai ir neapdzīvota klints, nevienam nav tiesību šaubīties, ka līdz ūdeņraža sprādzienam sala nebūtu bijusi. Nekrietnie Dēļi! … Es taču zinu, kas tur patiesībā bija …

Tajos gados es rakstīju dienasgrāmatu. Šķirstu saulē izbalējušās lappuses. Tepat jau ir dažas piezīmes, kuras ierakstīju pirmajās nedēļās, kad bijām ieradušies Muai.

«21. decembrī. Vakar beidzām izkraut urbšanas iekārtu un degvielu.

Mūsu «Arlijs» trīs reizes nokaucās, pagriezās un, atstājis uz lagūnas zilganzaļā ūdens tumši brūnus naftas plankumus, lēnām izkļuva laukā no bangām, kas triecās pret zemūdens klintīm . ..»

Jā, jā, tas viss sākās tieši tā . .. «Arlijs» devās uz ziemeļiem, uz Havaju salām, bet mēs četratā palikām krastmalas karstajās, baltajās smiltīs. Aiz muguras pacēlās vesela kaudze dzelžu, kastu un mucu. Priekšā zem tropu saules dzirkstīja un vizuļoja okeāns. Viļņi smagi triecās pret rifu grēdu, kas ielenca salu. Gaisā putodamas šāvās ūdens gāzmas. Uz krastu vēlās dobja duna, kas izklausījās pēc tālas kanonādes un norima reizē ar karstā, mitrā vēja brāzmām.

Netālu gludajā, smilšainajā krastmalā auga palmas. To tumšbrūnās, mezglainās saknes atgādināja milzīgu kāpuru kamolus. Sasēdušies jāteniski uz dīvaini samudžinātajiem palmu sakņu pinumiem, mūs ziņkārīgi novēroja sprogaini puišeļi — brūni kā šokolāde.

Starp augstajiem plušķainajiem stumbriem tālumā vidēja ciemata mājeles.

Pīters pirmais pārtrauca klusumu.

—          Iesim, — viņš teica un pameta ar galvu uz ciemata pusi.

Pīters Gūtmanis ir mans vietnieks. Viņš ir dziļurbumu meistars. Plteram vēl nav ne trīsdesmit gadu, bet viņa kontā jau ir simtiem tūkstošu metru urbumu visos sešos kontinentos …

Džo skumīgi nopūtās.

—    Seši mēneši… Simt astoņdesmit četras dienas …

Šķiet., šis Džo Perkinss ir pinkšķis. Jau skaita dienas,

kad varēs atgriezties. Starp citu, kaut arī viņam ir divdesmit seši gadi, viņš jau ir pieredzējis motorists un šoferis un bez mazākās piepūles paceļ uz pleciem simt kilogramu smagu kasti. Polinēzijas salās gan viņš ir pirmo reizi…

—    Pēc pāris mēnešiem jābūt pasta tvaikonim…

To teica Tobijs — garais, nerunīgais Tobijs Volss, kuru Pīters sauc par Maiksti. Tobijs acīmredzot gribēja nomierināt Džo un reizē arī pats sevi.

—           Puikas, galvu augšā! — es devu padomu. — Mums nebūs vaļas garlaikoties. Sešos mēnešos jāizurbjas salai cauri. Četriem vien tāds urbums — tas nav nekāds joks…

—           Skaidrs kā diena, — Pīters purpināja. — Te būtu ko rauties pat astoņiem puišiem no Statiem. Mūsu priekšniecība, šef, grib ietaupīt.

—    Nolīgsim iezemiešus, — es taisnojos.

—          Turklāt pēc iespējas ātrāk. Ar visu to te, — Pīters pamāja uz kastēm, — mēs vieni galā netiksim.

—    Sākumā jādabū salas valdības atļauja.

—    Kas te ir pie teikšanas? — Pīters lietišķi apjautājās.

—          Muai valdnieks. Viņu sauc par Vistaisnīgāko no taisnīgajiem, par visgudrāko no gudrajiem, kas iznācis no Dižās jūras zilajiem viļņiem.

—    Kad?

—    Ko — kad?

—          Kad viņš iznācis no turienes? — Pīters nicīgi nospļāvās uz aizplūstošā viļņa pusi.

—           Britu rezidents Takuobas salā teica, ka Vistaisnīgākais te valdot jau vismaz desmit gadus. Neviens eiropietis viņu nav redzējis, un, šķiet, neviens skaidri nezina, no kurienes viņš cēlies un kad parādījies uz salas. Kuģi šeit iegriežas reti. Vēl šobaltdien te nav ne ārsta, ne koloniālo ierēdņu. Bet no Fidži salām atsūtīto misionāru Vistaisnīgākais aizraidījis atpakaļ.

—          Vai viņi ir pagāni? — Džo pārsteigts jautāja. — Varbūt viņi ir pat cilvēkēdāji, — viņš piebilda, uzmezdams mums satrauktu skatienu.

—          Tikai lielos svētkos, — Pīters viņu nomierināja un aicinoši pamāja ar roku.

Šķita, ka šokolādes krāsas puišeļi būtu gaidījuši šo signālu. Vienā mirklī viņi bija pie mums.

—    Kā tevi sauc? — Pīters bargi jautāja vecākajam.

_ Pīters brīvi pārvalda apbrīnojamo valodu, kurā runā lielākā daļa Klusā okeāna ekvatoriālās daļas salu pasaules iedzīvotāju. Tas ir dienvidjūru «esperanto» — vienīgais veids, kā sazināties ar simtiem saliņu iemītnieku, kuri runā vismaz piecsimt vietējos dialektos. Angļi šo žargonu sauc par pidgin English. Bet tā nav tikai izkropļota Šekspīra pēcteču valoda. Tajā, protams, ir ne mazums vārdu, kas līdzīgi angļu vārdiem, taču vēl vairāk ir vācu, malajiešu, franču un — beigu beigās — vietējo vārdiņu un izteicienu, kas aizgūti no Polinēzijas, Melanēzijas un Mik- ronēzijas piecsimt dialektiem.

Puišelis, kuram tika uzdots jautājums, uzreiz neatbildēja. Viņš mūs visus pēc kārtas kritiski nopētīja un pēdīgi, acis piemiedzis, teica:

—    Lopana Namabu Ku Mars.

—          Tas ir par garu, — Pīters saviebās. — Sauksim tevi vienkārši par Kalmāru. Vai esi ar mieru?

Puika saspringti pakasīja sprogaino galvu un neuzticīgi paskatījās uz Pīteru.

—          Ku Mars! Ku Mars! — pārējie zeperi aizrautīgi iesaucās un aizgūtnēm sāka mums kaut ko stāstīt.

—          Skaidrs, — Pīters pavēstīja. — Bet tagad pasakiet — kā lai satiekam jūsu valdnieku?

Vienā mirklī valodas norima. Puišeļi apmulsuši paskatījās cits uz citu, pēc tam uz mums, tad atkal cits uz citu. Klusumu pārtrauca Ku Mars.

—    Bet kā tevi sauc? — viņš angliski jautāja.

—    Pīters …

—    Vai tu esi pats galvenais?

—          Nē… — Pīters jutās izsists no sliedēm. — Redz, tur ir priekšnieks… Viņš ir pats galvenais, Pīters pamāja uz manu pusi.

—          Kādēļ tev vajadzēt mūsu vadonis? — Ku Mars man lietišķi jautāja.

—          Jāaprunājas par šādām tādām darīšanām, — cik vien iespējams nopietni viņam paskaidroju.

—           O! — Ku Mars iesaucās. — O-o! — viņš atkārtoja, nicīgi uzmezdams biezo lūpu. — Nedrīkst.. s

—    Ko nedrīkst?

—          Nedrīkst redzēt Muai vadoni. Nemaz nedrīkst runāt Muai vadoni. Viņš nerunāt baltais cilvēks. Neviens baltais cilvēks . . . Nemaz, nemaz, nemaz .,.

—    Kādēļ tā? — es nesapratu.

—    Tāds Muai likums.

—    Hm … — Pīters nokrekšķējās.

—    Tāds likums, — Ku Mars nopietni atkārtoja.

—           Paklau, puis! — Pīters klusi teica, briesmīgi izvalbījis acis. — Vai tu zini, kāpēc mēs esam atbraukuši?

Ku Mars žigli pakāpās atpakaļ un noliedzoši papurināja galvu.

—           Vai redzi šīs dzelzs caurules? — Pīters rādīja uz urbšanas stieņiem, kas gulēja pie kastēm. — Mēs iztaisīsim jūsu salā caurumu. Izurbsim cauri visai salai, vai tu saproti? Tā te … — Pīters izvilka no audekla bikšu kabatas lielu banānu un lēnām iedūra tajā rādītāja pirkstu.

Puikas, elpu aizturējuši, vēroja šo operāciju. Kad netīrais nags izlīda banānam cauri, viņi reizē nopūtās, bet Ku Mars atzinīgi nošņaukājās.

Pīters izvilka pirkstu no banāna un, acis piemiedzis, paskatījās pa izdurto caurumu uz Ku Maru.

—           Pa tādu spraugu, — Pīters sapņaini turpināja, — var redzēt zemeslodes otru pusi — Ameriku. Ja tu mums palīdzēsi, es tev atļaušu pa to paskatīties.

—           Kā palīdzēt? — Ku Mars jautāja. — Es neprotu durt tāds caurums.

—    Aizved mūs tūlīt pat pie valdnieka.

—           Bet ja es nepalīdzēt? — Ku Mara balsī bija dzirdams neslēpts izsmiekls.

—          Tad es izurbšu caurumu… Nolaidīšu pa to visu ūdeni, kas ir šajā okeānā, visas zivis un visus bruņurupučus. Jums vairs nebūs jūras.

Ku Mars kaut ko ātri pateica saviem draugiem. Puišeli aiz smiekliem sāka sprauslāt, pietupās un sita ar plaukstām sev pa brūnajiem ceļgaliem.

—           Mans vecs vecmāte, — Ku Mars loti nopietni ierunājās, — kad biju pavisam, pavisam maziņš, stāstīja vecs, vecs pasaka. Viens liels pērtiķis sadusmojies un gribējis izdzert vesela jūra. Dzēris, dzēris, pārsprādzis tas te… — Ku Mars uzsita sev pa vēderu. — Iekritis jūrā, zivis viņu apēdis. Labs pasaka, vai ne?

Mēs dzēlīgi vīpsnājām, bet Pīters neapvainojās.

—    Izrādās, ka tu neesi muļķis, — viņš noteica, uzsizdams Ku Maram pa plecu. — Kā tad būs? Iesim pie valdnieka?

—    Nedrīkst, — Ku Mars kategoriski iebilda. — Es teicu taisnība. Nemaz nedrikst… Nemaz, nemaz, nemaz …

«4. janvāris. … Pagājušas divas nedēļas, kopš izkāpām uz salas, bet darbs nav pavirzījies uz priekšu ne par soli. Ku Mars nebija mūs mānījis: izrādījās, ka tikt audiencē pie šejienes varasvīriem ir grūtāk nekā dabūt Romas pāvesta svētību. Šis Vistaisnīgākais nebāž degunu laukā no savas kotedžas. Bet iekļūt kotedžā nav iespējams, ja negribam uzsākt kautiņu ar sargiem.

Pie ieejas verandā visu laiku dežurē divi salas «gvardes» puiši. Viņi stāv, plati iepletuši brūnās, basās kājas. No greznajiem, ar zeltu izšūtajiem kamzoļiem rēgojas īsas, baltas audekla bikšeles. Sprogainos matus sedz spoži nospodrinātas ugunsdzēsēju ķiveres ar spalvām, bet no dzeltenām makstīm pabāzuši melnos spalus automātiskie valteri. Sargkareivji ir uzpūtīgi un nerunā ne vārda. Mums negadījās redzēt, kā viņi nomainās. Es vispār neredzēju, ka Muai «gvarde» būtu lielāka par šo brašo pāri… Tagad jau es labi pazīstu daudzus vienīgā ciemata iemītniekus. Tie ir jautri, sabiedriski puiši, vienmēr gatavi palīdzēt, viņi nicina jebkuru apģērbu un valkā vienīgi baltas, īsas audekla bikšeles. Pīters apgalvo, ka pie Vistaisnīgākā no taisnīgajiem, visgudrākā no gudrajiem rezidences stāvot sardzē pēc kārtas visi Muai vīriešu kārtas iedzīvotāji, kas vecāki par četrpadsmit gadiem. Ja tā ir taisnība, tas nozīmē, ka, mainoties sardzei, viņi nodod cits citam ne vien platās jostas un valterus, ar zeltu izšūtos kamzoļus un vara ķiveres, bet arī savu vareno augstprātību, kuras katram pietika vienīgi goda sardzes laikam. Starp citu, šie Muai iedzīvotāji ir pamatīgi viltnieki … Pats savādākais, ka viņi kategoriski atsakās būt vidutāji starp mums un savu valdnieku. Nelīdz ne pierunāšana, ne dāvanas…»

Atceros, kā salinieki purināja sprogainās galvas un atkārtoja vienu un to pašu frāzi:

—    Nedrīkst! Nemaz nedrīkst…

Tiklīdz kāds no mums tuvojās Vistaisnīgākā rezidencei, nerunīgie un uzpūtīgie sargi sāka atpogāt valteru makstis.

Tomēr citādi mums sākumā nebija ne mazākā iemesla sūdzēties par saliniekiem. Viņi aicināja ciemos, pacienāja ar dažādiem gardumiem un alu, dejoja mums pai godu. Taču katru reizi, tiklīdz sāku runāt par tikšanos ar valdnieku vai lūdzu, lai nāk palīgā pārnest urbšanas iekārtu, «dzelzs aizkars» aizvērās. Salinieki labprāt palīdzēja uzsliet teltis, atstiepa akmeņus, lai mēs varētu ierīkot pavardu, pārnesa uz nometni kastes ar produktiem Bet, lai arī kā centāmies viņus pierunāt, neviens nevēlējās pieskarties urbšanas caurulēm un iekārtai.

Lādēdamies stiepām paši uz saviem pleciem smagās kastes, urbšanas torņa stieņus un posmus. Tas bija velnišķīgi grūts darbs, ņemot vēl vērā mitro tveici, irdenās smiltis zem mūsu kājām un trīsceturtdaļjūdzes no izkraušanas vietas līdz laukumiņam pie nometnes, kur bijām paredzējuši montēt urbšanas iekārtu. Transportēšana vilkās briesmīgi lēni; nedēļas laikā nebijām pārnesuši ne desmito daļu no tā, kas bija krastā. Mani puiši noskuma.

—   Nē, šef, tā vairs nevar turpināties, — kādu rītu pavēstīja Pīters, nomezdams karstajās smiltīs garu stieni, kuru kā nēšus bija atstiepis uz pleciem.

Pīteram pakaļ atvilkās Džo, salīcis zem smagas kastes ar instrumentiem. Nolaidis kasti smiltīs, Džo notupās uz pirkstgaliem un, ne vārda neteicis, aizsmēķēja.

Pīters saīdzis lūkojās tukšajā okeānā. Džo pielieca galvu un, lūpas kustinādams, sāka lasīt uzrakstu uz kastes. Pēc tam, uzmetis man jautājošu skatienu, viņš pavērsa acis uz Pīteru.

Mana palīga izklaidīgais skatiens klīda kaut kur smago, zilpelēko bangu dzirkstošajā klajā.

Džo klusu ieklepojās.

—    Pīter, paklau, ei, Pīter, cik komplektu no šā te mēs paņēmām? — Viņš uzsita ar plaukstu pa kasti, kuru nupat bija atnesis.

Pīters pameta acis pār plecu.

—    Stulbs jautājums … Cik? Skaidrs, cik, — vienu! …

—   Nē, Pīter, atceries precīzi, cik, — Džo saudzīgi uzstāja. — Cik?

—   Ko tu piesienies! — Pīters aizsvilās. — Tā ir rezerves zobratu kaste . .. Skaidrs, ka viena pati vien bija.

—   Nav vis viena! — Džo iebilda. — Es jau stiepju šurp trešo kasti. Vai tu vari aptvert, stiepju un domāju: kāpēc mums vajag tik daudz rezerves zobratu?..,

—           Šef, viņam aiz karstuma jau rādās, — Pīters sadrū- mis paskaidroja un novērsās.

—           Nav vis no karstuma, — Džo apvainojās. — Es runāju taisnību … Goda vārds, trešā …

—           Džo, tas nevar būt, — es teicu. — Bija tikai viena kaste ar rezerves zobratiem. Jūs kaut ko esat sajaucis.

—           Neesmu vis sajaucis, šef, — Džo nepiekāpās, izbrīnā mirkšķinādams acis. — Piedodiet, bet es patiešām neesmu sajaucis. Vai gribat, lai parādu?

—           Nu tad parādi, parādi! — Pīters, nospļāvies caur zobiem, novilka.

Džo, neteikdams ne vārda, piecēlās un sāka aplūkot laukumu, kur bijām sakrāvuši visu atnesto. Tad viņš ņēmās gramstīties ap kastēm.

—    Kā tad ir? — Pīters pēc brītiņa apjautājās.

Džo mulsi noklepojās un, zobus sakodis, devās uz piestātni.

—          Tā vairs tālāk nevar turpināties, — Pīters pieceldamies atkārtoja. — Puišiem jau skrūvītes sāk birt. Kaut kas jāizdomā, šef.

Un Pīters lēnā gaitā devās pakaļ Džo pa balto, smilšaino krastmalu.

Vakarā sarīkojām apspriedi. Pīters runāja pirmais un ierosināja ar varu ielauzties vadoņa rezidencē un pieprasīt, lai ļauj tikties ar Vistaisnīgāko.

Pajautāju, kādas ir pārējo domas.

Tobijs, kā parasti, klusēja. Viņš neatbildēja uz manu jautājumu, tikai pārlika apdzisušo pīpi no labā lūpu kaktiņa uz kreiso un paraustīja plecus.

Džo atbildēja uz jautājumu ar jautājumu:

—    Bet ja nu šaus?

—   Vispirms taču gaisā… — Pīters viņu nomierināja.

—           Ko no šiem var zināt, — Džo aizvien vēl šaubījās. — Rēķini, kā gribi, mēs esam četri, bet viņiem sanāks vismaz četrdesmit vīru… Turklāt mēs jau esam tādi kā viesi…

—          Tas ir pats galvenais, — es teicu. — Mēs šeit esam ciemiņi… Kaut arī nelūgti, tomēr ciemiņi. Tāpēc uzve- dīsimies pieklājīgi. Nav nekāds joks uzsākt karu … Mēģināsim sasniegt mērķi miera ceļā. Rītdien aiziešu vēlreiz uz ciematu un pacentīšos satikt kādu no Vistaisnīgākajam tuvu stāvošām personām. Tādiem taču ir jābūt? Paņemšu līdzi dāvanas. Papūlēšos pierunāt…

—          Ja uz pusdienām, šef, nebūsiet atpakaj, iesim jūs izpestīt, — Pīters pavēstīja.

Tā mēs arī norunājām.

«6. janvārī. Gājiens uz ciematu atkal bija bez panākumiem. Nesatiku nevienu, ar ko varētu parunāties. Ciems bija gluži kā izmiris. Vieglajās būdiņās valdīja klusums. Nebija redzamas ne sievietes, ne bērni. Vienīgi sargi ar zeltu izšūtajos kamzoļos mīņājās saulgozī pie ieejas rezidencē. Ar viņiem nebija jēgas runāt…»

Es labi atceros šo dienu. Klaiņāju pa pierimušo ciematu. Ielūkojos būdās. Visas bija tukšas. Vienīgi pašā malējā uz raiba pīteņa gulēja nikna izskata vecene īsos, svītrainos brunčos un … aizrautīgi lasīja grāmatu.

Sasveicinājos un pieklājīgi apjautājos, kur palikuši ciemata iedzīvotāji.

—    Aizbraukt zivis zvejot, — vecā atcirta.

—    Bet kur ir Vistaisnīgākais?

Nepagodinājusi mani ar skatienu, vecene paraustīja plecus. Brītiņu pagaidīju. Vecā atkal sāka lasīt. Gāju prom, neko neuzzinājis.

Atgriezies nometnē, ieraudzīju savus puišus bezgala satrauktus.

—           Man tomēr bija taisnība, man bija taisnība! — Džo, sarkans kā vārīts vēzis, atkārtoja vienu un to pašu.

—    Kā jums viņš patīk? — Pīters saskaities kliedza.

—    Viņam esot taisnība! Šitie mērkaķi par mums ņirgājas, izāzē mūs kā pēdējos ēzeļus, bet viņš priecājas, ka viņam bijusi taisnība. Ja tu redzēji, tev tūlīt vajadzēja pateikt.

—           Jūs jau negribējāt manī klausīties, — Džo taisnojās.

—    Zēni, kas noticis? — es jautāju.

—           Redziet, šef, — Džo iesāka, — vakar, kad mēs runājām par to te, — viņš norādīja uz kasti ar rezerves zobratiem, — man ienāca prātā, ka ar šo lādi kaut kas nav kārtībā, bet es nebiju par to pārliecināts un tāpēc neuzstāju, taču šodien, — Džo smagi nopūtās, — šodien es…

—           Šodien viņš ceturto reizi atstiepa kasti ar zobratiem no piestātnes uz nometni, — teica Tobijs, neizņēmis pīpi no mutes.

—    Kādēļ? — es jautāju.

—    Tā atkal bija tur, piestātnē, — Džo paskaidroja.

—    Vai jūs saprotat, šef, nevis te, kur es to vakar atstāju,

bet tur… Domāju, ka ceturtā. Atnesu, bet te nevienas citas nav …

—    Vārdu sakot, — Pīters viņu pārtrauca, — mēs pa dienu stiepām visus tos krāmus šurp, bet naktī tie atgriezās atpakaļ piestātnē. Mēs pa nakti krācām vienā mierā, bet pa dienu brīnījāmies, kāpēc transportēšana velkas tik sasodīti lēni.

—    Vai tas ir iespējams? — es iesāku, vēl aizvien neticēdams. — Vai patiešām viņi…

—    Kas tad cits, — Pīters ļauni izmeta. — Mēs taču ar to nenodarbosimies. Labs ir, šonakt es viņus noķeršu … Es jums galvoju, šef, ka rīt nevienam no šejienes pērtiķiem nebūs vairs ne mazākās vēlēšanās taisīt tādus jokus …

Līdz vēlam vakaram stiepām iekārtu no piestātnes uz nometni. Pirms saules rieta ar mīniju iezīmējām mantas, kas jau bija aiznestas uz urbšanas vietai izvēlēto laukumu. Visu reģistrējis, parādīju Pīteram sarakstu.

—    Jā, — mans palīgs teica. — Ja mēs uzreiz to būtu pamanījuši, nu jau varētu montēt torni… Savu mūžu neviens mani vēl nav tā izāzējis. Jūs arī, šef, droši vien ne? … Interesanti, kādēļ viņiem tas vajadzīgs?

«Kādēļ viņiem tas vajadzīgs!» Jau kopš pusdienas laika lauzīju galvu par šo mīklu. Kāpēc viņi negrib, ka mēs urbtu viņu salā? Šie Muai iedzīvotāji taču nepavisam neizskatās māņticīgi. Pīteram, bez šaubām, ir taisnība. Arī es nekad nekur neesmu bijis tā izmuļķots …

Nolēmām naktī visi pēc kārtas dežurēt, ik pēc divām stundām sardzē mainoties. Nakts pagāja mierīgi. Neviens no mums nebija manījis neko aizdomīgu. Tomēr, kad atausa gaisma, neatradām trīs smagas kastes un četrus urbšanas stieņus. Viss, protams, atkal atradās piestātnē, tajā pašā kaudzē, kas vēl bija jāpārnes.

—    Atzīstieties, kurš no jums sardzes laikā krāca! — Pīters tincināja Džo un Tobiju.

Abi zvērēja, ka dežūras laikā neesot ne aci aizvēruši.

—    Mēs taču arī nebūtu varējuši nogulēt, vai ne, šef?

Es viņam piekritu, ka ne. Tomēr mums no pašas deguna priekšas bija aizvilkta vesela dzelžu grēda. Un neviens stienis nebija iešķindējies, neviena kaste nebija iegrabējusies.

Dienā atkal aizgāju uz ciematu — un vēlreiz bez rezultāta. Nesatiku pat vakarējo veceni. Vienīgi sargkareivji stāvēja kur stāvējuši pie Vistaisnīgākā kotedžas. Mēģi

nāju pieiet tuvāk, taču, brīdinoša sauciena un pilnīgi nepārprotamu žestu aizturēts, biju spiests iet prom.

Vakariņojot apspriedām, kādā veidā mūsu iekārta nokļūst atpakaļ piestātnē.

—           Varbūt viņi to pārved pirogās gar lagūnas krastu? — Džo minēja.

Pīters papurināja galvu.

—    Nē, stiepj uz pleciem tāpat kā mēs.

—    Bet pēdas … Kādēļ nepaliek pēdas?

—           Mēs tikai neesam tām pievērsuši uzmanību. Paši jau arī staigājam basām kājām.

—           Šonakt viņiem vairs neizdosies šis gājiens, — Džo pameta ar aci. — Mums ir signalizācija …

—           Mēs piesējām pie kastēm kaprona makšķerauklas, — Pīters paskaidroja. — Caurules un stieņus apsējām ar auklām. Visur spraugās savilkām diegus un pakārām tukšas skārda bundžas. Ja kaut kas notiks, sacelsies tāda jezga…

—           Varam pat nesargāt, — Džo sapņaini novilka. — Tik un tā dzirdēsim un pamodīsimies …

—           Kas vēl nebūs! — Pīters brīdināja. — Tu droši vien pagājušo nakti arī…

Netālu no mums kaut kas nočabēja. Pirms maza brītiņa bija norietējusi saule, un bija gandrīz tumšs… Pietrū- kāmies no kastēm, ko izmantojām par krēsliem, un Pīters kā tīģeris metās tumsā. Džo nepaguva sekot viņa priekšzīmei, jo Pīters jau nāca atpakaļ. Ar uzvarošu saucienu viņš vilka sev līdzi sīku augumiņu, kas ķepurojās pretī.

Kad luktura gaismas stars krita uz gūstekņa seju, mēs visi, pagalam apjukuši, novaidējāmies vieri. Tas bija Ku Mars.

—           Ak tu velnēni — Pīters izbrīnījies iesaucās. — Ko tu tur tumsā darīji?

Ku Mars nikni izrāva roku no Pītera platās plaukstas, sakārtoja kreklu un apsēdās uz kastes malas.

—           Kāpēc ķer? — viņš jautāja, uz mums neskatīdamies. — Es nācu ciemos. Re, atnesu jums zivis…

Viņš nolika man pie kājām lielu virteni zivju, kuru slapjās zvīņas vizuļoja vien.

Mēs apjukuši klusējām. Pīters blenza caur pieri uz Ku Maru un nikni šņākāja.

—           Nu tad laba diena, — Ku Mars turpināja, it kā nekas nebūtu noticis. — Sen neesmu jūs redzēt. Mēs visi

trīs dienas braukt jūrā, ķert zivis. Daudz zivis. Šovakar atbraukt…

—    Sveicināts, Ku Mar, — es teicu. — Paldies par zivīm. Neļaunojies uz Pīteru. Viņš izbijās. Viņam šķita, ka atkal kāds grib paņemt kastes.

—    Kam vajag tāds tavs kaste? — Ku Mars nicīgi uzmeta lūpu. — Muai nav zagļi. Muai visi cilvēki godīgi. Visgodīgākie visā okeānā. Kā te strādāji? Labi strādāji? …

Man šķita, ka pēdējā jautājumā dzirdu ironisku pieskaņu. Vērīgi paskatījos uz puišeli, taču Ku Mara acis bija pievērstas šokolādes kārbai. Pacienājām zēnu ar šokolādi un tēju. Ku Mars nesteidzās aiziet. Viņš izdzēra lielu krūzi tējas un palūdza ieliet vēl. Pastāstīja, kā salinieki okeānā zvejojuši zivis.

—    Bija labi, aizgrābīgi. Visi muai iet okeāns. Neviens nepalikt mājās.

—    Vai patiešām visi? — es šaubījos.

—    Visi… Ciemā palikt divi vecs cilvēks … Vairāk neviens.

—    Bet Vistaisnīgākais? …

Ku Mars papurināja sprogaino galvu.

—    Es nezināt.

—    Vai viņš bija zvejot vai nebija?

—    Es nezināt.

Kad tēja bija izdzerta un apēsta gandrīz visa šokolāde, Ku Mars novēlēja mums labunakti un devās mājup. Sīkais puišelis vienā mirklī nozuda necaurredzamajā tumsā, taču mēs vēl ilgi dzirdējām viņa gaiļa balstiņu. Iedams prom, Ku Mars pilnā kaklā dziedāja. Viņš dziedāja par mazo salu, lielo jūru un veco muļķa pērtiķi, kurš nezinājis, ko grib …

—    Cik kluss, — Džo teica. — Pat viļņi nav dzirdami…

—    Tas ir uz vētru, — Pīters norūca. — Rāms, tveicīgs, zvaigznes arī nav redzamas. Tuvojas orkāns …

It kā apstiprinādama viņa vārdus, tālumā virs okeāna noplaiksnīja oranža rūsa …

Negaiss uznāca vēlu naktī. Atlidoja silta, valga vēja brāzma, iešķindējās tukšās konservu kārbas, kuras Džo bija sakāris starp noliktavas mantām. Tajā pašā mirklī pa telts jumtu sāka bungot lielas lietus lāses. Pēc tam debesis mums virs galvas pāršķīda. Žilbinoši balts zibens apgaismoja tukšo krastmalu, vēja brāzmās līdz zemei noliektās palmas, lietusgāzes slīpās šaltis … Un tad sākās ..,

Tropisko negaisu plosīšanās man nebija nekas jauns. Tomēr tādu vētru kā tonakt es neatceros. No debesīm, kur vienā laidā plaiksnīja balti un iezaļgani zibeņi, uz nometni gāzās dārdošs ūdenskritums. Lietus lija aumaļām, tā straumes bija kā pamatīgas tauvas un pieplacināja aiz- sargjumu pie telts griestiem. Telts bija pilna ar ūdens putekļiem. Sēdēju uz lāviņas, apsedzies ar. lietusmēteli, un jutu, ka zem kājām plūst siltas urgas. Lietus šalkoņa nomāca pērkona dārdus. Pīters sēdēja man pretī. Spilgtākos zibens zibšņos viņš pieslējās kājās un palūkojās laukā no telts. Viņš man kaut ko sauca, taču viņa balss pagaisa lietus un pērkona dārdu troksnī…

Negaiss trakoja apmēram divas stundas. Pēc tam tikpat ātri, kā sācies, norima.

Par miegu nebija ko domāt. Viss bija caurcaurēm iz- mircis. Salauzām vairākas kastes. Aplējām tās ar benzīnu. Pīters noknikšķināja šķiltavas — un tumšajās debesīs, kur mākoņu plaisās jau pamirgoja zvaigznes, uzšāvās liesmu mēles. Notupušies mitrajās smiltīs, klusēdami lūkojāmies ugunī. Džo žāvēja slapju kabatlakatu. Tobijs cītīgi mēģināja aizkūpināt pīpi.

—   Tādā negaisa laikā jau var izvazāt visu nometni, — ieminējās Džo, pastiepdams kabatlakatu pie pašas uguns.

—   Domājams, ka viņi gan labāk tupēs savās būdās, — Pīters norūca.

Tobijs neteica neko, tikai piesardzīgi pavilka Džo ka- batdrānu tālāk no liesmas.

—   Viņi atnāks uz rīta pusi, — sacīja Pīters. — Tas ir tikpat vienkārši kā Tobijam brokastīs izvārīt mannas biezputru. Vai tā nav, Tobij?

—    Nē, — Tobijs iebilda. — Šodien dežurē Džo.

—    Viens pīpis, — teica Pīters un novērsās.

Sēdējām pie ugunskura, līdz sāka sārtoties rītausma. Valgais vējš bija izdzenājis mākoņus. Virs okeāna violetā klaja izripoja saule un iemirdzējās pie dūmakainās debess, no kuras bija pazudis pēdējais mākonis. Gaiss bija tik ļoti piesātināts ar mitrumu, ka Džo neizdevās izžāvēt savu kabatlakatu. Tagad viņš uzklāja to uz kastes un, lai vējš neaizpūstu, uzlika virsū liela gliemežvāka šķembu.

Ticis galā ar šo darbu, Džo paraudzījās apkārt.

—   Šķiet, ka nekas nav aiztikts, — viņš pavēstīja un atviegloti nopūtās.

—    Nekas, — apstiprināja Pīters, kurš tāpat bija uzmanīgi apskatījis mūsu noliktavu. — Viss, puiši, stāv kā

nolikts, ja neņem vērā vienīgi tavu kasti ar zobratiem, Džo, kādus desmit stieņus un vēl šādus tādus sīkumus apmēram trīssimt kilogramu smagumā.. *

Un Pīters pabeidza savu tirādi, vareni izlamādamies vispirms vācu valodā, bet tad, brīdi padomājis, pats pārtulkoja šos lamu vārdus angliski un pēc tam franciski. Mēs klausījāmies, neteikdami ne vārda. Zobratu kaste, kas vakarā bija stāvējusi pie pašas Džo telts, patiešām bija pazudusi, arī cauruļu grēda manāmi sarukusi.

—   Ko tas nozīmē? — Džo beidzot ierunājās. Man šķita, ka viņš tūlīt sāks raudāt.

—    Ķeries pie saviem pienākumiem, Džo, — ieteica Pīters. — Uzcep mums labu omleti un neaizmirsti krietni sapiparot. Ierosinu pēc brokastīm aplenkt ciematu un pielaist tam no visām četrām pusēm uguni…

Pabrokastojuši gājām visi uz ciematu. Sargi pie vadoņa kotedžas kvernēja savos posteņos.

Atkal — jau nez kuro reizi — no divdesmit solu attāluma mēģināju uzsākt sarunas. Atbilde bija klusums … Tad Pīters pagāja uz priekšu. No tādas pašas distances viņš kliegšus izkliedza visus viņam zināmos lamu vārdus, kas ietilpa pidgin English vārdnīcā. Nepārtulkojamo epitetu sarežģītajā gūzmā izteiciens «ar sprāgušu kalmāru acīm piebāztie strīpainie ķēmi» skanēja gluži kā kompliments.

Sargi vienaldzīgi pablenza uz mūsu pusi. Pītera vārdu plūdi, kā redzams, neatstāja uz viņiem nekādu iespaidu.

—   Izbeidziet, Pīter, — es lūdzu. — Jūs taču redzat, ka tam nav jēgas …

Pīters paklausīja. Viņa vārdu krājums bija izsmelts. Mēs klusēdami saskatījāmies.

Pēkšņi Džo iešāvās prātā lieliska ideja.

—   Šef! — viņš iesaucās, acis plati iepletis. — Paklau — kā būtu, ja mēs uzspēlētu «telefonu»?

i— Ko tas nozīmē?

—   Puisim ir karstumi, — Pīters piesmakušā balsī nomurmināja.

—    Nē, nē, — Džo sāka protestēt. — Tā ir tāda spēle. Vai jūs nezināt? Patiesību sakot, tas būs nevis telefons, bet drīzāk gan — skaļrunis.

—    Kāds skaļrunis?

—   Paklausieties! Stāvēsim tepat, kur mēs stāvam, un pēc komandas visi reizē izkliegsim, ko mēs gribam. Vai jūs saprotat — visi reizē. Varbūt viņš tur sadzirdēs.

—    Tāda doma var ienākt prātā vienīgi Džo, — ieminējās Pīters. — Taču mēs neko nezaudēsim. Tādā stāvoklī, kādā esam mēs, varam izmēģināt arī «telefonu».

Apspriedāmies, un es sacerēju īsu mutisku uzsaukumu «Muai valdībai». Pīters pārtulkoja «uzsaukumu» pidgin English un uzrakstīja to ar latīņu burtiem. Mēs visi čukstus patrenējāmies nesaprotamās skaņu kaskādes izrunā.

—   Tagad atkārtojiet reizē ar mani, — Pīters teica. — Korī, turklāt cik iespējams skaļi…

Četras varenas rīkles ar spalgu brēcienu pāršķēla tveicīgo, rāmo klusumu. Pelēkie papagailīši, satupuši palmu galotnēs, ne pa jokam pārbijās. Trauksmaini bari uzspur- dza pār ciematu, apdullinādami visu apkārtni ar griezīgām klaigām. Ierējās suņi, ieblējās aitas un kazas. Tuvākajās būdās sakustējās košie pīteņi, aiz tiem parādījās izbrīna pilnas un uztrauktas salinieku fizionomijas. Apjuka pat augstprātīgie sargi vara ķiverēs. Viņi grozīja galvas, nedroši pamezdami acis cits uz citp, uz mums un uz durvīm, kuras apsargāja.

Mēs korī turpinājām melodeklamāciju. Tobijs ducināja basā, Džo kliedza augstā diskantā, mēs ar Pīteru viņiem piebalsojām, cik nu spējām. Skaidri kā skaldīt skaldījām vārdus, kurus Pīters klusu teica priekšā, un pēc katra vārda apdullinoši aurojām:

—   V-vā-ā!

Mūsu «V-vā-ā! …» skanēja sevišķi braši. Pīters apgalvoja, ka tas neesot pārtulkojams, bet uzsverot, cik svarīgs un nozīmīgs ir viss pārējais. Nav šaubu, ka mūsu ansamblim būtu pārsteidzoši panākumi, ja mēs atrastos Čikāgā uz estrādes. Bet mēs bijām Muai…

Noaurojām pēdējo reizi «V-vā-ā» un palūkojāmies cits uz citu. Visapkārt bija iestājies klusums. Galvas grozīdami, Muai iedzīvotāji nozuda savās būdās. Sargi bija pietupušies un nogaidoši blenza uz mūsu pusi. Vienīgi pelēkie papagailēni nespēja nomierināties. Tie riņķoja virs kokiem un moži apsprieda nepieredzēto notikumu.

No kotedžas neviens tomēr neparādījās. Tad man pirmo reizi iešāvās prātā savāda doma, ka, iespējams, tā ir tukša, ka vadoņa tur nav. Šie eksotiskie puiši nevienu neapsargā. Muai noslēpums slēpjas pavisam citur …

Kāds mani piesardzīgi pavilka aiz krekla. Paskatījos atpakaļ. Man aiz muguras stāvēja Ku Mars.

Viņš atzinīgi māja ar sprogaino galvu.

—    Ko labu teiksi? — es painteresējos.

—       Vareni bļaut! — Ku Mars lietpratīgi mūs uzslavēja, s— O-o … Ļoti labi. Jā!

—      Mums jāsatiek vadonis, — es teicu. Tas skanēja kā mēģinājums taisnoties.

—      Kas tur ir? — Ku Mars jautāja, norādīdams uz sainīšiem, kurus turēja Džo un Tobijs.

—    Dāvanas vadonim.

—    A … — Ku Mars vienaldzīgi novilka un novērsās.

—      Nu, šef, ko tagad darīsim? — Pīters jautāja piesmakušā balsī, caur pieri blenzdams uz mani.

—      Es patiešām nezinu… Varbūt pamēģināsim ar varu tikt kotedžā? … Varbūt viņu pistoles nav pielādētas .., Varbūt…

—      Ir pielādētas, labi pielādētas, ļoti labi pielādētas! — Ku Mars ātri iesaucās. — Pliukš, plaukš! Nošaus…

—    Mums jāredz vadonis, — es atkārtoju.

—       Ai, ai, ai! — Ku Mars sāka līdzjūtīgi māt. — Ai, ai, ai! Nevar … Būs slikti. Būs pavisam slikti… Paklausies, — pēkšņi Ku Mars sāka čukstēt. — Noliec dāvana, re, tur. Re, tur uz zemes. Un noliec zīmīte. Tāds liels zīmīte. Uzraksti tur, ko vajag. Labi uzraksti… Kā bļaut! Un uztaisi paraksts. Lai stāv tur… Bet rīt no rīta atnāc … Varbūt būs labi.

—    Tā laikam arī nāksies darīt, — vāciski teicu Pīteram.

—    Acīmredzot puika ir speciāli atsūtīts… Varbūt mums izdosies rīt tikt audiencē.

—      Pamēģināsim, — Pīters ne visai pārliecinoši piekrita. — Sliktāk jau nebūs par Džo izgudroto «skaļruni».

—      Vai arī par tavu solodziesmu, — Džo atcirta, tumši pietvīcis.

—    Būs jau labi! — Pīters samierinoši atmeta ar roku.

—    Kurš no mums te nu izskatās īpaši gudrs. Šef, rakstiet! Mēģināšu pārtulkot jūsu memorandu pidgin English.

Ātri uzrakstīju zīmīti. Cik iespējams lakoniski trīs punktos izteicu mūsu vēlēšanos un prasības: tikšanās ar vadoni, palīdzība urbšanas torņa celtniecībā, citādā ziņā — neiejaukšanās un savstarpējas suverenitātes cieņa.. Apsolīju par palīdzību samaksāt graudā vai ar dolāriem. Pavēstīju, ka jau šonakt nometne tiks apsargāta. Bez brīdinājuma šausim uz nelūgtiem viesiem.

Pīters, smagi nopūties, paņēma no manis zīmīti un sāka to pārtulkot pidgin English. Uzrakstījis dažus vārdus, viņš iekoda lūpā un saspringti kasīja galvu. Ku Mars viņu ziņkāri vēroja. Pīters uzrakstīja vēl vienu vārdu, pārsvītroja un paklusā balsī nolamājās. Lielas sviedru lāses ritēja pa viņa koncentrēto seju un nokrita uz papīra lapas.

—          Ei nu, Pīter, neņem tik nopietnil — Džo nenocietās. — Nav jau sacerējums skolā …

—          Aizveries! — Pīters deva padomu, pildspalvas galu zelēdams. — Pamēģini pats pārtulkot tik vienkārši, ja viņi, par piemēru, saka nevis «lietussargs», bet — «neliela mājiņa, ko nes padusē un paceļ pret lietu, ja negrib ar to satikties». Vai arī, piemēram, kad jāsaka «stulbenis», viņi saka «noplukušais pērtiķis, kam aste galvas vietā, bet galvas vietā ar saskābušām klijām piebāzts ķirbis». Tam visam vēl trīs reizes jāpievieno «v-vā-ā…».

—          Pareizi, — apstiprināja Ku Mars, kurš uzmanīgi bija klausījies, ko runā Džo.

—          Labāk palīdzi, ja tu zini, kā vajag! — Pīters nikni uzsauca, izņemdams no mutes pildspalvu.

—    Dod šurp, — Ku Mars vienkārši noteica.

—    Ko lai tev dod?

—    Papīrs dod!

—    Kādēļ?

—    Palīdzēšu.

—    Vai tu proti rakstīt? — Pīters bija pārsteigts.

—    Mazliet… Mazliet labāk nekā tu.

—    Ko? …

—    Dod, es parādīšu.

—    Un tu saproti, kas te — šajā zīmītē — ir uzrakstīts?

—           Kur priekšnieks uzrakstījis angļu vārdus? Mazliet saprotu.

—          Hm.., Nu, še ņem pildspalvu un papīru. Pamēģini pārtulkot.

—    Kas man jāmēģina?

—           Pamēģini uzrakstīt ar jūsu vārdiem to, ko priekšnieks uzrakstījis savā zīmītē.

—    Dod tīrs papīrs, — Ku Mars apņēmīgi teica.

—    Kādēļ? Turpini tālāk, ko es esmu uzrakstījis.

—          Nevar, — Ku Mars pavēstīja, atdodams Pīteram lapiņu ar tulkojumu.

—    Kādēļ nevar?

—           Tur… — Ku Mars kautri pasmaidīja. — Tur ir mazliet nepareizi rakstīt… Kurš lasīt, ļoti apvainoties. Ja neapvainoties, stipri smieties. Tā: ho, ho, ho! … — Un Ku Mars, plati pasmaidījis, sakampa ar plaukstu sev vēderu.

—           Hi, hi! — Džo nenovaldījās, bet Tobijs izņēma pīpi no mutes un sāka skaļi šņaukāties.

Pīters izskatījās mazliet satriekts, taču negribēja padoties.

—           Kur tad nav kā vajag? — viņš piekasīgi jautāja, aizdomīgi palūkodamies gan uz Ku Maru, gan uz savu sacerējumu.

—           Redz — te un te. — Ku Mars bez kautrēšanās piegrūda brūno pirkstu pie Pītera ķeburiem. — Un te arī… Ai, pavisam daudz.

—           Labs ir… — Pīters teica. — Raksti tu! Paskatīsimies.

—    Dod papīrs un sēdi tur zemē!

—    Kāpēc tad tā?

—           Kā lai es rakstīt? Tavs mugura rakstīt. Cits galdiņš nav. Sēdi, lūdzu!

—    Hm … — Pīters teica, taču paklausīja.

Ku Mars pietupās, uzlika tīro papīra lapu Pīteram uz muguras un sāka rakstīt līdzenā, diezgan glītā rokrakstā, laiku pa laikam iemezdams acis manā zīmītē. Pierakstījis no augšas līdz apakšai vienu papīra lapu, viņš palūdza otru, pēc tam trešo.

Mēs pacietīgi gaidījām.

—    Viss, — Ku Mars pavēstīja un pielika melnu punktu.

—          Dod šurp, es pārbaudīšu, — teica Pīters, ar pūlēm atliekdams notirpušo muguru.

Ku Mars atdeva viņam aprakstītās lapiņas. Pīters tās uzmanīgi izlasīja un, šķiet, bija apmierināts.

—          Skolots, — viņš ieminējās ar zināmu cieņu. — Glīti uzrakstīts un vispār — itin saprotami. Kas tev paguva iemācīt?

—           Kas? — Ku Mars nicīgi uzmeta lūpu. — Muai daudzi prot rakstīt. Visi prot rakstīt… Viens vecs vecene Hmoka Tua Kukamara mazliet neprot rakstīt. Tagad mācīties.

—           Interesanti… — Pīters novilka. — Protams, ja tu nemelo. Varbūt salinieki saprot arī angliski?

—    Mazliet saprot.

—           Un vadonis? — es nenovaldījos. — Varbūt viņš arī? …

—          Nezinu… — Ku Mars atbildēja un paskatījās uz mani ar neslēptu izsmieklu.

—          Tad kāda velna pēc mēs te grozām sev galvas ar tulkošanu? — Pīters nikni jautāja. — Kāpēc mēs visu to darījām, šef, ja kurš katrs, hm… ja Ku Mars var pārtulkot jūsu vēstuli šai noslēpumainajai vietējai varai? Kādēļ tu nepateici? — Pīters uzklupa Ku Maram.

—    Kāpēc teikt? — Ku Mars brīnījās. — Tu lūdzi, es palīdzēju. Kāpēc — to es nezinu. Kāpēc tā rakstīt, nezinu … Kāpēc tā bļaut, arī nezinu. Kāpēc sala caurums gribi taisīt, arī nezinu. Es neko nezinu. Es tikai mazliet palīdzēju, ko lūdzi.

—    Vai Muai vadonis visu sapratīs, ja atstāsim viņam tikai priekšnieka zīmīti un dāvanas? Vai tas, ko tu rakstīji, nav jāatstāj?

—    Nezinu …

—    Lai notiek, Pīter, — es iejaucos. — Nolieciet laukuma vidū abas zīmītes un dāvanas, un iesim. Tāpat jau esam te pusi dienas aizkavējušies. Paldies par palīdzību, Ku Mar. Atnāc ciemos!

—    Atnākšu, — Ku Mars apsolīja un aizskrēja uz mājām,

Vēl netikuši līdz nometnei, jutām, ka nav labi. Gar visu krastu gluži kā dziļas vagas vietvietām stiepās svīt- ^ ras. Šur tur viļņi tās jau bija nolīdzinājuši, taču sausajās, baltajās smiltīs švīkas bija ļoti skaidri saredzamas. Ikviens no mums bija ar mieru zvērēt, ka no rīta, kad gājām uz ciematu, šādu joslu te nebija,

—    Stieņi, — dūres savilcis, apgalvoja Pīters. — Es jums, puiši, saku, tie ir stieņi. Kamēr mēs pie vadoņa kotedžas aurojām, šie mērkaķu bērni mūs atkal ir apveduši ap stūri…

Tomēr tas, kas mūs sagaidīja nometnē, pārspēja vissliktākās aizdomas. Laukumiņš, uz kura no rīta atradās mūsu noliktava, bija tukšs. Stieņi, Urbuma nostiprināšanas caurules, urbšanas torņa sekcijas, instrumenti — viss bija pazudis. Nebija palikusi neviena skrūve, neviens uz- grieznis. Aiztikti nebija tikai virtuves piederumi, produkti un mūsu teltis. It kā lai pasvītrotu bezgalīgo ņirgāšanos, par kuras upuri mēs bijām kļuvuši, pie teltīm uz pusdienu galda slējās vesels «dāvanu» kalns: augļi, svaigas zivis, paplāte ar austerēm, appīti ķirbji ar pašdarinātu alu.

Puiši, neteikdami ne vārda, atkrita smiltīs nojumes ēnā. Klusums vilkās diezgan ilgi.

Pirmais to pārtrauca Tobijs.

—           Vai neuzspēlēsim «telefonu»? — viņš klusu ierosināja, neizlaizdams no mutes apdzisušo pīpi. Un, negaidīdams atbildi, aplaimoja Džo ar skaļu pļauku.

—    Ei, tu, rāmāk! — Džo saskaities aizvēlās sāņus.

—    Vai sāksim karu, šef? — Pīters jautāja.

—           Iesim atpakaļ uz ciematu un pieprasīsim paskaidrojumu. Tikai jāpārbauda, kur ir mūsu mantas: vai atkal piestātnē vai pavisam pazudušas …

—          Ja būtu pazudušas, mēs tās sameklētu pat zem zemes. Tad atrastos arī vainīgie. Skaidrs, ka atkal ir piestātnē …

—          Šodien es tikšu iekšā vadoņa mājā, lai tas maksātu ko maksādams, — es vairs nespēju valdīties. — Ja viņi šaus, mēs arī atklāsim uguni.

—          Vai vispirms nevajadzētu likvidēt sargus? — Pīters jautāja. — Es to apņemos izdarīt no trīssimt metriem.

—           Pirmais šāviens būs kara pieteikums. Lai atbildība par karadarbības uzsākšanu gulstas uz viņiem.

—          Lieliski, šef! Ja palikšu dzīvs, apsolu katru dienu līdz aizbraukšanai uzlikt uz jūsu kapiņa svaigus ziedus.

—    Bet es negribu … — iesāka Džo.

—          Mierā! — Pīters viņu pārtrauca. — Šefs izsludinājis mobilizāciju. Ņemiet karabīnes — un soļos, marš!

—    Bet es …

—           Klusē! Te ir tava karabīne, pārbaudi! Un ko tu, Maikste, gaidi?

—           Esmu par strīda miermīlīgu atrisinājumu, — pārliecināti noteica Tobijs, izkratīdams pīpi. — Es saglabāju neitralitāti.

—           Nu kā tad, es arī! — iesaucās Džo, nolikdams kara- bīni sāņus.

—          Zaķpastalas! — Pīters uzbrēca. — Vecenes, lupatas…

—          Pievaldi mēli! Tu tāpat esi noslēdzis līgumu, ka strādāsi urbšanas darbos, nevis koloniālajā policijā.

—    Tieši tā, — Džo apstiprināja.

—           Tik un tā jūs esat zaķpastalas. Par jums ņirgājas, bet jūs vēl šļupstat par neitralitāti. Zaķpastalas!

—           Ja tu vēl vienu reizi atkārtosi šo vārdu, Pīter, tu aizrīsies ar savu zobu paliekām, — Tobijs bargi brīdināja.

—    Zēni, izbeidziet! — es viņus pārtraucu. — Iesim uz

piestātni, bet no turienes uz ciematu — kuram nebū3 bail.

Tobijs un Džo, ne vārda neteikdami, piecēlās. Klusēdami devāmies prom no nometnes. Pa ceļam, atskatījies uz saviem sekotājiem, pārliecinājos, ka vienīgi Pīters ir bruņots. Tobijs un Džo demonstratīvi bija atstājuši savas karabīnes nometnē.

«10. Janvārī… Mūsu vakardienas peripetijas beidzās diezgan negaidīti. Pārliecinājušies, ka viss pazudušais atkal atrodas piestātnē, gājām uz ciematu. Tur mūs gaidīja jauns pārsteigums. Laukuma vidū tajā vietā, kur bijām atstājuši dāvanas un memorandu, bija nolikts skaists, no palmu šķiedrām pīts paklājs. Uz tā bija sakrauta mums vesela kaudze dāvanu — kaltētas zivis, ķirbji ar dzērieniem, zvejas rīki, trauki no jūras bruņurupuču bruņām un milzīgi perlamutra gliemežvāki, kas saulē mirdzēja visās varavīksnes krāsās. Vienā gliemežnīcā bija ielikta saritināta zīmīte.

Tā bija uzskribelēta angļu valodā.

Tikai trīs teikumi bez paraksta.

«Vistaisnīgākais apsveic viesus un pateicas par dāvanām. Vistaisnīgākais visžēlīgi apsola audienci pēc trim naktīm dienas vidū. Vistaisnīgākais lūdz netaisīt caurumus, iekams nebūs runāts ar viņu…»»

Atceros, ka tūlīt nolasīju vēstuli arī puišiem.

—    Re nu, cik labi! — Džo priecājās.

—          Ja vien viņi nemēģina novilcināt laiku, — piebilda Pīters.

Tobijs, kā parasti, neko neteica, tikai zelēja savu pīpi.

Paņēmām dāvanas un atgriezāmies nometnē.

Vakariņojot Pīters uzdeva jautājumu, kurš mūs visus vienādi satrauca.

—    Šef, vai rīt atkal sāksim visu no gala?

—    Ko tu ieteiktu? — es jautāju.

Pīters uzmeta man pētošu skatienu.

—           Šef, es iesaku mainīt urbuma vietu. Montēsim torni tuvāk piestātnei. Vai nav vienalga, kur iztaisīt caurumu šai nolāpītajai salai?

—           Urbuma vieta bija saskaņota ar priekšniecību. Senās lavas, tātad arī kimberlīti, kas satur dimantus, tuvāk virspusei varbūt ir pie mūsu nometnes.

—    Jūs teicāt «varbūt», šef?

—    Protams! To neviens droši nezina,

=- Redziet nu! Tātad alga viena, kur urbjam.

—    Bet ja piestātnes apkaimē vispār nebūs lavas? — es nepadevos. — Ja- nepietiks ar projektēto dziļumu un urbums izbeigsies koraļļu rifā virs veca vulkāna? Priekšniecība man noraus galvu …

—    Pie nometnes tāpat var pietrūkt projektētā dziļuma. Mēs taču nezinām rifa biezumu.

—    Bez šaubām! Par to lai kreņķējas priekšniecība.

—    Tad jau iznāk, ka rīt atkal stiepsim stieņus uz nometni?

—    Tā iznāk, Pīter… Mums galu galā par to maksā. Tagad gan vairs nebūsim tik vieglprātīgi… Dežurēsim dienu un nakti.

—    Nav gan teikts, vai šajā nolādētajā salā tas kb līdzēs, — norūca Pīters.

* * *

Beidzot pienāca ilgi gaidītais brīdis, kad varējām doties audiencē pie Vistaisnīgākā.

Lai īsinātu laiku, trīs dienas sviedriem vaigā stiepām atkal visu iekārtu no piestātnes uz nometni. Iestājoties tumsai, pēc kārtas apsargājām nometni. Nakts viesi vairs neparādījās. Vai nu mūsu brīdinājumam bija kāda nozīme, vai arī salinieki nogaidīja …

Man nebija šaubu, ka viss turpmākais būs atkarīgs no tikšanās ar vadoni.

Sākām gatavoties jau no paša rīta. Tika nolemts, ka dosimies audiencē abi ar Tobiju. Pīters un Džo paliks sargāt nometni un, ja būs nepieciešams, nāks mums palīgā.

Mēs ar Tobiju noskuvāmies, uzvilkām tīrus kreklus un jaunas sandales. Es iebāzu bikšu pakaļējā kabatā plakanu automātisko pistoli. Ieteicu Tobijam darīt tāpat. Tomēr viņš kategoriski atteicās un pavēstīja, ka iešot bez ieroča. Paņēmām līdzi dāvanas — tropu ķiveri, pildspalvu un konjaka pudeli. Tobijs to visu ietina lielā koša auduma gabalā un apsēja ar platu, sarkanu lenti.

—    Neuztraucies, Maikste, — Pīters atvadoties teica. — Mēs ar Džo jums sarīkositn smukas bēres …

Tobijs neatbildēja, tikai padraudēja Pīteram ar dūri, un mēs devāmies ceļā.

Jāatzīstas, klusībā cerējām uz svinīgu pieņemšanu, ļaužu pilnu laukumu, dejām, kas būs sarīkotas mums par godu. Nekā tāda nebija. Laukums bija tukšs. Vienīgi

sargi vara ķiverēs un izšūtajos kamzoļos stāvēja savā postenī pie kotedžas durvīm. Mēs ar Tobiju diezgan nedroši viņiem tuvojāmies. Šoreiz viņi izslējās taisni un pielika brūnās dūres pie baltā spalvu pušķa, kas rotāja ķiveres. Pēc tam viens no sargiem ar žestu aicināja mūs iekšā.

Neslēpšu, ka iegāju šajā Muai vissvētākajā vietā ar nelielu sirds drebēšanu. Ne jau aiz bailēm, ai nē… Drīzāk aiz ziņkāres. Turklāt pa šīm trim nedēļām, kuras jau bijām pavadījuši salā, es neviļus biju sācis cienīt nepieejamo, noslēpumaino valdnieku, kura pavalstnieki, bez šaubām, izpildīdami viņa gribu, tik lieliski mūs izmuļķoja.

Uzkāpām ar Tobiju pāris pakāpienu vaļējā verandā un iegājām kotedžā. Jutāmies pārsteigti par pirmās istabas iekārtojumu. Tas bija gluži eiropeisks. Pie loga stāvēja zems galdiņš. Uz tā — karafe un dažas kristāla glāzes. Pie galda — zemi, pīti atzveltnes krēsli. Uz grīdas, kā arī pie sienām — koši paklāji. Un visur žilbinoša tīrība.

Nedaudz apjukuši, apstājāmies. Vai jāiet tālāk vai jāgaida tepat?

Tobijs izņēma no mutes apdzisušo pīpi un iebāza kabatā.

Izdzirdējām kaut ko nošalcam un atskatījāmies. Viegla šķērssiena, kuru bija noslēpis paklājs, aizslīdēja sānus. Parādījās plecīgs neliela auguma cilvēks baltā apmetnī, kas sniedzās līdz papēžiem, un apaļā, melnā cepurīte ar baltām spalvām. Šim cilvēkam bija nekustīga, tumši brūna seja bez uzacīm un apbrīnojami biezas lūpas. Acis, ko pa pusei aizsedza smagi, krunkaini plaksti, mūs vērīgi nopētīja. Varēju apzvērēt, ka šo cilvēku ciematā vēl nebiju sastapis.

Ne vārda neteikdams, paklanījos, un Tobijs sekoja manai priekšzīmei.

Cilvēks baltajā apmetnī mazliet pakustināja plakstus un turpināja mūsu apskati. Klusums manāmi ieilga, un es apjuku.

—    Mēs gribētu redzēt vadoni, — es nomurmināju, lai tikai kaut ko teiktu.

—    Vai jūs esat gatavi runāt ar Vistaisnīgāko no taisnīgajiem, visgudrāko no gudrajiem, kurš izkāpis no dižā, mūžīgā okeāna zilajiem viļņiem? — cilvēks baltajā apmetnī angliski jautāja.

Jāatzīstas, ka mani pārsteidza viņa pareizā izruna.

-— J-jā, — ne visai droši teicu.

—    Nāciet man līdzil

Izgājām cauri vairākām nelielām istabām. Glitas, ērtas mēbeles. Gleznas, pulksteņi, barometrs… Vienīgi pītie paklāji uz grīdas un pie sienām atgādināja, ka mēs atrodamies uz salas Klusā okeāna centrālajā daļā. Pēdējās telpas kaktā bija vītņu kāpnes. Tās veda kaut kui lejup.

Vadoņa kotedža bija vienstāva ēka. Tātad šī ir eja uz pazemi… Vai tikai nav lamatas?

Cilvēks baltajā apmetnī jau kāpa lejup un tad paskatījās atpakaļ.

—    Nebaidieties, — viņš teica, pamanījis, ka mēs vilcināmies. — Jums nekas nedraud. Vistaisnīgākais jūs gaida. Viņš ir tur, apakšā. Ja jūs šaubāties, varat atstāt savu biedru šeit.

—    Nē, — es atbildēju. — Mēs ticam, tāpēc iesim abi.

Mūsu pavadonis aizgriezās un kāpa lejā. Mēs ar Tobiju

viņam sekojām.

Vēlāk, atceroties šo pirmo audienci pie Vistaisnīgākā, vienmēr jutos neērti, gandrīz vai kaunējos. Kādi mēs izskatījāmies … It īpaši ar to dāvanu sainīti…

Nogājuši lejā pa vītņu kāpnēm, nokļuvām plašā, diezgan drūmā telpā. Gaisma ieplūda kaut kur no augšas pa nelielu lodziņu pie pašiem griestiem. Ieskatījies pamanīju, ka savādās zāles sienas nokārtas ar visdažādākajiem ieročiem. Te bija loki un bultu maki ar bultām, piķi un metamie šķēpi, kaujas cirvji, īsi zobeni, žebērkļi un kaut kādas moku rīkiem līdzīgas savādas ietaises.

Man kļuva neomulīgi, un es neuzkrītoši pataustīju sev aiz muguras. Pistole bija kabatā. Jebkurā brīdī varēju to izvilkt.

Zāles viņā galā atradās kaut kas paaugstinājumam līdzīgs. Zem smagās, ar zeltu cauraustās mirdzošās drapē- rijas bija redzami tikai apakšējie pakāpieni.

Dažus soļus pirms aizsega pavadonis apstājās un piedāvāja mums apsēsties.

Neizpratnē paskatījos apkārt. Tomēr izrādījās, ka uz grīdas ir spilveni, piebāzti ar jūraszālēm. Mēs abi apsēdāmies, un Tobijs rūpīgi nolika sev uz ceļiem ar sarkano lenti pārsieto dāvanu sainīti.

Mūsu pavadonis nozuda aiz drapērijas. Acīmredzot aizgāja ziņot. Mēs saspringti gaidījām.

«Kas to būtu domājis, ka zem kotedžas pabūvēts apakšzemes stāvs,» es prātoju. «Zāles garums ir vismaz divdesmit metru. Tā, protams, ir izkalta klintī. Vadoņa māja

taču stāv tieši uz koraļļu rifa raga. Kādēļ tas bija vajadzīgs? Tāpat ieroči,» es paraudzījos apkārt, «tas nu ir skaidrs, ka šī ir viena no Klusā okeāna salu vislielākajām kolekcijām. Pat Melburnas muzejā neesmu tādu redzējis … Tā ir nenovērtējama.»

Tobijs uz sava spilvena sakustējās. Paskatījos uz viņu. Tonijs tikko manāmi pagrozīja galvu.

—    Viss būs kārtībā, — es nomierinoši pačukstēju.

—          Tas nav svarīgi, — viņš klusu atbildēja. — Ja varētu uzpīpēt…

—    Būs vien jāpaciešas. Tagad taču nevar…

Aizsegs sašūpojās un atvērās.

Uz paaugstinājuma, kuru klāja košs pītenis, kājas sakrustojis, sēdēja cilvēks. Viņa augumu, rokas un kājas slēpa balta apmetņa krokas, platā, brūnā seja ar biezajām lūpām un prāvo degunu šķita kā no akmens izkalta. Masīvi plaksti aizsedza acis. Melnajos, sprogainajos matos mirdzēja zelta stīpa. Šis cilvēks acīmredzot bija Muai vadonis pats personiski un… pilnīgi viens. Citu zālē nebija. Pat mūsu noslēpumainais pavadonis, kurš runāja angliski, bija nozudis.

Mēs ar Tobiju piecēlāmies; es neveikli paklanījos. Neviens muskulis nepakustējās uz paaugstinājuma svinīgi sēdošā cilvēka sejā. Ja no elpošanas viegli nelīgotos apmetņa krokas, šo figūru varētu noturēt par akmens tēlu.

Iesāņus pablenzu uz Tobiju. Viņš mīņājās no vienas kājas uz otru un grozīja galvu, it kā viņam spiestu neesoša apkaklīte.

Man bija pilnīgi izkūpējusi no prāta apsveikuma runa. Turklāt man nebija ne jausmas, kādā valodā lai runāju.

Klusums manāmi ieilga, un mani jau pārņēma dusmas. Ko nozīmē šis teātris? Varbūt mūs atkal grib apcelt?

Muai valdnieks pirmais pārtrauca klusumu.

—    Nu? — viņš jautāja.

Šo «nu» varēja pateikt jebkurā no tūkstoš pieci simti pasaules valodām, un es atkal biju nokļuvis grūtā situācijā — kādā lai atbildu?

—           Nu? — Muai valdnieks atkārtoja. — Vai jūs esat nodomājuši klusēt līdz pat vakaram?

Viņš runāja diezgan pareizā franču valodā.

Steidzīgi viņam franciski atbildēju.

Uz ātru roku pārtulkot apsveikumu franču valodā nebija viegli. Turklāt biju aizmirsis, kā iesākt, un pārveidojis vadoņa titulu.

Pamājis ar roku, viņš mani pārtrauca:

—    Sakiet, ko jūs vēlaties!

Sāku gari un plaši skaidrot mūsu ekspedīcijas mērķi, uzdevumus un kā tiek izdarīts urbums. Uzsvēru, ka tas nenodarīs nekādu ļaunumu ne salai, ne iedzīvotājiem. Centos runāt cik iespējams populāri, vienkāršojot terminoloģiju, cik vien pratu, lietoju vārdus, kuri viņam varētu būt saprotami, nevis tehniskos izteicienus.

Muai valdnieks diezgan uzmanīgi klausījās, tad jautāja:

—    Kāpēc šis urbums vajadzīgs?

Viņš lietoja tieši vārdu «urbums», nevis «caurums salā», kā es biju runājis.

Jautājums iedzina mani strupceļā. Vai būtu jāizskaidro viņam koraļļu atola uzbūve? Jāstāsta par kimberlītiem, kurus mēs cerējām atrast dziļumā zem koraļļu rifa?… Izvairīgi atbildēju, ka gribam «palūkoties, kas ir salā iekšā», pārliecināties, vai tur nav kaut kas tāds, kas nākotnē varētu noderēt Muai iedzīvotājiem.

—    Piemēram? — viņš mani asi pārtrauca.

Jutos kā eksāmenā. Pa vaigiem straumēm plūda sviedri, aiztekot aiz krekla apkakles.

—    Dziļumā var būt daudz kas, — ne visai pārliecinoši nomurmināju.

Vadonis nedaudz pacēla smagos plakstus un sāka mani ar interesi nopētīt. Tad viņš teica:

—    Tas ir pareizi… Dziļumā var būt daudz kas, piemēram, tādas lietas, par ko jūs neesat ne sapņojis… Pieņemsim, ka jūs nezināt, kādēļ šis urbums vajadzīgs; pieņemsim, ka jūsu priekšnieks, kura šeit nav, jums to nav paskaidrojis. Taču man — salas augstākajai varai — ir jāzina, ko jūs gribat darīt, kur jūs to gribat darīt un kāpēc? Vai varbūt jūs neesat ar mani vienisprātis?

Cik varēju spriest pēc viņa valodas un runas veida, vadonis bija guvis zināmu izglītību un atstāja diezgan civilizēta cilvēka iespaidu. Tādēļ es izšķīros… Pastāstīju viņam par atola uzbūvi, ka zem koraļļu skeleta jāatrodas klints cokolam. Domājams, ka tas ir sens vulkāns. Un mēs gribam aizurbties līdz vulkānam. .

Biju ar mieru saderēt, ka viņu noteikti interesēs senais vulkāns un viņš gribēs uzzināt, vai pēc urbuma vulkāns neizvirdīs lavu.

Bet vadonis tikai pateica:

—    Tur, kur jūs gatavojaties urbt, cokolu nesasniegsiet.

— Kāpēc ne?

—    Cokols tur ir loti dziļi.

Labi vēl, ka Tobijs nesaprot franciski. Acīmredzot man jau sen vajadzēja izteikt savu sašutumu… Tā vien šķiet, ka šis brūnais monuments sadomājis mani pamācīt.

Cik iespējams stingri un dzedri sacīju:

—           Atļaujiet man pašam spriest, kura vieta ir noderīga urbumam.

Es uzsvēru vārdu «man».

Gluži negaidot, vadonis piekrita:

—           Bez šaubām… jums var būt savi apsvērumi. Jums uz to ir tiesības.

Brīdi klusējis, viņš piebilda:

—           Bet es nevaru atļaut jums urbt tur, kur esat nodomājis.

—    Kādēļ ne?

Diplomāts nekad nebūtu tā jautājis. Taču es biju slikts diplomāts… Vadonis man tūlīt lika to saprast: viņš pat neuzskatīja par vajadzīgu atbildēt, tikai paraustīja plecus.

—          Man tomēr ir jāurbj, — es nomurmināju, lai pārtrauktu iestājušos klusumu.

Viņš vēlreiz paraustīja plecus.

—          Lūdzu, urbiet, tikai citur, piemēram, tur, kur izkāpāt krastā.

Šķiet, ka es sāku saprast… Muai valdniekam tas bija ambīcijas jautājums. Ak tu brūnā mūmija! Bet es ari esmu spītīgs… Ne velti mana vecāmāte bija īriete!

—          Jūs varat izvēlēties arī kādu citu vietu, — viņš teica, it kā nolasījis manas domas, — tikai ne salas rietumu pusi.

«Ahā, tu jau sāc atkāpties no savām iepriekšējām pozīcijām!» ļaunā priekā nodomāju. «Nē, es tik viegli nepadošos …»

—          Mēs esam ierīkojuši nometni tieši rietumu pusē, — es skaļi prātoju. — Esam jau paguvuši pārnest uz turieni daju iekārtas …

Tajā brīdī es aprāvos. Viņš taču nevarēja nezināt, kas notiek ar mūsu iekārtu.

Tomēr šoreiz vadonis neizmantoja manu misēkli. Viņš tikai noteica:

—           Pārdomājiet manu priekšlikumu. Ja tas jūs neapmierina, būs jāatsakās no urbšanas.

Tas skanēja kā ultimāts.

—    Bet… — es iesāku.

—           Nekādu «bet»! Pirmais jautājums noskaidrots. Pāriesim pie otrā.

Neslēpšu, ka es atkal apjuku. Izrādījās, ka Muai valdnieks ir daudz stingrāks, nekā to varēja iedomāties.

Nezināju, ko atbildēt, un klusēju.

—    Nu?

Man šķita, ka šis «nu» neskan sevišķi laipni… Mēģināju sakopot pajukušās domas. «Pirmais tvaikonis būs pēc pusotra mēneša, mēs esam četri, bet viņi…»

—    Nu?

«Zvēru pie Plutona, viņš saprot, ka spēks ir viņa pusē. Tātad… Tātad jābūt diplomātam, lai gan tas ir sasodīti grūti…»

—           Otrs jautājums ir saistīts ar pirmo, — savaldīgi teicu. — Man nepieciešami palīgi, lai varētu samontēt urbšanas iekārtu. Pusotra desmita spēcīgu puišu. Es samaksāšu, protams, jums arī… Maksu …

—           Par maksu runāsim vēlāk, — viņš mani nepacietīgi pārtrauca. — Ja jūs būsiet ar mieru izdarīt urbumu citā vietā, došu jums desmit cilvēkus.

—           Un vēl kaut kas… Mums vairākkārt nozudusi iekārta … Tas ir, pavisam jau nepazuda. Kāds to pa naktīm aiznes atpakaļ uz piestātni.

—           Ā, — viņš teica. — Kāds no… kāds no maniem pavalstniekiem. Vai viņiem arī nepatīk jūsu izvēlētā vieta?

Tas jau bija par traku.

—    Nu vai zināt… — es iesāku.

Vadonis man neļāva turpināt.

—           Nedusmojieties uz viņiem, viņi ir lāga zēni. Es pateikšu, un .. . viņi vairs nedzīs jokus.

—           Mēs turpmāk arī nepieļausim, ka mūs izmuļķo; esmu jau devis rīkojumu …

—           Kāpēc mums jāķildojas? — viņš jautāja. — Šķiet, ka jūs arī neesat slikti zēni… Ja nu esat atbraukuši, dariet, kas jums jādara, un Muai iedzīvotāji jūs ar prieku pavadīs. Tikai neaizmirstiet mūsu… manus noteikumus.

—           Lai notiek, — es atbildēju. — Mainīšu urbuma vietu. Man nekas cits neatliek, tikai…

—           Tad jau labi, — vadonis pēkšņi kļuva itin vēlīgs. — Tomēr iesaku jums padomāt par izkraņšanas rajonu, jo sevišķi tāpēc, ka «iztaisīt caurumu» Mutfi atolā, kā jūs pats drīz vien pārliecināsieties, ir grūts uzdevums … Neatkarīgi no tā, kur urbtu.

—           Paklausieties, — es sadusmojos, — ja tas ir mājiens …

—          Tas nav mājiens, — viņš mani asi pārtrauca. — Vai jūs jau esat «taisījis caurumus» Muai līdzīgā salā?

—    Nē.

—    Redziet nu …

—           Labi, — es teicu. — Šīs rūpes uzticiet man. Kādi būs galīgie noteikumi?

—    Ir viens noteikums. Jūs to dzirdējāt.

—    Bet maksa?

—          Vai jūs runājat par samaksu strādniekiem? Ar viņiem jums pašam jāvienojas.

Muai valdnieks kategoriski nevēlējās mani saprast.

—           Es runāju par … urbšanas laukuma nomas maksu.. < un visu citu … Cik?

—           Neesmu par to domājis, — viņš paziņoja. — Bet jums laikam būs taisnība. Šo to vajadzēs maksāt. Ne jau daudz… Par to vēlāk vienojieties ar manu padomnieku.

Jo tālāk, jo trakāk. Izrādās, viņam ir padomnieks. Interesanti, kas tas tāds ir?

—,-Kur es varēšu satikt jūsu padomnieku?

—    Viņš pats pie jums ieradīsies … Vēlāk.

—    Es gan gribētu ātrāk uzsākt darbu.

—    Sāciet, strādnieki aizies rītdien.

—           Lieliski! Šķiet, tas būtu viss… Varbūt jums kaut ko vajag no manis… no mums?

Atbildes vietā viņš ar roku padeva kaut kādu zīmi. Tajā pašā mirklī klusu nolaidās aizsegs, paslēpdams Muai valdnieku no mūsu acīm.

Viņš pat neuzskatīja par vajadzīgu no mums atvadīties. Mēs ar Tobiju saskatījāmies.

—           Šķiet, ka esam visu nokārtojuši, — ne sevišķi pārliecinoši nomurmināju.

—          Ko iesāksim ar šito? — jautāja Tobijs, ar acīm norādīdams uz sainīti, kuru turēja rokās.

Saviļņojās aizsegs. Aiz tā atkal parādījās pavadonis, kurš bija mūs šeit atvedis.

—    Iesim, — viņš teica. — Es jūs pavadīšu.

Tobijs pasniedza viņam sainīti.

—    Kas tur ir?

—           Tie ir… suvenīri, — es paskaidroju. — Par piemiņu.

—    Vistaisnīgākajam no taisnīgajiem … vai man?

Es atmetu ar roku.

— Dariet tā, kā jums šķiet ērtāk.

Pavadonis, ne vārda neteikdams, paņēma sainīti un aicināja mūs ar žestu, lai viņam sekojam.

Cik daudz sīkumu spēj saglabāt cilvēka atmiņa! Pietiek ar nelielu atgādinājumu, un atkal viss nāk prātā… Pēc tam jau atmiņas plūst kā jūras viļņi. Cita pēc citas — bez gala, bez malas… Atgādinājums bija maza piezīmju grāmatiņa. Šķirstu lapas, un ķeburainās, sausās rindas atdzīvojas. Šķiet, dzirdu šalcam okeānu, spalgos metāla triecienus pret metālu. Puiši montē torņa posmus.

15. janvāra ieraksts:

«Pilnā sparā montējam urbšanas torni. Izvēlējos jauno vietu atola ārējā — austrumu — pusē, apmēram trīssimt metru no piestātnes, Vistaisnīgākais atsūtīja mums palīgā desmit salas puišus, un mēs esam jau pārnesuši uz jauno laukumu visu iekārtu un teltis. Dzīvojam tagad pašā okeāna krastā pie torņa karkasa. Tas aug acīm redzami. Drīz varēsim uzsākt urbšanu …»

… Kā mēs visi gaidījām šo satraucošo brīdi! Beidzot tas bija pienācis … Pīters ieslēdza dzinēju, un motors sāka strādāt. Pēc mirkļa urbja vainags ar tajā iestiprinātajiem dimantiem pirmo reizi iecirtās Muai rifā. Urbums bija iesākts.

Pirmajā dienā necik tālu netikām — tikai dažus metrus. Pirms saules rieta Pīters izslēdza motoru, un mēs izcēlām virs zemes pirmo iedzelteno koraļļu kaļķa masas stienīti, daļu koraļļu rifa.

Nolēmām svinīgo notikumu atzīmēt pie «svētku galda». Paklājām krastmalas tīrajās koraļļu smiltīs lielu brezenta gabalu. Sasēdāmies tam apkārt mēs četri un seši mūsu brūnie palīgi. Man tie bija likušies visapķērīgākie un veiklākie. Nebiju kļūdījies. Pēc nedēļas viņi pie mums jau strādāja kā pieredzējuši urbšanas darbu speciālisti.

Vienpadsmitais pie mūsu svētku galda bija Ku Mars, kurš augām dienām tupēja pie urbšanas torņa.

Svētku pusdienas bija lieliskas. Tās bija gatavojis nerunīgais Tobijs. Tagad, sēdēdams pie «galda» un klausīdamies, kā mēs slavējam bruņurupuču zupu, mīklā ceptās tunzivis, marinētos krabjus un citādus salas gardumus,

Tobijs tikai atturīgi smaidīja un klusēdams pakšķināja pīpi.

—           Kā klajas Muai valdniekam? — Pīters jautāja, pametis Ku Maram ar aci. — Ka būtu, ja mēs iedzertu uz viņa veselību?

—    Es nezināt, — Ku Mars pasmaidījis atbildēja.

—    Vai tiešām viņš nekad neiznāk no savas kotedžas?

—    Es nezināt.

—          Tu visu zini, velnēn, tikai negribi teikt. Kāpēc? Jūs laikam visi no viņa ļoti baidāties.

—          Mēs neviens nebaidīties. Neviens nebaidīties, es arī ne, — Ku Mars lepni teica, sniegdamies pēc nākamās cukuroto riekstu saujas.

—           Muai vadonis ir ļoti labs, o-o! — lauzītā angļu valodā sacīja Nu Ka Vonga Tannu, kuru mēs visi saucām par Nuku, — jaunākais no mūsu palīgiem.

—    Kādā ziņā tad viņš ir labs? — Pīters jautāja.

—          O! — Nuks iesaucās. — O-o! — viņš atkārtoja, plati iepletis rokas un pacēlis acis pret zvaigznēm.

—    Skaidrs, — Pīters pavēstīja. — Laikam svētais?

—    Kas tas ir — «svētais»? — Ku Mars ātri jautāja.

—            Tas ir tāds, kuru visi pielūdz. • — Kas tas ir — «pielūdz»?

—           Nu, tāds, kura priekšā nometas uz ceļiem, paceļ rokas gaisā un dauza pieri pret zemi.

—           U-ū! — Ku Mars vīlies novilka. — «Pielūdz» ir ļoti slikti. Galva būs sāpēt. Nē, Muai vadonis nav svētais …

—          Vajadzēja uzlūgt Vistaisnīgāko uz mūsu svētkiem, — ieminējās Džo.

—          Tā mēs izdarīsim, kad būsim beiguši darbu, — es apsolīju.

Ku Mars tumsā klusu iesmējās.

—           Varētu domāt, ka šis Vistaisnīgākais kaut ko zina par Muai rifa uzbūvi. Mums tiekoties, viņš lika saprast, ka būs grūti urbt…

Pīters uz mani izsmējīgi paskatījās.

•— Jūs arī, šefi

—- Ko tad es arī?

—           Esat gatavs noticēt tam, cik viņš ir neparasts. Tie visi ir nieki!

—   To nevar teikt par vakardienas avāriju.

—    Muļķības! Tagad urbsim piesardzīgāk …

Pīters vēl nebija pabeidzis teikumu, te pēkšņi motors sāka sprauslāt un noslāpa.

Tajā pašā brīdī satraukts pieskrēja Džo.

—    Nāciet ātrāk! Atkal!

—    Kas nu atkal lēcies?

—    Instruments iekrita.

Šoreiz, kā izrādījās, viss bija daudz nopietnāk. Acīmredzot dobuma sienas bija iebrukušas un instruments iespriedies. Noņēmāmies līdz vēlai naktij, tomēr vainagu izdabūt nespējām.

Visa nākamā diena pagāja neveiksmīgos mēģinājumos atbrīvot instrumentu. Tas bija cieši ieķēries urbumā. Mēs nekādā veidā nespējām panākt, lai tas paver savus akmens žokļus un atlaiž vainagu. Kādu vakaru Pīters, kurš visu šo laiku bija pavēris muti, vienīgi lai neganti izlamātos, nometa smiltīs smago uzgriežņu atslēgu un pavēstīja:

—           Nu ir cauri! Šef, es esmu izmēģinājis visus trikus, kādus vien zināju. Būs jāpamet šis urbums un jāsāk blakus jauns. Uzskatīsim, ka šie piecdesmit metri ir bijuši tikai tāda izlūkošana.

—          Pagaidīsim līdz rītdienai, — es liku priekšā. —Rīts gudrāks par vakaru.

Otrā dienā pats stājos pie darba. Zināju kādu āķīgu paņēmienu, kuru biju iemācījies no urbšanas meistariem Aļaskā. Vajadzēja tā īpaši iešūpot instrumentu. Tas bija riskants gājiens. Varēja salūzt urbšanas stieņi. Bet dažreiz šī metode līdzēja.

Nostādīju puišus un paskaidroju, kas viņiem katram jādara. Astoņi pāri acu blenza manī ar saspringtu uzmanību, gaidot pavēli. Nebija vienīgi Pītera. Viņš uzskatīja, ka šis mēģinājums esot veltīgs, un bija aizgājis peldēties.

—    Ieslēdz motoru! — es uzsaucu.

Dzinējs sāka strādāt.

Viegli paspiedu cēlēj mehānisma sviru, un, man par milzīgu pārsteigumu, instruments nāca augšā kā nazis no sviesta kluča. Tas bija kaut kas neaptverams …

Izcēlām stieņus visā torņa garumā un noskrūvējām. Atkal sāka strādāt motors. Drīz vien virs urbuma mutes parādījās urbja vainags …

Trīs reizes nokliedzām «urā!». Izdzirdējis mūsu brēcienus, vienās peldbiksītēs atskrēja Pīters un sāka mirkšķināt saulē izbalējušās skropstas.

—          Šef, kā jums tas izdevās? — viņš jautāja, uzmanīgi aplūkodams saliekto dimanta vainagu.

—          Šefs zina tādus vārdus, — Džo paskaidroja. — Kā tos pačukstēja — gatavs ir …

—          Instruments nebija iesprūdis, es to izcēlu ārā bez jebkādas piepūles.

—    Nedzeniet velnu! — Pīters norūca piesmakušā balsī.

—    Es runāju pilnīgi nopietni.

—          Paskatieties, kas noticis ar vainagu un iežu savācēju, — Pīters teica, — tie ir galīgi saplacināti. Tādas avārijas pašas no sevis nelikvidējas.

—    Tomēr es bez pūlēm izcēlu instrumentu.

—    Zili brīnumi!

—          Varbūt ieža gabali, kas bija saspieduši instrumentu, paši ievēlās nākamā dobuma dziļumā?

—          Vai jūs kādreiz esat kaut ko tādu dzirdējuši? — Pīters piemiedza acis.

—           Nē, bet galu galā nav jau izdarīti tik daudzi urbumi koraļļu atolos …

—    Lai būtu kā būdams, šef, tas ir kaut kas neredzēts…

«2. iebruārī. Pēc tās noslēpumainās avārijas strādājam ļoti piesardzīgi. Urbums pamazām kļūst arvien dziļāks. Mūsu kastes pildās ar iedzelteniem Iežu stienīšiem. Kaļķakmens vēl aizvien ir stipri dobumains. Šis rifs ir kā milzīgs sūklis. Tajā ir bezgala daudz dobumu. Esam tikuši cauri jau četrsimt metriem, bet iežu bijis tikai simt piecdesmit metri. Pārējā daļa ir dobumi…»

Šķiet, tas notika tieši 2. februārī… Pēc tam es vairākas nedēļas neko nepierakstīju …

No rīta Ku Mars uzstājīgi izprašņāja, kādu dziļumu esam sasnieguši. Kad pateicu, viņš neticīgi paskatījās uz mani.

—    Tīra taisnība runāt?

—           Bez šaubām! Bet kāpēc tev, patiesību sakot, jāzina precīzs dziļums?

—    Vajag …

—   Tu man tomēr pasaki — kāpēc? Ku Mars pasmaidīja.

—          Viens maziņš uzdevums rēķinu. Cik dienu urbt, lai iztaisītu caurumu visai Zemei cauri.

—    Cik tad tev iznāk?

—    Nekas neiznāk…

Ku Mars, protams, mānījās. Kāds no saliniekiem bija licis viņam noskaidrot urbuma dzijumu. Varbūt pats Vistaisnīgākais … Bet kādēļ tas bija jādara Ku Maram? Mūsu palīgi katru vakaru gāja uz ciematu pārgulēt, un no viņiem visu varēja uzzināt.

Drīz vien Ku Mars kaut kur nozuda. Pusdienās neviens viņu neredzēja.

Kad tveice norimās, sākām atkal strādāt. Pie mašīnas nostājās Pīters. Es apsēdos zem sauljuma, lai aprakstītu nesen izvilktos paraugus.

Pēkšņi kāds mani uzrunāja. Balss bija nepazīstama. Atri paskatījos atpakaļ. Zem sauljuma lūkojās plecīgs neliela auguma cilvēks baltā audekla kreklā un šortos. Uz galvas dižojās maza, balta panama. Acis slēpās aiz tumšām brillēm. Pēc izskata viņam varēja dot apmēram piecdesmit gadu, lai gan varēja būt arī daudz vairāk. Gludi skūto seju, rokas un kājas klāja tumši brūns tropu iedegums. Tomēr es ne mirkli nešaubījos, ka viņš ir baltais.

—          Esiet sveicināti, ser, — svešais pieklājīgi sacīja angļu valodā. — Ceru, ka neesmu jūs iztraucējis. Mani sauc Karlsons. Deivuds Karlsons.

«Laikam Vistaisnīgākā padomnieks,» man iešāvās prātā.

—    Ļoti patīkami, — es piecēlos un atņēmu sveicienu. Paspiedām viens otram roku, un es pateicu, kā mani

sauc.

—    Ak, es jau jūs pazīstu! — Karlsons pasmaidīja. «Kā nu ne,» es nodomāju. «Interesanti, kur tu pusotra

mēneša slēpies? Un galvenais — kādēļ?» Karlsons it kā nolasīja manas domas.

—           Man jau sen pastāstīja par jums un jūsu biedriem,— viņš paskaidroja. — Bet es pats tikai vakar atgriezos salā. Biju … uz kaimiņu atola.

«Sitās pasakas tu vari pūst savai vecaimātei!» es nodomāju. Taču viņam pieklājīgi teicu:

—    Ļoti patīkami ar jums iepazīties. Arī es nojautu, ka

jums jāatnāk. Jūs laikam esat šejienes valdnieka padomnieks?

—          Gan jā, gan nē, — Karlsons kautri pavēstīja, apsēzdamies zem sauljuma.

—    Vai kaut ko iedzersiet?

—    Pateicos. Es dzeru tikai ūdeni. Tīru jūras ūdeni.

—   Jūras ūdeni? — man paspruka.

—           Kādēļ jūs par to brīnāties? Ikviens, ja tikai vēlas, var pieradināt savu organismu lietot jūras ūdeni. Viss1 atkarīgs vienīgi no ieraduma. Jūras ūdens pat ir veselīgāks organismam nekā saldūdens. Daudzu salu iemītnieki dzer jūras ūdeni, ja tuvumā nav saldūdens. Bet man tas jau ir kļuvis par ieradumu.

—    Ak tā? — es sacīju, lai tikai kaut ko teiktu.

Brīdi klusējām. Kā viesmīlīgs saimnieks mēģināju atjaunot sarunu:

—    Vai jūs jau sen dzīvojat salās?

—   Jā.

—           Droši vien bieži braucat uz kontinentu atpūsties — uz Eiropu vai Ameriku, vai ne?

—    Nē.

Tā kā viņš nebija īpaši daiļrunīgs, ja interesējos par viņu pašu, mēģināju mainīt sarunas tēmu:

—           Šķiet, ka laiks pasliktinās. Baidos, vai nesāksies viesuļvētra. Tornis nav sevišķi droši nostiprināts.

Karlsons pārlaida urbšanas tornim pētošu skatienu.

—           Izturēs. Tam ir lieliska konstrukcija. Laikam jaunākais modelis?

—    Visjaunākais. Atvieglota tipa konstrukcija.

—          Jā, jā… — Karlsons pamāja ar lietpratēja izskatu. — Beidzot ir iemācījušies taisīt urbšanas iekārtas. Pirms piecpadsmit gadiem par tādām nevarēja ne sapņot. Bet kā ar dziļumu?

—          Aprēķināts līdz pusotram kilometram, bet, ja labi grib, var tikt līdz diviem. Tiesa gan, jo dziļāk, jo ātrums daudz lēnāks …

—           Protams! — viņš atkal pamāja. — Par laiku gan neraizējieties. Tuvākajās nedēļās tas nemainīsies.

—           Vai jums ir ziņas tik tālu uz priekšu? — es brīnījos. — Šeit, salās, tāda prognoze?

—          Jā, turklāt pilnīgi droša. — Karlsons daudznozīmīgi pacēla pirkstu.

—    Mēs regulāri klausāmies laika ziņas pa radio, — es ieminējos. — Sim rajonam tās ir ļoti nenoteiktas un allaž īslaicīgas.

—          Vai jūs runājat par radiostaciju,, kas atrodas Takuo- bas salā? — Karlsons nicīgi atmeta ar roku. — Ko šie sajēdz!

—          Tur ir tuvākā meteoroloģiskā stacija. Citi avoti man nav zināmi.

—          Jā, jā, bez šaubām, — viņš teica. — Taču Klusā okeāna šajā daļā ir īpaša klimatiskā zona. Cikloni mūs parasti neskar. Takuobas prognozes Muai neder. Mums jāsastāda pašiem savas. Ja vēl kādu laiku te uzkavēsieties, jūs pārliecināsieties, ka tās ir diezgan precīzas.

—          Esmu spiests šeit uzturēties, — es uzsvēru vārdu «spiests». — Urbums vēl nebūt nav pabeigts.

—          Tātad jūs esat apņēmības pilns atklāt Muai vulkāna cokolu? — viņš jautāja vienaldzīgā tonī.

«Oho!» es nodomāju. «Vistaisnīgākais ir precīzi atstāstījis mūsu sarunu.»

—          Man dots tāds uzdevums, — es paskaidroju, ar zīmuli vilkdams smiltīs atola šķērsgriezumu.

—          Tātad, tiklīdz jūs pārliecināsieties, ka Muai cokolu veido parasts bazalts, nevis kimberlīts, kas satur dimantus, jūs pārtrauksiet urbšanu un aizbrauksiet no salas?…

Pārsteigts paskatījos uz Karlsonu… Bet viņš uzmanīgi pētīja manu zīmējumu smiltīs.

—          Paklausieties, Karlsona kungs, — es teicu. — Precizēsim mūsu … hm … spēli. Vai jums kaut kas ir zināms par Muai atola uzbūvi?

—    Pieņemsim.

—    Bet šeit taču nav izdarīts dziļurbums?

—    Dziļais … nē.

—    Tomēr jūs zināt, uz ko balstās salas koraļļu rifs?

—    Pieņemsim, ka zinu.

—    Un jūs to varētu pierādīt?

—          Varu jums iedot dažus metrus paraugu — visparastāko Klusā okeāna tipa bazaltu.

—    Kādēļ?

—          Lai pierādītu, ka jūs esat tikuši klāt Muai cokolam. Kādā dzijumā tas atrodas, to jūs pats izdomājiet. Jūsu firmai taču nepieciešams saņemt cokola iežus un pārliecināties, ka šeit nav vērts meklēt kimberlītus.

—    Paklausieties, vai jūs …

—    Nē, vispirms uzklausiet manil Pirmām kārtām

neiedomājieties, Ka es jums piedāvāju blēdīgu darījumu. Es vienīgi gribu, lai jūs ātrāk braucat prom no šejienes.

—    Tātad …

—     Pagaidām vēl nav nekādu «tātad». Kādā dziļumā jūs cerat sasniegt… vulkāniskos iežus?

Es paraustīju plecus.

—     Neviens no mums to precīzi nezina, pat firmas galvenais ģeologs ne. Varbūt no piecsimt līdz tūkstoš piecsimt metriem…

—     Ļoti labi, — Karlsons teica, izņemdams man no rokām zīmuli. — Viss droši vien tā būtu, ja zem Muai rifa atrastos taisns vulkāna konuss. Bet ja šis konuss, piemēram, vulkāna izvirdumā vai no viļņiem jau pirms rifa veidošanās ir sabrucis?

—    Tad var būt diezin kas …

—    Tieši tā, — viņš piekrita. — Es atļaušos mazliet palabot jūsu zīmējumu. — Karlsons uzvilka smiltīs dažas līnijas. — Ko jūs tagad teiksiet?

—    Tagad jebkurš profāns pateiks, ka jāurbj šeit — salas rietumu daļā. Austrumu daļā vulkāniskie ieži ir pārāk dziļi.

—     Lieliski. Esmu ar mieru ielikt jums teicamu atzīmi ģeoloģijā, tikai… ir viens «tikai». Rietumos jūsu urbums sasniegs vulkāniskos iežus nelielā dziļumā vienīgi tad, ja urbsiet vertikāli. Pievērsiet uzmanību, ka zīmējumā esmu attēlojis vulkāna konusa nogāzi pietiekami stāvu. Ja urbums būs slīpāks, — Karlsons uzsvēra pēdējo Vārdu,

—    es atkārtoju, ja tas būs slīps, jūs vispār neatradīsiet vulkāniskos iežus. Urbums ieies rifā tiem paralēli.

—    Tie visi ir teorētiski prātojumi, — es piezīmēju.

—   Un es nesaprotu ;,.

—     Nesaprotat… Žēl! — viņš teica, pieceldamies stāvus un izdzēsdams ar kāju zīmējumu smiltīs. — Biju domājis, ka jūs esat atjautīgāks … Tagad izdarīsim dažus pieņēmumus. Protams, pilnīgi teorētiski. .. Pirmkārt, pieņemsim, ka viesu parādīšanās kādā salā nav izraisījusi šīs salas iedzīvotājos sajūsmu. Otrkārt, pieņemsim, ka salas iedzīvotāji ir ļoti miermīlīgi; nevēlēdamies samaitāt attiecības ar viesiem, viņi tomēr grib, lai tie neuzkavētos salā pārāk ilgi. Treškārt, ņemot vērā neparastos apstākļus, atļausimies pieņemt kaut ko pilnīgi neticamu, ka salas iedzīvotāji šo to būtisku pateikuši viesiem priekšā… kaut vai, piemēram, kur jāizdara urbums, lai viesi pēc iespējas ātrāk izpildītu savu uzdevumu un

atvadītos no salas. Ja jums tā visa ir par maz, esmu gatavs izdarīt ceturto pieņēmumu: ka viesiem šajā salā briesmīgi neveicas. Sākuši urbt tādā vietā, kur apmēram piecdesmit sešdesmit metru dziļumā varētu nokļūt pie vecas lavas, ciemiņi iztaisa tik šķību urbumu, ka tagad diezin vai vispār tiks līdz lavai.

Karlsons apklusa un aši uzmeta smiltīs vēl vienu zīmējumu: rifa šķērsgriezumu, vulkāna cokola stāvokli un novirzītā urbuma līniju.

Sāku kaut ko aptvert. Es viņam bez aplinkiem pajautāju:

—    Vai jums ir iespēja tikt salas iekšienē?

Viņš pamāja.

—    Pa rifā esošajām kavernām?

—          Jā, tur ir vesela alu sistēma, tās visas pilnas ar jūras ūdeni. Dziļumā Muai rifs sastāv gandrīz vai no caurumiem vien. Pazemes alu labirinti aizved tieši okeānā.

—    Vai jums ir skafandrs?

—    Ir.

—          Ja iekļūst labirintā, var tikt arī līdz rifa vulkāniskajam pamatam, vai ne?

—    Jā, vietām senā lava nepavisam nav dziļi.

—           Lai notiek, — es teicu. — Paņemšu no jums šos dažus metrus bazalta parauga, un mēs pirmajā izdevīgajā brīdī dosimies prom; taču vispirms man jāpārliecinās, ka viss, ko jūs teicāt, ir taisnība.

—          Jūs to varat izdarīt jau rītdien. Tikai jums jādod man džentlmeņa un kārtīga cilvēka godavārds, ka viss paliks starp mums. Neviens, pat jūsu palīgi, nedrīkst uzzināt Muai noslēpumu. Mēs gribam dzīvot mierīgi. Vieni paši un mierīgi… Vai jūs sapratāt, ko es teicu?

—    Šo to sapratu … Es klusēšu. Apsolu jums, Karlson.

—    Labi. Atnāciet rīt no rīta pie kotedžas.

Viņš aši piecēlās, paspieda man roku un aizgāja.

Puišiem es pateicu, ka bija atnācis Vistaisnīgākā padomnieks, lai uzaicinātu mani atkal ciemos pie salas valdnieka. Es pat nenojautu, ka biju runājis taisnību.

Karlsons sagaidīja mani ciemata galvenajā laukumā un ieveda tieši kotedžā garām sargkareivjiem, kuri izlikās mūs neredzam. Izgājuši cauri vairākām eiropeiski iekār

totām istabām, nokļuvām… nelielā bibliotēkā. Tā bija apaļa telpa ar stikla griestiem, bet bez logiem.

Gar sienām stāvēja ar grāmatām pilni plaukti. Istabas vidū bija mazs darbagalds. Pie tā krēsli.

Gaidīju, ka Karlsons man izskaidros visa šī nama eiropeisko izskatu, kāpēc tas ir tik tukšs un — beidzot — kāpēc te ir bibliotēka, taču viņš klusēja. Parakņājies pa galda atvilktnēm, viņš izņēma divus elektriskos lukturus, vienu ielika sev kabatā, otru pasniedza man. Tad ar kāju pabīdīja uz grīdas paklāto pīteni un atvēra nelielu lūku. Izrādījās, ka zem tās ir šauras vītņu kāpnes, kas veda kaut kur lejā. Tā acīmredzot.bija otra eja pazemē.

—   Man tur, apakšā, ir dažas laboratorijas, — teica Kari sons. — Pēdējā laikā es gan tur reti iegriežos, tāpēc apgaismojums ir izslēgts. Mums būs jāiztiek ar lukturiem

—    Vai šeit ir elektriskais apgaismojums? — es brīnījos.

Viņš izlikās, ka nav dzirdējis manu jautājumu. Taustīdamies pa tumsu, nokāpām lejā. Saskaitīju sešdesmit pakāpienus. Pēc tam Karlsons ieslēdza savu lukturi. Spēcīgs gaismas stars izrāva no tumsas diezgan plata, līkumota gaiteņa grubuļainās sienas. Tajās melnēja durvis. Tās visas bija aizšautas ar bultām. Patiesību sakot, te vairāk izskatījās pēc pazemes cietuma nekā pēc laboratorijas. Man sametās baisi.

—    Iesim, — Karlsons teica. — Mēs jau esam rifa masīvā, tomēr vēl virs okeāna līmeņa. Šīs ir dabiskas alas. Mēs te esam vienīgi šo to nolīdzinājuši…

Negaidīdams manu atbildi, viņš devās uz priekšu. Man neatlika nekas cits kā iedegt lukturi un viņam sekot. Gaitenis līkumoja, sazarojās, un drīz vien es vairs nespēju orientēties. Vienīgi jutu, ka pamazām ejam arvien zemāk un zemāk.

Pēkšņi izdzirdēju šļakstus. Kaut kur pavisam tuvu bija ūdens. Gaiteņa sienas atvirzījās katra uz savu pusi, un mēs nokļuvām diezgan lielā alā. Tās velves grima tumsā, bet pie kājām, klusi šalkodami, pret akmens grīdu skalojās viļņi. Tas bija pazemes ezers, pareizāk sakot, neliels pazemes līcis. Tā ūdeņu apvaldītajā nemierā jautās tuvā okeāna elpa.

—' Esam gandrīz pie mērķa, — es izdzirdēju Karlsona balsi. — Patlaban ir paisums un ūdens augstu uzkāpis. Kamēr uzvilksim skafandrus un sagatavosimies, ūdens sāks kristies. Vai jums kādreiz ir gadījies iegremdēties trīsdesmit četrdesmit metru dziļumā?

—    Nē, — es atzinos.

—    Nekas, tā nav nekāda nelaime. Man ir labi skafandri — viegli un izturīgi. Ceru, ka tiksiet galā. Mūsu ekskursijas vienīgās briesmas ir inurēnas. Tās mēdz iepeldēt šajos labirintos. Būs jāņem līdzi ieroči. Gadās ari as- toņkāji, bet tie ir maziņi. Lielie te reti ieklīst.

«Vēl trakāk!» es nodomāju. «Var izrādīties, ka pastaiga uz Muai vulkānisko cokolu būs ar piedzīvojumiem… Kāda velna pēc es piekritu? Bet nu ir par vēlu atteikties … Lai viņš labāk domā, ka man tas ir tīrais nieks …»

Izrādījās, ka skafandri patiešām ir lieliski. Bez jebkādām pūlēm uzvilku savējo,. un Karlsons man palīdzēja nostiprināt ķiveri. Elpot bija ļoti viegli. Lokana metāla šļūtene savienoja ķiveri ar nelieliem baloniem, kas bija piestiprināti uz muguras. Balonos acīmredzot bija skābeklis.

—   Pāris reižu dziļi ieelpojiet, — izdzirdēju Karlsona balsi. — Tā, labi. Jūs varat man atbildēt, skafandri ir ra- dioficēti.

—    Lieliska manta, — es teicu. — Vai jaunākais modelis?

—    Nē. Tie izgatavoti pirms piecpadsmit gadiem. Es gan nepavisam neesmu pārliecināts, ka tagad ir iemācījušies taisīt labākus.

—    Man pat šādus nav gadījies redzēt.

—    Šie ir izgatavoti pēc īpaša pasūtījuma. Paredzēti trīssimt metru dzijumam.

—    Oho! Vai tad vieglā skafandrā var tik dziļi iegremdēties?

—    Pēc neliela treniņa tas ir pilnīgi iespējams. Man gadījies tajā doties vēl dziļāk…

Neticīgi pakratījux galvu, bet Karlsons to nepamanīja. Mana ķivere nepakustējās, un es pārliecinājos, ka tā ir ļoti ērta — tajā varēja brīvi grozīt galvu.

—    Ķiveres augšā atrodas apgaismotājs. Zem kreisā balona ir slēdzis, — es atkal izdzirdēju Karlsona balsi. — Jūs varat iedegt un nodzēst gaismu ar kreiso roku.

Aizliku roku aiz muguras un sataustīju tādu kā mēlīti. Parāvu to. Iedegās spilgta gaisma, kas izskatījās pēc automašīnas luktura ugunīm. Tās atradās kaut kur virs galvas, atgādinādamas ogļraču lukturīša spuldzi, vienīgi gaisma bija daudz spēcīgāka. Tagad es pagriezdamies varēju apskatīt pazemi. Velves pazuda augstu virs galvas. Vietām no tām nokarājās sniegbaltām mežģīnēm līdzīgas akmens drapērijas. Līdz pašam ūdenim sniedzās stalaktīti un meta uz tā virsmas spilgtas, fantastiskas ēnas. Zem ūdens klintis spēji izbeidzās. Dzelmē valdīja sabiezējusi violeti zilgana tumsa, kurā brīžiem uzliesmoja un nodzisa pārsteidzošas iesārtas dzirkstelītes. Šis skats bija tik fantastisks, ka es, šķiet, pat uz laiku aizmirsu savas izbailes.

—    Vai esat gatavs? — atskanēja Karlsona balss.

—    Jā-ā… — es atbildēju. Man pašam šis «jā» nelikās sevišķi pārliecinošs.

—   Tad dosimies ceļā. Neatpalieciet no manis un skatieties apkārt…

Viņš nogāja lejā pa akmens pakāpieniem un nozuda. Tumšais ūdens sakjāvās virs Karlsona ķiveres, bet tajā pašā mirklī atmirdzēja no apakšas. Karlsons bija ieslēdzis apgaismotāju. Ieraudzīju dzijumā iesarkani oranžas zemūdens klinšu šķautnes. Sāņus pašāvās lielu zivju ēnas.

—    Ei, kur jūs esat? — iztālēm atskanēja Karlsona balss.

Man pēkšņi ienāca prātā Pītera vārdi: «Ja atgadīsies kaut kas nelāgs, šef, mēs sarīkosim jums smukas bēres…» Šādā situācijā par bērēm nevarēja būt ne runas. Es gluži vienkārši bez pēdām pazudīšu, un mani aprīs necaurredzamajā tumsībā glūnošās murēnas. Ak dievs, kādos idiotiskos pasākumos dažreiz metas itin saprātīgi un nosvērti cilvēki!

—    Nu? — tālumā atskanēja.

Man iešāvās prātā, ka reiz jau esmu šo «nu» dzirdējis … Taču nebija laika gremdēties atmiņās. Karlsona lukturīša gaisma bija kļuvusi manāmi vājāka — es redzēju tikai izplūdušu, zeltainu plankumu.

Ja nepiespiedīšu sevi tūlīt iekāpt ūdenī, Karlsons nozudīs dzelmē…

—    Tūliņ būs — plunkš, plunkš! — pats sev uzsaucu. Apmēram pirms četrdesmit gadiem tā mēdza teikt mana vecmāmiņa, kad sēdināja mani lielā, emaljētā bļodā, lai nomazgātu.

Paspēru vienu soli, tad otru. Ķermenis pēkšņi bija kļuvis apbrīnojami viegls, un es jutu, ka peldu.

Panācu Karlsonu bez jebkādām pūlēm. Tagad peldējām blakus. Savādas zivis ar lielām acīm un caurspīdīgām spurām lēnam padeva mums ceļu, dažas mūs ziņkāri aplūkoja. Zemūdens aiza, pa kuru slīdējām lejup, pamazām kļuva arvien šaurāka.

—    Šodien murēnas nemana, — ausīs atskanēja Karlsona balss. — Aizgājušas līdzi bēgumam. Toties es redzu kalmāru. Nav slikts eksemplāriņš. Šis var nākt arī uzbrukumā.

Priekšā parādījās kaut kas torpēdai līdzīgs. Tas lēnām slīdēja mums pretī. Šķiet, bija vairākus metrus garš.

Man pēkšņi briesmīgi gribējās būt krastā, pludmales karstajās smiltīs. Mute vienā mirklī izkalta …

Karlsons ātri aizpeldēja man priekšā. Pamanīju, ka viņš atliec kreiso roku aiz muguras un pagriež viena balona galā disku.

Blāvā «torpēda» kļuva koši sarkana, izliecās kā milzigs komats un pēkšņi pārvērtās tumšā, pūkainā mākonī.

—    Aizmuka, — Karlsons apmierināts noteica. — Sadusmojās, nosarka un aizmuka. Kalmāri vienmēr kļūst sarkani, kad satraucas … Ultraskaņas izstarotājs, — viņš paskaidroja, uzsizdams pa kreisās puses balonu. — Astoņ- kāji tos necieš. Tūlīt izlaiž «dūmu aizsegu» un atkāpjas. Smalka nervu sistēma! Ar murēnām ir trakāk… Šīm bestijām ir «bieza āda». Dažreiz nākas viņas izķidāt.

Taču murēnas mēs nesatikām.

Vēl apmēram desmit minūtes peldējām pa aizu. Pēc tam tā negaidot uzreiz kļuva platāka — un mēs atradāmies milzīgā zemūdens alā. Mūsu apgaismotāji it kā apdzisa. To gaisma noslāpa ūdens masā, kas piepildīja gigantisko dobumu.

—    Šī ala izveidojusies gar vulkāna konusa un rifa robežu, — teica Karlsons. — Vai redzat melnos iežus? Tās ir senas bazalta lavas. Parastais Klusā okeāna bazalts, nevis kimberlīts …

Piepeldējām tuvāk, un es pārliecinājos, ka viņam ir taisnība. Tas, bez šaubām, bija bazalts. Muai rifs atradās uz parasta vulkāna. Klusā okeāna rietumu daļā ir simtiem tādu vulkānu. To lava iznāk tieši virspusē, veidodama vulkāniskās salas.

—    Es gribētu paņemt paraugus …

—   Jānolaižas mazliet dziļāk, tur, klints pakājē, var atrast atlūžņus.

Iegremdējāmies vēl desmit metrus, un es ieraudzīju tumšu akmeņu nobirumu. Daži no tiem bija klāti ar koraļļu izaugumiem. Izvēlējies dažus nelielus atlūžņus, iebāzu tos skafandra kabatā.

—    Kā ir ar elpošanu? — Karlsons pajautāja.

—    Lieliski!

—          Tad nolaidīsimies vēl dziļāk. Jūs varēsiet apskatīt savu urbumu.

«Tas ir vareni!» es nodomāju.

Mēs devāmies arvien dziļāk sarežģītā koraļļu klinšu labirintā, kas bija līdzīgs milzīgām akmens mežģīnēm. Kā gan Karlsons spēja atrast pareizo ceļu šajās bišu šūnās?

Kādā vietā, šķiet, viņš sāka šaubīties, kur tālāk jāpeld … Man atkal kjuva neomulīgi, un es sāku jau nožēlot, ka neatteicos no tālākā ceļojuma. Taču pēc mirkļa ķiveres austiņās atskanēja Karlsona balss:

—    Ahā, tur jau tas ir — mazliet pa labi…

Vēl pāris kustību — un es ieraudzīju klints nišā metāla stieni. Visas šaubas izgaisa. Tā patiesi bija mūsu urbuma nostiprinājuma caurule. Jau no šejienes bija redzams, ka urbums ir slīps.

—    Kāds šeit ir dziļums? — es jautāju.

—          Sešdesmit metri. Avārija notika augstāk, bet tagad tur grūti tikt klāt.

—    Tātad jūs palīdzējāt mums atbrīvot instrumentu?

—           Sākumā jūs ļoti neuzmanīgi urbāt, — Karlsons teica. — Nepavisam nerēķinājāties ar šo iežu īpatnībām. Izveidojās nogruvums. Lai varētu atbrīvot jūsu instrumentu, bija jāspridzina. Šķiet, sprādziens stipri sabojājis urbja vainagu?

—          Sīkums, mums bija rezerves detaļas. Man jums jāpateicas par palīdzību.

—          Nav par ko! Mēs tikai baidījāmies, ka nevarēsiet likvidēt avāriju un urbsiet citur. Tad jūsu darbs stipri aizkavētos.

—          Jūs tomēr esat ārkārtīgi ieinteresēti, lai mēs beigtu darbus un ātrāk aizbrauktu …

—    Šodien jūs esat atjautīgāks nekā vakar.

Atpakaļceļā mums negadījās nekādi piedzīvojumi. Nevarēju neatzīt, ka Karlsons lieliski orientējas Muai pazemes labirintos. Viņš, bez šaubām, ne jau vienu gadu vien bija nodarbojies ar to pētīšanu.

Pēc stundas mēs jau atpūtāmies kotedžas bibliotēkā. Karlsons atnesa paplāti ar dzērieniem. Ielēju sev viskiju ar sodu. Karlsons apmierinājās ar glāzi ūdens. Tas laikam nudien bija jūras ūdens.

Mēs ātri vienojāmies par turpmākās darbības plānu. Ciemata iedzīvotāji uzaicinās mūs visus uz zveju. Pēdējā mirklī es izdomāšu kādu iemeslu un palikšu. Negaisa dēļ mani biedri un viņu pavadoņi uz pāris dienām būs spiesti aizkavēties kaimiņu salā. Pa šo laiku es pacentīšos padziļināt urbumu un dabūšu no Karlsona bazalta paraugu, un tas būs pierādījums tam, ka urbums sasniedzis salas vulkāna cokolu. Tad atgriezīsies mani biedri, mēs demontēsim urbšanas torni un dosimies prom ar tvaikoni, kuram pēc trim nedēļām jāierodas Muai.

Man mēles galā bija viens jautājums, un, piēveicis otro viskija glāzīti, nepalaidu garām izdevību to uzdot:

—    Kurš, patiesību sakot, bija visa šī plāna iniciators — Vistaisnīgākais vai jūs, Karlson?

—    Uzskatiet, ka mēs abi, — Karlsons kautri atbildēja.

—    Bet kādēļ jūs, velns parāvis, esat tik ļoti ieinteresēti, lai mēs pazustu no salas?

—    Šķiet, ka uz šo jautājumu nav obligāti jāatbild, —; Karlsons domīgi teica. — Saprotiet pats… Lai gan šo to varēšu jums pateikt… pirms prombraukšanas.

—    Hombijs tomēr ir samelojis, — es mainīju sarunas tematu.

Karlsons pārsteigts paskatījās uz mani.

—    Es runāju par kimberlīta vulkāniem Klusajā okeānā, — paskaidroju viņam, iedzerdams malku viskija. — Brīnums, kā visi Hombijam uzreiz noticēja… Jau vairākus gadus dzenas pēc šī rēga …

—    Ak jūs par to! — Karlsons klusu iesaucās. — Nē, Hombijs teica taisnību… Klusajā okeānā ir kimberlīta vulkāni. Turklāt daudz. Bet tie ir dziļi — vismaz piecus kilometrus zem ūdens. Tie atrodas okeāna ieplakās. Un virs tiem nav vulkānu konusu. Tur ir tikai sprādzienu piltuves, tāpat kā uz cietzemes — Āfrikā, Sibīrijā. Drausmīgs kimberlīta vulkāna izvirduma sprādziens lielā dziļumā — un sprādziena rezultātā zemes garozā rodas it kā izšauts caurums. Sprādziena produkti neveido vulkāna konusu. Tie aizlido starpplanētu telpā, varbūt pārvēršas par meteorītiem. Bet sprādziena vietā paliek krāteris vai piltuve, kas pilna ar dimantu saturošām šķembām. Tas ir kimberlīts, noslēpumainais kimberlīts — pazemē notikušā sprādziena liecinieks.

—    Nekad nebiju par to dzirdējis, — es atzinos. — Esmu lasījis profesora Hombija grāmatu, bet tur bija teikts citādi..,

—          Hombijs jau sākumā arī citādi domāja. Vēlāk tikai mainīja savus uzskatus.

—    Bet kur tas rakstīts?

—    Nekur…

—    Vai jūs viņu pazināt?

—    Jā.

—    Kā viņš gaja bojā?

—          Tā bija drausmīga nelietība, — Karlsons klusu sacīja. — Drausmīga! Dimantu korporācijas dūži nobijās, ka dimantu atradnes okeāna dzelmē samazinās viņu ienākumus. Cita pēc citas sekoja diversijas. Vispirms tika iznīcināta dziļūdens stacija, kuru Hombijs bija izveidojis Māršala salās. Avīzēs rakstīja, ka tas esot nelaimes gadījums, bet tā bija diversija. Pēc tam tāds pats liktenis piemeklēja ekspedīcijas galveno bāzi. Tā atradās netālu no šejienes uz kāda atola. Kad Hombijs un viņa biedri, kuri bija izglābušies, evakuējās no salas, tvaikonis uzskrēja uz mīnas, pareizāk sakot, to torpedēja nezināma zemūdene. Un atkal visai pasaulei tika stāstīta pasaciņa: kuģis esot gājis bojā vētrā.

—           Vai tas ir iespējams! — es teicu, r— Mūsu dienās! Vai tiešām neviens neizglābās? …

—          Mūsu dienās notiek vēl briesmīgākas lietas, — Karlsons iebilda.

Brīnījos, ka viņš neatbild uz manu jautājumu. Gribēju to atkārtot, bet Karlsons turpināja: »

—           Pēc šī gadījuma, es domāju gadījumu ar Hombiju, es pilnīgi zaudēju ticību cilvēkiem, tā saucamajiem civilizētajiem cilvēkiem. Uz visiem laikiem aizgāju no viņu pasaules un apmetos te, uz šī atola.

—    Un vai jūs … esat laimīgs?

—           Šķiet, ka jā. Cilvēki šeit ir primitīvi, bet viņi ir godīgi, nav civilizācijas samaitāti. Viņi zvejo man zivis, bet es mācu viņus izprast pasauli un pašiem sevi. Arī ārstēju, ja kāds savārgst. Bet te jau reti slimo.

—    Droši vien jūs izdarāt arī zinātniskus pētījumus?

—    Tīros sīkumus — sava prieka pēc.

—    Kāda tad ir jūsu pamatprofesija?

—          Man to ir daudz. Ja sākšu visas uzskaitīt, jūs nomirsiet aiz garlaicības.

—    Bet Vistaisnīgākais?

—    Kā saprast jūsu vārdus?

—    Vai viņš jūs netraucē?

Karlsons pasmaidīja.

—   Mēs ļoti reti sastopamies.

—    Bet jūs taču dzīvojat ar viņu vienā mājā?

—Un tomēr mēs reti satiekamies.

—    Ja, piemēram, ir jāpieņem neaicināti viesi?

Karlsons uzmeta man vērīgu skatienu.

—           O, — viņš teica. — izrādās, ka jūs esat atjautīgāks, nčkā es sākumā domāju. Jūs neesat kļūdījies… Tikai lai tas viss paliek starp mums. Un piedodiet par to mazo maskarādi. Apkārtējās pasaules acīs Muai jābūt vienai no tūkstošiem parastu salu. Bet katras Mikronēzijas salas valdnieks lielākā vai mazākā mērā ir savādnieks..«

Nespēju noslēpt pārsteigumu:

—          Tātad jūs pats esat Vistaisnīgākā]sl Es taču domāju, ka jūs esat tas noslēpumainais gids, kurš mūs sagaidīja un pavadīja …

Karlsons priecīgi iesmējās:

Esmu tomēr jūs pārvērtējis. Es esmu gan viens, gan otrs. Šīm mistērijām man ir divas lieliskas maskas. Negribu, ka mani salinieki piedalītos tādos inscenējumos. Viens otrs no viņiem neatteiktos un pat itin labi nospēlētu attiecīgo lomu, taču es atstāju sev… visu ārpolitiku. Tā mēs esam vienojušies. Ārpolitika ietilpst manā sfērā, iekšpolitika paliek viņiem. Pietiek jau ar to, ka vizīšu laikā viņi neatsakās kvernēt pie šī nama durvīm.

— Tātad jums ir demokrātija?

—    Visīstākā.

Jutu, ka man jau sen ir laiks iet projām. Un tomēr es nespēju sevi piespiest atvadīties no šī apbrīnojamā cilvēka. Arēji viņš šķita cietsirdīgs, taču kaut kādā īpašā veidā arī valdzināja. Salas iedzīvotāji droši vien viņu dievināja.

—           Paklausieties, Karlson, — es teicu. — Ja es kādreiz vilšos visā, ko sniedz civilizācija, apmēram tāpat kā jūs, vai pieņemsiet mani savā pulkā? Apsolu, ka būšu labs pavalstnieks.

—          Tas jāizlemj viņiem, — Karlsons ļoti nopietni atbildēja. — Mums taču ir demokrātija ..

«10. mai i ā. Rīt ieradīsies tvaikonis. Mūsu krava atrodas krastmalā: urbšanas caurules posmi, stieņi, kastes ar iežiem. Šķiet, ka mani puiši ir apmierināti. Nevis seši, bet divarpus mēneši. Toties saņems visu naudu. Uzde

vums taču ir izpildīts. Priekšniecība, bez šaubām, nebūs sajūsmināta. Mes neatradām Muai kimberlītus, kas satu- cētu dimantus. Saliniekiem par laimi… Arvien kāds zaudē, cits laimē. Es personiski esmu apmierināts, ka laimējuši mūsu draugi — salinieki un vecais Karlsons. Viņu idille tiks saglabāta… Jautājums — vai uz ilgu laiku?»

Toreiz viss izdevās tieši tā, kā mēs ar Karlsonu bijām izplānojuši. Puiši bija prom astoņas dienas. Tiesa gan — viņi atgriezās nikni un satraukti. Bija baidījušies, vai salinieki atkal nav pastrādājuši kādu nelietību. Bet, kad pastāstīju viņiem, ka visas šīs dienas urbšana turpinājās un man izdevās tikt līdz bazaltam, viņi bija ļoti iepriecināti.

Pat Tobijs, kurš parasti klusē, teica veselu runu. Vienīgi Pīters, piekasīgi aplūkodams bazalta paraugu, norūca, ne pie viena nevērsdamies:

— Šajās nolādētajās salās notiek brīnumi… Bet ja par tiem samaksā …

Viņš paraustīja plecus un pie šī temata vairs neatgriezās.

Pēdējā vakarā salinieki uzaicināja mūs ciematā uz svētkiem. Tās bija atvadu dzīres mums par godu. Centrālajā laukumā, pretī valdnieka kotedžai, sapulcējās visi salas iedzīvotāji. Mēs tikām nosēdināti pašā goda vietā — uz paaugstinājuma, kas bija noklāts ar mīkstiem pīteņiem. Dzīres sākās reizē ar saules rietu un turpinājās, līdz uzlēca mēness.

Kad blāvais disks izpeldēja no okeāna tumšajiem ūdeņiem, noklādams platu, sudrabotu tiltu uz atola krastu, sākās dejas. Lokanie, melnie augumi brīžiem trauksmaini kustējās vienotā, saskaņotā ritmā, brīžiem sastinga kā akmens tēli uz okeāna mirdzošā fona. Dejas pavadīja klusa, melodiska dziedāšana. Lāgiem tā apklusa, it kā siltā vēja brāzmas to būtu aizpūtušas. Vējš čabināja palmu lapas un aiznesa tumsā dejotāju baltos apmetņus …

Man pēkšņi kļuva ļoti skumji. Skumji tāpēc, ka tā bija pēdējā nakts burvīgajā salā, kur bijām pieredzējuši tik daudz apbrīnojamu un jocīgu piedzīvojumu… Un vēl bija skumji tāpēc, ka Karlsons tomēr neatnāca uz atvadu svētkiem. Gribēju pirms aizbraukšanas vēlreiz ar viņu parunāties. Gribēju, lai viņš paskaidro .

Kāds viegli paraustīja mani aiz piedurknes. Paskatījos atpakaļ: man aiz muguras tupēja Ku Mars. Ari viņš neizskatījās pārāk priecīgs.

—    Nu, ko teiksi? — jautāju tīši možā balsī,

—    Rīt brauksi?

—    Braukšu.

—    Kur?

—   Tālu. Vispirms uz Havaju salām, tad uz Ameriku

—    KādēJ?

—    Hm, kādēļ! … Strādāt… jāstrādā …

—    Jātaisa caurumi citās salās?

—    Vai nu salās vai uz lielās zemes.

Ku Mars nopūtās.

—    Visu mūžu taisīsi caurumus?

—          Jāstrādā, Ku Mar. Katram cilvēkam jādara savs darbs. Jūs šeit ķerat zivis un bruņurupučus …

—          Ak, — Ku Mars mani pārtrauca, nicinoši uzmezdams lūpu, — zivis var cept, bruņurupuci — zupu vārīt, Bet ko tas caurums?

—          Mēs, mījais, viens otru nesapratīsim, — es teicu, apkampdams viņu ap pleciem. — Cilvēki visai bieži viens otru nesaprot, un tas ir ļoti slikti.

—    Slikti, pavisam slikti, — Ku Mars piekrita.

—    Brauc mums līdzi, — es piedāvāju.

—   Kādēļ?

—          Izmācīšu tevi par urbšanas meistaru. Braukāsi pa visu pasauli, caurumus urbdams. Nopelnīsi daudz naudas …

—           Nē, — Ku Mars nopietni atbildēja. — Nebraukšu. Man tepat labi… Te ir mamma un vecāmāte Hmoka Fua Kukamara …

—   Un tēvs?

—          Tēvs nav. Viņš aizgāja tur, — Ku Mars norādīja uz okeānu, — un neatnāca atpakaļ.

—    Noslīka?

—          Nezinu. Neviens nezina… Varbūt noslīka, varbūt aizgāja Amerika. Atpakaļ neatnāca.

—          Nu tad brauc man līdzi! Varbūt sameklēsim tavu tēvu. Vai arī, ja gribi, es būšu tavs tēvs.

—          Paldies, — Ku Mars teica. — Nē, labāk tu nāc uz Muai, kad apniks taisīt caurumus. Nāc, lūdzu …

—    Bet Vistaisnīgākais? Ja viņš negribēs?

—    Gribēs. Ļoti gribēs.

—    Kā tu zini?

—          Zinu. Viss zinu! — Ku Mars viltīgi pasmaidīja. —Tu ar viņu divas reizes runāji un pat gāji tur. — Ku Mars piesita ar brūno pirkstu pa pīteni, uz kura mēs sēdējām.

—           Bet vai tu pats esi bijis tur — zemūdens alās salas iekšienē?

—           O! — Ku Mars uzmeta lūpu. — Katrs muai ir tur gājis. Mēs tur ķert zivis. Tur vienmēr ir vislabākās zivis. Tur ir arī skola, grāmatas, mašīna, kas taisa gaismu. Daudz visādu mantu.

—    Zem ūdens?

—           Kāpēc zem ūdens? Tur ir daudz alu bez ūdens. Ļoti labs alas. Sausas. Tur — salas otrā pusē.

—    Kur mēs sākumā gribējām urbt?

—    Jā.

—    Saprotu… Kāpēc neviens mūms tūlīt to neteica?

—           Muai nezināja, kāds jūs cilvēks. Varbūt slikts cilvēks? …

—    Bet vai tagad zināt?

Ku Mars plati pasmaidīja.

—    Tagad zinām.

—           Kas gan to visu ierīkoja: alas, skolu, gaismu? Kas iemācīja zvejot zivis salas iekšienē?

Ku Mars atkal pasmaidīja.

—           Tu zini… Viņš tev teica. Bet alas vienmēr bija. Tāds ala ir arī citās salās, tikai mazāks.

—    Bet mašīna, kas ražo gaismu?

—           Mašīnu mēs atvest no citas salas, — Ku Mars man pačukstēja pie pašas auss. — Netālu ir tāds sala. Tur ar! mācīts cilvēks taisīt caurums. Sen… Pēc tam viss bija pagalam. Slikts cilvēks visu sabojāt. Muai atvest no turienes daudz visādu mašīnu, mantu, grāmatu. Labas grāmatas.

—    Vai Vistaisnīgākais parādīja?

—           Viņš pats. Viņš visu parādīja, mācīja. Labi mācīja. Visus mācīja, liels un mazs. Muai tagad visi mācīti. Mācīti un stipri.

—    Vai viltīgi arī?

—    Mazliet viltīgi. Katrs mācīts cilvēks mazliet viltīgs.

—           Paklausies, Ku Mar, — bet tagad, kad jūs visi esat kļuvuši mācīti un viltīgi, daudzi droši vien grib aizbraukt no salas uz lielo zemi? Vai aizbrauc?

Ku Mars noliedzoši papurināja sprogaino galvu.

—           Nē. Agrāk gribēja aizbraukt, kad slikti dzīvoja. Kā mans tēvs. Tagad ne.

—    Tātad Vistaisnīgākais jūs visus padarījis laimīgus?

Ku Mars kļuva domīgs, savieba degunu un sarauca

uzacis. Tad viņš teica:

fc& tē domāju: viņš palīdzēja muai, mācīja. Bet laimīgs muai pats kļuva. Muai gribēja kļūt laimīgs, iemācījās un kļuva … Saproti?

—    Šķiet, ka saprotu. Pasaki man vēl — kā jūs viņu saucat, kad satiekaties? Jūs taču bieži satiekaties, vai nav tiesa? Vai tad katru reizi, viņu uzrunājot, sakāt: Vistaisnīgākais no taisnīgajiem, visgudrākais no gudrajiem, kas izkāpis no zilajiem ūdeņiem … ka tur tālāk bija?

Ku Mars skaļi iesmējās.

—    Nē, tā jau jūs viņu saucat. Mēs tā nevaram. Ilgi jārunā. Ja tik daudz runā, muai neko nepagūs izdarīt. Mēs viņu saucam par vectētiņu Hornbiju, tikai.,. tss… — Ku Mars pielika pirkstu pie lūpām. — Nevienam to nesaki. Viņš negrib, ka viņu pazītu… Un neviens cits cilvēks lai nezina. Apsolies?

•— Apsolu, — es automātiski atkārtoju. «Tad redz kā: vectētiņš Hombijs! Nu kā tadl Ja man būtu bijis laiks mazliet padomāt, arī pats to apjēgtu.»

Ku Mars čukstēja man kaut ko ausī. Es jau vairs neklausījos. Domāju par šo apbrīnojamo un savādo cilvēku … Kas bija viņa rīcības pamatā — spēks vai vājums? Pieņemsim, ka viņš palīdzējis daļai salinieku kļūt laimīgiem… Taču viņš novirzījies no reiz izvēlētā ceļa; sastapis pretestību, pats pārvilcis svītru saviem atklājumiem. Atteicies no cīņas pret netaisnību. Bet bojā gājušie biedri? … Vai tad viņa pienākums nebija pastāstīt pasaulei taisnību? Viņš, protams, ir ģeniāls zinātnieks, taču, palicis pusceļā, tagad acīmredzot grib, lai ļaudis aizmirstu viņa atklājumus? Kādēļ… Ja ikviens godīgs cilvēks, zaudējis ticību, ka mūsdienu pasaulē valda taisnība, gribēs aizbēgt uz tālām salām? … Vai tad došanās uz Muai nav bēgšana? Tpū, sasodīts, es pats taču arī pēdējās dienās itin nopietni sāku prātot par paradīzes dzīvi šajās salās… Tiesa gan, ne jau patlaban, bet vēlāk. Bet vai nav vienalga?…

—    Tu manī nemaz neklausies, — Ku Mars apvainojies teica, atvirzīdamies tālāk.

—    Piedod, Ku Mar! Es mazliet aizdomājos … Skaties, vējš pavisam norimis. Cik tveicīgs! Aiziesim uz krastmalu.

—    Ej vien … Es atnākšu vēlāk …

Uzmanīgi apgāju apkārt zemē sēdošajiem augumiem uz mēness apgaismotā laukuma. Pie kotedžas verandas rēgo

jās divi tumši silueti. Uz galvas spīdēja ķiveres. Pat šaļS pēdējā vakarā mums, kā vienmēr, ieeja kotedžā bija liegta. Interesanti, kur patlaban ir Karlsons… tas ir, Hombijs?… Gaisma logos nav redzama. Droši vien sā? kādā no savām laboratorijām, bet varbūt peld pa salas zemūdens labirintiem …

Nogāju pašā krastmalā un apsēdos uz grubuļaina koraļļu kaļķakmens raga. Akmens bija §ilts. Tas vēl bija saglabājis saules siltumu.

Klusu čalodami, viļņi skalojās pret mitrajām smiltīm, lai tūlīt steigtos atpakaļ okeānā kā sudrabainu straumju svēdras. Sākās bēgums… Laiku pa laikam iztālēm no rifu viņa gala atskanēja paklusa dunoņa. Tur mūžam nerima viļņoties krasta bangas. Bet ciematā visi dziedāja. Tagad korī bija iesaistījušies arī mani biedri. Skaidri sadzirdēju Pītera piesmakušo balsi un Džo augsto diskantu. Neieklausīdamies kopējā melodijā, viņi katrs vilka savu. Tātad palmu vīns jau sāka iedarboties… Tas droši vien bija atstājis iespaidu arī uz mani, jo jutos tik velnišķi skumji šajā pēdējā naktī.

Divi augumi — liels un mazs — iznāca no palmu ēnas mēness apspīdētajā baltajā pludmalē un virzījās uz manu pusi. Mazo es uzreiz pazinu — tas bija Ku Mars. Bet lielais? … Kā gan citādi, protams, Karlsons.

—    Labvakar, profesor Hombij, — es teicu, kad viņi bija pienākuši tuvāk.

—    Šis mazais nejaucēns tomēr izpļāpājies, — teica Karlsons, uzlicis roku uz Ku Mara sprogainās galvas. — Protiet novērtēt atklātību! … Tas noticis tikai tāpēc, ka viņam pret jums ir milzīgas simpātijas. Bet es arī neesmu jūs piemānījis. Karlsons ir manas mātes uzvārds. Studenta gados man bija šis uzvārds.

—   Mēs acīmredzot tiekamies pēdējo reizi. Profesor, atļaujiet jums uzdot vēl vienu jautājumu … Ticiet man, ne jau aiz tukšas ziņkāres. Es gribētu tikt skaidrībā pats ar savām domām un šaubām.

—    Jautājiet!

—    Kāpēc jūs atteicāties no cīņas? Toreiz — pirms piecpadsmit gadiem?

—    A, jūs par to… — Karlsons domīgi sacīja un novērsās. Viņš ilgi lūkojās okeānā uz sudrabā vizuļojošo mēness tiltu. — Uz jūsu jautājumu nav viegli atbildēt, — beidzot viņš teica. — Jūs droši vien domājat, ka biju

nobijies, nobijies no tiem, kuri bija nolēmuši iznīcināt mani un manus biedrus… Bet vai jūs zināt, ko nozīmē atbildība par atklājumu? Es runāju par pētnieka atbildību. Tie, kuri izlauž ceļu uz nezināmo, gandrīz vienmēr iet laikam pa priekšu… Bet tad kādā mirklī dzīve var izvirzīt zinātniekam jautājumu, kas pirmajā brīdī šķiet paradoksāls: vai nav laiks apstāties? Apstāties tāpēc, ka nākamais pētījumu solis vairs nenesīs labumu, bet neskaitāmas nelaimes pasaulei un cilvēcei. Atcerieties kaut vai kodolenerģiju. Fiziķi to bija paguvuši atklāt simt gadu agrāk, nekā vajadzēja. Rezultāts — visdižākais atklājums izvērtās par baismīgiem, nemitīgiem kodoltermiskā kara draudiem pasaulei… Jums jāsaprot, ka cilvēce vēl nebūt nav izaugusi līdz dažām «rotaļlietiņām», kuras zinātnieki steidzas uzdāvināt…

Jums ir tiesības jautāt, kāds tam visam sakars ar okeāna dzīļu ģeoloģijas izpēti, ar kuru nodarbojies kaut kāds profesors Hombijs, un ar kimberlītu atklāšanu Klusā okeāna dzelmē. Diemžēl ir kaut kas kopīgs. Okeāna dzelmē slēpjas vēl daudz brīnumainu pārsteigumu … Man palaimējās, pareizāk sakot, kā par nelaimi, es gandrīz atminēju vienu no vislielākajiem Klusā okeāna noslēpumiem. Es ar to domāju uguns ieloku — vulkānu rindu, kas apjož Kluso okeānu. Kaut kas biedējošs ir tajā devībā, ar kādu zemes dzīļu enerģija miljoniem gadu šeit tiek izmesta laukā. Turklāt kimberlītu atklāšana … Iedomājieties desmitiem tūkstošu kimberlītu krāteru, kas apglabāti zem okeāna ūdeņu slāņa. Es sāku neskaidri nojaust, ka šeit slēpjas planētas dzīlēs notiekošo procesu izpratnes atslēga… Tad pienāca brīdis, kad man vajadzēja sev jautāt: vai nav laiks apstāties? …

Man izdevās pierādīt, ka Klusais okeāns ir milzīga vulkāna krāteris — pats milzīgākais krāteris uz mūsu planētas. Nesenā ģeoloģiskā pagātnē no tās dzīlēm baismīgā izvirdumā tika izsviests vielas sabiezējums, no kura izveidojās Mēness. Izrādījās, ka tas, par ko pirms simt gadiem rakstījis Džordžs Darvins un ko vēlāk daudzas ģeologu paaudzes uzskatīja par fantāziju, ir patiesība. Kad es aprēķināju Klusā okeāna krātera vulkānisko izvirdumu enerģiju, mani pārņēma bailes … Bailes par cilvēci, kura var izstiept roku pēc šīs enerģijas un, protams, netikt ar to galā… Sī enerģija taču ir samērā viegli iegūstama. Droši vien kādreiz, pēc simtiem gadu, zemes dzīļu enerģija kļūs par brīvās un gudrās cilvēces labklājības avotu.

Taču patlaban ceļam uz nezināmo enerģijas okeānu jābūt droši slēgtam no pasaules, kuru plosa naids un aizdomas … Tāpēc es izdarīju to, kas manā vietā būtu jādara ikvienam saprātīgam un godīgam cilvēkam uz Zemes. Es noslēpu no cilvēkiem savu atklājumu, bet tā atslēgas apglabāju Klusā okeāna dzelmē. Tagad spriediet pats — vai profesoram Hombijam bijusi taisnība, kad viņš izlēma atkal kļūt par Karlsonu?

—   Bet šī zemes dzīļu enerģija — kas tā ir? — es jautāju, vairs nespēdams apvaldīt savu ziņkāri.

—   Nerunāsim vairs par to… Šī enerģija ir viss, kas noslēpies planētas dzīlēs, kas uzslējis kalnus un izveidojis jūras ieplakas … Vulkānu izvirdumi, zemestrīces, kimberlītu krāteri ar dimantiem — tās ir tikai vājas šīs enerģijas atskaņas. Zemes dzīļu enerģija ir vēl briesmīgāka par to velnišķīgo spēku, kas paslēpts ūdeņraža bumbu nāvi nesošajos cilindros …

—    Tātad sprādzieni jūsu zinātniskajās stacijās? …

— Nē, nē, tās patiešām bija diversijas. Tās vienīgi paātrināja mariu galīgo lēmumu. Pasaulei, kurā iespējams kaut kas tāds, nevar atstāt mantojumā jaunus atklājumus. Kuģa avārijas laikā man vienam nejauši izdevās izglābties. Viļņi izmeta mani šeit krastā. Es paliku te. Ar savu atklājumu gandrīz vai biju novedis visu cilvēci pie bojāejas sliekšņa. Lai izpirktu savu vainu, nolēmu padarīt laimīgus kaut vai nedaudzus — tos, kuri dzīvoja uz šī zemes stūrīša un kuri mani izglāba. Turklāt šeit, šajā salā, es pats glabāju savu un.. Klusā okeāna noslēpumu.

—    Bet viens cilvēks taču praktiski ir bezspēcīgs… Ja nu kāds ies pa jūsu pēdām Klusā okeāna dzīļu pētīšanā .,. Patlaban tiek organizēts tik daudz ekspedīciju …

—   Jā, protams… Agrāk vai vēlāk manu atklājumu kādam izdosies atkārtot. Ja tas tiks izdarīts nākamajos gadu desmitos, man atliks vienīgi mierināt sevi ar domu, ka tas nebūšu es, ko cilvēce nolādēs.

—    Vai tad nevar kaut ko izdomāt? ..

—    Neesmu spējis …

—    Tas ir tāpēc, ka jūs esat viens.

—   Es neesmu viens, — viņš iebilda, apkampdams Ku Maru. — Kopā ar mani ir viņi visi… Un varu apgalvot — mēs tomēr esam kaut kāds spēks!

—    Pareizi, — Ku Mars viņam piekrita.

—    Vai jūs gribat teikt: ja kāds mēģinās atkārtot jūsu atklājumu un tuvoties īstenībai, jūs traucēsiet pētniekus tāpat, kā reiz Dimantu korporācija gribēja traucēt jūs?

Viņš sadrūma.

—    Iespējams … Jā, iespējams, ka mēs mēģināsim traucēt. Lai gan — ne jau ar tām metodēm, kādas izmantoja Dimantu korporācija. Neprāši ir jāsavalda. Laikus jāsavalda! … Ja nebūs citas izejas, esmu gatavs iejaukties… Jā gan, es un mēs visi…

—    Ko gan jūs varētu iesākt?…

—    Ak! — viņš moži iesaucās. — Jūs nenovērtējat mūsu spēkus un iespējas. Es jums apgalvoju, ka mēs šo to varēsim … Mans spēks ir tas, ka zinu, kas var notikt… Bet zināt — tas jau nozīmē, ka pratīšu paredzēt…

—    Tomēr nepietiek ar notikumu paredzēšanu vien, lai cik precīza tā būtu, — es nepadevos. — Bieži vien ir bezdibenis starp paredzēšanu un reālu iespēju darboties pretī. Kā jūs pārvarēsiet šo bezdibeni? Vai to vispār šajā gadījumā var pārvarēt?

Viņš mani pētoši uzlūkoja.

—    Vai jūs gribat, lai daļēji atklāju jums savus… mūsu plānus? Neizdosies… Pateikšu tikai to, ka laiks strādā mūsu labā. Es ceru, esmu gandrīz pilnīgi pārliecināts, ka manu atklājumu tik drīz neizdosies atkārtot. Kamēr esmu dzīvs, Klusā okeāna krātera noslēpums tiks saglabāts.

—   Vai jūs nebaidāties, ka es varētu to visu izstāstīt citiem zinātniekiem?

—    Nē, — viņš ļoti nopietni atbildēja. — Pirmkārt, tāpēc ka jūs man apsolījāt glabāt Muai noslēpumu, bet jūs taču esat godīgs cilvēks, vai ne?

—    Pareizi, — Ku Mars atkal apstiprināja.

—    Otrkārt, es jums nepateicu neko tādu, kas varētu … uzvedināt uz pēdām. Es runāju tikai vispārējos vilcienos … Bet tas ir zināms ikvienam ģeologam.

—    Tomēr man šķiet, — es teicu, — ka jums nav gluži taisnība. Jūs varētu klusēt par pašu atklājumu, bet jums vajadzētu cīnīties pret netaisnību, panākt, lai tiktu sodīti jūsu biedru bojāejas vaininieki. Pasaulē ir taču arī godīgi cilvēki — pat mūsu valstī. Jūs tiktu atbalstīts. Tāpat vajadzēja pateikt taisnību par dimantu atradnēm. Tie ir nepieciešami visai cilvēcei.

—- Saprotiet jel, — Hombijs, nedaudz sapīcis, iebilda, — ka tas viss ir daudz sarežģītāk un dimanti nav pats galvenais … Arī manu biedru nāve ne, « Uz spēles likts daudz kas lielāks — cilvēces liktenis…

—    Jūs neizlemsiet cilvēces likteni, sēdēdams savā salā. Man šķiet, jūs tomēr pārvērtējat savus spēkus… Tiesa gan, sadūries ar mums — mazu Lielās zemes sūtņu grupiņu —, jūs guvāt virsroku; jūs piespiedāt mūs rīkoties tā, kā, pēc jūsu domām, bija vispareizāk un visērtāk… Visērtāk jums. Bet ir taču vēl milzīga pasaule, un tās priekšā jūs esat pilnīgi bezspēcīgs, jo, par spīti visam, jūs esat ārkārtīgi vientuļš. Jūs, profesor, palīdzējāt kļūt laimīgiem šīs salas iemītniekiem. Tā ir taisnība. Bet jūs būtu varējis izdarīt daudz vairāk …

—    Nezinu, — Hombijs domīgi teica. — Man šķiet, ka mēs patlaban nespēsim viens otru pārliecināt. Nākotne rādīs … Palieciet sveiki…

Un viņš aizgāja, aizvezdams sev līdzi Ku Māru..i

* * *

Kopš tā laika aizritējis piecpadsmit gadu. Un tagad šis raksts avīzē… Muai vairs nav. «Nākotne rādīs…» Te nu ir atbilde uz mūsu strīdu… Nav vairs Klusā okeāna krātera Noslēpumu Glabātāja, nav viņa mazās kolonijas. Nav arī Ku Mara, kurš pa šiem piecpadsmit gadiem jau bija izaudzis liels …

Varbūt kāds no viņiem tomēr ir izglābies? Varbūt viņi .risi izglābušies, jau sen aizbraukuši uz citām Klusā okeāna salām? Hombijs taču audzināja savus saliniekus, lai viņi arī kļūtu par Klusā okeāna krātera noslēpuma glabātājiem. Varbūt viņš pats arī jau atgriezies Lielajā zemē? …

Nē, man laikam jāpagaida ar atmaskošanu. Vēl jāpagaida kāds laiks … Gads … vairāki gadi… Turklāt, ja viņi patiešām visi ir gājuši bojā, viņiem es tik un tā vairs nespēšu palīdzēt… Vēl nav arī zināms, kā uz to skatītos mana priekšniecība… Es taču toreiz nepabeidzu urbumu. Bet mani ietaupījumi nav lieli. Vai vērts tagad atkal pievērst uzmanību Hombija atklājumam? …

Tā es prātoju, sēdēdams pie atvērta rīta laikraksta un atdzisušas kafijas tases. Es nezināju, vai man ir taisnība vai nav.,.

PIEVIENOŠANA VAIRĀKUMAM

Piektajā dienā pēc atgriešanās uz Zemes Ruts Doringtons saņēma lielu, tumšu aploksni no gandrīz caurspīdīgas, zīdmīkstas plastmasas. Šī aploksne atšķīrās no citām, ko bija atnesis Io — Modēm sistēmas robots, kurš tika nodots Ruta rīcībā jau pirmajā brīdī, tiklīdz viņš pārradās uz dzimtās planētas. Ruts nolēma tumšo aploksni atvērt pēdējo…

Izskatīdams rīta pastu, Ruts Doringtons nicīgi pavīpsnāja: «Kādi snobi! Viens otrs pat pūlējies pašrocīgi uzrakstīt adresi ar vecmodīgajiem burtiem, kuri kādreiz bija īpaši izgudroti, lai izklāstītu savas domas uz papīra. Laikam cer dabūt autogrāfu… Tā tik vēl trūka!»

Pa visiem uz Plutona pavadītajiem gadiem Ruts nebija uzrakstījis nevienu rindiņu. Tur jau tas nenāca ne prātā… Magnētiskā lente, diktofons, sliktākajā gadījumā — vecs pusautomāts, ar kuru varēja rakstīt, tikai mazliet skarot ar pirkstiem taustiņus.

Lūpas kustinādams, Ruts ar pūlēm izburtoja sarežģītās zīmes. Jātērē laiks tādiem niekiem!… Dažus ar roku rakstītos alfabēta burtus viņš vispār bija aizmirsis.

«Ko, piemēram, nozīmē šie ķeburi? Būs jāpaskatās rokasgrāmatā. Apšaubāms prieks — nokvernēt visu rītu pie nez kādu ķekšu atšifrēšanas! Viņiem te nav kur likt savu laiku!»

Jāatzīstas, ari viņam pašam laiks tagad ritēja bez īpašas jēgas. Pirmo reizi desmit gados… Nokāpis uz Centrālā kosmodroma betona, viņš neko citu nedarīja kā spieda nez kam rokas, dzēra, ēda un smaidīja, paklausot lūgumam: «Mīļo mister Dorington, vēl vienu smaidu uz šo pusi!» Atbildēja uz bezgala daudziem muļķīgiem jautājumiem… Turklāt katru rītu — vēstuļu kaudze. Ko lai dara … «Jātiek tam pāri,» vakar pačukstēja viens no žurnālistiem, pabāzdams Rutām zem paša deguna video- raidītāja portatīvo ekrānu. «Kapteini, pāris vārdu! Miljoniem jūsu tautiešu, pieplakuši patlaban pie videoekrāniem, kvēli ilgojas dzirdēt jūsu balsi un uzzināt par urāna atradnēm, kuras jūs atklājāt uz Plutona…» Kā tad — «miljoniem tautiešu» ārkārtīgi vajadzīgas šīs atradnes! It īpaši vēl tāpēc, ka lielākā daļa, bez šaubām, nojauš, kādiem mērķiem urāns tiks izmantots …

Desmit gadi — tas dzīvē nav mazs laiks! Turklāt desmit gadi, ko nodzīvojis viņš, Ruts Doringtons Šeit, uz

Zemes, pulksteņa rādītāji skrēja ātrāk. Sis tas te ir mainījies — bet ne jau uz labo pusi. To viņš paguva ievērot.

Vēstis gan bija atklīdušas arī līdz Plutonam…

Ruts saīdzis pameta sāņus kārtējo vēstuli. Viens un tas pats — ielūgumi uz pieņemšanām, lūgumi «personiski satikties», reklāmu biroju un firmu priekšlikumi, īsi paziņojumi («Man ir tas prieks Jums pavēstīt, ka esat ievēlēts par mūsu kluba godabiedru.»), kaut kādi diplomi… Dažas gludas, baltas plāksnītes — videoskaņas vēstules.. Vēlāk būs jāieslēdz videoprojektors un tās jānoklausās.

Atlikusi vēl lielā, tumšā aploksne. Varbūt neparastā forma un krāsa nepievils cerības? …

Ruts lēnām atvēra konvertu. No tā izslīdēja tumša auduma strēmele, uz kuras bija iespiestas dažas rindas: " «Rutām Doringtonam — pirmās klases kosmiskajam pilotam, transurāna planētlidojuma «Meteors-3» kapteinim, Otrās Plutona ekspedīcijas komandierim — hotelī «Paradīze».

Mīļais draugs! Jums jāpievienojas vairākumam ne vēlāk kā desmit dienas pēc mūsu vēstules saņemšanas. Jūs pats esat vainīgs, ka vēršamies pie Jums tūlīt pēc Jūsu triumfālās atgriešanās. Tomēr ceram, ka Jūs atbilstoši novērtēsiet Jums atvēlētā termiņa ilgumu. Jūs esat pirmais, kuram, atzīstot izcilos nopelnus, pieļaujam šo izņēmumu. Domājam, nav vajadzības Jums paskaidrot, ka lēmums ir galīgs un nevar tikt atcelts vai mainīts. Mēģinājums izvairīties novedīs pie nevēlamām un briesmīgām sekām …

Ar cieņu un sajūsmu —

Vienlīdzīgo Virspadomes uzdevumā…»

Paraksta vietā vijās gara spirāle, līdzīga čūskai.

Ruts paraustīja plecus. Mīļā Zeme! … Jau sākas šantāža … Lēts triks! Interesanti — ko nozīmē «pievienošanās vairākumam»? Kas ir šis vairākums? Prātu izkūkojušas vecas psihopātes vai huligāni pienapuikas?… Ja gadīsies izdevība, būs jāpapēta, kas ir «Vienlīdzīgo Virspadome» …

Ruts paskatījās pulkstenī. Oho, jau astoņi! Apbrīnojami, šodien neviens viņu vēl nav traucējis. Arī sarunu ekrāni klusē … Jo labāk! Pirmā oficiālā tikšanās paredzēta desmitos. Tātad viņa rīcībā vēl ir divas stundas, kuras var pavadīt pēc sava prāta.

Svilpodams viņš devās zem dušas nomazgāties, pēc tam apģērbās un izgāja uz balkona. No šejienes, no Roktaunas vislepnākā hoteļa «Paradīze» četrdesmit astotā stāva, kā uz delnas bija pārskatāma visa apkaime desmitiem kilometru līdz pat tālumā tikko saredzamo zilgani violeto kalnu pakājei. Apakšā agrā rīta baložkrāsas dūmakā pletās milzīgās pilsētas kvartālu kvadrāti. No daudzkrāsainas jumtu mozaīkas, ko vietām šķērsoja apstādījumu zaļās joslas, pacēlās «Paradīzei» līdzīgas daudzstāvu namu šaurās, stiklotās kārbas. Austrumos, kur tās pāršķēla rīta saules stari, tās bija duļķaini caurspīdīgas, bet rietumos, atspoguļodamas stiklotajās sienās saules gaismas plūsmu, spoži mirdzēja. Tālumā aiz tikko samanāmās pilsētas robežas zaļoja ceļu sudrabotā tīmekļa caurausti līdzenumi. Gandrīz nesaskatāmajos šī tīmekļa mezgliņos vēl kaut kas pa brīžam iemirgojās — un tā līdz pašam apvārsnim.

Ruts dziļi ievilka elpu. Atbalstījās pret balustrādi. Tā bija Zeme, kuru viņš nebija desmit gadu redzējis. Viņa Zeme… Rīta vējš patīkami atvēsināja seju, uzvēdīdams savādu dzestrumu un trūdu smaku, tikko jaušamu ziedu aromātu. Bet varbūt tā tikai šķita… Viņš taču bija aizr mirsis, kā smaržo ziedi, zāle un mežs, aizmirsis zemes vēja pieskārienu. Viņš vispār pa šiem gadiem daudz ko aizmirsis. Kosmosa kuģī un viņu bāzē uz Plutona kondi- cionētais gaiss bija sterili tīrs — kā destilētais ūdens, kam nav nekādu īpašību un pazīmju. Tas gluži vienkārši nebija sajūtams. Kalpoja tikai elpošanai. Un nekad neko neatgādināja. Bet šis rīta vējš un šīs smaržas tūlīt tik daudz ko atsauca atmiņā …

Ruts ieklausījās. Bija apbrīnojami kluss. Lejā uz ielām jau sākās kustība, taču neviena skaņa nesasniedza šo augstumu. Jā, te daudz kas bija mainījies, daudz kas… Agrāk netika celti tik augsti nami, arī tādu pilsētu nebija. Roktauna būtībā bija viena no milzum daudzajām parastajām pilsētām, kas pēdējos desmit gados bija izaugušas Vidējos Rietumos. Sasodīts, desmit gadi! Viņa desmit gadi, ko viņš' nodzīvoja kosmosa kuģī un zem Plutona melnajām debesīm, — tie ir divdesmit septiņi Zemes gadi. Vairāk nekā ceturtdaļa gadsimta! Viņš tagad ir septiņpadsmit gadu jaunāks par saviem vienaudžiem, ar kuriem kopā uzsāka dzīves gaitas. Saprotams, ka neviens no vecajiem draugiem viņu nesagaidīja. Viņiem jau sen pāri sešdesmit… Varbūt daudzi vairs nemaz nav dzīvi…

Pat Regija tagad ir daudz vecāka par viņu. Regija… Kāpēc viņš pēkšņi šodien atcerējās Regiju?… Toreiz,pirms aizlidošanas, pirms desmit gadiem vai ceturtdaļgadsimta, viņš bija sev pavēlējis aizmirst viņu uz visiem laikiem. Uz Plutona viņš nepārkāpa šo pavēli. Tikai šodien … Ek, Regija, Regija… Viss būtu bijis pavisam citādi, ja vien … Ruts sakoda zobus un papurināja galvu. Kādēļ vajadzīgas šīs atmiņas! … Regija viņu nemīlēja. Pat neatnāca pavadīt… Viņai dzīvē bija savs mērķis, viņam neizprotams. Vai Regijai izdevies to sasniegt? Vai viņa bija laimīga? Vai viņa tagad ir laimīga? Un — galvenais — kur viņa ir? …

Ruts pēkšņi neparasti skaidri saprata, kāpēc viņš tik vērīgi ielūkojas pretimnācēju sejās, kāpēc uzmanīgi caurskata rīta pasta sūtījumus, kāpēc tā izvēlējās vārdus bezgala daudzajās intervijās. Īstenībā viņš visu laiku gaidīja tikai vienu vienīgo tikšanos, vienu vienīgo vēstuli un, stāvēdams videoekrānu priekšā, vērsās tikai pie viņas vienīgās uz visas Zemes. Vai Regija zināja, ka viņš ir atgriezies? Vai ir redzējusi viņu? Dzirdējusi viņa vārdus? Vai saprata, ka tie domāti tikai viņai vienai pašai? Bet ja nu pēkšņi arī Regijas vairs nav starp dzīvajiem? Nē, nē, tas nevar būt! Ja Regija būtu nomirusi, viņš to justu pat uz Plutona. Un tad . ..

Ruts rūgti pavīpsnāja. Trīs reizes šajā nebeidzami garajā desmit gadu naktī viņš bija uz bojāejas sliekšņa. Tiesa gan — vienu reizi bija cīnījies par citu dzīvību. Un paveicis neiespējamo — izglābis viņus un sevi pašu arī. Viņš bija piezemējis sadragātu spārngriezi šaurā aizā, no kuras līdz bāzei bija jāiet trīs stundas. Viņi aizgāja — aizgāja, kaut arī bija nāvīgi pārguruši, kaut arī viņiem trūka elpas, jo skafandru skābekļa baloni bija gandrīz tukši. Vienīgi Džeina zaudēja spēkus, veicot pēdējos simt metrus. Viņš tomēr aiznesa Džeinu līdz bāzes idejas slūžām … Toreiz viņš bija izglābis biedrus .. . Bet pēc tam Rēgu Labirintā vai vēlāk, kad viņu pieveica staru slimība? Tad bija jāspēlē aci pret aci… Tomēr viņš bija spējis uzvarēt abās «partijās». Kā — to viņš nevarētu paskaidrot. Gluži vienkārši — piespieda nāvi atkāpties. Ne velti abas reizes jau tika uzskatīts, ka Ruts gājis bojā. Lai gan — tāpat bija arī toreiz, kad avarēja spārngriezis …

Vai viņam būtu tikai laimējies? Bez šaubām, nē! Ruts zināja, ka viņam jāatgriežas uz Zemes. Jāatgriežas par katru cenu . . . Viņš prata sevi pārliecināt, ka tam tā jābūt. Un tagad viņš ir atgriezies… Kādēļ — tas jau ir

cits jautājums… Ne jau tās kņadas dēļ, kas tagad notiek viņam par godu. Ne jau zemes vēju dēļ, kurus viņš vispār neatcerējās, kamēr bija tur… Sasodīts, kādēļ tad?!

Ruts atkal pavīpsnāja:- «Ja nu, veco zēn, esi atļāvies par to domāt, tad neizliecies… Tu taču zini, kāpēc tik sīvi aci pret aci cīnījies ar nāvi… Kāpēc gribēji atgriezties. Viņa, tikai viņa… Viņa nemitīgi bija tev blakus — par spīti visiem aizliegumiem. Pat tad, kad tu skūpstīji Džeinu …»

Nabaga Džeina .. ..Viņa uz mūžu mūžiem palika tur — Plutona ledainajā naktī. Džeina bija labs draugs — uzticīga un maiga. Viņu sakars nebija nejaušība. Šķiet, Džeina mīlēja Rutu. Bet viņš … Nē, nē, viņam arī bija labi ar Džeinu… Taču, kad Džeina bezjēdzīgā gadījumā aizgāja bojā, viņš nebija izjutis īstas bēdas … Vientulību gan, bet bēdas ne… Kad tika aizmūrēta eja, kurā bija atstāts Džeinas ledus sarkofāgs, daudzi raudāja, bet viņš… Viņa acis palika sausas. Nabaga mazā Džeina! Kā viņa ilgojās atgriezties uz Zemes . . . Kopā ar viņu … Tagad uz Zemes viņš biežāk atceras Džeinu nekā pēdējos gados tur. Laborante Džeina Verra… Viņas vārds uz mūžiem ierakstīts kosmosa varoņu grāmatā. Tāpat kā viņa vārds. Taču viņš atgriezās …

Tomēr savādi gan, ka šodien viņu neviens netraucē. Pirmo četru dienu bezjēdzīgā kņada pēc nosēšanās Rietumu tuksneša kosmodromā nedeva ne brīdi miera. Šī diena bija pirmā, kad viņš varēja sakopot domas… Kas būs tālāk, ja izrādīsies, ka viņam ir vairāk brīva laika? Nē, nē, jāizbeidz par to prātot. Viņam vēl stunda līdz norunātajai vizītei. Jānobrauc lejā un jāapskata pilsēta.

Piegājis pie durvīm, Ruts pēkšņi atcerējās savādo aploksni. Viņš paskatījās atpakaļ. Atvērtā aploksne gulēja uz galda, tai blakus melnēja auduma strēmele. Ruts paraustīja plecus. Viņš atgriezās pie galda, paņēma melno sloksni, vēlreiz pārlasīja, pavīpsnāja un iebāza kabatā.

Ātrgaitas lifts dažās sekundēs norāva Rutu lejā plašajā hallē. Sirmais portjē aiz savas pults laipni viņam paklanījās, Ruts pamāja un izgāja laukā. Pēc halles kon- dicionētā vēsuma karstā, miklā sutoņa viņu apstulbināja. Kūpēja nupat aplaistītais asfalts; oda pēc benzīna, tad pēc kaut kā cepta. Šaurā iela bija pieblīvēta ar spilgtām mašīnām, kas lēnām slīdēja divos pretējos virzienos. Apsteigdami mašīnas, pa ietvēm ātri steidzās cilvēki. Kad Ruts bija nonācis pie juvelierizstrādājumu veikala, kas

atradās tūlīt aiz hoteļa, kāds viņu spēcīgi pagrūda. Ruts žigli atkāpās pie milzīga skatloga. Aiz stikla uz melna samta, briljantos vizuļodamas, gulēja kaklarotas, gredzeni un brošas. Rutām ienāca prātā dimanta raktuvei uz Plutona. Vienā no tām aizgāja bojā Džeina… Varbūt daži dimanti ir no turienes? Viņam pēkšņi noreiba galva un gribējās atgriezties halles dzestrajā pustumsā.

—    Nieki! — viņš skaļi sacīja. — Pie tā ir jāpierod.

Ruts pamanīja, ka uz viņu vērīgi paskatās kāda meitene. Šķiet, viņa bija itin glīta: ovāla, gandrīz bērnišķīga sejiņa, kupli, tumši mati, slaidas, iedegušas kājas. Viņai bija mugurā gaiša, ļoti īsa kleita un ap atsegto kaklu tieva zelta ķēdīte. Rutām, ieraugot ķēdīti, sažņaudzās sirds. Tieši tādu bija nēsājusi Regija. Tikai viņas ķēdītē bija iekārts veca burinieka miniatūrs siluets plānā zelta stīpiņā. Ruts jau gribēja skriet meitenei pakaļ, lai aplūkotu ķēdīti…

—          Veco zēn, jel savaldies! — viņš atkal skaļi sacīja. — Kāds puiciskums!

Un viņš lēnām sāka iet uz otru pusi pretī gājēju straumei.

Pēkšņi kāds viņu pavilka aiz piedurknes. Ruts pagriezās. Jauns puisis ar nekaunīgu seju un tumšām brillēm, ģērbies saņurcītā, pelēkā uzvalkā, pastiepa uz netīras plaukstas mazu, tumšu paciņu.

—    Kas tas ir? — Ruts jautāja.

—    Ņem, nenožēlosi! — Puisis piemiedza aci.

—    Narkotiskās vielas?

—          Gandrīz vai… Gūsi mūžīgu aizmirstību … Tu taču esi Ruts Doringtons, vai ne?

—    Kā tu mani pazīsti, un kas tu esi?

—          Tas nav svarīgi, tev tas nav svarīgi. Nu — vai ņemsi?

Ruts papurināja galvu.

—          Kā pats gribi… Velti gan tu atsakies … Vislabākais paņēmiens, — puisis teica un iesmējās, — aizmigsi, un cauri būs …

Ruts strauji pacēla galvu un paskatījās puisim tieši sejā. Plata, izburbusi, piņņaina fizionomija bez uzacīm, aiz tumšajiem briļļu stikliem acis nebija redzamas.

—    Ko tu te mels? No kurienes esi uzradies?

Puisis nicīgi nospļāvās.

Padomā… Uzminēsi! — Jau pagriezies, lai ietu

prom, viņš klusu izmeta par plecu: — Velti tu esi pārnācis … Velti…

Ruts palika stāvam kā sastindzis. Vispirms viņam iešāvās prātā, ka nekauņa jānoķer un jāaiztur. Tad viņš atcerējās no rīta saņemto zīmīti. Ruts automātiski iebāza roku kabatā, bet izrādījās, ka tā ir tukša. Apjucis viņš izmeklējās pa visām kabatām. Tumšās drānas strēmeles nekur nebija. Varbūt viņš aizbāzis zīmīti kabatai garām un tagad tā guļ viesnīcā viņa istabā uz grīdas? Ruts pa skatījās uz visām pusēm. Puisis pelēkajā uzvalkā un tum šajās brillēs vairs nebija redzams. Kādu brīdi Ruts stāvēja nekustīgi, cenzdamies aptvert, kas ar viņu galu galā notiek. Vai tiešām viņam tas izlicies? … Nē, puisis ar tumšajām brillēm nebija halucinācija. Ruts vēlreiz izjuta viņa sen nemazgātā ķermeņa skābeno smaku. Ko gan tas nozīmē? … Vai tiešām tagad, kad viss jau garām, viņam sāk streikot nervi?

Ruts uzmanīgi palūkojās apkārt. Vienaldzīgi pret visu, garām steidzās gājēji. Lai gan diena bija saulaina, viņu sejas bija sadrūmušas un noraizējušās. Nepārtrauktā straumē slīdēja mašīnas. Uz krustojuma automāts — policists — pacēla roku baltā cimdā, un automašīnu straumes vienā mirklī sastinga. Vēlreiz pazibēja baltais cimds, un kustība atjaunojās. Ruts apņēmīgi devās atpakaļ uz hoteli. Pilsēta viņu vairs neinteresēja.

Pirmais, ko Ruts, ieejot vēsajā, krēslainajā hallē, pamanīja, bija tā pati meitene gaišajā kleitā. Viņa sēdēja zemā atzveltnes krēslā, ceļgalus cieši pievilkusi un uzlikusi zodu uz sakrampētiem pirkstiem. Tagad — halles pustumsā — Rutām viņa vairs nelikās skaista. Seja tāda pati, kādu ir daudz, paliela mute ar pilnīgām lūpām, nedaudz uzrauts deguns. Pēc izskata viņai varēja dot astoņpadsmit gadu. Tumsnējā āda liecināja par afrikāņu asiņu piejaukumu. «Dienvidniece,» Ruts nosprieda. Meitene pacēla uz viņu acis, un abu skatieni sastapās. Ruts mazliet palocījās. Viņa neatbildēja, taču neizrādīja arī nepatiku. Tikai nedaudz sarauca uzaci un lēnām novērsās.

Ieraudzījis Rutu, portjē steidzās viņam pretī.

—   Kapteini, jums lūdza tūkstoškārt piedošanu. — Portjē pasniedza uz mirdzošas paplātes tumšu aploksni. — Tikšanās, kas bija nolikta pulksten desmitos rītā, tiek atcelta. Vēlāk viņi jums vēlreiz piezvanīšot.

—    Pateicos. — Ruts paņēma aploksni. — Cits nekas?

— Pagaidām nekā cita nav.

Vērdams vaļā aploksni, Ruts pieķēra sevi domājam, ka viņu savādi satraucis šis atteikums. Pašreiz viņam mazāk nekā jebkad gribējās palikt vienam. Viņš lēnām atlocīja tumšā auduma strēmeli, gandrīz pārliecināts, ka «Vienlīdzīgo Virspadome» atkal atgādina par sevi. Tā tas patiešām bija.

«Kapteini! Jūs vieglprātīgi atteicāties no pirmās iespējas, kuru mēs Jums laipni piedāvājām. Pielūkojiet, ka nekļūdāties pa otram lāgam!

Vienlīdzīgo Virspadomes uzdevumā …»

Un atkal tas pats čūskai līdzīgais paraksts.

Ruts ar delnas virspusi saspringti paberzēja pieri. Spēle turpinājās un kļuva aizvien amizantāka… Zēl, ka viņš nebija aizturējis to puisis tumšajās acenēs. Galu galā būtu pieticis ar vienu krietnu belzienu pa žokļiem. Policijā to visu varētu pārvērst par joku. Lai nu būtu kā būdams, viņš tomēr ir Ruts Doringtons …

—    Kas atnesa šo aploksni un kad? — viņš jautāja, pieiedams pie portjē.

Tas paraustīja plecus.

—   Tā pienākusi pa pneimatisko pastu brīdi pirms jūsu atgriešanās, kapteini.

—: Bet vai jūs nezināt, kas ir «Vienlīdzīgo Virspadome»?

Portjē seja pārakmeņojās. Kādu mirkli viņš blenza uz Rutu caur pieri, tad, tik tikko lūpas kustinādams, nomurmināja:

—    Piedodiet, savu mūžu neesmu dzirdējis… par tādu…

«Melo,» Ruts nosprieda. «Melo un baidās no kaut kā.»

—    Pateicos, — viņš sacīja, nolikdams uz pults zelta monētu.

Portjē zemu paklanījās.

Iedams cauri hallei, Ruts pamanīja, ka meitene pamet uz viņu ziņkārus skatienus.

Hallē bija diezgan daudz ļaužu, tomēr Ruts izšķīrās. Viņš piegāja pie krēsla, kurā sēdēja meitene, palocījās un nosauca savu vārdu. Viņa pacēla uz Rutu pārsteigtas, mazliet nemierpilnas acis.

—    Piedodiet, — Ruts teica, — ir tikai piektā diena, kopš esmu atgriezies uz Zemes. Mani iemitināja šajā hotelī. Pilsētā es gandrīz nevienu nepazīstu. Baidos, — viņš pasmaidīja, — apmaldīties šajā burzmā, no kuras esmu atradis. Man ir dažas brīvas stundas — pirmās brīvās

stundas kopš atlidošanas brīža. Vai jūs nevarētu, vai jūs negribētu kļūt par manu gidu un skolotāju šajā laikā?

Viņa samulsusi nodūra galvu un neatbildēja. Pēc tam Musu sacīja:

—    Bet jūs taču mani nemaz nepazīstat…

;— Tāpat kā jūs mani.

Jūs nu gan visi pazīst. Par jums vien runā… Es arī jūs redzēju ekrānā. Bet vai patiešām neviens no jūsu piederīgajiem jūs nesagaidīja?

Viņš papurināja-galvu.

—    Un jūsu sieva … bērni?

—    Man nav sievas un bērnu.

—           Ai, piedodiet! Es jums ar prieku izpalīdzēšu, ja pratīšu. Gaidīju šeit draudzeni, taču viņa neatnāca, Mans vārds ir Karidada. Varat mani saukt par Kariju.

—    Burvīgi, Karija! Ar ko mēs sāksim?

Viņa pasmaidīja.

—    Nezinu.

—           Es ierosinu pabrokastot, bet pēc tam jūs parādīsiet man šajā pilsētā interesantākās vietas. Paņemsim mašīnu un brauksim pa maršrutu, kuru jūs izvēlēsieties.

—           Interesantākās vietas? — Viņa kļuva domīga. — Doringtona kungs, baidos, ka šajā pilsētā nebūs nekā jums interesanta. Jūs taču esat tik daudz redzējis…

—    Karija, sauciet mani vienkārši par Rutu.

—           Lai notiek! Šī pilsēta, Rut, dienā ir bezgala garlaicīga. Šeit nav nedz senu celtņu, nedz skaistu pieminekļu, nedz ēnainu dārzu. Ir atrakciju parki, bet… tie atvērti vienīgi vakaros, kad lielākā daļa cilvēku nestrādā. Vispār šeit var palīksmot tikai vakarā, bet jūs jau vakarā uzstāsieties atkal kādā zinātnieku sēdē vai banketā…

—           Droši vien … — Ruts pamāja, — Tomēr ceru, ka mēs atradīsim veidu, kā negarlaikoties arī priekšpusdienā. Bet tagad, Karija, — viņš aicinādams pastiepa roku, — iesim brokastot!

* * *

Pēc brokastīm Ruts jau zināja par Kariju gandrīz visu. Viņa studēja universitātē — Medicīnas fakultātes otrajā kursā … Tēvu neatcerējās, māte bija gājusi bojā pirms dažiem gadiem aviācijas katastrofā. Viņu audzinājusi vecmāmiņa. Vecmāmiņai dienvidos pieder benzīna uzpildīšanas stacija, taču patlaban, līdz ar pāriešanu uz jauniem

degvielas veidiem, vecmāmiņai klājas arvien grūtāk… Karidada ir spiesta strādāt, lai samaksātu par mācībām. Viss kļūst dārgāks, pieaug arī mācību maksa. Viņš, bez šaubām, jau būs dzirdējis …

Nē, viņš par to vēl nav dzirdējis. Viņš vispār nevar iedomāties, kādi ir pašreizējie dzīves apstākļi. Vecās cenas neatceras, bet jaunās … Atmiņā uzpeldēja viņa advokāta vārdi, ko tas pirmajā tikšanās reizē bija teicis: «Jūs, kapteini Dorington, esat bagāts; kaut arī patlaban ir tik smaga konjunktūra, jūs esat ļoti bagāts. Taču jūsu kapitāls ātrāk jālaiž apgrozībā. Zelts ar katru dienu kļūst lētāks…» Viņš toreiz atbildēja, ka padomāšot. Patiešām — būs kaut kas jādara. Kaut vai šī meitene ..,

Viņa vēl aizvien stāstīja, bet Ruts gandrīz neklausījās. Droši vien pat šajā pilsētā būs ne mazums cilvēku, kam vajadzīga palīdzība. Varbūt Regijai arī… Šī doma sāpīgi iedzēla. Regija izjūt trūkumu! Jāmēģina viņu atrast! Cilvēku taču var sameklēt, kaut arī tas būtu mainījis uzvārdu … Bet ja nu viņa pametusi šo valsti?

Karija apklusa, un viņš juta sev pievērstu nopietnu, uzmanīgu skatienu.

—   Vai jūs, Rut, esat par kaut ko noraizējies?

—    Nē… Lai gan — varbūt. Es nepavisam nebiju iedomājies, ka pa šiem gadiem mūsu valstī dzīve kļuvusi tik grūta.

—    Dzīve kļuvusi grūta? Vai tad lielākajai daļai tā vienmēr nav bijusi grūta?

Ruts nodomāja, ka viņai acīmredzot ir taisnība. Jaunībā arī viņam pašam neklājās viegli… Un tomēr viņš negribēja tam piekrist.

—    Vai zināt, Karija, kad es pirmo reizi ieraudzīju šo pilsētu un ienācu šajā hotelī, man šķita, ka tagad mūsu valstī cilvēki nedzīvo slikti… Es domāju — lielākā daļa… Cilvēki uz ielas ir skaisti ģērbušies, nekur es nemanīju graustus…

—    Rut, skrandas un grausti tagad ir cilvēku dvēselēs… Bet tas, ko jūs redzējāt… Šīs mājas un skaistās mašīnas, un pārējais — gandrīz viss ir pirkts uz kredīta, uz parāda. Par to jāmaksā visu mūžu. Un tam, kurš nespēj izdarīt kārtējo iemaksu, tam atņem visu un… pašu izsūta no pilsētas… Ja viņam, protams, neatrodas aizstāvji.

Viņa nodrebēja, izbijusies palūkojās apkārt un apklusa.

Tātad šeit, pilsētā ..

— šeit, pilsētā, var dzivot tikai tie, kuri spēj maksāt… Bet, lai maksātu, ir daudz un smagi jāstrādā. Visu mūžu jāstrādā.

—    Kas notiek ar tiem, kurus izsūta?

Karijas lūpas notrīsēja.

—   Nezinu … Nejautājiet man to, Rut… Vispār nekad nevienam to nejautājiet… Lūdzu…

Ruts pārsteigts ieraudzīja, ka viņa raud.

—    Karija, mīļā, kas jums notika? Nomierinieties! … Nu…

Ruts sniedza viņai savu kabatlakatiņu.

Piespiedusi to pie acīm, Karija caur asarām centās pasmaidīt.

—    Piedodiet, Rut… tūlīt pāries …

Taču viņas kalsnie pleci atkal nodrebēja raudās.

Ruts ielēja glāzē mazliet vīna un piespieda Kariju iedzert dažus malkus. Viņš dzirdēja, kā pret glāzes malu atsitas viņas zobi.

Ruts paņēma cigareti. Tajā pašā mirklī pieripoja robots — oficiants — un veikli pastiepa pirkstu. Tā galā uzzibsnīja iesarkana dzirkstele. Ruts aizsmēķēja no pastieptā pirksta un dziļi ievilka dūmus.

Karija sēdēja, galvu zemu nodūrusi. Tumšo matu cirtas nokarājās viņai uz krūtīm un aizsedza seju. Kleitas izgriezumā no mežģīnēm izslīdēja zelta ķēdīte. Nē, ķēdītes galā nebija vecā burinieka silueta… Tur karājās mazs zelta krustiņš.

Ievilkdams spēcīgos, aromātiskos dūmus, Ruts centās aptvert, kas gan īsti bija noticis. Viņa neizskatījās pēc narkomānes … Varbūt Karija gluži vienkārši ir histēriķe? Arī tas maz ticams. Karija šķita pilnīgi normāla meitene, viņas spriedumi bija itin prātīgi, kamēr viņš nepajautāja par tiem, kurus izsūta … Viņai ir labs augums, glītas kājas; acīmredzot viņa ir lieliska sportiste. Sasodīts, vai notikusi kāda nelaime? … Nesena smaga pārdzīvojuma neaizdzijusi brūce? Viņš ar savu jautājumu būtu to uzplēsis?… Ruts juta, ka šajos apstākļos aizvien vairāk apjūk. Cita pēc citas pār viņu vēlās neskaidrības…

Pirmo reizi kaut kur dziļi apziņā atausa doma, ka tur — kosmosa neizmērojamās tālēs — viss bija daudz vienkāršāk un skaidrāk. Bija saspringts darbs, kas neļāva gremdēties savās izjūtās, un bija sapnis, kas mirdzēja cauri mūžīgās nakts tumsai. Te viss izskatījās daudz sarežģītāk … Šī savādā pilsēta, kurā neviens nebija drošs par

rītdienu, šī meitene ar savām neizraudātajām bēdām, Vienlīdzīgo Padome …

Karija sakustējās. Tad pacēla galvu, atmeta atpakaļ matus un paskatījās uz viņu. Meitenes seja jau bija mierīga, tikai acis bija zaudējušas iepriekšējo mirdzumu.

—- Esmu slikta skolotāja un gide, vai ne? — Viņa skumji pasmaidīja. — Jums būs jāmeklē kāds cits, Rut.

Karija gribēja piecelties no galda, taču Ruts steigšus satvēra viņu aiz rokas. Rutām pēkšņi bija sameties baisi, ka viņa tūlīt aizies un viņš atkal paliks viens ar savām domām.

—           Karija, nemainiet tik bieži savus lēmņmus, — viņš lūdza ne visai pārliecinoši.

Karija vērīgi palūkojās uz viņu.

—          Man šķita, ka jūs pats, Rut, esat pārdomājis. Es jums sabojāju tik lieliskas brokastis.

Viņam kā akmens novēlās no sirds.

—    Tātad jūs paliksiet?

—    Ja jūs nedzīsiet mani prom.

Ruts skaļi iesmējās.

—          Ja jūs zinātu, Karija, cik ļoti es vēlos, lai jūs paliktu …

Arī viņa pasmaidīja — koķeti un mazliet zobgalīgi.

—    Vai šie vārdi jāuzņem nopietni?

—    Bez šaubām, — Ruts dedzīgi apgalvoja.

Viņi izgāja no restorāna un nobrauca ar ātrgaitas liftu hallē. Iepriekšējā portjē vietā jau dežurēja jauns puisis ar zilām, izvalbītām acīm. Kad viņi piegāja, portjē godbijīgi paklanījās.

—    Nu, kur mēs dosimies? — Ruts jautāja.

Viņa iekoda lūpā.

—           Patiešām nezinu. Šeit, centrā, patlaban visur ir sastrēgumi.

Ruts palūkojās pa halles stiklotajām durvīm. Visdažādāko krāsu automašīnu straumes tik tikko kustējās uz priekšu pretējos virzienos.

—    Ja nu mēs paņemtu spārngriezi?

Karijai iemirdzējās acis.

—           Ak, tas būtu lieliski! Vai zināt, Rut, es nekad neesmu ar to lidojusi.

—          Nolemts? Spārngriezi! — Ruts uzsauca, vērsdamies pie rudmatainā portjē.

—           Klausos, kapteini! Ar pilotu? — Portjē sastinga, gaidot atbildi.

Es pats vadīšu mašīnu.

—           Tieši tā, kapteini! — Portjē resnie pirksti pārskrēja pār birojā iemontētā paneļa krāsainajām spiedpogām. — Spārngriezis numurs simt divpadsmit gaida jūs uz hoteļa jumta, kapteini. Novēlu patīkamu lidojumu!

Pēc mirkļa viņi jau bija uz viesnīcas lēzenā jumta. Karija palūkojās apkārt un iesaucās:

—          Kāds skaistums! Nemūžam nebūtu domājusi, ka no augšas pilsēta ir tik brīnumjauka.

—    Vai tad jūs to nebijāt redzējusi no augšas?

—    No tāda augstuma ne.

—    Bet no aviona?

—           Es neesmu lidojusi ar avionu. Es vispār nekad neesmu pacēlusies gaisā, Rut. Nebrīnieties… Lielākā daļa no tiem, kas dzīvo tur, lejā, arī nav lidojuši ar avioniem.

—          Vai tas ir iespējams? Kosmisko pārlidojumu gadsimtā …

—           Liktenis ir devis iespēju doties kosmosā vienīgi dažiem izredzētajiem. Tādiem kā jums, Rut. Taču jūsu ir tikai simti, bet tur, lejā, mīt miljoni. Lielum lielais vairums lejā dzīvojošo nevar atļauties tālus ceļojumus. Vienīgi daži atvaļinājuma laikā izbrauc uz kalniem vai jūrmalu …

—    Bet man šķita, ka manā jaunībā ..

Karija viņu tūlīt pārtrauca:

—           Droši vien bija tāpat, Rut. Jūs tikai ātri nokļuvāt starp izredzētajiem …

Ruts pavīpsnāja, atcerējies savu jaunību.

Viņi piegāja pie spārngrieža. Tas bija jauns modelis, un Ruts nodomāja, vai nav kļūdījies, atteikdamies no pilota—robota pakalpojumiem. Taču, pārlaidis ātru skatienu vadības panelim, viņš nomierinājās. Iztiksim!… Katrā ziņā nav sarežģītāk kā vadīt «Meteoru».

—          Tas ir mazliet līdzīgs caurspīdīgai spārei, vai nav tiesa? — ieminējās Karija.

—    Vai arī ziepju burbulim salmiņa galā.

Karija sasita plaukstas.

—    Tas tik būs brīnums — lidot ziepju burbulī!

Spārngrieža caurspīdīgā kabīne patiešām atgādināja

pagarinātu ziepju burbuli. Aizmugurē atradās gandrīz caurspīdīgs korpuss. Tajā bija degvielas tvertnes un dzinējs. Pret korpusu slīpā trijstūrī balstījās sudrabaini spārni. Apakšā bija divi pāri nelielu riteņu ar piepūšamām riepām.

Ruts pagrūda ar roku caurspīdīgo kabīni, un viss spārn- griezis nodrebēja, it kā tas būtu tikai uzzīmēts uz debesu velves zilā audekla.

—    Ak, vai tik tas ir pietiekami izturīgs? — Karija šaubījās.

—    Tā ir laba mašīna, — Ruts apgalvoja, — ērta un droša. Ar tādām lido pat uz Plutona.

Kabīnē bija četras vietas. Ruts iekārtojās pilota krēslā un apsēdināja Kariju sev blakus. Klusu aizbīdījās caurspīdīgās durvis. Karija paliecās uz priekšu un ieķērās ar abām rokām sēdekļa balstos. Viņas seja aiz satraukuma nobālēja. Ruts sāņus palūkojās Karijā un pasmaidīja.

—    Karija, neesiet tik saspringta! Brīvi atlaidieties krēslā. Tūlīt es jums iemācīšu, kā šī spāre vadāma. Raugieties šurpu: paceļam spārnus …

Viņš ar kāju nospieda grīdā sarkanu pedāli. Atskanēja klusa švīkstoņa, un Karija, palūkojusies augšup, ieraudzīja, ka virs kabīnes izslienas spīdīgs masts, bet uz tā izplešas un sāk strauji griezties spārni.

—   Tas nu būtu viss, — Ruts teica, — lidosim!

Spārngriezis nodrebēja un sāka skriet uz jumta malu.

Jau pēc mirkļa viņiem zem kājām pavērās bezdibenis un šajā bezdibenī neizsakāmi tālu lejā tveicīgā dūmakā — pilsētas kvartālu četrstūri.

Karija novaidējās un, parāvusi kājas zem sēdekļa, ar pirkstiem, kas bija kļuvuši balti, krampjaini ieķērās Ruta vējjakas piedurknē. Spārngriezis strauji sasvērās un ar plašu virāžu drāzās lejup. Karija aiz šausmām iekliedzās un, acis aizmiegusi, paslēpa seju Rutām pie krūtīm. Viņš smaidīdams izlīdzināja spārngrieža gaitu, aplika kreiso roku meitenei ap vidukli, bet ar labo saņēma viņas mazo plaukstu un, uzlicis to uz stūres, paslēpa zem savas platās rokas.

—    Skatieties, kā mēs lidojam! Vadīsim mašīnu abi…

Karija atvēra acis. Spārngriezis, uzņemdams ātrumu,

strauji šāvās uz priekšu. Lejā aizvien ašāk sāka ņirbēt kvartālu daudzkrāsainie kvadrāti, kastītēm līdzīgie debesskrāpju torņi. Arvien skaidrāk uz zilgā debess fona iezīmējās tālo kalnu kontūras.

Viņi lidoja visu dienu… Drīz vien Karija tā aprada, ka pati droši vadīja spārngriezi, Noliekusi galvu Rutam pie pleca, viņa skatījās uz priekšu plaši ieplestām acīm un priecīgi smējās, kad spārngriezis, padevīgi pakļaudamies katrai viņas pirkstu kustībai, slaidi pagriezās, meta platus lokus, gan nonirdams zemu lejā, gan šaudamies pretī mākoņiem. Ruts tikai retumis ar nemanāmu rokas pieskārienu palaboja lidojuma ritmu… Karija attapās pirmā. Viņa paraudzījās pulkstenī un iesaucās:

—    Jau pieci!… Rut, jūs esat nokavējis visas tikšanās.

Viņš iesmējās un atmeta ar roku.

—           Iztiks bez manis. Viņu dēļ esmu zaudējis četras dienas. Šimbrīžam pilnīgi pietiek. Nolaidīsimies kaut kur lejā…

Karija atvirzījās un pārsteigta paskatījās uz viņu.

—    Jūs gribat nolaisties uz zemes?

—    Protams.

—    Kādēļ?

—           Kaut vai tādēļ, lai uzkostu. Mums sen jau bija laiks paēst pusdienas.

Karija brīdi padomāja.

—    Jāatrod kāds hotelis un jānolaižas pie tā.

—           Kādēļ tieši tur? — Ruts iebilda. — Mēs varam piezemēties kaut kur mežmalā vai kalnos. Spārngrieža ledusskapī jābūt produktiem un dzeramajam. Sakursim ugunskuru.

Karija izbijusies papurināja galvu.

—           Lai nosēstos kalnos, vajadzīga īpaša atļauja. Šajā ziņā ir ļoti stingri. Turklāt grūti atrast tādu vietu, kur būtu tikai mežs un nav nekā cita. Paraugieties lejā — viss ir apbūvēts, viss iežogots … Brīvu vietu nemaz nav.

Ciešāk paskatījies, Ruts pārliecinājās, ka viņai patiešām ir taisnība.

—    Tad ielidosim vēl dziļāk kalnos.

—           Ai nē, nē… Tur ir tāpat, Rut. Vai jūs redzat oranžās sētas? Šī zeme pieder raktuvju korporācijām. Ja mēs te nolaistos, mūs var bez vārda runas nošaut…

—    Aizlidosim līdz pašiem ledājiem.

—           Nē, nē, tur arī nevar. Tur ir kaut kādas aizliegtās zonas.

—           Šķiet, ka uz Zemes kļuvis pārāk šauri, — Ruts nomurmināja.

—           Uz tās jau sen ir šauri, — Karija čukstēja. — Mūsu ir par daudz ..

—           Ko tad lai darām? Vai tiešām jāatgriežas «Paradīzē»?

Karija palūkojās viņam tieši acīs.

—          Vai jūs vēlaties pabūt kaut kur divatā?… Lai neviens mūs netraucētu?

Ruts neatbildēja, bet noskūpstīja Kariju uz maigajām, trīsošajām lūpām ,..

—          Nolaidīsimies tur, — Karija teica, sakārtodama matus, — kur pie ceļa tas tumšzaļais četrstūris. Tas ir hotelis. Tur ikviens var apstāties …

Ruts nolaidās ar spārngriezi tukšā, zaļā pļaviņā. Visapkārt auga vecas gobas ar biezām, kuplām lapotnēm. Koku ēnā slēpās verandu ieskautas, vieglas mājiņas visdažādākajās krāsās. Uz mājiņām veda ar baltām smiltīm nokaisīti celiņi. Gar tiem auga puķes — veseli košu puķu biezokņi. Siltais vakara gaiss bija rāms un ziedu smaržu piesātināts. Kaut kur iztālēm skanēja mierīga,, klusa mūzika.

Bez skaņas pieripoja robots, līdzīgs Io, zilā formas tērpā, ar apaļu, sarkanu cepurīti galvā. Robotam uz krūtīm karājās metāla kastīte ar spraugu.

—          Apsveicu mīļos viesus, — robots nošļupstēja. — Vēlaties istabu vai rančo?

—          Rančo, — Ruts sacīja, aizvērdams spārngrieža kabīni. — Un labas vakariņas.

Robots norādīja ar pirkstu uz metāla kastītes spraugu, un Ruts tajā iemeta dažas monētas.

—          Mēs paliksim šeit tikai līdz naktij, — Karija paskaidroja robotam.

—    Varbūt tomēr … — Ruts iesāka.

—           Nē, nē, — viņa kategoriski iebilda. — Man šonakt jādežurē, Rut. Tādas dienas dēļ es varēju kavēt visas lekcijas, taču darbā man jābūt. Citādi… mani atlaidīs. Tikai līdz naktij!

Robots pamāja. Viņa iekšās kaut kas noknikšķēja, un no metāla kastītes izbira daļa monētu. Robots paklanīdamies atdeva tās Rutām.

Pēc tam viņš aicināja abus iet viņam līdzi pa rozēm apstādīto aleju uz daudzkrāsainajām mājiņām.

Pie katras no tām robots apstājās un jautājoši uzlūkoja Kariju un Rutu.

—          Varbūt tajā?… — Karija norādīja uz sārtu namiņu, kas stāvēja mazliet iesāņus ziedošos jasmīnkrū- mos.

Robots pieveda viņus pie tā un atvēra durvis.

Ruts paskatījās uz Kariju.

Viņa pamāja.

—    Vai vakariņas pasniegt verandā? — robots jautāja.

—    Jā. — Ruts atkal paskatījās uz Kariju.

Viņa pasmaidīja. Ruts viegli pacēla viņu uz rokām un ienesa sārtajā mājiņā.

* *

Pusnaktī viņi jau bija virs Roktaunas. Karija parādīja kvartālu, kurā atradās viņas hospitālis — vairākas spilgti apgaismotas kubveida ēkas ar iezaļgani fosforescējošiem lēzeniem jumtiem. Ruts nolaidās ar spārngriezi uz viena no tiem. Tur jau stāvēja kāds cits spārngriezis — tikai mazāks.

—           Tas pieder mūsu šefam, — Karija teica. — Vienīgi viņš lido uz hospitāli ar spārngriezi. Vēl viens slavens konsultants arī. Bet tagad — es… Rīt visiem būs ko runāt! — Viņa iesmējās un noskūpstīja Rutu.

—           Kur es tevi rit atradīšu? — Ruts jautāja, viņu apskaudams.

—           Es pati tevi sameklēšu. Man tas būs vieglāk. — Viņa vēlreiz iesmējās. — Uz redzēšanos, Rut! No rīta pēc dežūras es piezvanīšu. Paldies tev par šodienu.

Ruts gribēja vēlreiz Kariju noskūpstīt, taču viņa piespieda pirkstu Rutām pie lūpām un izlēca no kabīnes.

—    Ar labu nakti, Karija! — viņš uzsauca.

Viņa pamāja un nozuda.

Ruts lēnām pacēlās gaisā. Palūkojās apkārt. Virs centra kvartāliem slējās neona spuldžu izrotātās «Paradīzes» spilgti apgaismotā kārba.

Novietojis spārngriezi uz «Paradīzes» jumta, Ruts nobrauca uz četrdesmit astoto stāvu un devās tieši uz saviem apartamentiem. Io viņu sveicināja ar vienaldzīgu paklanīšanos.

—    Vai ir kas jauns? — Ruts jautāja.

—    Nekas, — Io nosvepstēja.

—    Kā tad tā — nekas? Pilnīgi nekas?

Io pamāja.

—    Vai neviens nebija atnācis?

—    Nē.

—           Mani neizsauca arī? — Ruts norādīja uz videoekrā- niem.

—    Nē.

—    Bet vēstules?

—    Arī nav.

Tas bija ārkārtīgi savādi. Viņam šodien bija paredzētas četras vai piecas tikšanās, bet Ruts nebija ieradies, Viņš nolēma visu sīki noskaidrot.

—    Tātad mani šodien neviens nav meklējis?

—    Nē.

—    Varbūt ir griezušies lejā pie portjē?

—    Nē. Es vakarā painteresējos.

—    Nobrauc tagad un pajautā.

—           Nav taču jābrauc. Var no šejienes. — Io pieripoja pie viena no ekrāniem. Nospieda slēdzi. Uz ekrāna parādījās daļa halles ar pulti, aiz kuras sēdēja portjē. Tas pacēla galvu — tā bija apaļa, gludi noskūta. Acīmredzot bija notikusi vēl viena maiņa. Šo portjē Ruts vēl nebija redzējis.

—          Vai jūs pats jautāsiet? — Io, nemirkšķinādams iesārtās ačeles — fotoelementus —, blenza uz Rutu.

—    Jautā tu!

—           Kapteinis Doringtons vēlas zināt, vai viņu kāds nav meklējis.

Portjē pakratīja galvu.

—    Pasakiet kapteinim, ka neviens nav bijis.

—    Pateicos.

Ekrāns nodzisa.

«Kaut kas neaptverams,» Ruts domāja. «Varbūt viņi ir apvainojušies, ka nozudu, nevienu nebrīdinājis. Varbūt iepriekšējais portjē pateicis, ka esmu aizlidojis ar spārngriezi … Protams, esmu rīkojies slikti, taču viņi arī varēja padot kādu ziņu. Vismaz izteikt neapmierinātību. Kas būs rīt? Šķiet, arī uz rītdienu kaut kas tika plānots… Vai gaidīt ziņu no viņiem vai pašam mēģināt kādu sameklēt? Lai velns viņus parauj ar visiem viņu trikiem!»

Tajā brīdī Ruts atcerējās pazudušo zīmīti. Viņš pārlaida skatienu istabai, pameklēja uz galda. Zīmītes nekur nebija. Viņš neatrada arī lielo, tumšo aploksni no pus- caurspīdīgās plastmasas. Ruts pārlūkoja visu sūtījumu kaudzi. Aploksne bija pazudusi. Ruts pasauca Io.

!— Kas sakārtoja istabas?

—    Es.

—    Vai uz grīdas nekas nebija nokritis?

—    Nē.

—          Uz galda palika liela, tumša aploksne. — Ruts parādīja, kāda tā bijusi. — Kur tā ir?

—    Viss ir tur — uz galda.

—     Vai tu neko neesi Izsviedis atkritumvadā?

—    Tukšās pudeles un tukšu ziepju tūbiņu.

—    Bet vai tu neizmeti lielu aploksni?

—    Nē.

Ruts prātodams pastaigāja šurpu turpu pa istabu. Varbūt nav vērts piešķirt tam visam nozīmi? Tomēr kaut kas viņam lika būt piesardzīgam… Tur, uz Plutona, Ruts bija iemācījies nojaust, draudošas briesmas. Tādos brīžos it kā elektrizējās muskuji un saspringa gribasspēks. Tamlīdzīga sajūta viņam bija radusies ari šodien. Pirmo reizi, šķiet, tiekoties ar to puisi tumšajās brillēs. Pēc tam, lidojot kopā ar Kariju, tā izzuda. Bet tagad atkal šī jutoņa. Varbūt streiko nervi? Kas gan varētu draudēt šeit, uz Zemes?…

Ruts paskatījās uz Io. Robots vēl arvien stāvēja durvīs, acīmredzot gaidīdams turpmākos jautājumus un rīkojumus.

—    Vai tu šodien biji izgājis?

—    Jā, uzlādēties.

—    Kad tas bija?

—    No četrpadsmitiem līdz četrpadsmitiem trīsdesmit

—    Vai tavas prombūtnes laikā te kāds varēja ienākt?

Io nemierīgi sakustējās, viņa sārtenās ačeles sāka mirgot. Ruts nodomāja, ka robots nav sapratis, un gribēja atkārtot jautājumu, bet Io pēkšņi nosvepstēja:

—    Es viņu sastapu gaitenī.

—    Ko tad?

—    To, kurš varēja ienākt.

—    Bet vai tu neredzēji, ka viņš ienāk?

—    Nē.

—    Kāpēc tad tu domā, ka viņš bija ienācis?

—    Es nedomāju. Manas sistēmas robots nespēj domāt.

-— Sasodīts! — Ruts nenocietās. — Kāpēc tad tu teici,

ka viņš varētu ienākt?

—          Tāpēc, ka viņš jautāja, vai es neesmu kapteiņa Do- ringtona robots.

—    Un kas tad ir?

—    Man nav katram jāatbild. Es viņam neatbildēju.

Lieliski, un kas pēc tam notika?

—         "Viņš sacīja, ja es esot kapteiņa Doringtona robots un pateikšot kapteinim Doringtonam, ka esmu viņu redzējis, viņš likšot mani nosūtīt uz pārkausēšanu.

—    Ak tā gan … Vai tad tas atkarīgs no viņa?

—- Nezinu.

«— Bet tu, protams, negribētu, ka tevi nosūta parkau- sēt?

Neviens no manas sistēmas robotiem to negribētu.

. — Lieliski, Ioi Es tev apsolu: kamēr esmu dzīvs un tu esi pie manis, neviens neuzdrošināsies sūtīt tevi parkau- sēt.

—   Pateicos, kapteini Dorington, — Io nosvepstēja.

— Kāds izskatījās tas cilvēks?

Tas nebija cilvēks.

Vēl trakāk! Kas tad tas bija?

—    Tas bija «S» sistēmas robots.

—           «S» sistēmas robots? Neesmu par tādu nekad dzirdējis. Kas gan tā par sistēmu?

—          Tie ir slikti roboti, kapteini Dorington. Vissliktākie. Ļaunāku vairs nav. Viņi var visu.

—    Ko tas nozīmē —- visu? Kāda ir viņu specializācija?

—          Viņiem nav specializācijas. Viņi var visu. Daži strādā policijā. Bet šis nestrādā policijā.

—    Kāpēc tu tā domā?

—    Es ne …

—    Labi, labi… Kāpēc tu teici, ka šis nav no policijas?

—   Viņam nebija numura un nūjas.

-— Vai tu viņu agrāk netiki redzējis?

—    Nē.

—    Paldies, Io… Tagad atnes man glāzi sodas ūdeni.

—    Vai vakariņas arī?

—   Nē, es negribu ēst. Tikai glāzi sodas ūdeni.

Tūlīt, kapteini!

Io nozuda. Ruts izgāja uz balkona. Lejā pletās naksni gās Roktaunas uguņu jūra. Spilgti mirdzēja taisnās kā bultas centra maģistrāles; reklāmas pulsēja zajās un sarkanās ugunīs. No augšas šķita, ka pilsētas centru pārņēmušas grandioza, fantastiska ugunsgrēka daudzkrāsainas liesmas. Nomalēs gaismas bija mazāk, bet tur plaiksnīja tumšsarkana un dzeltena rūsa — kaut kas uzzibsnīja, dzirksteļoja, izšķīda ugunīgās sprikstis. Acīmredzot dala fabriku strādāja arī naktī. Ruts sameklēja to vietu, kur atradās Karijas hospitālis. Tas bija tur — aiz pēdējās gaisaceļa lentes … Laba meitene … Ruts centās atcerēties viņas seju … Karija kaut kādā ziņā atgādināja Džeinu … Varbūt tāpēc, ka tūlīt viņam noticēja… Kādu smagu noslēpumu viņa glabā savā sirdī? Šis izmisuma uzplūds, kad viņi brokastoja… Jā, daudz kas nav saprotams: kaut vai atgadījums ar vēstuli, svešais robots, kurš te

ieradies… Kā rādās, Vienlīdzīgo Virspadome nav tikai maniaku izdoma… Ja viņu rīcībā ir vispilnīgākās konstrukcijas roboti — tie, kurus izmanto policija, — tas jau ir spēks… Kas viņi tādi ir? Kaut kāds varens gangs, kas iedveš šausmas hoteļu un veikalu īpašniekiem? Bet ko viņi tādā gadījumā grib no Ruta? Iebaidīt — tas ir skaidrs. Bet kādēļ?

Uz balkona izripoja Io ar paplāti. Tā bija piekrauta ar pudelēm.

—           Kāpēc tā? — Ruts brīnījās. — Es taču lūdzu tikai sodas ūdeni.

—    Vakar vakarā jūs to visu te dzērāt.

—    Lai nu tā būtu. Noliec istabā uz galda.

Io izpildīja rīkojumu un atkal parādījās uz balkona.

—    Vai uzklāt gultu, kapteini Dorington?

—    Nevajag. Es vēl negribu gulēt. Tu vari atpūsties.

—          Atļaujiet piezīmēt, kapteini, ka manas konstrukcijas roboti nekad ne…

—          A, piedod, Iol Es atkal aizmirsu.. Ej dari savus darbus. Ja vajadzēs, pasaukšu.

Io palika turpat mīņājamies.

—           Vai ir vēl kaut kas? — Ruts jautāja, aizsmēķēdams cigareti.

—           Jā. Ko lai dara ar vakariņām — ielikt ledusskapi vai izmest atkritumvadā?

—    Dari, kā uzskati par pareizāku.

Io nemirkšķinādams blenza uz Rutu, tad viņa ačeles iezibsnījās, un viņš teica:

—    Ielikšu ledusskapī.

—    Re nu, cik lieliski! — Ruts piekrita.

Vērodams, kā virpuļo reklāmas, Ruts izsmēķēja cigareti un iegāja atpakaļ istabā. Apsēdies pie gaida, viņš iegrima domās, kādu kokteili pagatavot. Viņš vēl nebija galīgi izlēmis, te pēkšņi viens no ekrāniem iegaismojās. Vispirms atskanēja metronoma tikšķi, tad uz ekrāna parādījās kaut kāda militāra persona. Militārā persona noklepojās un pavēstīja, ka pilsēta atrodoties draudīgā stāvoklī. Varbūtējā ienaidnieka trieciens gaidāms pēc divpadsmit trīspadsmit minūtēm. Visiem jādodas uz patvertnēm. Pēc četrām minūtēm tiks izslēgts apgaismojums. Militārais pazuda, un no jauna trauksmaini sāka tikšķēt metronoms.

Ruts nogrozīja galvu un sāka jaukt kokteili. Durvīs

parādījās Io un nemirkšķinādams blenza uz viņu ar savām iesarkanajām ačelēm.

—           Ko teiksi? — Ruts jautāja, pievienodams gandrīz gatavajam maisījumam pāris pilienu piparmētru liķiera.

—    Tika izziņota trauksme.

—    Tad jau lieliski.

—    Jums jābrauc lejā uz patvertni.

—    Bet tev?

—    Man tas nav nepieciešams. Tā ir mācību trauksme.

—    Bet ja būtu īstā trauksme?

—    Tad tiktu dots īpašs rīkojums.

—           Ja mēs abi nodzīvosim līdz īstajai trauksmei, Io, mēs dosimies uz patvertni. Bet pagaidām paliksim abi šeit.

—    Kā vēlaties, kapteini Dorington! _

—           Starp citu, — Ruts piebilda, no'garšodams kokteili, — man šķiet, ka nebūs liela starpība, kur mēs abi atrādīsimies arī īstas trauksmes gadījumā «nulles» brīdī…

Gaisma sāka bālēt un nodzisa.

Ruts ar glāzi rokā izgāja uz balkona. Io viņam sekoja.

Pilsēta bija pazudusi. Lejā pletās necaurredzama tumsa. Melnajās debesīs mirdzēja zvaigznes. Tikai kaut kur no kreisās puses atplūda blāva gaisma. Ruts pārliecās pār balustrādi un ieraudzīja virs paša horizonta plānu dilstoša mēness sirpi.

—           Ja ir mācību trauksme, viņi to neizslēdz, — Io paskaidroja.

Ruts pamāja un iedzēra vēl dažus malkus kokteiļa. Par spīti trauksmei, kokteilis bija izdevies lielisks.

Tikai pēc pusstundas no jauna iedegās gaisma. Pirms tam tas pats militārais vēlreiz parādījās uz ekrāna un, paziņojis, ka tā bijusi mācību trauksme, atļāva Roktaunas iedzīvotājiem atstāt patvertnes un atgriezties savās gultās.

Ruts vēl nebija paguvis izdzert otro kokteili, kad atskanēja melodisks zvans un uzzibsnīja hoteļa iekšējo sakaru ekrāns. Plikgalvis portjē atvainodamies informēja, ka pilsētas militārie varas orgāni uzlikuši kapteinim Doringtonam naudas sodu, jo viņš nav izmantojis mācību trauksmes laikā patvertni. Sods tikšot ieskaitīts rēķinā par hoteli.

—    Es sapratu, — Ruts sacīja. — Pateicos.

Io klusu tuvojās, lai paņemtu paplāti.

—           Kā tev šķiet? — Ruts jautāja. — Vai šodien būs vēl kāda trauksme?

—    Nē, — robots nosvepstēja, — nākamā būs pēc desmit dienām.

—    Tad iesim gulēt, — Ruts apņēmīgi teica. Un pēkšņi nez kāpēc atcerējās desmit dienas, ko viņam bija devusi

Vienlīdzīgo Virspadome. Tagad bija atlikušas deviņas…

* * *

Rīts atnesa jaunus pārsteigumus. Pirmkārt, izbeidzās vēstuļu straume. Io ar melanholisku izskatu atnesa uz paplātes vienu vienīgu vēstuli. Kāds tips piedāvāja Rutām organizēt akciju sabiedrību, kas no Grenlandes lediem varētu ražot destilēto ūdeni. No Ruta tika pieprasīta vienīgi nauda. Visu pārējo autors drosmīgi uzņēmās pats. Ruts, neizlasījis vēstuli līdz galam, saņurcīja to un iemeta papīrgrozā. Ekrāni klusēja. Neviens no Ruta «aizbildņiem», kas pirmajās dienās neatkāpās no viņa ne soli, vairs nerādījās.

«Itin kā visi reizē būtu nomiruši,» Ruts aizkaitināts nodomāja, «vai arī saņēmuši norādījumu likt mani mierā…» Šī otrā doma viņam šķita uzmanības vērta, un viņš nez kāpēc atkal atcerējās vakar pazudušo vēstuli. Patiesību sakot, viss bija sācies tieši ar vēstuli… Bet, lai nu būtu kā būdams, viņiem tas jāpaziņo, ja oficiālās pieņemšanas nez kādu iemeslu dēļ tikpat kā pārtrauktas un viņš no šī brīža var pats darīt, ko grib.

Ruts nolēma pagaidīt, kad piezvanīs Karija, un atkal doties ar viņu uz visu dienu lidojumā. Galu galā šie birokrāti krietni jāpārmāca. Viņš taču ir Ruts Doringtons! Viņa vārds uz visiem laikiem paliks kosmosa varoņu grāmatā.

Visļaunākais bija tas, ka nekādu ziņu nedeva arī Karija. Ruts līdz pusdienas laikam pagaidīja un sāka nopietni bažīties. Cik muļķīgi viņš vakar bija rīkojies, nepajautājis viņas adresi. Kur nu adrese! Viņš nezināja pat Karijas uzvārdu. Roktauhā, protams, nav viena universitāte vien. Kur lai viņu tagad meklē?

Pēc brīža viņu pārņēma niknums. Vai nav vieglprātīga skuķe? Kurš ticēs, ka viņa ir tik ļoti aizņemta: nevar atrast brīvu mirkli, lai viņam piezvanītu. Viņai taču jāsaprot, ka Ruts nevar sēdēt cauru dienu kā piesiets hotelī pie sarunu ekrāniem.

Pulksten divos, pārskaities uz visiem, bet visvairāk uz sevi, Ruts izlēma nobraukt lejā restorānā. Viņš pavēlēja

Io neatiet no ekrāniem un atcerēties visu, kas tiks runāts. Ja piezvanīs skaista melnace meitene, jāpasaka viņai, ka Ruts ir «Paradīzes» lielajā restorānā un viņu tur gaida.

Kad pēc stundas Ruts ātri iesteidzās savā istabā, viņš sastapa Io pie ekrāniem tajā pašā pozā, kādā bija viņu atstājis.

—    Vai kāds zvanīja?

—    Nē.

Rutām pēkšņi sametās baisi. Ko tas viss nozīmē? Kāpēc Karija klusē?

Viņš nosprieda, ka pagaidīs vēl stundu un tad sāks rīkoties.

Taču nebija pagājusi ne pusstunda, kad viņš jau pasauca Io un pieprasīja sameklēt «Adrešu grāmatu». Io nezināja, kas tā ir par grāmatu. Ruts sāka skaidrot, taču Io nenoklausījies viņu pārtrauca:

—    Vai vajadzīgs cilvēks vai ofiss?

—           Cilvēks, taču iespējams, ka sākumā būs jāmeklē ofiss, daudzi ofisi. Patiesību sakot, nevis ofiss, bet universitāte.

—    Universitāte arī ir ofiss, — Io pamācoši nosvepstēja.

—           Lai nu būtu… Varbūt tu zini, cik universitāšu ir Roktaunā?

Io neatbildēja, bet nospieda viena ekrāna slēdzi, un tajā pašā mirklī uz ekrāna parādījās lellei līdzīga blondīne ar koši sarkanām lūpām un milzīgām, zilām acīm.

—    Klausos, — blondīne mīlīgi teica.

—           Kapteinis Doringtons grib… — Io iesāka, bet Ruts viņu steigšus atstūma.

—    Vai jūs nepateiktu, cik universitāšu ir Roktaunā?

—           Četrpadsmit, — blondīne, ne mirkli nedomādama, atbildēju un pasmaidīja.

—           Pateicos. Vai visās universitātēs ir medicīnas nodaļas vai fakultātes?

—    Nē, visās nav. Tikai divpadsmit.

«Arī nav slikti,» Ruts nodomāja, «esmu sagādājis sev darbu.»

—           Vai jūs varat man pateikt šo divpadsmit universitāšu adreses? — viņš atkal vērsās pie blondīnes.

—    Protams! — Un viņa sāka bērt skaitļu sērijas.

Ruts apjucis atskatījās uz Io.

p- Es visus iegaumēju, — robots viņam teica.

—     Vai vēlaties vēl kaut ko uzzināt? — blondīne mīli jautāja.

— Jā… Patiesību sakot, man jāatrod pilsētā kāds cilvēks — kāda meitene… Viņas vārds ir Karidada. Kā to varētu izdarīt?

—    Nav nekā vienkāršāka! — Blondīne žilbinoši pasmaidīja. — Nosauciet viņas numuru.

—    Ja es zinātu numuru, es pats piezvanītu viņai.

—    Nē, ne jau telefona numuru, bet viņas pašas numuru, ar kuru viņa Roktaunā reģistrēta. Viņas personisko numuru…

—    To gan es nezinu, — Ruts apjucis nomurmināja.

—    Tad es jums nekā nevaru palīdzēt.

Viņa pasmaidīja un nozuda. Ekrāns nodzisa.

Ruts, zaudējis pašpaļāvību, atslīga krēslā.

Izrādās, ka viņiem šeit ir kaut kādi numuri… Var jau būt, ka tas ir parocīgi, bet ko lai viņš tagad iesāk?… Idiots, vakar neko nepajautāja! Karija arī nav labāka! Varēja taču saprast, ka Ruts neko te nezina. Bet varbūt viņa gluži vienkārši negribēja ar viņu vairs tikties? Tāpēc nepateica ne uzvārdu, ne numuru. Sī doma Rutu satrieca. Kā viņš agrāk nebija iedomājies! Sēž un gaida augu dienu… Tā tev vajag, vecais muļķi! Un Ruts nolēma par viņu vairs nedomāt… Vieglāk jau tāpēc nekļuva. Viņš jutās kā iztukšots, uzmācās apātija. Viss kļuva vienaldzīgs …

Ruts ilgi sēdēja nekustēdamies, lūkodamies tukšajos ekrānos, un centās neko nedomāt. Pēc tam pieķēra sevi, ka gaida kaut ko, un pietrūkās kājās. Io, kurš kā sastindzis visu šo laiku bija stāvējis aiz krēsla, uz ekrānu rādīdams, nosvepstēja:

—    Nezina, kā palīdzēt. Un tā esot «S» sistēma…

Ruts pat nebija pārsteigts, kad aptvēra, ka Io runā par

blondīni. Tātad viņa arī bija robots… Lai! … Viņam alga viena, kur te ir roboti, kur īsti cilvēki. Viņi visi tagad daudzējādā ziņā līdzīgi. Ja ņem, piemēram, Io… Viņš pat ir labāks par dažiem īstiem cilvēkiem… Un pēkšņi Rutām atausa gaisma. Viņš bez pūlēm sameklēs hospitāli, uz kuru naktī bija aizvedis Kariju. Tūlīt jālido uz turieni. Hospitālī viņš uzzinās par Kariju. Tajā pašā mirklī viņā atgriezās enerģija un vēlēšanās darboties. Pēc pusstundas viņš būs atradis šo vieglprātīgo meitēnu.

Pavēlējis Io dežurēt pie ekrāniem, Ruts nobrauca lejā hallē. Atkal bija cits portjē — milzīgs drūma izskata spēkavīrs, melnīgsnējs, ar iezilganu rētu pār visu seju. Uzklausījis Rutu, viņš noliedzoši pakratīja galvu.

—    Tas nav iespējams, kapteini.

—    Kādēļ tā? — Ruts bija patiesi pārsteigts.

—     Jūs vakar vairākas reizes esat pārkāpis noteikumus, šķērsodams aizliegto zonu robežas. Policija aizliegusi jums lidot.

—     Vai jūs maz zināt, kas es tāds esmu? — Ruts aiz- svilās.

Portjē paraustīja plecus.

—     Kāda tam nozīme? Ja jums kas nepatīk, griezieties policijā.

Ruts juta, ka viņš zaudēs savaldīšanos.

Viņš cieši sažņaudza dūres, atbalstījās ar tām pret pulti portjē pie paša deguna un cik iespējams mierīgi teica:

—     Klausieties! Man tūlīt steidzīgi jātiek uz kādu vietu pilsētas dienvidrietumu daļā. Man nav laika braukt ar virszemes transporta līdzekļiem. Dodiet man uz pusstundu spārngriezi. Velns parāvis, dodiet ar pilotul Man nepavisam nav katrā ziņā jāvada pašam mašīna.

—     Nevaru. Mani jau rītdien atlaidīs no darba, ja es uzdrošināšos neizpildīt policijas šefa pavēli.

—     Atkārtoju — es nedomāju pats vadīt mašīnu. Policijas šefs varēja aizliegt man vadīt, bet viņam nebija tiesību aizliegt man izmantot spārngriezi kā pasažierim.

—     Tūlīt mēs to pārbaudīsim, — portjē vienaldzīgi nopurpināja, spiezdams kaut kādas pogas.

—     Policijas štābs neatbild, — pēc brīža viņš pavēstīja. — Viņu darba laiks jau beidzies. Rīt es to noskaidrošu. Pašreiz šī saruna nav konkrēta. Patlaban nav neviena brīva spārngrieža.

e- Bet kad būs?

—    Nezinu…

Ruts steigšus devās prom. Viņš juta: vēl viens vārds — un viņa pacietība būs beigusies. Zobus sakodis, viņš izgāja uz ielas. Būs jābrauc ar pilsētas transportu. Vai viņš spēs ieskaidrot šoferim, kur viņam jānokļūst? Diena jau slīga uz vakara pusi, taču iela, tāpat kā vakar, bija pārpilna ar mašīnām un kājāmgājējiem. Ruts palūkojās atpakaļ. Automašīnas stāvvietai, šķiet, vajadzēja būt bla- kuskvartālā. Viņš steigšus devās uz to pusi. Pēkšņi kāds viņu piesardzīgi satvēra aiz elkoņa. Viņš atskatījās. Tā bija Karija, Bet kāda viņa izskatījās: spilgti džinsi ar

zeltītām bārkstīm, raiba, īsa blūzīte ar lielu izgriezumu uz krūtīm un mugūras. Kovboju cepure ar mazu plīvu- rīti. Acis bija stipri izkrāsotas, uz iūpām koša pomāde. Un tomēr Ruts pat pēc viņas elpas saprata, ka meitene ir Joti satraukta un nobijusies, bet, kad Karija paņēma Rutu zem rokas, viņš juta, ka viņa tik tikko turas kājās.

—    Karija, mīļā, kas noticis, kāpēc tu nezvanīji? — Ruts jautāja, pieliecies viņai pie pašas sejas.

—    Klusē, — viņa čukstēja aiztrūkstošā balsī, — nesaki neko! Iesim ātrāk prom no šejienes! Kāda laime, ka es tevi sagaidīju, Rutl

Viņa vilka Rutu kaut kur prom no hoteļa.

—    Pagaidi, Karija! — Ruts centās viņu aizturēt. — Tu slikti izskaties un, šķiet, esi ļoti nogurusi. Iesim labāk atpakaļ uz «Paradīzi».

—    Nē, nē, nekādā ziņā! Nāc man līdzi un klusē! Tas nav tālu. Rut, lūdzu… Es tev vēlāk visu paskaidrošu.

Ruts nolēma nestrīdēties. Viņi nogriezās kādā šķērsielā, pēc tam vēl vienā. Karija smagi elpoja, un bija redzams, ka viņa iet ar pēdējiem spēkiem. Ruts viņu apkampa, un viņa gandrīz iekārās tam rokā. Vēl daži pagriezieni. Kāda maza šķērsieliņa ar nelielu veikaliņu, bāru un kafejnīcu spilgtām izkārtnēm. Seit gandrīz nemaz vairs, nebija automašīnu, bet gājēju pūlis bija kļuvis manāmi retāks. Beidzot Karija atgrūda vaļā stiklotas durvis. Viņi nogāja dažus pakāpienus lejā. Tā bija neliela bufete, bet varbūt tikai dzertuve. Pie vienas sienas bija bārs un lete, apsista ar spožu varu, kā arī desmit mazu galdiņu un spēļu automāts neliela skapja veidā. Pie letes un galdiņiem sēdēja daži spilgti ģērbušies pāri. Neviens nepievērsa Rutām un Karijai uzmanību. Karija aizveda Rutu uz pašu zāles kaktu pie brīva galdiņa un lika apsēsties ar muguru pret durvīm. Pati apsēdās viņam blakus pavisam tuvu, bet tā, lai redzētu zāli. Viņa nenoņēma savu kovboja cepuri, pat nolaida zemāk plīvurīti. Paskatījies apkārt, Ruts ievēroja, ka tuvākie galdiņi ir brīvi. Pametis leti, viņiem tuvojās bārmenis pusmūža gados. Karija klusēdama parādīja viņam divus pirkstus. Bārmenis atnesa divas krūzes auksta alus, nolika tās uz galda un, ne vārda neteicis, aizgāja.

—    Izliecies, ka tu dzer alu… — Karija ar lūpām pieskārās savas krūzes malai. — Rut, mīļais, es visu zinu,, —- viņa sāka tikko dzirdami čukstēt. — Tu esi saņēmis vēstuli lielā tumšā aploksnē… Tev tūlīt jābrauc prom! Nekavējoties, Rut…

—    Vai tu, mīļā, domā, ka tas ir tik nopietni?

—           Rut, tas ir nāves spriedums. Spriedums, no kura vienīgais glābiņš ir bēgšana.

—           Bet ko tas viss nozīmē? Kuram ir bijušas tiesības man kaut ko piespriest? Par ko?

—           Rut, klusāk! Nav jēgas runāt par tiesībām. Tu pat nevari iedomāties, kā tavas prombūtnes laikā viss pārvērties.

—    Kas ir Vienlīdzīgo Virspadome?

—           Klusāk… Par to vēlāk… Mums patlaban ir maz laika … Cik dienu viņi tev deva?

—    Desmit… Tas ir, nu jau atlikušas astoņas . ..

—           Tad viss vēl nav zaudēts. Klausies uzmanīgi. Brauc prom šodien pat, vēlākais — rīt no rīta, kamēr viņi vēl nav noorganizējuši nepārtrauktu izsekošanu. Aizbrauc uz kādu lielu pilsētu, kurā vieglāk nozust. Pēc tam, tiklīdz rodas izdevība, uz citu valsti. Tas nebūs viegli, Rut, tomēr ceru … ka tev izdosies …

Ruts saņēma viņas roku.

—           Karija, vai tu varētu… vai tu gribētu braukt man līdzi?

Viņas lūpas notrīsēja un acis zem plīvura pieplūda ar asarām.

—           Nē, Rut, diemžēl tas… tas nepavisam nav iespējams. Varbūt vēlāk, kad tu būsi drošībā un … aicināsi mani…

—    Bet vai tu apsoli?

—    Mīļais, es neko nevaru apsolīt. Vismaz tagad ne.

Viņa novērsās, taču Ruts neatlaida viņas roku.

—           Karija, tu nevari iedomāties, kas tu man esi kļuvusi šajās divās dienās …

Viņa mēģināja pasmaidīt.

—           Droši vien varu … mazliet… Bet tu, Rut, šķiet, vēl neapzinies briesmas, un tas… tas ir pats šausmīgākais. Vai tad tu nejuti, kā tev apkārt viss kopš vakardienas mainījies?

—           Protams, — viņš pamāja, pārklādams skūpstiem viņas rokas. — Es taču satiku tevi…

—           Nemoki mani, Rut! — Viņa mēģināja atbrīvot rokas. — Laiks rit. Tūlīt mēs šķirsimies, bet es vēl neesmu paguvusi tev neko pateikt.

—    Šķirsimies? …

—    Rut, tas ir nepieciešams. Ja mūs tagad ieraudzīs kopā, būs slikti ne vien tev, bet arī man… Tie, kuri nosūtīja tev vēstuli, tie… ir spējīgi uz visu. Viņi ir visur … Neviens neuzdrošināsies iejaukties …

—    Karija, mīļā, tici, es varu . ..

—    Neko tu nevari, Rut.

—    Ja grieztos policijā?

—    Ak, cik tu esi naivs!

—    Vai pie paša kosmisko pētījumu ministra?

—    Rut, tu neko negribi saprast. Tu vēl aizvien iedomājies, ka esi kosmosā, bet tu jau sesto dienu esi uz Zemes … Klausies, — viņa atkal sāka čukstēt, — man tūlīt būs jāiet prom. Redzi, — viņa iebāza Rutām saujā mazu bieza papīra strēmelīti, — te ir uzrakstīts, kā mani sameklēt. Taču apsoli, ka to nedarīsi, iekams pats nebūsi drošībā. Vai apsoli?

—    Apsolu …

—    Tagad paliec sveiks, Rut! Vairāk neko es nevarēju tavā labā izdarīt.

—    Pagaidi, Karija! Es vēl aizvien neko nesaprotu! Pirmkārt — kā tu uzzināji? …

—    Nav svarīgi, ak, Rut, tas viss nav svarīgi. Pieņemsim, ka tas gadījās nejauši. Galvenais, lai tu man ticētu. Vai tu man tici, Rut?

—    Ticu… Ticu un gaidīšu! Bet tev droši vien vajadzīga nauda?

—    Ai nē, nē, nē… Man nekā nevajag… Es iziešu caur saimnieka istabu… Pasēdi vēl brītiņu, izdzer alu un tad ej prom. Līdz «Paradīzei» nav vairāk kā desmit minūšu gājiens … Papūlies aizbraukt jau šodien … — Viņa ātri noskūpstīja Rutu, izslīdēja no viņa rokām un aizskrēja. *

Viņš nepaguva izdzert alu. Aiz loga atskanēja troksnis, skrejoši soļi, un kāds skaļi iekliedzās. Rutām šķita, ka viņš pazīst Karijas balsi. Apgāzis pa ceļam krēslu, viņš skriešus metās uz ielas. Pie blakus nama jau bija salasījies pūlis. Ruts izlauzās tam cauri un ieraudzīja Kariju. Viņa gulēja ar atmestu galvu. Melnie mati bija izjukuši uz ietves, acis aizvērtas. Iekliedzies: «Karija!» — Ruts metās pie viņas, noliecās, gribēja viņu pacelt un sastinga, juzdams, ka krūtis'sažņaudz kaut kas ledains. No Karijas kailā pleca uz asfalta lēnām plūda tumša asins straume. Rutām aiz muguras kāds sacīja:

—    Neaiztiec viņu! Tās ir beigas…

Un kāda sieviete drebošā balsī piebilda:

—          Viņai iedūra ar nazi. Zellis tumšās brillēs… Vairākas reizes… .

Ruts uzmanīgi pacēla Kariju sēdus. No viņas cieši sakniebtajām lūpām izlauzās viegls vaids, un galva bezspēcīgi nokrita Rutām uz krūtīm. Karijas raibā blūzīte uz muguras jau visa bija asinīs.

—          Nu kāpēc jūs stāvat! — Ruts iekliedzās. — Sameklējiet ārstu, piezvaniet uz tuvāko hospitāli…

Neviens nepakustējās, daži novērsās.

—   Tūlīt atbrauks policija, — kāds nomurmināja.

Pūlis pēkšņi pašķīrās, un priekšā iznāca pavecāks vīrs

garā, tumšā sutanā ar mežģīņu apmetni uz pleciem. Viņš nometās uz cejiem Rutām blakus un, rokas pacēlis, klusā balsī sacīja:

—    Aizlūgsim par viņu, mans dēls.

—          Ejiet prom! — Ruts uzkliedza, viņu atgrūzdams. — Tomēr ne — palīdziet man!…

Cilvēks sutanā izbijies parāpoja sāņus, pieslējās kājās un nozuda pūlī.

Ruts uzmanīgi atbalstīja Kariju pret silto, grubuļaino mājas sienu, nepiecēlies norāva sev jaku un kreklu un, saplēsis to šaurās, garās strēmelēs, pārsaitēja ar tām Kariju, nenovilcis viņas blūzi. Pēc tam stingri sasēja strēmeļu galus viņai uz krūtīm. Karija vēlreiz iestenējās un, acis neatvērusi, pūlējās kaut ko pateikt. Ruts noliecās Karijai pie pašas sejas, cenzdamies saprast, ko viņa saka. Šķiet, viņa pazina Rutu, jo viņš it kā' saklausīja savu vārdu .. . Taču viņa tajā pašā mirklī atkal zaudēja samaņu, un Ruts ar šausmām izdzirdēja, kā apraujas viņas elpa.

—          Karija, Karija, — izmisis viņš sāka čukstēt, — pagaidi, Karija …

Atskanēja policijas automašīnas sirēna, pūlis strauji pašķīrās, un nez kādi cilvēki atstūma Rutu no Karijas. ' Pār meitenes augumu noliecās ārsts, bet tūlīt izslējās un atmeta ar roku.

—          Nevar būt! — Ruts iekliedzās. — Viņa nupat vēl elpoja …

Ārsts, paskatījies uz Rutu, kaut ko teica policistam. Tas pamāja. Parādījās nestuves, uz tām diezgan nevērīgi tika uzmesta Karija un apklāta ar palagu.

— Uz komisariātu, — teica policists, — pēc tam — kā parasts. Jūs brauksiet mums līdzi, — viņš griezās pie Ruta. — Kas vēl redzēja, kā tas notika?

Bet cilvēki jau gāja prom.

Kāds uzmeta Rutām uz pleciem viņa jaku un pagrūda uz mašīnu. Ruts pieliecās, kāpdams zemajā, garajā policijas furgonā. Labajā pusē tur jau stāvēja nestuves, uz kurām gulēja Karija. Rutām tika norādīts uz solu kreisajā pusē. Blakus viņam nosēdās ārsts un policisti. Durvis aizcirtās, iegaudojās sirēna, un mašīna strauji aizdrāzās.

Kādā asā pagriezienā Karijas roka izslīdēja no palaga apakšas un nokarājās uz grīdas Rutām pie kājām. Neviens no pavadoņiem nepievērsa tam uzmanību. Ruts pieliecās un saņēma tievos pirkstus. Tie bija auksti kā ledus. Šī aukstuma sajūta viņam šķita pazīstama … Jā gan, protams, tikpat auksti un nedzīvi bija Džeinas pirksti, kad viņa tika atvesta uz bāzi… Cik sen tas bija … Ruts lēni pacēla noslīdējušo roku, piespieda pie lūpām un saudzīgi nolika uz nestuves malas zem palaga.

Komisariātā viņam lika ilgi gaidīt. Viņš sēdēja netālu no durvīm aiz barjeras uz cieta, neērta sola. Garām slāja nez kādi cilvēki, skaļi sarunādamies, smiedamies. Karija tika aiznesta kaut kur prom pa garu, drūmu gaiteni. Pretī vienā laidā virinājās durvis. Kāds, sēdēdams pie sarunu ekrāniem ar muguru pret durvīm, runāja ar neredzamiem cilvēkiem. Ruts dzirdēja tikai atsevišķus vārdus, aprautas frāzes. Tie bija ziņojumi par satiksmes negadījumiem. To jēga nenonāca līdz Ruta apziņai. Kaut kur bija kaut kas noticis, un tas bija viss … Viņš nespēja ne par ko domāt… Sirdī bija tukšums, sāpes un aukstums. Viss, kas notika apkārt, šķita vienveidīgi pelēks kā nebeidzami ieilgušā sapnī. Tikai vienu reizi Ruta uzmanību saistīja no pretējās istabas atskanējuši vārdi. Viņš pat piecēlās no sola un pagājās uz barjeras pusi, lai labāk dzirdētu.

Policists, kas sēdēja ar muguru pret durvīm, kādam uzsauca:

— Jā, četrdesmitajā kvartālā pievienojuši vēl vienu … Nē, ar nazi… Kaut kāda studente … Nu kā tad …

Durvis aizcirtās, noslāpēdamas beigu frāzes. Ruts atkal noslīga uz sola un sastinga — neko nedomādams, nepakustēdamies.

Beidzot viņš tika aicināts pie komisāra. Kabinetā bija vairāki policijas darbinieki. Viņi paklusu sarunājās savā starpā un nepievērsa Rutām nekādu uzmanību. Komisārs, pavecāks korpulents cilvēks ar brillēm, sēdēja pie galda un lasīja kādu papīru. Ruts diezgan ilgi nostāvēja pie galda, iekams komisārs, pat nepaskatījies uz viņu, sāka nopratināšanu.

Tiklīdz Ruts nosauca savu vārdu, istabā iestājās klusums un visu skatieni pievērsās viņam. Komisārs pamāja ar roku, un tajā pašā mirklī parādījās krēsls un Ruts tika uzaicināts apsēsties.

Viņš īsi pastāstīja, kas noticis, sākdams ar to brīdi, kad bija izdzirdējis kliedzienu un izskrējis uz ielas.

Komisārs nogrozīja galvu.

—           Diemžēl pēdējā laikā tas notiek arvien biežāk… Mēs praktiski esam bezspēcīgi. Roktaunā ir vairāk nekā astoņi miljoni iedzīvotāju.

—           Bet vai jūs mēģināsiet atrast noziedznieku? — Ruts asi jautāja.

—           Protams, taču es nevaru apsolīt, ka tas izdosies. Parasti mēs atklājam tikai daļu noziegumu. Nelielu daļu.

—    Vai šoreiz jūs turat kādu aizdomās?

Ruts ievēroja, ka virsnieki saskatās.

Komisārs uzmanīgi palūkojās uz viņu.

—           Gan jā, gan nē, kapteiņa kungs. Pilsētā ir daudz visādu padibeņu. It īpaši centra kvartālos… Taču es personiski sekošu šai lietai un informēšu jūs par rezultātiem. Jūs taču dzīvojat «Paradīzē», vai ne?

Ruts apstiprinoši pamāja.

Komisārs pavēstīja, ka viņš esot brīvs un tūlīt policijas mašīnā tikšot nogādāts «Paradīzē».

Ruts apjautājās, vai viņam kādu laiku jāpaliekot pilsētā sakarā ar to, kas noticis, vai arī viņš var aizbraukt.

—    Lūdzu, kad vien vēlaties un kur vēlaties.

—          Un vēl viens jautājums, komisāra kungs. — Ruts ar pūlēm atvilka elpu, — Kas notiks ar meitenes mirstīgajām atliekām?

Komisārs paraudzījās pulkstenī.

—           Patlaban beidzas anatomiskā izmeklēšana, bet tālāk jau — kā parasts.

—    Ko tas nozīmē?

—           Naktī viņa tiks kremēta. Pīšļus nosūtīs radiniekiem … Jūs tāču viņu pazināt, kapteini, vai ne?

—    Kopš vakardienas …

— Skumji, protams, — komisārs teica. — Bet tur, — viņš nez kāpēc norādīja ar pirkstu gaisā, — jūs arī redzējāt ne viena vien cilvēka nāvi.

Ruts klusēdams pamāja.

—          Ardievu, kapteiņa kungs. Man bija prieks ar jums iepazīties.

Rutām pietika spēka vienīgi paklanīties …

* * *

Io sagaidīja viņu uz sliekšņa. Robota iesārtās ačeles uzliesmoja un sāka mirgot, kad tas ieraudzīja, cik nekārtīgs ir Ruta uzvalks.

—           Es sagatavošu vannu, — Io teica parastās sasveicināšanās vietā.

Ruts, ne vārda neatbildējis, atlaidās krēslā. Negribējās neko domāt. Laiku pa laikam ienāca prātā, ka ir kaut kas jāizlemj, taču tūlīt šī doma izplūda tukšumā. Io parādījās te no vienas puses, te no otras, bet Ruts nepievērsa viņam uzmanību. Beidzot Io elektronu smadzenēs acīmredzot iedarbojās kāds signāls, un robots izrādīja iniciatīvu.

—          Zvanīja skaista melnace meitene, — Io, nostājies pie Ruta krēsla, noskaldīja, urbdamies patronā ar savām iesarkanajām ačelēm.

Ruts nodrebēja un pacēla galvu.

—    Kāda meitene?

—           Skaista meitene ar melnām acīm, — Io atkārtoja. — Kapteinis, iedams prom, pavēlēja gaidīt viņas zvanu. Viņa piezvanīja.

—    Ko viņa teica?

—          Viņa teica, ka neatnākšot. Un vēl — lai kapteinis viņu nemeklējot.

—    Kad tas bija?

—    Astoņpadsmitos četrdesmit.

Šajā laikā Karija bija viņa rokās nomirusi… Ruts paberzēja pieri. Te nu viņiem kaut kas nebija izdevies… Viņu grib pilnīgi izolēt, tas ir skaidrs … Vakar viņi bija redzēti kopā. Šorīt^ no rīta kāds droši vien bija runājis ar Kariju, protams* draudējis viņai… Tādēļ viņa neuzdrošinājās Rutām zvanīt un gaidīja viņu pie «Paradīzes». Viņi uz kādu brīdi bija pazaudējuši Karijas pēdas un bija pārliecināti,, ka viņa baidīsies nepaklausīt. Šim zvanam droši vien vajadzēja imitēt Karijas atteikšanos turpmāk satikties. Viņi zināja, ka Ruts ir izgājis no hoteļa un istabā palicis Io, kurš nekad nav redzējis Kariju. Viņi nebija paredzējuši, ka parādīsies Karija… Bet, ja tā ir taisnība, Karija gājusi bojā tikai viņa — Ruta dēļ… Viņam bija sekojuši no paša hoteļa… Bet viņa, protams, zināja, ar ko riskē. .. «Karija, Karija, ko tu esi izdarījusi. . .» Ruts čukstēja, zobus sakodis. «Es neesmu pelnījis šo upuri. Es pat neesmu spējīgs atriebt tavu nāvi… Kā teica tas policists? Pievienojuši… «Pievienojuši vēl vienu» .. . Viņiem tas kļuvis par profesionālu terminu. Pievienošana vairākumam! Ak to tas nozīmē! …»

—   Vai kapteinis kaut ko teica? — Io pieliecās, cenzdamies ieskatīties Rutām acīs.

—   Vai tiešām? Nē.-.. Es skaļi domāju. Vai tu zini, kas ir domas, Io?

—   Jā. Nepārtraukti biostrāvu impulsi. Manas sistēmas robotiem ir intermitējoši impulsi. Tāpēc …

—   Tu esi laimīgs radījums, Io. Es sāku domāt, ka labāk būt par tavas sistēmas robotu nekā par cilvēku.

—   Es jums pateicos, kapteini Dorington. Atļaujiet jums atgādināt, ka vanna ir sagatavota.

—   Tūlīt iešu … Taču vispirms pasaki man … Tu taču visu zini, vai ne? …

—   Nē, visu ne. Manas sistēmas robotu programma ir ierobežota.

—   Varbūt tu tomēr zini? Kuru šejienes policijā ir vairāk — cilvēku vai robotu?

—   Policijā ir vienīgi «S» sistēmas roboti. Viņu ir vairāk.

—   Tā jau man likās… Nav nekādas jēgas griezties policijā. Turklāt ja man nav nekādu pierādījumu. Karijai, bez šaubām, bija taisnība …

—         Lai izsauktu policiju, jānospiež šī poga. — Io parā

dīja ar pirkstu, kura poga jāspiež. Viņa pirksta galā uzliesmoja un nodzisa sārta dzirkstelīte.

—     Io, no tava pirksta arī var aizsmēķēt cigārus, — Ruts ieminējās, pieceldamies no krēsla.

—    No visiem, — ar lepnuma pieskaņu nosvepstēja robots. Viņš izpleta roku pirkstus, un to galos uzliesmoja spožas dzirkstis. — Bet tā nevajag darīt, — Io piebilda. — Liels enerģijas patēriņš, un var izcelties ugunsgrēks.

—    Izrādās, ka tu esi visai labi apbruņots. Ja tev uzbruks gangsteri, tu tiem vari lieliski dot piesmēķēt…

—    Nē, — Io teica, — gangsteriem es nedošu piesmēķēt. Es aizsargāšos.

—    Tieši to jau es domāju, — Ruts apstiprināja. — Ugunīgi pirksti nav slikts aizsargāšanās ierocis.

—    Nē, — Io atkal iebilda. — Lai aizsargātos, ir īpaša programma. Taču, lai to ieslēgtu, jāizvelk drošinātājs.

—    Drošinātājs?

—    Jā. Tas te. — Io piebakstīja sev ar pirkstu apmēram tur, kur cilvēkam ir sirds. — Ja to izvelk, manas sistēmas robots var aizsargāties līdz pilnīgai iznīcināšanai.

—    Citiem vārdiem sakot, bez bailēm un līdz uzvarai.

—    Bet pēc tam manas sistēmas robots jānosūta uz pār- kausēšanu. Tāpēc nedrīkst izvilkt drošinātāju.

—    Tātad viss skaidrs, — teica Ruts un devās uz vannas istabu.

* * *

Šo nakti Ruts negulēja. Pat nemēģināja to darīt. Viņš apsēdās krēslā pie galda, uz kura Io bija nolicis paplāti ar pudelēm. Ruts nespēja piespiest sevi sagatavot kokteili. Glāzi pēc glāzes viņš ielēja no pudelēm, kurās bija kas stiprāks, un dzēra tās citu pēc citas. Viņš nenoreiba, pat gluži pretēji — galva kļuva skaidrāka, izzuda tukšuma un bezspēcības sajūta, atgriezās miers un pašpārliecība. No rīta rīcības programma bija izdomāta …

Viņš, bez šaubām, izpildīs Karijai doto solījumu un aizbrauks no Roktaunas, bet mazliet vēlāk. Viņa pienākums ir atrast slepkavas un nodot tiesai, ja šeit tāda ir. Pretējā gadījumā viņš pats tos sodīs … Viņš vēl nezināja, kā to izdarīs, taču skaidri apzinājās: ja viņš to neizdarīs, viņam nebūs tiesību domāt par kaut ko citu. Visi apsvērumi par paša drošību tagad bija atvirzījušies sāņus. Pirmām kārtām — viņa parāds Karijas piemiņai. Bez šaubām, tas nav labi, ka viņš ir gluži viens. Pat uz Io palīdzību nebija ko cerēt… Tomēr zināmas izredzes viņam ir! … Viņa rīcībā ir septiņas dienas, tas nav maz. Kad bija jāuzmin Rēgu Labirinta noslēpums, viņam bija trīsreiz mazāk laika. Pretinieks arī bija diez vai mazāk bīstams un viltīgs… Bet viņš bija uzminējis noslēpumu un atradis izeju, kā glābties.

Rītausma viņu sastapa uz balkona. Viņš raudzījās guļošās pilsētas kvartālu aprisēs. Kaut kur tur, lejā, ieperinājušies briesmoņi — vēl ļaunāki par tiem, kādus viņš bija iznīcinājis Rēgu Labirintā, briesmoņi, kuru vainas dēļ Karijas burvīgais ķermenis šonakt kļuva par pelnu sauju. Viņam tie jāatrod .. . Vai arī, Ruts pavīpsnāja, jāpievienojas vairākumam … Miljardiem nelaiķu, kuru vidū jau ir Džeina, Karija un varbūt pat Regija… Savādi, šoreiz atceroties viņu, sirdī vairs neiedūra dziļa sāpe. Rutām pēkšņi bija radusies pārliecība, ka šajā pēdējā cīniņā, kuru viņš sāk, Regija, ja būtu bijusi blakus, katrā ziņā nostātos viņa pusē. Un viņš justos vēl stiprāks.

Mākoņu plaisās arvien spožāk iedegās rītausma. Nobālēja zvaigznes, virs galvas aizvien gaišāka kļuva debess. Tikai lejā, «Paradīzes» pakājē, gulēja tumsa. Cauri tai tik tikko spraucās ielu apgaismojuma pavedieni, vēl nenodzēstu reklāmu reti zibšņi, braucošo mašīnu gaismas lāsumi. Dienvidos un dienvidaustrumos milža padebeši. Tie tuvojās. Mākoņu ēna pakāpeniski noslīga pār pilsētu, kura modās no miega .. .

Io no rīta ieradās ar tukšu paplāti. Pasta sūtījumu nebija. Ruts neko arī negaidīja. Viņu interesēja tikai viens: vai Vienlīdzīgo Virspadome atgādinās par sevi? Taču ari tā pagaidām klusēja. Acīmredzot nogaidīja, domājot, ka viņš vēl nav atguvies pēc vakardienas … Jo labāk! Varbūt šodien vispār liks viņu mierā.

Ruts bija paņēmis līdzi no «Meteora» tikai dažas mantas, un starp tām bija neliela automātiska pistole — ierocis, ar kuru nekad negadījās kļūme un kuram piemita milzīgs iznīcinošs spēks. Pistolei bija divi stobri: augšējais šāva ar parastajām lodēm, bet apakšējais — ar urāna lodēm. Pietika ar vienu tādu lodi, lai iznīcinātu automašīnu vai avionu. Cilvēks, kuram trāpīja tāda lode, gluži vienkārši izkūpēja gaisā… Ruts bija paņēmis pistoli kā

suvenīru, bet tagad tā varēja noderēt. Tā bija nolikta čemodānā pašā apakšā — turpat, kur daži urāna rūdas paraugi un mazs pūkains pērtiķītis — Džeinas iemīļotā lellīte. Ruts izņēma no sienas skapja čemodānu, atvēra to un iebāza roku līdz pašam ceļasomas dibenam. Pataustīja… Pistoles nebija. Vēl neticēdams, Ruts izbēra visu čemodāna saturu uz grīdas. Pistoles tur nebija.

Ruts paberzēja pieri ar delnas virspusi. Atkal aizsteigušies priekšā … Vēl viens punkts viņiem par labu!…

Izdzirdējis troksni, parādījās Io un, neteikdams ne vārda, blenza uz nekārtībā sasviestajām mantām.

—    Novāc! — Ruts īsi pavēlēja.

Io apsēdās pie čemodāna.

«Protams, nav izslēgts, ka to varējis izstrādāt Io,» Ruts domāja, vērodams, cik rūpīgi Io sakārto čemodānu. Robota uzmanību nezin kāpēc saistīja pūkainais pērtiķēns. Viņš pagrozīja to metāla pirkstos un atskatījās uz Rutu.

—    Atmiņas, — Ruts teica. — Vai tu zini, Io, kas ir atmiņas?

—    Bioelektrisks impulss, kas vērsts pagātnēm — Io noskaldīja, nenolaizdams no Ruta savas apaļās acis.

—    Laikam var būt arī tā, — Ruts pamāja, — kaut gan dažreiz tas ir daudz sarežģītāk …

—    Es zinu, — robots teica, uzmanīgi ielikdams pērti- ķēnu čemodānā.

—    Ko tu zini? — Ruts pajautāja.

—    Ka viss ir daudz sarežģītāk, nekā tas ierakstīts manas sistēmas robotu elektroniskajā atmiņā.

Ruts pašūpoja galvu. Ja Io ir viņu robots, nebūs tik viegli to pieķert… Atteikties no Io pakalpojumiem? Tad jau viņam jāpaliek gluži vienam… Lūgt, lai atsūta citu? Bet kāda garantija, ka jaunajam robotam varēs vairāk uzticēties? Nē, labāk lai paliek Io, jo sevišķi tāpēc, ka Rutām ar viņu izveidojusies zināma saprašanās. Jābūt vienīgi piesardzīgākam un izdevīgā brīdī jāpārbauda Io lojalitāte.

—    Es tagad nobraukšu lejā uz restorānu pabrokastot,— Ruts teica. — Būšu atpakaļ pēc stundas vai pusotrām. Ja šajā laikā te kāds atnāks un jautās pēc manis, palūdz, lai uzgaida. . . Palūdz, — Ruts atkārtoja, — un nelaid laukā no šejienes, kaut arī tev nāktos… nāktos aizturēt ar varu — protams, saprāta robežās … Vai tu saprati, Io?

—           Sapratu, — robots atbildēja. — Man nav ar spēku jāaiztur cilvēki, bet, ja jūs esat pavēlējis, tas tomēr jādara.

—          Tikai nesagādā aizturētajam nekādas nepatikšanas. Vai tu saprati?

—    Sapratu.

Ruts nobrauca uz restorānu. Tajā bija diezgan daudz apmeklētāju, un Ruts, pagrozījies burzmā pie bāra, izgāja no turienes. Šauras kāpnes izveda viņu «Paradīzes» galvenās halles pretējā pusē. Šeit pie durvīm stāvēja tikai robots — šveicars. Viņš paklanīdamies sveicināja Rutu un nospieda durvju slēdzi. Tās atbīdījās, un Ruts izgāja uz ielas. Ja viņam kāds sekotu, tas, visticamāk, gaidītu viņu iznākam no galvenās halles. Šeit turpretī bija izredzes pazust nepamanītam. Pie tuvākā ielu krustojuma Ruts paņēma brīvu automašīnu un pavēlēja šoferim — robotam aizvest viņu uz Kosmosa lidojumu pārvaldi.

Pirmajā dienā pēc atgriešanās Ruts tur bija svinīgā pieņemšanā, kas tika rīkota viņam par godu. Viņš neskaidri atcerējās, ka pārvaldei jāatrodas netālu no «Paradīzes». Tā patiešām bija.

Pēc pāris minūtēm Ruts jau iegāja ģenerāldirektora pieņemamajā telpā. Diemžēl ģenerāldirektora nebijā.

Jauna sekretāre ar burvīgas lellītes marmora seju — Ruts bez pūlēm pazina «S» sistēmas robotu —, tik tikko pagriezusi galvu uz viņa pusi, vienaldzīgi nočiepstēja, ka ģenerāldirektora kungs uz pāris dienām izbraucis.

—    Kad viņš būs atpakaļ? — Ruts vaicāja.

—    Piezvaniet pēc nedēļas.

—          Man nepieciešams personiski satikt ģenerāldirektoru. — Ruts nosauca savu vārdu. — Mums bija norunāts tikties…

—    Piezvaniet pēc nedēļas.

—   Vai varu tūlīt redzēt kādu no vicedirektoriem?

—          Nezinu. Griezieties viņu ofisā. Tie ir septītajā, vienpadsmitajā un ceturtajā stāvā.

—          Vai jūs nevarētu uzzināt, kurš no viņiem patlaban ir sastopams?

—   Tas neietilpst manos pienākumos, Doringtona kungs.

«Tas nu ir par traku! Pirmajā dienā ar mani šeit tā

nerunāja ne cilvēki, ne roboti,» Ruts nodomāja.

Viņš paklanījās un izgāja.

Vienpadsmitajā stāvā durvis uz vicedirektora pieņemamo telpu bija slēgtas. Ruts pieklauvēja, taču neviens

neatsaucās. Ruts pastaigāja pa gaiteņiem, bet nesastapa vienpadsmitajā stāvā nevienu dzīvu būtni. Desmitajā stāvā kāds kalpotājs — varbūt atkal «S» sistēmas robots — informēja Rutu, ka augšā neviens nestrādājot. Tur tikšot ierīkota jaunā elektroniskā iekārta tiešiem sakariem ar kosmosa kuģiem, kas patlaban atrodas lidojumā. Kalpotājs nezināja teikt, kur lai meklē vicedirektoru. Šķiet, viņš pašreiz esot uz kāda no orbitālajiem pavadoņiem. Ruts nobrauca uz trešo stāvu. Tur viņš sastapa tikai sekretāri — tiesa gan, šoreiz īstu, nevis robotu. Augstprātīga sirma dāma, pat nepaskatījusies uz Rutu, īsi atcirta, ka vicedirektora kunga šodien te neesot un nebūšot.

—    Kad viņš būs?

—    Nezinu.

Ruts juta ārkārtīgu vēlēšanos triekt ar dūri pa galda un pateikt sirmajai dāmai, ko domā par viņu, par vicedirektoru un visu kārtību šajā Kosmosa lidojumu pārvaldē. Tomēr viņš piespieda sevi savaldīties. Viņš taču nemaz nebija gaidījis no šīs tikšanās kaut ko sevišķu. Turklāt pilnīgi iespējams, ka šeit jau arī ir zināms par vēstuli, kuru viņš saņēmis … Varbūt tie, pie kuriem Ruts gāja, gluži vienkārši baidījās ar viņu tikties?… Šāds pieņēmums viņam pašam tūlīt šķita fantastisks. Kas gan ir kaut kāds gangs — kaut arī tas būtu starptautisks — Kosmosa galvenajai pārvaldei, kuras ģenerāli un virsnieki ieņēma sevišķi izcilu stāvokli. Viņi vienmēr bija elite, kas stāvēja pāri sabiedrībai un valdībām. Arī viņš — Ruts Doringtons — tagad īstenībā pieder pie šīs elites. Nē, viņš gluži vienkārši atnācis neīstā brīdī, viss pārējais ir parastā birokrātija. Kur gan tās nav?!

Jāmēģina vēl ceturtajā stāvā. Bez īpašām cerībām Ruts pavēra durvis uz vicedirektora pieņemamo istabu ceturtajā stāvā. Kā vēstīja uzraksts uz durvīm, šis vicedirektors kārtoja personiskos jautājumus, tātad tas nozīmē, ka viņš bija tieši tas cilvēks, ar kuru pašu pirmo Rutām vajadzēja tikties. Izrādījās, ka vicedirektors ir savā kabinetā. Sekretāre, jauna meitene, — Ruts nepaguva aptvert, vai viņa ir vai nav robots, — lūdza viņu uzgaidīt. Nebija pagājusi ne minūte, un kabineta durvis atbīdījās, un uz sliekšņa parādījās pats vicedirektors — korpulents, vēl samērā jauns cilvēks kosmosa pilotu formas tērpā ar astronautikas pulkveža uzplečiem. Viņam bija apaja, gludi

noskūta galva un sārta seja ar tukliem vaigiem un trīskāršu pazodi. Uzacis bija uzrautas augstu pierē, bet acīs, ko aizsargāja biezi briļļu stikli, bija sastingusi laipna pārsteiguma izteiksme.

Ieraudzījis Rutu, vicedirektors vēl vairāk izbrīnījās, un viņa uzacis pašāvās kaut kur augstāk par pieri. Viņš sakampa savās apaļajās, sārtajās roķelēs Ruta roku un sāka to kratīt, apgalvodams, ka viņš ārkārtīgi priecājoties, ārkārtīgi priecājoties … Viņš jau sen gaidot kapteini Doringtonu, bet šodien pat esot mēģinājis personiski sazināties ar «Paradīzi». Kapteinis Doringtons, bez šaubām, viņu neatceroties. Viņš, tiesa gan, esot bijis pieņemšanās un banketos, taču viņam neesot bijusi iespēja stādīties priekšā un parunāties — pie kapteiņa nav bijis iespējams tikt klāt. Nebeigdams tarkšķēt, resnītis ielaida Rutu savā kabinetā un ietipināja arī pats. Durvis bez trokšņa a izbīdījās.

Kabinets bija ļoti liels un ļoti gaišs. Vienu sienu aizņēma milzīgs logs, aizvilkts ar krēmkrāsas štorām, pie pārējām karājās navigācijas kartes, citu planētu ainavu hologrammas un slavenu astronautu ģīmetnes. Vienā portretā Ruts pazina sevi kosmosa pilota darba kombinezonā. Gar sienu uz īpašiem paaugstinājumiem stāvēja kosmosa kuģu maketi. Telpas kaktos bija nolikti lieli to planētu globusi, uz kurām patlaban notika pētījumi. Kabineta viņā galā stāvēja monumentāls, melns rakstāmgalds un pie tā dziļi, melni atzveltnes krēsli. Pa labi un pa kreisi no galda pacēlās augsti paneļi ar milzum daudziem videosakaru ekrāniem. Grīdu klāja gaiša, ļoti mīksta grīdsega.

Korpulentais pulkvedis neveda Rutu pie sava rakstāmgalda. Viņi apsēdās pie neliela galdiņa, kas stāvēja pie loga. Ne uz mirkli nepārtraukdams pļāpāšanu — tagad viņš runāja par pilotu atlasi tālajiem reisiem —, resnītis pamāja ar sārto pirkstu. Tajā pašā mirklī pretējā siena atbīdījās uz abām pusēm, izveidodama šauru eju, un no turienes iznāca robots — tādas pašas sistēmas kā Io — baltā virsvalkā, ar baltu cepurīti galvā. Robotam rokā bija liela paplāte ar uzkožamajiem un vesela baterija pudeļu. Kā zeltītas piramīdas uz paplātes pacēlās augļi un kūpēja aromātiskas kafijas tasītes.

Robots svinīgi uzstatīja paplāti uz galdiņa un nozuda. Siena aizvērās. Resnītis aicinoši pamāja ar tuklo roķeli.

Tagad viņš stāstīja Rutām par plāniem, kā izveidot pilotu mācību centru uz Marsa …

—    Tiesa gan, mūsu draugi zemeslodes viņā pusē, — viņš uzsvēra vārdu «draugi», — pagaidām iebilst, bet mēs taču nevaram mūžīgi rēķināties ar viņu kaprīzēm… Lūdzu, kapteini, uzkodiet, patlaban ir tieši otro brokastu laiks.

Ruts atcerējās, ka šodien nav ēdis arī pirmās brokastis.

Nepārtraukti tarkšķēdams, resnītis ielēja kristāla glāzēs sev un Rutām kaut kādu dzintarkrāsas šķidrumu un sāka notiesāt sviestmaizes. Ruts nolēma sekot viņa priekšzīmei.

—    Uz jūsu veselību, kapteini, — resnītis, paceldams glāzi, uzsauca tostu.

Ruts, paceldams savējo, palocījās. Viņi saskandināja un izdzēra. Tas bija dievišķīgs dzēriens! … Rutām neko tamlīdzīgu nebija gadījies nogaršot pat viņam par godu rīkotajos banketos.

—    Nav slikts, vai ne? — resnītis jautāja un, atbildi nenogaidījis, atkal piepildīja glāzes ar dzintardzidro šķidrumu. — Tas ir tikai rums, nostādināts uz hilhilla augļiem, — viņš paskaidroja, pielikdams glāzi pie lūpām — Šo augu pirms dažiem gadiem atrada uz Marsa un pamazām iesāka tur kultivēt. Bez šaubām, te, pie mums, tas pagaidām ir liels retums … Nemirstīgo dzēriens, ilga mūža dzēriens, kapteini! Tas noder pret visām kaitēm.

Un viņš sāka stāstīt par hilhilla dziednieciskajām īpašībām.

Ruts juta, ka viņam pamazām sāk zust pašpaļāvība. Viņš taču nebija te atnācis, lai klausītos, viņš pats gribēja runāt, jautāt, uzdot daudzus jautājumus … Bet viņam, burtiski, neļāva atplest muti. Nekas cits neatliks — būs vien jāpārtrauc šis pļāpa …

—    Iedzersim par ilgu mūžu, — Ruts teica, paceldams glāzi.

—    Ha, ha, par ilgu mūžu! Lielisks tosts, kapteini! — resnītis priecīgi ieķiķinājās, it kā būtu izdzirdējis kaut ko asprātīgu. Viņš aši izmeta savu glāzi un grasījās to piepildīt no jauna.

Ruts lēnām izdzēra savu, baudīdams katru malku. Tad apņēmīgi atbīdīja glāzi sāņus.

—    Kas tad nu, kapteini? — Resnīša sejā pārsteigums sasniedza augstāko pakāpi. — Jūs atsakāties? Neticu, nē, nē, es nespēju tam ticēt! Tas taču ir hilhills! Kur jūs

dabūsiet kaut ko tamlīdzīgu?! Cilvēkam ir raksturīgi kļūdīties, taču ne jau šādā situācijā. — Viņš enerģiski piebīdīja glāzi Rutām tuvāk un piepildīja to līdz malām. Tad ielēja sev.

—    Mēs dzērām par ilgu mūžu. Es, kapteini, atļaušos turpināt jūsu tostu par nemirstību.

Ruts juta, ka viņam galva sāk dūkt. Patīkams gurdenums pārņēma visu ķermeni. Rokas un kājas kļuva ļenganas. Varbūt tā bija hilhilla iedarbība, acīmredzot tajā bija kāda narkotiska viela, vai arī tas bija negulētās nakts iespaids… Ruts iedzēra vēl pāris malku. Pulkveža balss viņu vairs nekaitināja, gluži pretēji — tā draudzīgi, nomierinoši itin kā burbuļoja … Ko viņš patlaban stāsta? Ruts saspringa, pūlēdamies atvairīt miegainību, kas viņu bija sagrābusi. Tas izdevās. Pulkveža balss ieskanējās jaušamāk:

—    Mēs abi iedzērām par nemirstību, kapteini. Bet kas būtībā ir nemirstība? Paskatieties, šie, — resnītis pameta ar roķeli uz portretu pusi pie pretējās sienas, —- viņi visi ir pelnījuši tiesības uz nemirstību, bet viņi visi ir miruši, visi ir miruši.. . Citi gājuši bojā kosmosā, citi — tepat… Zem katra portreta ir divi datumi — dzimšanas un miršanas gads. Vai tā ir kāda nemirstība, kapteini? Tai jābūt citai. Nemirstībai, kas izriet no ilga mūža. Dzīvas būtnes nemirstība — mana, jūsu… Vai esat ar mani vienisprātis?

—    Nē, — Ruts teica.

Stindzinošais vājums pamazām pārgāja. Galva atkal kļuva skaidra.

—    Jūs man nepiekrītat? — resnītis brīnījās. — Kādēļ gan ne?

—    Pirmkārt, tur, pie sienas, es redzu ari savu portretu. Tātad ne jau viņi visi ir miruši… Otrkārt, nemirstīgs ir tikai tas, kas paveikts, varoņdarbs ir nemirstīgs … Viss pārējais neglābjami pārvēršas pīšļos, mūsu abu ārējā čaula ari, pulkvedi. Bet piemiņa par darbiem var saglabāties.

Resnīša sejā uz mirkli izbrīnu nomainīja kāda cita izteiksme. Ruts nepaguva atšifrēt tās nozīmi, tomēr tā viņam kaut ko atgādināja, kaut ko labi pazīstamu … Pēkšņi pulkvedis skaļi iesmējās:

—    Jums, kapteini, protams, ir taisnība» jums tūkstoš reižu ir taisnība! Jūs esat vienīgais dzīvais nemirstīgais

šajā kolekcijā. — Viņš vēlreiz norādīja uz portretiem. — Var teikt, nemirstīgais kvadrātā! Bet jūs taču esat dzēris hilhillu, un tas kaut ko nozīmē, — viņš atkal iesmējās. — Lūdzu, piedodiet man, biju aizmirsis, ka te jau pakārta arī jūsu ģīmetne. Te ir visi piloti, kas uz mūžu ierakstīti kosmosa varoņu grāmatā. Kas attiecas uz varoņdarba nemirstību — es jums piekritu … Bet dzeriet taču hilhillu …

—    Tomēr … — Ruts iesāka.

—    Jā, jā, jums ir absolūta taisnība, mīļo kapteini, gan jums, gan man ir jāsteidzas. Mūs gaida tik daudz darbu. Liku, lai mūsu sarunas laikā atvieno visus ekrānus. Citādi mēs jau sen būtu pārtraukti. Biju bezgala priecīgs, ka varēju ar jums iepazīties. Nāciet pie manis, kad vien vēlaties. Tiesa gan, es uz pāris dienām nozudīšu, bet pēc tam — jebkurā laikā.

—    Es taču… — Ruts atkal iesāka.

—    Par darbu — vēlāk. Kur mums jāsteidzas? Atpūtieties! Iepazīstieties ar Zemi. Te jau nav vairs tā, kā bija, kad jūs aizbraucāt. Pierodiet vien… Novēlu jums patīkamu izklaidēšanos.

Viņš uzstājīgi stūma Rutu uz durvīm.

—    Es tomēr gribētu zināt, — Ruts teica, — uz ko varu turpmāk cerēt. Un kad man jāatgriežas darbā? Es negrasos …

Pulkvedis neļāva viņam pabeigt.

—    Protams, protams … Mēs apspriedīsimies un sameklēsim jums kaut ko pienācīgu. Bet pagaidām atpūtieties, tikai atpūtieties .. . Tātad, kapteiņa kungs, uz redzēšanos, ceru, ka uz drīzu redzēšanos …

Viņi jau bija pie durvīm.

Iedams laukā, Ruts vēlreiz pameta skatienu uz savu portretu, un tagad viņam šķita, ka zem tā arī melnē divi datumi.

Pārsteigts un sapīcis Ruts no stiklā, titānā un pulētā akmenī mirdzošās «Kosmonautikas pils» — kā piloti mēdza saukt Kosmosa lidojumu pārvaldi — izgāja uz ielas. Ausīs vēl skanēja pulkveža baiss …

Tas tik ir tips! No kurienes tādi pārvaldē rodas? Interesanti — kur viņš ir lidojis un vai vispār ir lidojis?…

Astronautikas pulkveža pakāpe taču uzliek daudzus pienākumus … Varbūt kļuvis par birokrātu, sēdēdams vicedirektora krēslā? Ar dažiem tas ātri notiek. Pirmais Ruta skolotājs kapteinis Bjerns — vecs kosmosa vilks — jau pirms četrdesmit gadiem apgalvoja, ka pārvaldes ierēdņi jāmainot divas reizes gadā. Bjerna portrets nekarājās vicedirektora kabinetā, bet Bjerns taču kādreiz bija slavens pilots — viņš pirmais nosprauda bīstamākās trases kosmosā asteroīdu joslā un tālāk — uz lielajām planētām.

Bet ko nozīmē tas otrs datums pie viņa paša portreta? … Vai viņam būtu izlicies? Ruts tagad nožēloja, ka pieklājība nebija ļāvusi viņam pieiet pie sava portreta un precīzi pārliecināties. Interesanti — kā būtu rīkojies pulkvedis? Vai atkal visu pārvērstu jokā?… Viņš nekādā ziņā negribēja runāt par Ruta turpmāko darbu, kaut arī tāda saruna bez lieciniekiem neuzlika nekādus pienākumus. Nesaprotami, atkal tik daudz kas nav skaidrs … Vienīgais, ko Ruts ar savu vizīti pārvaldē bija panācis, — viņš uzzināja, ka visi vēl no viņa nav atsacījušies…

Tajā brīdī Ruts apķērās, ka iet nez uz kurieni, nedomādams par virzienu. Tuvākajā krustojumā viņš atskatījās. Nē, arī šoreiz viņu nebija pievīlusi pilota intuīcija. Netālu kādas ielas spraugā slējās «Paradīzes» gigantiskais tornis.

Ruts pagriezās uz «Paradīzes» pusi. Pēkšņi viņš bija spiests apstāties. Ietvi aizšķērsoja pūlis. Ļaudis klusēdami bija sastājušies kaut kam apkārt. Ruts mēģināja pāri pleciem un galvām redzēt, kas tur ir, bet neko neieraudzīja. Kāds cilvēks, kuru viņš nejauši bija pagrūdis, pagriezās un nopurpināja:

—    Nav nekā interesanta. Atkal kāds izmeties laukā, — un parādīja uz atvērtu logu vienā no augšstāviem.

—   Izmeties, kā tad! — nočukstēja kāda sieviete. — Izmetuši …

Pamanījusi Ruta vērīgo skatienu, viņa "ātri aizgāja.

Netālu atskanēja policijas mašīnas sirēna, un pūlis cirtās sāņus, aizraudams līdzi arī Rutu. Tas viss apbrīnojami atgādināja vakar notikušo …

Lai nebūtu jāspraucas cauri ļaužu baram, Ruts iegāja lielā universālveikalā. Staigādams gar pirmā stāva nodaļām, viņš pamanīja, ka viens skatlogs no ārpuses nošķiests ar kaut ko tumšu. Tieši tajā vietā rēgojās laužu pūļa galvas un policijas mašīnas zilais jumts. Veikala apmeklē

tāji bija aizņemti ar savām darīšanām. Neviens nepievērsa uzmanību incidentam uz ielas. Tādi gadījumi te droši vien nebija retums …

Pie otrās izejas no veikala Ruts ieraudzīja nodaļu, kurā tika pārdoti ieroči. Šajā nodaļā nebija daudz apmeklētāju.

Ruts piegāja un sāka aplūkot vitrīnas, kurās bija izlikti dažādu sistēmu revolveri, pistoles, karabīnes, mednieku dunči un citi duramie, cimdi ar metāla dzeloņiem un bezgala daudz visvisādu senlaiku ieroču, kas acīmredzot bija domāti kolekcionāru dažādajām gaumēm.

Pavecs pārdevējs ar klejojoša viduslaiku bruņinieka seju — askētiski iekritušiem vaigiem, plānu, uzkumpušu degunu, sirmām ūsām un ķīļbārdiņu — pienāca un sveicināja Rutu, laipni palocīdamies.

—    Vai senjors kaut ko vēlētos?

Gan uzruna, gan akcents liecināja, ka viņš ir ārzemnieks. «Pirmais ārzemnieks, ko sastopu pēc atgriešanās,» Ruts klusībā nodomāja. «Agrāk viņu bija daudz vairāk …» Skaļi viņš sacīja:

—   Es vēl neesmu izlēmis… Varbūt nopirkšu kaut ko interesantu…

—    Senlaicīgie ieroči mums ir šeit…

Ruts vēlreiz nogāja gar antikvariāta vitrīnu.

—   Vai nevēlaties Kārļa Lielā laika āvu vai ari šo Londonas bendes cirvi? — Pārdevējs, kurš izskatījās pēc klejojošā bruņinieka, norādīja uz vitrīnas stūri. — Septiņpadsmitais gadsimts. Lieliska mantiņa. Bet šeit,..

Ruta uzmanību ^saistīja pulēta koka spieķis ar izliektu kaula rokturi. Koks bija inkrustēts ar vissmalkākajiem metāla rakstiem.

—   Kādēļ jūsu nodaļā ir šis spieķis?

—    O-o! — «Klejojošā bruņinieka» vaigs kļuva gaišāks. — Uzreiz var pazīt lietpratēju. Tā ir lieliska manta. Napoleona laikmets.. Deviņpadsmitais gadsimts. Iekšā ir florete. Uz asmens — monogramma ar kroni. Neuzdrošinos apgalvot, bet pilnīgi iespējams, ka šis spieķis piederējis pašam Napoleonam. Starp citu, viņš bija Francijas imperators.

—   Esmu dzirdējis, — Ruts pamāja, — Atļaujiet apskatīt.

«Klejojošais bruņinieks» atvēra vitrīnu un izņēma

spieķi. Tikko manāms roktura pagrieziens — un Ruta acu

priekšā nozibēja garš, zilgans asmens, plāns kā čūskas dzelonis un, kā redzams, ne mazāk bīstams.

—          Te ir monogramma. — «Bruņinieks» rādīja uz trls- šķautņu asmens pamatu; tad viņš ar spēku atbalstījās pret asmeni. Tas salocījās un tad nosvilpdamies atliecās taisns.

—   Es laikam ņemšu šo rotaļlietiņu, — Ruts nolēma.

—   Jūs to nenožēlosiet… Vai nevēlaties vēl kaut ko?

—           Nē… Lai gan — es varbūt nopirktu vēl labu automātisko pistoli.

—    Vai jums atļauja ir līdzi?

—    Kāda atļauja?

—           No policijas. Vai tad jūs nezināt, ka mēs visus šaujamos ieročus pārdodam, tikai ja uzrāda atļauju?

—    Es nesen atgriezos … no ārzemēm …

—          Tādā "gadījumā dabūjiet atļauju un atnāciet nākamnedēļ.

—    Kāpēc tieši nākamnedēļ?

—    Nu … Parasti, lai dabūtu atļauju, paiet nedēļa.

—    Bet vai tagad jūs man neko nevarat piedāvāt?

—           Skaidrs, ka varu. No senlietām: krama divkauju pistoles — astoņpadsmitais gadsimts, kovboju kolti — deviņpadsmitā gadsimta beigas, dāmu salona pistoles — divdesmitais gadsimts. Turklāt medību ieroči un, protams, PPN.

—           Piedodiet, bet es nesaprotu… — Ruts mulsi pasmaidīja. — Pēdējos gadus dzīvoju ārzemēs… Kas ir PPN? Nekad neesmu dzirdējis par tādu.

—           O! — «klejojošais bruņinieks» brīnījās. — Jūs nezināt? Tā arī nav slikta manta — tuvcīņas pistole. īpaši paredzēta pašnāvniekiem: PPN — pašnāvnieka pēdējā nopūta.

Nu bija pienākusi Ruta reize brīnīties.

—           īpaši pašnāvniekiem? — viņš atkārtoja, vēl nebūdams pārliecināts, vai «bruņinieks» nejoko. — Bet es domāju, ja ar kaut ko var nošauties, tad ar to var arī nošaut …

«Klejojošais bruņinieks» sāka smieties, tā ka kļuva redzami bojāti, dzelteni zobi.

—           Tā gluži nav, jaunais cilvēk, tā gluži nav… PPN ir pistole, kas paredzēta speciālam gadījumam. Tās lode izstieptas rokas attālumā zaudē nāvējošo spēku. Ja jūs šausiet uz kādu, kurš stāv no jums metra attālumā, efekts būs tāds, it kā jūs šautu ar zirni. Ar to var šaut tikai no neliela atstatuma. Bet, ja jūs neesat pašnāvnieks un gri

bat trāpīt kādam citam, tad daudz drošāk un parocīgāk ir izmantot dunci vai šo zobenu. Es jums neieteiktu likt lietā PPN nedz uzbrūkot, nedz aizstāvoties.

—    Pateicos par konsultāciju, — Ruts teica, — tomēr iesaiņojiet man pāris PPN.

—    Kā vēlaties! — «Klejojošais bruņinieks» palocījās.

—   Jūs laikam neesat šejienietis? — Ruts jautāja, saņemdams iepirkumus.

—    Nē. Lai gan — es jau sen šeit dzīvoju. Esmu spānietis. Man bija jāatstāj sava zeme pēc revolūcijas …

Ruts atteicās no atlikuma, un «klejojošais bruņinieks» pavadīja viņu līdz pašām durvīm.

Kad Ruts izgāja uz ielas, policijas mašīna jau bija aizbraukusi un pūlis izklīdis. Divas meitenes, ģērbušās baltos kombinezonos, ar sukām mazgāja ietvi un skatlogu.

Ruts pagriezās un devās uz «Paradīzi», vicinādams nupat nopirkto spieķi.

«Es tomēr vēl daudz ko nezinu,» pa ceļam viņš domāja.

«Tātad izrādās, ka Spānijā arī notikusi revolūcija.»

* * *

«Paradīzē» viņu gaidīja pārsteigums. Kad Ruts iegāja savos apartamentos, Io nebija parastajā vietā. Rokas izpletis, robots stāvēja salona galā un aizšķērsoja kabineta durvis. Izdzirdējis soļus, viņš atskatījās un pagāja sāņus, atbrīvodams Rutām ceļu. Jau salonā Ruts pamanīja, ka viņa kabinetā kāds ir.

—    Kapteini Dorington, jūsu pavēle izpildīta, — Io no- svepstēja. — Viņš gaida. Es lūdzu pagaidīt, un viņš gaida …

Ruts ātri iegāja kabinetā. No dīvāna pielēca kājās drukns cilvēks ar sarkanu seju. Viņa uzvalks bija sabur- nīts, kaklasaite sagriezusies uz muguras, kreisais svārku atloks līdz pusei atrauts. Svešā sirmie mati bija izspūruši, bet skatienā jaušamas bailes un sašutums.

—    Ceru, ka jūs esat kapteinis Doringtons? — viņš iespiedzās un, acis tuvredzīgi miegdams, blenza Rutām tieši sejā.

Balss šķita pazīstama. Ieskatījies vērīgāk, Ruts pazina savu advokātu Hamfriju Koksu.

—    Koksa kungs? — Ruts vēl aizvien nespēja noticēt savām acīm. — Ko tas nozīmē? Kas jums noticis? Kur ir jūsu brilles?

—    Vai tas esat jūs? — advokāts atkal iespiedzās. — Nu tad beidzot! Un jūs vēl nekaunaties jautāt, ko tas nozīmē? … Kur ir manas brilles? Te ir manas brilles, cienītais kungs! Redziet, kas no tām palicis! Papriecājieties! — Sagramstījis kabatā sauju sašķaidītu stiklu un rāmja lausku, viņš piebāza to Rutām pie deguna. — Jūs esat aizmirsis, ka neatrodaties kosmosā vai uz Neptūna, kur varējāt nodarboties ar visādām nekrietnībām.

—    Jūs laikam gribējāt teikt — uz Plutona? — Ruts laipni izlaboja.

—    Vai tam kāda nozīme! Jūs par to atbildēsiet! Jūs … Jūs pavēlējāt savam robotam, lai tas man uzbrūk. Es nevēlos ielaisties ar jums nekādās darīšanās. Es atsakos kārtot jūsu lietas. Saku jums to pilnīgi oficiāli. Uz galda atrodas mans rakstiskais paziņojums.

—    Koksa kungs, nomierinieties! Tas ir kaut kāds pārpratums. Paskaidrojiet, kas noticis!

—    Bandītisms! — advokāts atkal iekliedzās, taustīdams sev aiz muguras kaklasaiti.

—   Atļaujiet, es jums palīdzēšu. — Ruts piedāvājās, pastiepdams roku.

—    Nepieskarieties man! Jūs esat gangsteris, nevis astronauts.

—    Paskaidrojiet taču, kas noticis!

—    Jautājiet savam robotam, kuram esat pavēlējis mani nogalināt.

—    Koksa kungs, kādas muļķības! Jūs pats neticat tam, ko runājat. Neredzu jums nevienu skrambiņu, bet par brillēm un uzvalku es jums noteikti atlīdzināšu.

—    Bez šaubām! Vai atlīdzināsiet arī par morālajām ciešanām, kuras esat man sagādājis?

—    Ar prieku. Cik jūs vēlaties?

—    Neko es nevēlos. Izlaidiet mani laukā!

—    Bet kas tad jums neļauj iet?

—    Viņš! — advokāts aiztrūkstošā balsī iekliedzās, norādīdams uz Io. — Viņš aizturēja mani šeit trīs stundas, nelaizdams mani ārā, neļaudams man tuvoties videofo- nam. Jūs taču nenoliegsiet, ka esat pavēlējis to darīt?

—    Es patiešām teicu, lai viņš lūdz manus iespējamos viesus pagaidīt, līdz es atgriezīšos. Taču nebiju paredzējis …

—   O-ho-ho, lai lūdz! — advokāts, paslējis rokas pret griestiem, atkal nespēja savaldīties. — Tā tikai ir lūg

šana! Tas ir uzbrukums personas neaizskaramībai. Ja es jūs iesūdzēšu tiesā …

—    Koksa kungs, jūs mani ,neiesūdzēsiet tiesā, — Ruts viņu mierīgi pārtrauca, — daudzu iemeslu dēļ neiesūdzē- siet… Bet, kas attiecas uz personas neaizskaramību mūsu valstī, tad vakarvakar pilsētas centrā gandrīz manā acu priekšā tika nogalināts cilvēks — tika nogalināta sieviete, bet šodien, pirms pusstundas, kāds cits cilvēks izmests pa logu. Apmēram no divdesmitā stāva… Un šķiet, ka nevienā tas neizraisīja īpašu izbrīnu…

Advokāts izbijies pašķielēja uz atvērtajām balkona durvīm un steigšus atkāpās pie kabineta pretējās sienas.

—    Koksa kungs, es to neteicu tādēļ, lai jūs baidītu, — Ruts turpināja, — taču man šķita, ka tieši ar personas neaizskaramību šeit viss nav gluži kārtībā… Tāpēc — labāk bez demagoģijas … Par bēdīgo pārpratumu lūdzu mani atvainot. Es jūs šodien negaidīju. Turklāt biju paredzējis atgriezties daudz ātrāk.

—    Tik un tā es kategoriski atsakos kārtot jūsu darīšanas.

—    Viņš to pateica, tiklīdz bija šeit ienācis, — pēkšņi atskanēja Io svepstīgā balss.

Ruts pagriezās. Robota iesarkanās ačeles bija pievērstas advokātam. To izteiksme neizraisīja šaubas. Io acīs bija lasāms naids.

—    Par ko tu runā, Io? — Ruts jautāja, atbīdīdams robotu tālāk no advokāta.

—    Viņš atnāca, tiklīdz jūs bijāt aizgājis, kapteini Do- rington. Viņš teica, ka vairs nekārtošot jūsu darījumus. Lūdza jums to paziņot. Pēc tam iedeva vēstuli un gribēja aiziet. Es lūdzu pagaidīt. Viņš negribēja. Tad es lūdzu vēlreiz. Viņš negribēja, kliedza visādus vārdus; dažus es zinu — tie ir slikti vārdi, citus nebiju dzirdējis, taču es tos iegaumēju …

—    Kur ir vēstule? — Ruts jautāja, vērsdamies pie advokāta.

—    Jūsu robotam kaut kas nav kārtībā ar programmu, — labu brīdi klusējis, advokāts nomurmināja, — iesaku jums to nomainīt.

—    Kur ir tā* vēstule? ,

—    Vēstule, kuru es šeit uzrakstīju? Tā ir uz jūsu galda …

—     Io, vai šī ir tā vēstule? — Ruts jautaja, norādīdams uz aploksni, kas atradās uz galda.

—     Nē, — robots atcirta. — To vēstuli viņš paķēra, kad es negribēju, lai viņš aiziet…

—     Koksa kungs, kur ir pirmā vēstule? — Ruts atkārtoja tādā tonī, kas nevēstīja neko labu.

—     Kapteini, es jums apgalvoju, ka jūsu robotam šeit viss nav kartībā, — advokāts pagrozīja pirkstu sev pie deniņiem, — vai arī citā vietā. Nododiet viņu pārkausēt. Citādi viņš nodarīs daudz posta. Zvēru jums, ka nekādas citas vēstules nav bijis …

Io nemierīgi sakustējās.

—    Runā, Io! — Ruts pamāja.

—    Viņš saplēsa vēstuli un ielika tur. — Io norādīja ar pirkstu uz advokāta jakas kabatu labajā pusē.

—     Koksa kungs, dodiet šurp to, kas atlicis. — Ruts pastiepa roku. — Nu, veikli! Neieteicu turpināt šo teātra spēlēšanu.

Advokāts klusēdams nometa uz galda pušu pārplēsto aploksni.

—     Interesanti — vai jūs pats to izdomājāt vai arī jūs kāds ir samācījis? — Ruts domīgi ieminējās, salikdams kopā konverta abas puses. — Nē, nē, jūs varat neatbildēt, — viņš turpināja, pamanījis, ka advokāts izbijies spēji atkāpjas. — Divas vēstules par vienu un to pašu .. . Atteikums kvadrātā . . . Šajā jūs atsakāties kārtot manus darījumus, atsaukdamies uz apstākļiem; otrajā, kuru es vēl neesmu lasījis, protams, motivējat šo atteikšanos ar uzbrukumu jūsu neaizskaramībai.. . Apsveicu, Koksa kungs, jūs esat laikus atkāpies… Ne vēlāk kā rīt no rīta kapteinis Doringtons ierastos jūsu kantorī ar veselu blāķi jautājumu: par personas neaizskaramību šajā brī- num jaukajā valstī, par Vienlīdzīgo Virspadomi, par ostrakismu, kam tiek pakļauts cilvēks, kurš tikko atgriezies uz Zemes pēc ceturtdaļgadsimta prombūtnes, un vēl šo to . . . Jums nāktos klientam atbildēt. Iespējams pat, ka minētais kapteinis Doringtons palūgtu jūs noformēt viņam izbraukšanas vīzu kaut kur uz Austrāliju vai… uz Kanāriju salām. Turpretī tagad viss ir vienkārši: tā nav jūsu daļa. Bīstamais klients vairs nav klients. Lai pats tiek galā, kā prot…

—     Nesaprotu, par ko jūs .., — advokāts murmināja, slaucīdams ar piedurkni sviedrus no pieres.

—     Bez šaubām, bez šaubām! — Ruts pamāja. — To ir grūti saprast… Es arī jūs varētu saprast tikai ar vienu vienīgu nosacījumu, ka jūs kāds piespiedis tā rīkoties. Tādā gadījumā, kaut arī man sakarā ar jūsu atteikšanos rodas visādi sarežģījumi, es jūs tomēr uzskatītu par vairāk vai mazāk godīgu cilvēku un pat neatgādinātu, ka esmu jums visus šos gadus .maksājis… Bet ja tā, Koksa kungs, ir jūsu paša iniciatīva… — Ruts pagrozīja galvu.

—    Es jums zvēru …

—     Nezvēriet… Sen jau vairs neticu zvērestiem. Kam jūs nodosiet manas lietas?

—    Kuru jūs … izvēlēsieties … kapteini.

—    Acīmredzot būtu velti lūgt, lai jūsu kantoris man iesaka uzticamu advokātu?

—     Jā, patlaban tas ir … diezgan grūti… Ārkārtīgi daudz darba … Varbūt vēlāk …

—    Tā jau es domāju.

—    Vai es varu . .. iet?

—    Lūdzu! Io, pavadi Koksa kungu.

—     Nevajag! Es pats, es pats, es pats… — Pusakli miegdamies, advokāts kā lode izlidoja salonā. Steigšus aizcirsto durvju blīkšķis lika Rutām drūmi iesmieties.

Tagad viņš bija palicis pavisam viens, protams, vēl gan bija Io …

* * *

Pagāja trīs dienas. Neviens netraucēja Rutu, un neviens vairs arī viņu nemeklēja. Ekrāni kabinetā klusēja. Kad Ruts gāja caur halli, portjē izlikās viņu nemanām. Pasta sūtījumu arī nebija. Šķita, ka viņš apkārtējiem vairs' neeksistē. Tiesa gan, dažreiz uz ielas viņš vēl uztvēra ziņkārus skatienus — visbiežāk tie bija sieviešu skatieni —, bet, tiklīdz Ruts uzrunāja kādu, tūlīt izauga neredzama siena: lakoniskas, izvairīgas atbildes, izbiedētas acis, neslēpta vēlēšanās drīzāk tikt no viņa vaļā. Gadījās, ka Rutām vispār neatbildēja: paskatījies uz viņu, uzrunātais kāpās atpakaļ un steidzīgi aizskrēja tālāk. «Paradīzē», savos greznajos apartamentos, palicis viens, Ruts tagad ilgi pētīja spogulī pats savu attēlu. Varbūt viņā jau ir kaut kāda zīme? … Zīme, ka tuvu pievienošanās vairākumam … Nebija taču iespējams, ka visi, ar kuriem viņš mēģināja uzsākt sarunu, pazītu viņu pēc sejas, zinātu, ka viņš ir tas pats Ruts Doringtons…

Taču attēls spogulī neko neatklāja. Pazīstama, kalsnēja seja ar asiem vaibstiem, augsta piere, ko šķērso tikko manāma rēta, vērīgas, mierīgas acis smalku grumbiņu tīklā, sirmi deniņi, stipri pareti, gludi atpakaļ atsukāti mati. Nē, viņā nebija nekādas atšķirības zīmes. Drīzāk gluži pretēji — viņš izskatījās mierīgāks un vairāk pārliecināts nekā lielākā daļa Roktaunas iedzīvotāju, kas mūžīgi kaut kur steidzas, ir noraizējušies un nervozi…

Tagad viņa vienīgais sarunu biedrs bija Io. Abu attiecībās bija izveidojies kaut kas līdzīgs draudzībai. Robots pastāvīgi gaidīja viņu atgriežamies, nostājies pie pašām durvīm, centās ar acīm nolasīt katru viņa vēlēšanos, uzminēja, kad Rutām kļuvis pavisam nelāgi ap sirdi, un vienmēr atrada veidu, kā izkliedēt viņa drūmās domas.

Bet drūmās domas uzmācās arvien biežāk. Vizīte policijas Galvenajā štābā, protams, neko nedeva. Rutām neizdevās satikties ar ģenerāli. Majors, kurš viņu pieņēma, bija resns, ar grūtu valodu un dumjš vai varbūt tēloja tādu. Uz visiem Ruta jautājumiem viņš neizpratnē raustīja plecus un apgalvoja, ka neko tamlīdzīgu neesot dzirdējis … Pilsētā daudz visādu salašņu … Pamazām tos likvidējot, taču noziedznieku rodoties arvien vairāk. «Mēs neesam izņēmums,» majors, plecus raustīdams, atkārtoja, «dažās pilsētās ir vēl ļaunāk.» Ruta stāstījums par Vienlīdzīgo Virspadomes vēstuli neatstāja uz majoru nekādu iespaidu. Viņš tikai pajautāja, vai Rutām šī vēstule esot saglabājusies, bet, uzzinājis, ka tā ir pazudusi, atkal paraustīja plecus. «Vulgārs šantāžas mēģinājums; patiesību sakot, tamlīdzīga šantāža pašreiz pat netiek kvalificēta kā kriminālnoziegums. Drīzāk kā sīks huligānisms …» Viņš, protams, došot rīkojumu, lai tiktu uzsākta izmeklēšana, ja kapteinis Doringtons to kategoriski pieprasot, tikai. .. Kapteinis Doringtoņs to nepieprasīja, un majors nomierinājās. Par studentes noslepkavošanu četrdesmitajā kvartālā majors nebija dzirdējis. «Dažreiz šīs ziņas štābā pienāk ar nokavēšanos,» viņš piezīmēja itin kā taisnodamies. Tikai vienu reizi visas sarunas laikā majors satrūkās un izrādīja kaut ko līdzīgu interesei par to, ko Ruts stāsta. Tas notika tad, kad Ruts ieminējās, ka pazudusi pistole, kuru viņš paņēmis līdzi no «Meteora».

— Urāna lodes… — Majors kļuva domīgs. — Labi nebūs, ja tāda «šprice» nokļūs nepareizās rokās… To

mēs laikam izmeklēsim. Vai kapteinim nav uz kādu aizdomas?

Nē, Rutām ne uz vienu nebija aizdomas. Majors kaut ko pierakstīja uz lapiņas un atkal kļuva miegaini vienaldzīgs. Izdzirdējis, ka Ruts gribētu iegādāties citu pistoli, viņš laipni pamāja. Viņš došot rīkojumu, lai tiktu sagatavota atbilstoša atļauja; formalitātes parasti prasot veselu nedēļu, taču kapteinis Doringtons būšot izņēmums. Kapteinis varot nākt pakaļ atļaujai pēc piecām dienām. Ruts pieklājīgi pateicās; viņa rīcībā bija atlikušas tieši piecas dienas… Puse no Vienlīdzīgo Padomes noteiktā laika jau bija pagājusi.

Saruna policijā Rutu pārliecināja tikai par vienu: īstenībā viss ir pilnīgi citādi, nekā majors pūlējās iztēlot. Vienīgais reālais sasniegums bija majora solījums dot rīkojumu, lai Ruts dabūtu atpakaļ spārngrieža vadīšanas tiesības. Kā nākamajā dienā noskaidrojās, majors šo solījumu bija izpildījis.

Ruts aizgāja vēlreiz uz Kosmosa pārvaldi. Taču izrādījās, ka pazīstamā vicedirektora ofiss ceturtajā stāvā ir slēgts: pulkvedis bija aizbraucis komandējumā… Ruts uz augšējiem stāviem pat nebrauca.

Augu dienu, bet dažreiz arī vakaros viņš bezmērķīgi klaiņoja pa Roktaunas ielām. Lai gan — nevarētu teikt, ka pavisam bezmērķīgi… Ruts cerēja, ka viņu uz ielas notvers kāds no Vienlīdzīgo Padomes bandas — tāpat kā torīt pēc pirmās vēstules saņemšanas. Viņš, bez šaubām, tika izsekots, un Ruts gribēja redzēt, kas to dara. Ja šo cilvēku izdotos aizturēt, varētu pamēģināt vēlreiz griezties policijā vai. .. Katrā ziņā vismaz būtu atrasts kāds pavediens. Nevērīgi vicinādams spieķi, Ruts staigāja pa nepazīstamām ielām, lāgiem izdzerdams pa tasītei kafijas uz kāda stūra mazā kafejnīcā, nokāpdams pagrabiņos un alus bāros. Sēdēdams pie kafijas vai alus kausa, viņš ik pa brīdim vērīgi palūkojās apkārt. Nē, neko aizdomīgu viņš nemanīja. Cilvēki bija aizņemti ar savām darīšanām un rūpēm. Neviens viņam nesekoja vai arī vajātāji mainījās tik bieži, ka Ruts nepaguva viņus atmaskot. Tagad jau viņš labi pazina «Paradīzes» tuvāko apkaimi, un pamazām viņa kājāmgājēja maršruti kļuva aizvien tālāki. Šajās dienās Ruts vairākas reizes nevilšus kļuva par liecinieku cilvēku bojāejai uz Roktaunas ielām. Negaidot uz ietves uzskrējusi automašīna piespieda kādu

pie sienas un trakā ātrumā aizdrāzās. Neviens pat nemēģināja tai sekot… Policija ieradās kādu bridi pēc tam tikai tādēļ, lai pievāktu nogalināto. Pa debesskrāpja logu izlēca sieviete (bet varbūt viņa tika izmesta?). Ļaudis apakšā uz ietves redzēja, kā viņa lido lejup ar galvu pa priekšu, un steigšus izklīda. Ruts izdzirdēja smagu būkšķi. Viņš negāja klāt.. . Kāds cits tika nodurts ar nazi — tāpat kā Karija, tieši ļaužu drūzmā uz divu ielu dzīva krustojuma. Slepkava droši vien bija pamanīts, tomēr neviens nemēģināja to aizturēt. Šķita, ka Roktaunā cilvēka dzīvība nebūtu absolūti nekā vērta un slepkavība netiktu uzskatīta par noziegumu… Ruts nolēma ielūkoties Roktaunas laikrakstos — to bija bezgala daudz. Nevienā no avīzēm viņš neatrada ziņojumu par tamlīdzīgiem notikumiem. Izpriecu reklāmas, feļetoni — visbiežāk tie bija pornogrāfiski, — mazliet ārzemju hronikas, krāsaini fotoattēli, karikatūras, milzum daudz krāsainu komiksu ar turpinājumiem… Priekšpēdējās slejās gadījās sludinājumi sēru ietvarā, taču tie bija parastie 'nāves ziņojumi, nenorādot cēloņus, tikai īsi pieminot — «pēc ilgas un grūtas slimības». Nomirušo vecums parasti nebija uzrādīts.

Sestās dienas vēlā vakarā — nu jau Ruts gandrīz neviļus skaitīja laiku kopš Vienlīdzīgo Padomes pirmās vēstules saņemšanas — pēc ilgas staigāšanas pa Roktaunas ielām un laukumiem Ruts atgriezās savā «Paradīzē». Viņam bija jāiet caur nelielu, vāji apgaismotu skvēru vienā no samērā klusiem laukumiem netālu no centra. Tuvodamies skvēram, Ruts ievēroja, ka nedaudzie gājēji met tam līkumu, turēdamies tuvāk spoži apgaismotajiem veikalu un kafejnīcu skatlogiem. Rutām ceļš caur skvēru bija visīsākais, un viņš nekavēdamies devās iekšā pustumsā zem kokiem, caur kuru lapotni tikai vietumis izlauzās reklāmu un ielas gaismekļu stari. Skvērā neviena nebija, blāvoja tikai tukšie soliņi un nez kādu skulptūru bezveidīgie bluķi.

Ruts gāja lēnām, iegrimis savās domās. Viņš atcerējās Kariju, centās iztēloties viņu dzīvu, taču nespēja… Dzīvās Karijas tēlu visu laiku aizēnoja cita Karija — tā, kas nekustīgi gulēja uz asfalta.

Pēkšņi no sāņus alejas izslīdēja kāds tumšs stāvs un, ieraudzījis Rutu, sastinga. Caur koku zariem izspraucies gaismas stars krita uz svešā sejas. Plata, uzburbusi fizio- nomija bez uzacīm, tumšas brilles — un Ruts tūlīt pazina zelli, kurš pirmajā dienā bija piedāvājis viņam indi un, kā domājams, izvilcis no kabatas to vēstuli…

—    Ahā, tas esi tu, — Ruts mierīgi sacīja.

Viņš paspēra soli uz priekšu un nokļuva gaismas lokā.

—    Kapteinis Doringtons! … — puisis pārsteigumā iesaucās.

Pēc viņa izbrīna un bailēm Ruts saprata, ka satikšanās ir nejauša.

—    Nu, vai parunāsimies? — Ruts jautāja.

Puisis neatbildēja, bet ātri paspēra soli atpakaļ, acīmredzot grasīdamies aizmukt. Ruts paguva satvert vinu aiz piedurknes. Zeļļa labajā rokā kaut kas iezibējās, taču Ruts viņu apsteidza… Atrs, spēcīgs trieciens pa žokli un vēl viens — pa tukšumiem. Sameties divos līkumos, puisis bez skaņas sabruka Rutām pie kājām. Atsperu duncis nošķinda pret zālāja metāla iežogojumu. Ruts pieliecās, pacēla dunci, aiztaisīja asmeni un iebāza kabatā. Puisis nepakustēdamies gulēja garšļaukus zemē. Tumšās brilles bija aizlidojušas sāņus. Ruts mazliet pacēla aiz taukainajiem matiem viņa galvu. Puiša acis pavērās. Nesaprātīgais skatiens pamazām izzuda, acīs parādījās dzīvnieciskas bailes un sāpes.

—    Nekas, — Ruts teica. — Parunāsimies vien.

Saņēmis gūstekni aiz apkakles, viņš viegli pacēla zelli

stāvus un pagrūda uz tuvākā soliņa pusi. Puisis ievaidēdamies sakņupa uz tā.

—    Stāsti! — Ruts pavēlēja. — Žigli! Dodu tev trīs sekundes. Vai arī «pievienošu» tevi daudz veiklāk, nekā tu to proti darīt. Vienā rāvienā …

Ašs spieķa vēziens — un gūstekņa acu priekšā nozibēja zilganais rapiera asmens.

—    Kapteini, es zvēru, ka tā nav mana vaina, — puisis sāka čukstēt aizsmakušā balsī, cenzdamies atvirzīties no asmens, ko Ruts bija pielicis viņam pie kakla. — Zvēru, ka tie bija viņi, kas pavēlēja novākt skuķi… Es nevarēju citādi… Apžēlojieties par mani… Kapteini…

Ruta ieplestajās acīs viņš izlasīja kaut ko tādu, ka zaudēja pēdējo cerību.

—   Ā-ā! — viņš griezīgi iekliedzās, pūlēdamies satvert asmeni ar rokām. — A-ā!

Kliedziens aprāvās tikpat pēkšņi, kā bija sācies. Ruts ar delnas virspusi noslaucīja pieri un pēc tam, izjuzdams riebumu, notīrīja rapieri uz sola atslīgušā puiša svārkos.

Varēja domāt, ka tas ir aizsnaudies… Ruts palūkojās apkārt. Nevienu neredzēja. Kliedziens skvērā nebija ra~ dljis nekādu vērību. Ruts saraustīti nopūtās, iebāza rapieri spieķī un lēnām devās prom pa aleju. Kad viņš pēc brītiņa izgāja no skvēra uz ielas, neviens no nedaudzajiem garāmgājējiem pat neatskatījās uz viņu.

* * *

«Vai tā bija nejaušība?» Ruts domāja, tuvodamies savu apartamentu durvīm. «Acīmredzot — jā… Neviens no mums nebija gaidījis šo tikšanos… Lai gan — es taču tieši viņu meklēju . .. Tikai ne jau tur — tajā skvērā … Bet viņš, satikšanās un sitiena pārsteigts, ne mirkli nešaubījās, ka viss ir saistīts ar pašu galveno — ar Karijas nāvi… Kāda sagadīšanās! Nē, šajā nejaušību sablīvējumā es nevarēju, man nebija tiesību rīkoties citādi. Pēc tam — atguvies — viņš visu būtu noliedzis… Man bija jārīkojas tā, kā es rīkojos, kaut arī pats pārrāvu satverto pavedienu. Banda, bez šaubām, sapratīs, kas noticis, taču ne jau tūlīt… Bet, ja pirmā viņu pievāks policija, tad tie vispār tik drīz neko neuzzinās… Lai nu būtu kā būdams, pirmais solis ir sperts. Bet ko tālāk, kapteini Dorington?»

Durvis atvēra Io, acīmredzot pazinis viņa soļus.

—   Labvakar, — Ruts teica, — kas jauns?

—    Zvanīja no policijas.

—    Kad?

—    Pirms piecām minūtēm.

Vispirms Rutām iešāvās prātā doma, ka policijai jau viss zināms . . . Tomēr tajā pašā mirklī viņš to noraidīja. Ja Rutām būtu sekojuši, tad arestētu viņu uz ielas, netālu no tās vietas .., Tas būs kas cits …

—   Un ko teica? — Ruts jautāja.

—    Lūdza kapteini Doringtonu viņiem piezvanīt.

—    Savieno!

Kamēr Io ņēmās gar videoekrāniem, Ruts domās pārlaida skatienu pēdējo dienu notikumiem. Varbūt zvanījis majors no Galvenā štāba? Tomēr izrādījās, ka tas bija četrdesmitā iecirkņa komisārs. Kad viņš parādījās uz ekrāna, Ruta šaubas pilnīgi izgaisa. Skvērs atradās citā pil

sētas rajonā, un tam nevarēja būt nekāda sakara ar četrdesmito iecirkni.

Pēc pirmās parastās apsveicināšanās komisārs teica:

—           Jūs, kapteini, lūdzāt paziņot par izmeklēšanas rezultātiem. Meiteni nogalinājis viņas mīļākais. Iemesls — greizsirdība.

—    Vai viņš ir arestēts? — Ruts jautāja.

Komisārs saminstinājās.

—           Vēl ne… Viņam izdevies nozust. Esam izziņojuši meklēšanu.

—    Kas viņš ir?

—    Arī students. Viņi abi kopā mācījušies.

—           Viss ir skaidrs, — Ruts dobji sacīja. — Es jums pateicos, komisār.

—    Nav vērts pateikties. Kad jūs domājat braukt?

—    Pēc pāris dienām.

—           Atļaušos ieteikt Longnaisu rietumu krastā. Vislabākā pludmale, visskaistākās sievietes. Bez šaubām, dārgi jau iznāk, bet jums tas acīmredzot nav svarīgi..

—    Paldies, es padomāšu, — Ruts teica.

—    Laimīgu ceļu, kapteini!

—    Laimīgu palikšanu, komisāri

Kad attēls bija nozudis, Ruts domīgi paberzēja pieri. Kāpēc viņiem bija vajadzīgi šie meli? Vai tāpēc, ka grib izdibināt viņa nolūkus? Un tomēr — kur slēpjas galvenā būtība? Kāpēc viņš pēkšņi kļuvis lieks? …

Ruts pasauca Io, un robots tajā pašā mirklī parādījās kabineta durvīs.

—           Io, rīt no rīta jāpasūta biļetes uz Eiropu ar pirmo avionu.

—    Cik?

—    Divas: man un tev.

—    Kāds maršruts?

—    Parīze vai Roma, pēc tam jau redzēsim.

—    Tiks izdarīts, kapteini.

«Pēc tā, kas šodien noticis,» Ruts domāja, «nav vairs jēgas palikt Roktaunā. Policija negrib iejaukties manās attiecībās ar Vienlīdzīgo Padomi. Un es pats pārrāvu vienīgo reālo pavedienu, kas mani varētu novest pie ganga barveža. Tātad… Tātad ir pienācis laiks izpildīt Karijai doto solījumu. Protams, ja Vienlīdzīgo Padome ļaus… Atlikušas vēl četras dienas … Slikti gan, ka esmu gluži viens. No manis atteicās pat advokāts, kurš būtu varējis tik daudz nopelnīt.»

No rīta, tiklīdz Ruts pavēra acis, guļamistabā ienāca Io.

—   Kapteini Dorington, biļetes ir pasūtītas.

—    Lieliski, Io, — kad mēs lidosim un uz kurieni?

—          Avions uz Parīzi iet vēlu vakarā, uz Romu — naktī. Vietas un reisa numurs tiks paziņoti pusdienas laikā.

—   Vai tagad viņi nevarēja to pateikt?

—   Nē, caur Roktaunu uz Eiropu ir tranzīta reisi.

—          Tad jau nekas cits neatliek, pagaidīsim līdz pusdienas laikam. Bet kā mēs tiksim uz lidostu? Šķiet, ka tā ir diezgan tālu no pilsētas?

—          Divi simti kilometru. Varam pasūtīt spārngriezi. No halles ziņoja, ka jūs pats varot vadīt spārngriezi, ja vēloties.

—           Lieliski, Io, tu esi teicami ticis galā ar uzdevumu. Vai ir vēl kaut kas?

—   Jā, vēstule.

—    Dod ātrāk šurp!

Tā atkal bija liela tumšas, zīdainas plastmasas aploksne. Vienlīdzīgo Padome bija spērusi kārtējo soli. Ruts lēnā garā atvēra konvertu un atlocīja tumšā auduma strēmeli. «Rutām Doringtonam — bijušajam pirmās klases kosmosa pilotam.» Ruts pavīpsnāja: «bijušajam» … Viņš jau ir «bijušais»; sākums nav slikts. «Esam uzzinājuši par iepirkumiem, kurus aizvakar izdarījāt universālveikalā «Viss visiem» ieroču nodaļā. Mēs novērtējam šo Jūsu rīcību kā mēmu piekrišanu mūsu prasībām un ceram, ka nekādi apstākļi netraucēs Jūs izpildīt pienākumu ne vēlāk par mūsu norādītā termiņa pusnakti. Atgādinām, ka līdz tam atlikušas nepilnas četras dienas.» Tas pats paraksts — ložņājošā čūska.

«Lai tas maksātu ko maksādams, šī zīmīte ir jāsaglabā,» Ruts nolēma. Viņš piecēlās no gultas un strēmeli rūpīgi iebāza kabatas portfeļa slepenā nodalījumā. Pēc tam pasauca Io.

—          Šī vēstule, — Ruts teica, paņemdams no galda lielo, tumšo aploksni, — ir bez atpakaļadreses. Vai tu nezini, kas sūta vēstules tādās aploksnēs?

—          Vēstules, uz kurām nav norādīta atpakaļadrese, sūta krematorija, — Io bez šaubīšanās atbildēja.

—           Krematorija?! — Rutām šķita, ka viņš ir pārklausījies.

—   Tas ir tāds koncerns, kurā cilvēkus, pārvērš pelēkā

pulveri, — robots paskaidroja. — No pulvera pēc tam gatavo citas derīgas lietas: mēslojumu dārziem, dažādas vielas, daudz dažādu vielu …

—    Vai tu runā par īstiem nomirušiem cilvēkiem?

—           Par nomirušiem un nekondicionētiem: ar novirzēm no normas, ar nepareizu programmu, kuri nokalpojuši savu laiku — dažādi novecojuši eksemplāri, ko grūti izmantot un nevar remontēt. Robotus, kurus nevar kapitāli remontēt, nosūta pārkausēt, bet cilvēkus — uz krematoriju. Tas ir gandrīz viens un tas pats.

—           Gandrīz, — Ruts piekrita. — Tātad tu domā, ka šī vēstule ir no krematorijas?

—           Esmu spiests atgādināt, ka manas sistēmas roboti nevar…

—           Es atkal to aizmirsu, — Ruts apķērās. — Piedod, Io! Es pajautāšu citādi: kādas pazīmes rāda, ka šī vēstule ir sūtīta no krematorijas?

Io uzmanīgi nopētīja aploksni.

—    Tādu pazīmju nav, kapteini Dorington.

—           Bet tu man tikko teici, ka vēstules tamlīdzīgās aploksnēs sūtot no krematorijas.

—           Atļaujiet atkārtot, kapteini, kā es teicu: vēstules bez atpakaļadreses sūta krematorija.

—          Tātad ja šajā vēstulē nav norādīta sūtītāja adrese … — Ruts uz brīdi apklusa. — Ko tas nozīmē, Io?

—           Tas nozīmē, — Io lēni iesāka, un viņa iesarkanās ačeles iemirgojās, — tas nozīmē… ka šo vēstuli varētu sūtīt no krematorijas… Jā, varētu. Bet tā varētu būt arī no cita ofisa.

Io, acis nemirkšķinādams, blenza uz savu patronu, un Rutām šķita, ka robota skatienā viņš mana vieglu ironiju.

—           Tevi nevar pieķert, Io! — Ruts nogrozīja galvu. — Tev ir dzelzs loģika.

—           Nevis dzelzs, — robots iebilda, — bet tranzistori. Divdesmit četri tūkstoši astoņi simti četrdesmit seši tranzistori.

—           Tas ir vareni! — Ruts piemiedza acis. — Tu maksā dārgāk par jebkuru cilvēku.

—    Cik tad maksā cilvēks? — Io jautāja.

—          Kā lai tev pasaka… Dažādi. Dažreiz ļoti maz, bet gadās ari pretēji…

—           Salīdzinot jāoperē ar vidējiem skaitļiem, — Io pamācīja.

—    TeV atkal ir taisnība, — Ruts piekrita, — taču baidos, ka attiecībā uz cilvēci, pat uz vienu cilvēku vidējā skaitļu metode īsti neatbilst. Personību grūti izskaitļot. Ikviens cilvēks ir bezgalība. Kā to var izteikt ar vidējiem skaitļiem? Io, vai tu zini, kas ir bezgalība?

—    Protams! Tas, kas nekad nebeidzas, piemēram, laiks. No laika viedokļa cilvēks nav bezgalīgs. Viņa laiks ir ierobežots — no dzimšanas līdz krematorijai.

—    Vienam cilvēkam — jā, bet visai cilvēcei tā nav. Turklāt cilvēku nevar uzlūkot tikai no tāda redzes viedokļa, cik garš viņa mūžs. Bezgalība ir viņā pašā, viņa iekšējā pasaulē.

—    Iekšējā pasaule arī nav bezgalīga, — robots iebilda. — Deviņdesmit seši procenti ūdens, mazliet oglekļa, dzelzs, kalcija, fosfora, pārējais ir baktērijas; izņēmuma kārtā — pāris gramu zelta un daži tranzistori, lai pastiprinātu apkārtējās vides uztveri.

—    Vai tu gribi teikt, ka pats esi sarežģītāk iekārtots?

—    Es to neapgalvoju. Cilvēks jau arī netika uzreiz pagatavots.

—    Nenoliedzami… Turklāt man šķiet, — Ruts ļoti nopietni piebilda, — lai izgatavotu cilvēku, nācās patērēt mazliet vairāk laika nekā jebkura robota izgatavošanai. Pat «S» sistēmas robotu …

Io attieksme pret «S» sistēmas robotiem acīmredzot nebija tik vienkārša. Viņa ačeles nodzisa, un viņš neko neatbildēja. Ruts juta, ka bijis netaktisks. Viņš gribēja neitralizēt sava uzticamā palīga negatīvās emocijas.

—    Lai arī cik universāla un sarežģīta konstrukcija būtu «S» sistēmas robotiem, — Ruts teica, — viņiem piemīt viens būtisks trūkums — viņi pārāk atgādina cilvēkus …

Io neatbildēja. Iespējams, ka viņš neuzskatīja šo «S» sistēmas robotu īpašību par trūkumu.

—    Atgādina cilvēku sliktākās īpašības, — Ruts paskaidroja. — Tā, protams, ir viņu programmas īpatnība. Man personiski, Io, daudz labāk patīk tavas sistēmas robotu programma. Tā ir lieliska, droša programma, uz kuru gandrīz vienmēr var paļauties.

—    Vienmēr! — izlaboja Io, un viņa ačeles atkal sāka mirgot.

Ruts atcerējās Io sirds vietā iemontēto drošinātāju, taču nestrīdējās.

—    Vēl man, Io, patīk ari tavas sistēmas robotu spēja ātri pilnveidoties, — Ruts turpināja. — Tajās nedaudza- jās dienās, kuras mēs esam kopā, tu esi spēris ievērojamu soli uz priekšu; tu daudz pareizāk runā, gandrīz nesvepsti, tavs vārdu krājums nepārtraukti pieaug, un man pat šķiet, ka tavs interešu loks pamazām paplašinās …

—    Pateicos, kapteini Dorington, — Io loti nopietni sacīja, — tas viss ir tāpēc, ka mēs savstarpēji viens uz otru iedarbojamies.

—    Kādā veidā?

—    Manas sistēmas robotiem ir īpašs relejs.

—    Pilnveidošanās relejs?

—   Jā.

—    Interesanti! Pēc kāda principa tas darbojas?

—    Tiešās kopēšanas princips, — Io noskaldīja, un Rutām atkal šķita, ka viņš pamana robota iesārtajās ačelēs vieglu ironiju.

* * *

Pēc brokastīm Ruts nobrauca lejā hallē un, izgājis no lifta, uzskrēja tieši virsū vienam no korespondentiem, kas bija viņu intervējis. Sis žurnālists — mazs, rudiem matiem, riebīgi nekaunīgs — bija palicis Rutām atmiņā, un viņš to tūlīt pazina. Korespondents, protams arī pazina kapteini, taču šoreiz centās izvairīties no satikšanās. Bailīgi acis novērsis, viņš iemuka liftā, izlikdamies, ka ļoti steidzas. Ruts tomēr satvēra viņu aiz piedurknes un paguva izvilkt no lifta, iekams durvis bija aizbīdījušās.

—    A, tas esat jūs, kapteini Dorington, — korespondents apjucis nomurmināja, cenzdamies neskatīties uz Rutu. — Ļoti priecājos, taču, atvainojiet, esmu briesmīgi aizņemts. Man ir tikšanās ar . . .

—    Gan jau pagūsiet, — Ruts teica, paņemdams viņu zem rokas. — Man jums jāpastāsta kaut kas… interesants. Var teikt, pat… sensacionāls. Vai neieiesim bārā?

—    Citreiz, kapteini. Goda vārds, es steidzos. Es jums vēlāk piezvanīšu …

Viņš mēģināja atbrīvoties, taču Ruts nelaida vaļā viņa elkoni.

—    Vai tad jūs neinteresē sensācija?

Izdzirdējis vārdu «sensācija», korespondents iesānis pa- blenza uz Rutu.

—           Kāda sensācija, kapteini? … Ja kaut kas par ekspedīciju uz Plutonu …

—    Nē. Paiesim sāņus, es jums pastāstīšu.

Nelaizdams vaļā korespondenta elkoni, Ruts aizveda

savu gūstekni halles pašā galā un nosēdināja viņu atzveltnes krēslā.

—           Vai kaut ko iedzersiet? — Ruts pamāja uz bāra leti, pie kuras gatavībā bija sastinguši roboti — oficianti.

—           Nē, pateicos. Stāstiet ātrāk, kas noticis, kapteini! Man patiešām ir maz laika.

—          Mūsu pirmajā tikšanās reizē jūs bijāt daudz runīgāks, ziņkārīgāks, pat uzmācīgs.

Korespondents piesardzīgi palūkojās apkārt.

—           Ko lai dara, kapteini. Mūsu laikos viss ātri mainās. Pirms dažām dienām jūs pats bijāt sensācija. Taču patlaban …

—    Kas ir patlaban? …

—    Patlaban es dzenos pakaļ nākamajai sensācijai.

—    Vai drīkstu zināt — kādai?

—    Ak, ar to jūsējo nevar ne salīdzināt…

—           Tātad jums ir veicies, ka esam šodien satikušies. Materiāls pirmajai lapaspusei, kā mēdza teikt manā laikā. Vai gribat to iegūt?

—    Atkarībā no tā, kāds tas ir.

—    Nepieredzēts noziegums!

—           E-ē, ar to šodien publiku nevar pārsteigt. Piedodiet, man …

—           Nelaidīšu jūs vaļā, iekams nebūsiet kopā ar mani iedzēris … Ei, jūs! — Ruts pamāja ar roku uz bāra pusi. — Divus stiprus kokteiļus — man un manam draugam … — Viņš jautājoši uzlūkoja sarunu biedru.

—           Mani sauc Bedžs, — -korespondents nomurmināja, nemierīgi triņādamies krēslā.

—          Manam draugam Bedžam. Aši! … — Ruts pagrieza savu krēslu un piebīdīja to cieši klāt korespondentam, tā nogriezdams visus ceļus bēgšanai. Bedžs to saprata un acīmredzot samierinājās. Viņš diezgan mierīgi paņēma glāzi ar kokteili, kuru pienesa robots — oficiants, atslīga krēslā un, iedzēris pāris malku, jautājoši raudzījās uz Rutu.

—   Roktaunā ir kāds gangs … — Ruts iesāka.

—          Roktaunā ir daudz gangu, — Bedžs viņu pārlaboja, sūkdams kokteili.

—           Es domāju gangu, kas sevi dēvē par… — Ruts uz bridi daudznozīmīgi apklus^, — kuru sauc par Vienlīdzīgo Virspadomi…

Bedžs aizrijās ar kokteili un daļu glāzes satura iz- šļakstīja uz savām gaišajām biksēm.

—          Izbeidziet šos jokus, kapteini, — viņš nomurmināja starp klepus lēkmēm.

—          Es nemaz nejokoju, — Ruts iebilda. — Vai tad jūs nekad neesat dzirdējis par tādu organizāciju?

—           Neesmu dzirdējis un negribu dzirdēt, laidiet mani… — Viņš mēģināja piecelties, taču Ruts nelāva.

— Tās ir muļķīgas pļāpas, kapteini. Neieteicu jums kādam par šo tēmu pat ieminēties. Dieva vārds, neieteicu …

—    Kāpēc gan ne, Bedž?

—          Tās visas ir blēņas; nekā tāda nav. — Viņš bailīgi palūkojās apkārt. — Kāds palaidis bezjēdzīgas valodas … Par to jūs sāks izsekot, kapteini.

—   Kas tad to darīs?

—   Varas orgāni. .. policija .. s

—    Bet kādēļ jūs tā nobijāties?

—    Es nenobijos .,.

—          Nobijāties gan, Bedž. Izdzeriet savu kokteili! Izdzeriet un ejiet. . . Biju domājis, ka jūs esat godīgs žurnālists. Gribēju jums pavēstīt… sensāciju … Bet jūs vai nu izliekaties, vai uzvedaties kā strauss… Nezinu, vai šie putni vēl saglabājušies uz Zemes.

—          Strausi? … Laikam gan … Zooloģiskajos muzejos …

—          Agrāk viņi dzīvoja brīvībā — stepēs un tuksnešos. Mednieki viņus ātri vien iznīcināja, jo strausi bija dumji: kad draudēja briesmas, viņi paslēpa galvu smiltīs .. . Tāpat kā tagad jūs, Bedž. Jūs un lielākā daļa jūsu tautiešu. Jūs gaišā dienas laikā nogalina, bet jūs izliekaties, ka nekas nenotiek, un … gaidāt savu kārtu.

—          Lielās pilsētās aizvien ir bijis augsts noziegumu skaits… Jūs, kapteini, pa šiem gadiem, ko pavadījāt uz Plutona, esat no tā atradis.

—    Iespējams. Es patiešām esmu no daudz kā atradis. Bet es patlaban nerunāju par to noziedzību, pret kuru jācīnās un policija acīmredzot savu iespēju robežās ari cīnās. Es runāju par to, kas neredzami apdraud jūs visus. Es vēl neizprotu, kas tas ir, bet jums, kas esat šeit nodzīvojuši veselu mūžu, tas taču ir jāzina… Kaut kas, kura priekšā ir bezspēcīga policija, oiiciālās varas iestādes, varbūt pati valdība. Ja jūs negribat izmantot manu materiālu, ja baidāties, vismaz paskaidrojiet, kas tas ir.

—    Zvēru jums, ka nezinu, par ko jūs runājat.

—    Jūs melojat, Bedž. Melojat, jo esat nobijies. Es taču redzu. Jūs šeit gandrīz visi esat gjēvuļi. Vismaz dodiet mājienu, kur lai atrodu drosmīgu cilvēku, drosmīgu un godīgu, kurš varētu man paskaidrot.

—    Ko paskaidrot, kapteini?

—    To, kas te notiek. Kaut vai to, kas ir Vienlīdzīgo Virspadome.

—    Tss… — Bedžs atkal atskatījās. — Es taču jūs brīdināju. Par dažām lietām nedrīkst runāt un rakstīt, lai… neizraisītu paniku. Nekā tāda nav, es jums apgalvoju… Kaut kādas muļķīgas baumas. Kāds gribējis nobaidīt… Ja jums tīk, tas ir īpašs mistifikācijas veids… Lai neizceltos masveida psihoze, par to neatjauj runāt.

—    Tātad jūs neticat, ka pastāv tāda organizācija? Un ne tikai pastāv; tā ir spēcīga, un no tās varbūt daudz kas ir atkarīgs, daudz kas gan šajā pilsētā, gan visā valstī.

—    Es … n-nē.

—    Un jūs nekad neesat dzirdējis neko konkrētu par tās darbību?

—    Lai notiek, jums varu pateikt… Kaut ko jau esmu dzirdējis … Droši vien visi ir dzirdējuši… Bet tās taču ir baumas, tikai baumas, nekas cits… Tādēļ, lai tās izbeigtu …

—    Bet ja nu šīs organizācijas upuri ir konkrēti dzīvi cilvēki?…

—    Tās ir tikai baumas, kapteini… Ja tādā pilsētā kā Roktauna kāds tiek nogalināts, slepkavam izdevīgāk atsaukties uz kādu mistisku organizāciju un novelt vainu no sevis … Būdams žurnālists, zinu, ka nekad nav izdevies dokumentāli apstiprināt tamlīdzīgas organizācijas pastāvēšanu.

—    Bet vai ir bijuši mēģinājumi to darīt?

—           Bija gan … Laikam jau bija … Agrāk, iekams vel netika aizliegts par to runāt un rakstīt.

—           Vai tiešām jūs neesat dzirdējis, ka ir tāda organizācija, kas bez jebkāda iemesla notiesā cilvēkus vispirms uz izraidīšanu un nodošanu aizmirstībai, pēc tam uz nāvi?

—          Dažādas tenkas jau ir klīdušas … Agrāk… Bet tās ir tikai tenkas. Nekas cits, vienīgi tenkas.

—           Nekas cits, vienīgi tenkas! Nespēju ticēt, ka jūs, publisko informācijas līdzekļu korespondents, nekad nebūtu redzējis kaut vai šīs organizācijas vārdā izsūtītos dokumentus.

—    Dokumentus?

—    Jā, vēstules, zīmītes.

—           Nekad! — Bedža balsī skanēja tāda stingrība un pārliecība, ka Ruts vērīgi paskatījās uz savu sarunu biedru. — Jūs man neticat? — Bedžs pirmo reizi palūkojās Rutām tieši acīs.

—           Nezinu, — Ruts domīgi teica. — Tagad vairs nezinu … Līdz šim neticēju … Bet, ja jūs patiešām neesat redzējis, vai negribat apskatīt?

—    Ko tad?

—    Vienlīdzīgo Virspadomes vēstuli.

Bedža acīs pazibēja dīvaina izteiksme: viss kopā — bailes, šaubas, aizdomas, stipra ziņkāre — žurnālista profesionāla ziņkāre.

—          Vai jums tā ir līdzi? — viņš klusu jautāja un atkal pameta ātru skatienu apkārt.

—    Jā.

—           Patiešām ož pēc sensācijās, — Bedžs nočukstēja. — Parādiet taču…

—    Skatieties — Ruts teica, attaisīdams kabatas portfeli.

—          Skatieties — viņš atkārtoja, iebāzdams pirkstu slepenajā nodalījumā. — Tūlīt…

Bedžs, kaklu izstiepis, saspringti gaidīja.

Ruta sejā parādījās neizpratne. Pirksts sataustīja vienīgi gludo ādas virsmu. Viņš ielūkojās kabatas portfelī. Slepenajā nodalījumā nekā nebija.

—           Nesaprotu… — Ruts iesāka, apgriezdams kabatas portfeli otrādi. — Es to ieliku šeit, un neviens nevarēja …

— Toties es visu saprata, — Bedžs pieceldamies pamāja. — Tiem, kas atgriežas no turienes, — viņš norādīja ar pirkstu gaisā, — tā gadās, kapteini… Ieteicu griezties pie psihiatra … Tagad es skrienu … Paldies par kokteili.

Bedžs jau sen bija nozudis liftā, bet Ruts aizvien vēl sēdēja ar atvērtu kabatas portfeli uz ceļiem.

Varbūt viņš patiešām ir saslimis? … Halucinācijas? … Viņš par tām bija dzirdējis no vecajiem pilotiem.. . Bet tas bija kas cits… Kas gan pēdējo dienu notikumos ir īstenība un kas — satrauktas iztēles rotaļa? Karija — vai viņa ir bijusi? …

Atmiņas par Kariju bija tik sāpīgas, ka viņš ievaidējies aizvēra acis.

Nē, nē, viņš varētu sekundi pēc sekundes atsaukt atmiņā visu to dienu — no pirmās tikšanās ļaužu drūzmā līdz brīdim, kad viņš izsēdināja Kariju uz hospitāļa jumta. Viņas auguma siltumu, maigo roku pieskārienus, matu smaržu — apbrīnojami svaigu un mazliet rūgtenu, viņas lūpas … Un tā, otra Karija, guļoša uz netīra asfalta … Ai nē! … Ja viņš kādreiz patiešām zaudēs prātu, tad vienīgi no šīm atmiņām . . . Bet patlaban …

Viss jāuzņem tā, kā tas ir… Tas viss ir bijis, bet pazudusī vēstule ir vēl viena noslēpumaina epizode neizprotamajā cilpā, kas pamazām savelkas ap viņu … Pa tiem gadiem, ko Ruts pavadīja uz Plutona, viņš bija iemācījies iepriekš nojaust nezināmas briesmas. Arī tagad nevarēja būt, ka viņš maldītos …

Nekas, tur — neizmērojamos izplatījuma tālumos — viņš tādos brīžos bija paļāvies tikai uz sevi, uz savu intuīciju, saviem nerviem, saviem spēkiem. Arī tagad viņš rīkosies gluži tāpat… Acīmredzot palīdzību nav no kā gaidīt. Tātad… Viss ir atkarīgs no viņa. Un likme šajā pēdējā pārbaudījumā, tāpat kā tur, būs vienīgi dzīvība. Šeit ir pat vieglāk… Tur viņa bojāeja apdraudētu visas ekspedīcijas likteni. Bet šeit, Ruts pavīpsnāja, viņš nav ne par vienu atbildīgs… Ja nu Regija… Taču viņas varbūt sen vairs nav … Viņa paša dzīvība … Ruts uz mirkli iztēlojās kosmosa dzīļu tuksnesi, ko caurauž vienīgi bezgala tālo zvaigžņu aukstais mirdzums, un atkal rūgti un samierinoši pavīpsnāja.

Tad viņš piecēlās, salocīja kabatas portfeli, iebāza svārku kabatā un lēnā gaitā izgāja no vēsās halles ļaužu pārpilnās ielas karstajā tveicē.

* *

Dienasvidū Ruts atgriezās «Paradīzē». īo viņu sagaidīja parastajā vietā pie durvīm.

—           Vai ir kas jauns? — Ruts jautāja, ieiedams kabinetā.

—          Rezervētas vietas uz Parīzes reisu. Izlidošana no Roktaunas aerodroma tieši divdesmit divos. Lidlaukā jābūt pusstundu agrāk.

—          Tātad mēs lidosim, Io. Sagatavo bagāžu! Starp citu, vai tu nezini: tas ir tiešais reiss?

—    Paredzēta viena nosēšanās Džonstaunā.

—          Ak tā gan … — Ruts kļuva domīgs. Tātad vēl viena nosēšanās šajā mīļajā valstī. Ja Vienlīdzīgo Virspadomei ienāks prātā nepieļaut, ka viņš aizlido, to bez pūlēm varēs izdarīt arī burzmā Džonstaunas aerodromā — vienā no lielākajiem aerodromiem uz planētas… Tātad ar startu Roktaunā viņa piedzīvojumi vēl nebeigsies, ja arī tie ļautu viņam no šejienes izlidot. Neko darīt, jāapbruņojas ar pacietību un jāgaida.

Ruts drošības dēļ pārmeklēja kabinetu. Vēstules, protams, nekur nebija, bet Ruts jau nemaz necerēja to atrast: viņš lieliski atcerējās, ka bija ielicis tumšās drānas strēmeli kabatas portfelī un nebija no tā šķīries . . . Tomēr kabineta apskate viņam atgādināja par aploksni. Arī tās nekur nebija, lai gan Ruts bija atstājis aploksni uz galda. Ruts pasauca Io.

—          Liela, tumša aploksne? — Io jautājoši blenza uz patronu. — Vai tad kapteinis to nepaņēma līdzi?

—    Es paņēmu tikai vēstuli. Aploksne palika uz galda.

—    Konverta uz galda nebija, — Io iebilda.

—    Vai tu šeit kārtoji?

—    Jā. Konverta nebija.

—    Tātad tu neesi to aizsviedis atkritumvadā?

—          Kā var izsviest to, kā nemaz nav bijis? — robota balsī skanēja izbrīns.

Rutām atkal ienāca prātā doma, ka Io viņu muļķo. Lai gan — kādēļ? Runa taču bija par tukšu aploksni.

Io vēl aizvien stāvēja durvīs; viņa nekustīgais skatiens bija kā piekalts Ruta sejai.

—          Piedod, Io, — Ruts pavīpsnāja, — visticamāk, ka pats būšu kaut kur iebāzis to sasodīto aploksni.

—    Bet cik liela var būt šī ticamība? — Io gribēja zināt.

Ruts paraustīja plecus.

—   Laikam ne visai liela.

Io pagriezās un lēnām izgāja no kabineta. Rutām šķita,

ka robots ir par kaut ko noraizējies.

* * *

Līdz aerodromam viņi nokļuva bez starpgadījumiem. Ruts nolēma bez īpašas nepieciešamības neizaicināt likteni … Spārngriezi vadīja «Paradīzes» pilots — šķiet, tas bija «S» sistēmas robots. Ruts un Io bija pasažieri. Pilots bija ārkārtīgi nerunīgs. Visā lidojuma laikā viņš nebilda ne vārda. Tikai nosēdinājis spārngriezi uz aerodroma ēkas jumta, pilots, nepaskatījies uz Rutu, izmeta:

—    Klāt esam. Ardievu, cienījamais kapteini Dorington!

—    Uz redzēšanos, — Ruts lēni teica, kāpdams laukā no spārngrieža kabīnes. — Uz redzēšanos.., Mēs taču vēl varam satikties, vai ne?

Pilots neatbildēja.

Ruts un Io nebija paguvuši paspert ne pāris soļu, bet sudrabotā, caurspīdīgā spāre jau bija pacēlusies gaisā un izgaisusi tumšajās debesīs.

Sākumā Rutu apdullināja drūzma aerodromā. Ļaužu straumes plūda visos virzienos, nolaizdamās un paceldamās kopā ar klusu slīdošajām uzbrauktuvēm, nobrauktuvēm un eskalatoriem. Milzīgās zāles bija cilvēku pārpilnas, tie drūzmējās pie ārdurvīm un bāros, kas mirdzēja no metāla un kristāla. Tūkstošifem soļu duna un apslāpēto balsu čala, skaļie paziņojumi par kārtējo avionu un starpkontinentālo raķešu laineru aizlidošanu un atli- došanu, vareno motoru rūkoņa, kas dārdēja no pacelšanās laukumiem, daudzkrāsaino neona reklāmu zibšņi un vizuļošana, no videoekrāniem plūstošā mūzika — tas viss sakausējās grandiozā gaismas un skaņas simfonijā, kuras apslēptajā ritmā Ruts pēkšņi skaidri nojauta draudus. Jā, briesmas bija kaut kur ļoti tuvu, tagad viņš to zināja pavisam droši. Lauzdamies drūzmā caur pārejām un hallēm pakaļ Io, Ruts, līdz pēdējai iespējai saspringts, meta uz visām pusēm ātrus skatienus. Taču cilvēki, kuriem viņš gāja garām, bija aizņemti katrs ar savām darīšanām un savām domām. Neviens nepievērsa viņam uzmanību…

Drīz vien Io bija sameklējis Parīzes reisa reģistrācijas pulti. Visas formalitātes prasīja dažas sekundes, un pēc mirkļa Ruts un Io jau atradās nelielā salonā ar stikla , sienām. Vidū stāvēja lielas vāzes ar skaistiem, košiem ziediem, bet gar sienām — zemi, ar tumšsarkanu ķirš- krāsas ādu apvilkti atzveltņi. Atzveltņos sēdēja un zvilnēja pasažieri, kas gaidīja avionu uz Parīzi. Dažiem līdz! bija tādas pašas sistēmas roboti kā Io.

— Apsēdieties, kapteini, — Io uzaicināja.

Ruts tomēr atteicās un, nostājies salona stūrī, sāka pētīt savus nākamos ceļabiedrus, ar kuriem kopā viņam būs jāšķērso okeāns. Lielākā daļa šķita biznesmeņi un ierēdņi. Viens, jaunāks, ar trulu seju un pašpārliecinātu skatienu, bija ģērbies kosmosa pilota formā, Ruta sejā pazibēja ironisks smīns. Neviens no tiem, kas atradās salonā, bez šaubām, nenojauta, kādām briesmām tiek pakļauts, lidojot kopā ar viņu, Rutu. Lai gan lidot raķešu laineri vienmēr ii zināms risks… Bet šoreiz risks bija nesalīdzināmi lielāks. Viņa aizbraukšana taču bija bēgšana, un Vienlīdzīgo Virspadome, protams, visu jau zināja…

Salona tālākajā stūrī sēdēja dažas sievietes elegantos ceļojuma kostīmos. Ruta vērtējošais skatiens aizkavējās pie viņām. Visas, bez šaubām, piederēja pie mantīgo aprindām, taču neviena nebija, pievilcīga. Salonā pamazām arvien vairāk saradās ļaužu. Tagad visi krēsli jau bija aizņemti, un klātpienākušie stāvēja starp vāzēm un atzveltņiem. Iedegās uzraksts, kas atļāva doties uz lidmašīnām, un tajā pašā mirklī atbīdījās durvis uz spilgti apgaismotu gaiteni, kas veda kaut kur lejup. Durvīs parādījās melnmataina meitene lidostas darbinieku zilajā formas tērpā. Ruts sakoda zobus… Meitene pie izejas kaut kādā ziņā viņam atgādināja Kariju.

Pūlis sakustējās un lēnām sāka plūst uz gaiteni garām meitenei zilajā tērpā. Sēdošie piecēlās no savām vietām, Salons ātri kļuva tukšs.

Un tad parādījās viņa… Ruts vienā mirklī pazina, tiklīdz viņa ienāca. Ruts it kā sastinga — pārsteigts, apjucis, pēkšņi pilnīgi zaudējis spēkus. Sirds vispirms salēcās, bet tad gandrīz vai apstājās …

Ar augsti paceltu galvu viņa pagāja Rutām pavisam tuvu garām. Kuplos, zeltainos matus pakausī saturēja, šaura, melna lentīte — tāpat kā toreiz viņu pēdējā tikšanās reizē. Līdz sāpēm pazīstams profils ar augstu, brī- num daiļu pieri. Mazas, sārtas lūpas, garo. skropstu ēnas. Savā rudenīgajā skaistumā viņa vēl aizvien bija burvīga. Atturīgs ceļojuma kostīms izcēla slaidā auguma līnijas, tā ka viņa izskatījās pēc jaunas meitenes. Virs

tumšās zamšādas jakas platās apkakles atloka iemirdzējās smalka, smalka zelta ķēdīte — tā pati ķēdīte …

Viegli un ātri viņa izgāja cauri salonam, sīki klaudzinādama pa marmora grīdu melnos papēdīšus. Viņai sekoja divi slaidi vīrieši. Vienam no tiem rokā bija liel3 ādas portfelis.

Jau pie pašām salona durvīm, uz mirkli aizkavējusies pie meitenes zilajā formas tērpā, viņa mazliet pagriezās pret vienu no saviem ceļabiedriem un kaut ko sacīja. Tas ātri atbildēja, un viņa pasmaidīja.

Ja Ruta sirdī vēl bija palikušas kādas šaubas, šis smaids — neatkārtojamais, pasaulē vienīgais smaids — tās pilnīgi izdzēsa… Tā smaidīja tikai viņa — Ruta Regija…

Viņi nozuda gaiteņa dziļumā, jau sen bija apklusuši viņas papēdīšu klaudzieni, bet Ruts vēl aizvien nekustīgi stāvēja. Tagad salonā bija palicis tikai viņš viens pats. Lai gan — nē, blakus nesatricināmā mierā stāvēja Io… Meitene pie izejas jautājoši skatījās uz viņiem.

Bija jāizšķiras. Ruts dziļi ievilka elpu, it kā pamozdamies pēc ilgas gulēšanas. Tagad taču viss ir skaidrs … Viņam vairs nav tiesību lidot. Kaut arī Regija lidotu tikai līdz Džonstaunai, viņš nedrīkst riskēt ar viņas drošību. Bet, ja Regija visu šo laiku te dzīvojusi, viņa nevarēja nezināt, ka Ruts atgriezies, tātad… Kaut gan — kāda tam nozīme? Viņa ir dzīva un, kā liekas, arī laimīga. Tas ir galvenais… «Galvenais!» Ruts domās atkārtoja, un tajā brīdī viņam šķita, ka viņš grib pats sevi par kaut ko pārliecināt…

Io nemierīgi sakustējās.

«Jā, jā, protams,» Ruts nodomāja. «Ātrāk jāpaziņo, ka nelidošu, lai viņi paspētu rīkoties, ja sakarā ar šo reisu ir bijis kaut kas ieplānots.»

Ruts paspēra dažus soļus. Kājas šķita kā no vates, Ruts ar pūlēm spēja tās kustināt.

«Vecais, tu vairs nekam nederi,» viņš domās pats sev teica, «viena acumirklīga tikšanās — un tu jau esi galīgi sačākstējis… Un vēl grasījies cīnīties ar Vienlīdzīgo Virspadomes gangu … Viņa nekad nav tevi mīlējusi, un tu to ļoti labi zināji… Saņem sevi grožos! Tu taču vēl nedomā kapitulēt…»

— Es esmu Ruts Doringtons, — viņš skaļā, noteiktā balsī pateica, pieiedams pie meitenes zilajā formas tērpā.

— Biju nolēmis lidot uz Parīzi, bet pārdomāju. Palikšu vēl pāris dienu Roktaunā. Vai varu pārcelt izlidošanu?

— Lūdzu, — sacīja meitene, nepauzdama ne vismazāko izbrīnu. — Griezieties reģistrācijā, un jums noteiks citu dienu

Viņa paspieda slēdzi, un durvis uz peronu aizvērās. Ruts pagriezās pret Io. Robota iesarkanās ačeles uzzibsnīja un nodzisa. Bija skaidri redzams, ka Io ir pārsteigts, varbūt pat sarūgtināts par Ruta lēmumu,

Pusnakti viņi atkal bija «Paradīzē». Ieraudzījis Rutu portjē klusēdams pasniedza viņam atslēgu. «It ka es būtu gaidīts,» Ruts nodomāja. Io pavadībā viņš devās uz saviem apartamentiem. Viss bija tāpat kā iepriekš. Acīmredzot viņu īsajā prombūtnes laikā neviens te nebija ienācis.

Io vēl nebija beidzis izkravāt čemodānus, te pēkšņi pie durvīm kāds pieklauvēja.

Robots jautājoši uzlūkoja patronu.

—    Atver — Ruts pavēlēja.

Tuvo briesmu sajūta, kas viņu bija sagrābusi jau lidostā un saglabājusies pat pēc tam, kad viņš ieraudzīja Regiju, tagad teica, ka izšķirošais brīdis ir klāt. Ko lai dara, viņš taču neslēpsies. Viņš ir pieradis aci pret aci stāties pretī jebkurām briesmām. Tas ir kosmosa navigācijas galvenais noteikums. Un tas nekad nebija Rutu pievīlis. Turklāt viņa rīcībā vēl bija trīs dienas…

Io pavēra durvis uz gaiteni. Tajā pašā mirklī, atbīdījuši robotu sāņus, istabā ienāca trīs vīri. Ikdienišķi uzvalki un ikdienišķas sejas. Viens — vecākais — tumšās acenēs, iesirms, divi pārējie — pavisam jauni, apaļām sejām, sārtiem vaigiem. Nevilcinādamies viņi devās tieši uz kabinetu. Viens no jaunajiem palika pie durvīm, abi pārējie paspēra pāris soļu uz priekšu un klusēdami paklanījās.

—    Jūs, bez šaubām, mūs gaidījāt? — vecākais jautāja, vērīgi skatīdamies uz Rutu.

—    Nē, — Ruts atbildēja, — un tāpēc jums būs jāpasaka, ar ko izskaidrojama tik vēla vizīte. Lūdzu, sēdieties!

Vecākais tikko manāmi paraustīja plecus, tomēr apsē

dās zemajā atzveltnes krēslā pie galda, pamādams jaunajam, kurš stāvēja blakus. Arī tas, nenolaizdams acis no Ruta, atslīga krēslā.

—          Jūs arī, — teica Ruts, norādīdams uz trešo, kurš vēl aizvien stāvēja pie durvīm.

Vecākais pasmaidīja.

—    Viņš pastāvēs, viņš ir pieradis stāvēt.

—    Kā vēlaties, — Ruts noteica. — Tātad?

—          Mūs atsūtīja Šefs, — vecākais iesāka. — Šefs mums uzticēja, lai nododam jums …

—           Vai jūs runājat par kādu no Vienlīdzīgo Virspa- domes? — Ruts viņu pārtrauca. — Es vienmēr esmu uzskatījis, ka visam jābūt skaidram.

—          Mūs atsūtīja Šefs, — vecākais atkārtoja, uzsvērdams vārdu Šefs, — jūs taču neiedomāsieties, kapteini Dorington, ka ar jums nodarbosies visa Virspadome? Kaut arī jums ir tik sensacionāla slava, tas būtu pretenciozi …

—          Pieņemu jūsu aizrādījumu, — Ruts teica. — Patiešām — šķiet, ka esmu šo to pārspīlējis… Tomēr — jūs mani pazīstat, bet es jūs ne. Vai jums nevajadzētu stādīties priekšā?

—          Pašreizējā situācijā tas nav nepieciešams, — vecākais iebilda, — taču, ņemdams vērā jūsu izcilos nopelnus zinātnē, ar prieku, kapteini, stādīšos jums priekšā. Mans vārds ir Ričards, varat saukt mani vienkārši par Diku. Viņu, — vecākais norādīja uz jauno, kurš sēdēja blakus, — par Ionu, bet tam, — viņš pamāja uz durvju pusi, — ir tikai numurs — trīsdesmitais.

—          Saprotu un novērtēju šo delikāto intimitāti. — Ruts paklanījās. — Varat arī mani saukt vienkārši vārdā — par Rutu.

—          Pateicos, — teica tas, kurš bija nosaucis sevi par Ričardu. — Taču apsēdieties arī jūs, Rut.

—          Protams, bet es vispirms gribētu šo to noorganizēt. Ko jūs, Dik, vēlētos iedzert?

—          Arī tas nav gluži nepieciešams, bet, ja jūs esat tik laipns, mēs neatteiktos no stipra kokteiļa.

—    Lieliski! — Ruts sasita plaukstas. — Io!

Robots tajā pašā mirklī parādījās durvīs, taču puisis, kurš stāvēja pie kabineta, pastiepa roku un aizšķērsoja tam ceju.

Ruts izbrīnījies sarauca uzacis, un Diks nepagriezdamies izmeta:

—    Palaid!

Roka noslīdēja iejā. Io ienāca kabinetā, pa ceļam uzmezdams puisim, kurš stāvēja pie durvīm, visai nepārprotamu skatienu,

—           Paplāti ar dzērieniem un glāzes! — Ruts teica. — Atnes tos stiprākos, Io. Protams, arī sulu un ledu…

Pēc pāris sekundēm galds kabinetā bija piekrauts ar pudelēm.

Ruts domīgi pētīja etiķetes.

—           Vai zināt, es jums pagatavošu kosmisko kokteili. Mēs uz Plutona bijām to iecienījuši. Recepte ir diezgan sarežģīta, toties garšas ziņā… — Ruts noklakšķināja mēli. — Vai jūs neiebilstat, Dik?

—    Pilnīgi paļaujos uz jums, Rut.

—    Bet jūs, Ion? — Ruts uzmeta skatienu jaunajam.

—           Es ari, — atbildēja puisis, ar interesi vērodams Rutu.

—           Cik es saprotu, tad viņš vispār nedzer… — Ruts pameta ar acīm uz trešo, kurš joprojām stāvēja posteni pie durvīm.

Diks noraidoši pakratīja galvu.

Ruts, neteikdams vairs ne vārda, sāka jaukt kokteili. Citu pēc citas viņš atvēra pudeles un kritiski novērtēja pret gaismu dzēriena sastāvdaļas. Viesi nogaidoši klusēja, vērodami ikvienu viņa kustību.

—           Nekautrējieties, — Ruts ierunājās, ar standziņu ielaizdams glāzēs ledus gabaliņus, — kamēr es gatavošu kokteili, pastāstiet, kāpēc esat ieradušies.

Diks nemierīgi noklepojās, bet Ions muļķīgi iesmējās.

—    Mēs nebūt nesteidzamies, — Diks beidzot ieminējās.

—    Kā nu vēlaties …

—           Bet kāpēc spēlēt paslēpes? — Diks noņēma brilles un sāka tās ar salveti tīrīt. — Turklāt es esmu pārliecināts, ka jūs, kapteini, jau esat visu uzminējis. Mēs atnācām jums paziņot, ka termiņš ir saīsināts. Jums… jāpievienojas šonakt.

—           Hm, — Ruts teica, — šķiet, būšu par daudz pielējis no šī liķiera. Baidos, vai nav iznācis pārāk salkans. Esmu jau sācis aizmirst vajadzīgās proporcijas… Kā jūs, Dik, teicāt — termiņš ir saīsināts? Patiesību sakot, kāpēc tad tā? Esmu stingri rēķinājies ar atlikušajām trim dienām. Vai tiešām jūsu šefi nepilda džentlmeņu norunas un garantijas?

—    Rut, jūs pats esat vainīgs. Jūsu mēģinājums aiz

braukt.., Vienam otram tas lika padomāt. Tāpat jūsu negaidītā atgriešanās… Ja otra puse sāk neizprotami rīkoties, tad drošības dēļ spēle jāizbeidz.

—          Ak tā… Izrādās, ka man nebija tiesību pavadīt atlikušās dienas kaut vai, piemēram, Francijā.

—           Protams, ne! Jūs vispār nedrīkstat tagad atstāt mūsu valsti. Jūs taču tūlīt pēc atgriešanās tikāt izsludināts par nacionālo pieminekli. Kā zināms, nav atļauts izvest nacionālos pieminekļus uz ārzemēm. Saprotams, ari izbraukt, ja pieminekļi spēj patstāvīgi pārvietoties.

—          Kas to būtu domājis! — Ruts brīnījās. — Man par to nebija ne jausmas. Tātad …

—          Visticamāk, ka jūs aizturētu Džonstaunā, ja jūs būtu līdz turienei laimīgi ticis.

—    Vai tad es varētu arī netikt?

—    Tāds lidojums, Rut, vienmēr ir risks.

—          Tomēr ceru, ka pēc tam, kad biju atteicies lidot, šī reisa risks manāmi samazinājies, vai ne, Dik?

—    Baidos to apgalvot, taču tāda iespēja varētu būt.

—         Tas ir lieliski, — Ruts noteica ar acīm redzamu atvieglojumu. — Šķiet, ka iznācis itin labs kokteilis. Lūdzu! — viņš sniedza saviem viesiem glāzes.

—          Kapteini Dorington, jūs esat apbrīnojami drosmīgs cilvēks, — Diks ar cieņu teica, paņemdams glāzi. — Savu mūžu vēl neesmu tādu sastapis. Tā kā iedzert uz veselību būtu nevietā, ierosinu izdzert par drosmi.

—Nu Nieki! — Ruts teica, pagaršojis kokteili. — Tas ir gluži profesionāli. Tātad — ko jūs man gribat piedāvāt?

—    Var būt vairāki varianti. — Diks kļuva domīgs.

—    Inde, kas ātri iedarbojas, lode, lēciens no balkona… Es personiski izvēlētos pēdējo priekšlikumu. Inde nederētu tādam cilvēkam kā jūs, bet lode …

—    Tas ir mierīgi jāapdomā, — Ruts viņu pārtrauca.

—   Ceru, ka jūs mani īpaši nesteidzināsiet.

—    Pagaidām ne, taču visam jānotiek šonakt.

—           Tātad mums ir laiks lēnā garā izdzert šo kokteili un pat sabrūvēt vēl vienu, ja jums nebūtu iebildumu.

—          Tik vēlu es nemēdzu dzert vairāk par vienu stipru kokteili, — Diks papurināja galvu. — Citādi es slikti guļu, bet man labi jāatpūšas līdz rītdienai…

—          Kā vēlaties … Bet, kamēr mēs dzeram šo kokteili, vai jūs, Dik, nebūtu ar mieru atbildēt man uz vienu jautājumu. Tas jau sen mani intriģē …

'— Labprāt, Rut, ja vien spēšu.

—    Kādēļ jūs… likvidējat tik daudz cilvēku? Es, protams, nerunāju par sevi… Tā taču ir bezjēdzīga izšķērdība. Cilvēki — tas ir kapitāls .,.

—    Tikai līdz noteiktai robežai, — Diks pasmīnēja. — Kad viņu saradies pārāk daudz, valstij tās ir zināmas rūpes, jo sevišķi mūsu gadsimtā — tehnikas un ierobežotu izejvielu iespēju laikmetā. Tiem, kuri nespēj nodrošināt sev dzīves līmeni atbilstoši vidējam standartam, ir jāpazūd.

—    Saprotu. .. Bet vai tad valsts nav spējīga kaut vai dažiem palīdzēt? Starp viņiem taču neapšaubāmi gadās noderīgas personas… Aizritējušajos gadsimtos rg mazums ģēniju ikdienas dzīvē ir bijuši nepraktiski cilvēki.

—    Ģēniji tagad vairs nav vajadzīgi. Viss, kas nepieciešams tālākai izaugsmei, jau ir radīts. Svarīgs vienīgi noteikts ražošanas līmenis un tam atbilstošs daudzums cilvēku, kas dzīvotu pēc vispārpieņemtā standarta. Visam, kas neietilpst šajos vidējos ietvaros, ir jāatsijājas. Kā no augšas, tā no apakšas. Tā mums tiek garantēta visu standartu saglabāšana.

—    Tātad — «lai zeļ viduvējība»?

—    Tieši tā, Rut! Un mēs lepojamies ar to, ka esam vidējo cilvēku, vidējā vairākuma, vidēji izglītotu, vidēji inteliģentu, vidēji laimīgu iedzīvotāju zeme …

—    Un neviens neprotestē?

—    Protestētāji vienmēr nāca no tām galējām grupām, kuru tagad praktiski vairs nav. Tieši tur, tajos slāņos, radās sasodītie jautājumi, apmēram tādi, kādus patlaban uzdodat jūs. Un tieši tāpēc, Rut, arī jums jāpazūd, lai gan man personiski jūs imponējat.

—    Pateicos. — Ruts iedzēra malku kokteiļa, — Gandrīz viss tā kā būtu skaidrs … Man laikam nevajadzēja atgriezties uz Zemes, kaut gan, starp citu, gluži vienalga — vai tur vai te …

—    Ko jūs! — Diks mundri atsaucās. — Jūsu atgriešanās triumfs — vai tā nav cienīga samaksa par visu? Es jums galvoju, ka mūsu valstī daudzi labprāt mainītos ar jums liktenī. Jūs esat uz mūžu mūžiem ierakstīts kosmosa varoņu grāmatā, jums tiks celti pieminekļi, jūs kļūsiet par skolu hrestomātiju varoni, par jums sacerēs dziesmas…

—    Tātad ne jau visus vidēji laimīgos apmierina oficiālais laimes standarts? — Ruts piemiedza acis. — Dažs labs varētu arī mainīties?

—    Protams, ne jau tagad! Diks iesmējās. — Mazliet agrāk…

—    Protams… — Ruts iegrima domās. — Un tomēr opozīcijai taču ir jābūt. Ir jābūt… Cilvēka daba ir tāda, ka viņš nevar apmierināties ar vidējo līmeni, kaut arī tas būtu vidējās laimes līmenis. Pastāv bailes, vidējās bailes, kā jūs sakāt, bet pastāv arī baiju robeža, Vai jūs par to neesat padomājis, Dik?

—    Manos pienākumos neietilpst domāt par to. Ar to nodarbojas citi. Taču krematoriju jauda var tikt arī palielināta …

—    Tad jau neko… — Ruts viņu pārtrauca, pamanījis, ka pie durvīm stāvošajam zellim aiz muguras parādījies Io un viņa ačeles tā neparasti mirgo. — Tad jau neko, — viņš turpināja, — pienācis laiks izvēlēties. Un es esmu izvēlējies…

Diks, turēdams rokās glāzi ar neizdzerto kokteili, ieinteresēts gaidīja,

—    Es esmu izvēlējies, — Ruts atkārtoja, pieceldamies no krēsla.

Zibenīgs trieciens ar kreiso roku īonam pa smakru un lēciens pie Dika, kurš nepaguva pietrūkties kājās … Apgāzās galds, nošķindēja stikla lauskas.

Pie durvīm stāvošais zellis metās pie viņiem, taču Io satvēra viņu no mugurpuses, un viņš ar blīkšķi aizlidoja pie ekrāniem. Kamēr Ruts un bandas barvedis ķepurojās pa grīdu, Io ar diviem vareniem savu spīļroku sitieniem pārvērta trīsdesmitā galvu par kaut ko pilnīgi bezveidīgu. Ruts jau sāka gūt virsroku, bet tajā brīdī dabūja no aizmugures tādu triecienu, ka uz mirkli zaudēja samaņu. Krizdams augšpēdu, viņš vēl paguva ieraudzīt Ionu ar asinīm noplūdušu seju — viņš gatavojās sist otrreiz. Kaut kur iztālēm atskanēja Dika balss:

—    Tam jau pietiek, stiep aiz kājām uz balkona.

Ions pieliecās un satvēra Rutu aiz kājām, bet tajā pašā brīdī viņa asinīm noplūdusi seja mežonīgi sašķobījās, viņš atstreipujoja atpakaļ un griezīgi iebrēcās aiz sāpēm, velti pūlēdamies tikt vaļā no Io metāla pirkstiem, kas turēja savu upuri aiz biksēm. Ar to pietika, lai Ruts pagūtu pielēkt kājās. Taču piecēlās arī Diks. Viņa rokā kaut kas nozibēja. Ruts pazina savu pazudušo pistoli.

—    Mierīgi, kapteini! Rokas! Ātri! — Diks pavērsa melno caurumu pret Ruta krūtīm. — Te ir urāna lode, skaidrs? Nu!

Ruts lēnām pacēla rokas.

—   Un tagad uz balkonu — soļos, marš! Nu!

Ruts paspēra vienu soli, tad otru.

—    Veiklāk, kapteini!

Atkal atskanēja Iona griezīgais brēciens.

—    Kas tur ir? — Diks jautāja, nepagriezdams galvu.

—    Viqš mani dedzina ar saviem pirkstiem, — Ions smakdams gārdza.

—    Tad pasaki viņam, muļķi, ka tu esi cilvēks, viņam taču ir relejs . ..

—    Vairs nav, — Ruts izdzirdēja Io pazīstamo balsi. — Es to izņēmu …

Blīkšķis aiz muguras lika Dikam strauji pagriezties. Viņš paguva izšaut, bet tikai vienu reizi. Apžilbis no sprādziena uzliesmojuma, viņš paspēra soli atpakaļ. Ruts pieliecās un metās viņam virsū. Ar vienu sitienu pietika, lai pistole izlidotu no rokas. Ar otru Ruts pievienoja bandas barvedi vairākumam …

Smagi elpodams, viņš aplūkoja kaujas lauku. No uzticamā Io bija atlikuši tikai daži kūpoša metāla gabali, no Iona, kuram nebija izdevies izrauties no robota ciešā tvēriena, — nebija palicis pilnīgi nekas. Nebija arī vairs «S» sistēmas robota, kuru Io bija ietriecis sašķaidītajos sarunu ekrānos. Ruts noliecās pār Dika nekustīgo ķermeni. Arī te viss bija izdarīts. Šis sitiens nekad nepievīla; Ruts pacēla pistoli un iebāza kabatā. Lai nu kas, bet šī manta vēl varēja noderēt.

Pēc tam viņš sakārtoja uzvalku, nomazgājās, uzlika platmali, uzvilki vējjaku un, piebāzis kabatas ar naudu, gatavojās aiziet. Vēlreiz pārlūkojis kabinetu, viņš cieši aizvēra balkona durvis un, savienojis pārrautos sarunu iekārtu vadus tā, lai rastos īssavienojums, uzmeta tiem virsū dīvāna spilvenus un aizkaru, ko norāva no loga. Pēc desmit minūtēm sāksies ugunsgrēks, un, iekams atjēgsies un atradīs, no kurienes nāk dūmi, uguns jau būs iznīcinājusi gandrīz visas pēdas. Katrā ziņā vismaz paies kāds laiks, iekams precīzi tiks noteikts, kas šajā ugunī gājis bojā. Ruts aizvēra durvis uz saviem apartamentiem, iemeta atslēgu atkritumvadā un nobrauca lejā hallē. Portjē pie pults pat nepacēla acis uz viņu. Portjē, protams, zināja, ka caur halli kādam ir jāiziet… Viņš nevarēja neredzēt Ruta nakts viesus.

Izgājis miklajā nakts tveicē, Ruts atviegloti nopūtās. Uzdevuma pirmā daļa bija atrisināta.

Netālu no viesnīcas ieejas stāvēja liela, melna mašīna. Tajā neviena nebija, arī tuvumā nevienu neredzēja.

«Tā droši vien ir viņu mašīna,» Ruts nosprieda. Viņš bez šaubīšanās piegāja, atvēra durvis un apsēdās pie stūres. Iedarbinātais motors klusu ierūcās. Atlaidies elastīgajā sēdeklī, Ruts nospieda pedāli. Mašīna viegli sakustējās un aizslīdēja pa spilgti apgaismotajāmt tukšajām ielām…

Pie tilta motors negaidot noslāpa. Nebija laika noskaidrot iemeslus. Austrumi jau metās gaiši. Tālumā parādījās cilvēku grupa, kas ātri tuvojās. Ruts izkāpa no mašīnas un pa akmens pakāpieniem nogāja lejā pie pašas upes. Te pa šauru betona malu gar krastu viņš nokļuva zem tilta un apsēdās tumsā uz slapja, silta akmens. Pavisam tuvu klusi tecēja melns ūdens. Tas oda pēc naftas, mitruma un vēl kaut kā neizprotama. Skaji sarunādamies, pa tiltu aizgāja cilvēki. Viņu balsis skanēja satraukti.

Ruts sēdēja diezgan ilgi, nedomādams ne par ko. Vajadzēja kaut ko izlemt, bet viņš nespēja izdomāt. Tad viņš iesnaudās.

No miega viņu izrāva čaboņa un neliela lukturīša gaismas stars. Tepat blakus kāds bija.

—    Kas šeit ir? — Ruts paslējies jautāja.

—    Draugi, — skanēja atbilde. — Vai tu no turienes?

—    Jā, es esmu no pilsētas, — Ruts teica. — Bet jūs?

—    Mēs arī, tikai mēs neesam tie, kas dzīvo augšā.

—    Saprotu, — Ruts teica. — Mums laikam ir pa ceļam.

—    Vai to izdarīji tu? — neredzamā balss turpināja.

—    Ko tad? — Ruts noprasīja.

—           «Paradīzē»… Pamatīgi svilst. Viss centrs vienos dūmos.

—          Ā, — Ruts teica, — tas ir spēcīgāk, nekā biju paredzējis.

—    Tad mums tiešām ir pa ceļam.

—    Tā jau es domāju …

—    Bet kā tevi sauc?

—    Ruts Doringtons.

—    Ehē, viņiem neizdevās vis ar tevi izrēķināties?

—    Kā redzi.

—    Tātad mums ir laimējies.

—    Jādomā, ka man arī.

—    Nu tad iesim!

—           Paklausies, — Ruts piecēlās no sava akmens, — saki — kas jūs esat?

—    Tie, kuri nesamierinās.

—   Tas nozīmē, ka man bija taisnība.

—    Kādā ziņā?

—          Tāpat vien … Kādā strīdā. Es apgalvoju, ka jums ir jābūt… Tikai nezināju, kur jūs esat…

—           Jā, pagaidām mēs esam spiesti slēpties. Taču pienāks laiks — un drīz vien …

—           Kādēj jūs nedodat ziņu tiem, kuri ir nolemti pazudināšanai?

—          Tas nav tik vienkārši. Pie mums ir tikai tie, kuriem nav ceļa atpakaļ. Turklāt ir iespējama nodevība … Lai gan — tu pats drīz vien pārliecināsies, ka mēs nesēžam rokas klēpī salikuši…

—    Bet katru dienu tur, augšā, iet bojā cilvēki.

—          Bojā iet vājākie. Citiem atveras acis, un tie nāk pie mums. Par mums jau arī daudzi zina… Tikai klusē, jo baidās. Baiļu un melu tīmeklis audies desmitiem gadu. Nav viegli tikt no tā vaļā.

—          Jā, bailes — tā ir draņķīga sajūta… Tomēr lielākā daļa to, kas ir augšā, izšķirošā brīdī būs ar jums. Es tur satiku kādu meiteni… — Ruts smagi nopūtās. — Viņas vairs nav, bet tādu kā viņa tur droši vien ir daudz. Esmu par to pārliecināts.

—          Tev, protams, taisnība. Kad viņi noauda savu zirnekļa tīklu, viņi aizmirsa vienu… Cilvēkam nevar atņemt viņa dzīves jēgu… Bet dzīves jēga ir pēc iespējas pilnīgāk izteikt sevi darbā, varonībā, mīlestībā — visā, kas ir saprātīgas dzīves būtība. «Vidējas laimes standarti» nogriezuši pašizteikšanās ceļus … Tad viņi sāka iznīcināt pēc kārtas visus tos, kas nesamierinājās.

—   Vai «viņi» — tā ir Vienlīdzīgo Virspadome?

—          Jā… Viņi tur savās rokās visu valsti. Arī valdību. Un policiju… Viņu noaustajā zirnekļu tīklā iepīti visi.

—   Tā jau es domāju. Gangu mafija? …

—          Viņi izauga no mafijas, kas kontrolēja spēļu namus, tirdzniecību ar narkotiskajām vielām un krematorijas. Bet tagad viņi ir īstenie saimnieki. Viss pārējais ir tikai šķietamība. Iesim.

—           Pagaidi, vēl kaut kas… Sākumā es saņēmu no viņiem vēstules, un tās …

—    Pazuda, vai ne?

—   Jā…

—           Bērnišķīgs triks… Viela, kas sairdama pārvēršas gāzē. Sīs vēstules vienmēr pazūd. Tomēr visi par tām zina.

—   Tātad viņš meloja, — Ruts domīgi ieminējās.

—    Kas?

—   Kāds žurnālists.

Neredzamais sarunu biedrs klusu iesmējās.

—   Viņi visi tur melo. Kas cits viņiem atlicis? Iesim!

—    Iesim, — teica Ruts.

ALEKSANDRS SAĻIMOVS UN VIŅA GRĀMATAS

Vēstulē lasītājam — skolniekam no Altaja (vēstule tika publicēta avīzē «Hleborob Altaja») — Aleksandrs Saļimovs par sevi pastāsta: «Esmu ģeologs, strādājis daudzās mūsu zemes malās — Vidusāzijā, Pamira, Kaukāzā, Ziemeļos, Un rakstu ne tikai zinātniski fantastiskus stāstus, bet arī stāstus par ģeologiem, par viņu darbu.»

Stāstu krājumu par patiesiem notikumiem — «Kalnu kompass» — 1960. gadā laida klajā izdevniecība «Detskaja literatūra». Jau dažus gadus pirms tam bija iznākusi Aleksandra Saļimova pirmā grāmata — «Zemes pulss». Tā bija zinātniskā daiļliteratūra — apraksti par zemestrīcēm. Pēc tam sekoja «Dārdu aizas noslēpums», «Kad klusē ekrāni», «Maksa par nemirstību», «Dinozauru mednieki», «Tuskaroras noslēpums», «Savādā pasaule». Sājos krājumos sakopotie stāsti ir publicēti laikrakstos, žurnālos, Ļeņingradas rakstnieku — fantastu izlasēs, ārzemju antoloģijās, tulkoti PSRS tautu valodas.[1]

Aleksandrs Šaļimovs ir docents Ļeņingradas Kalnu institūtā. Divdesmit triju gadu vecumā viņi beidza šo mācību iestādi, kas ir viena no pirmajām augstskolām Krievijā, un nu jau sen pats māca ģeoloģiju. Ziemā — auditorijās, bet vasarā brīvā dabā — pēc savām mācību grāmatām un jau studenta gados paša izstrādātiem maršrutiem.

Zinātnes par Zemi acīmredzot uz kaut kāda neredzama horizonta saskaras ar rakstnieka daiļradi. Vairāk nekā divi simti gadu ilgajā Kalnu institūta vēsturē var saskaitīt ne vienu vien talantigu literātu paaudzi. Puškina laikā tās audzēkņi bija Aleksandrs Bestuževs-Marlin- skis un Nikolajs Jazikovs. Institūtā izveidojās modernu dzejnieku grupa: Ļevs Kiklins, Oļegs Tarutins, Vladimirs Britanišskis, Leonīds Agejevs un citi. Šeit savas gaitas uzsāka izcilais padomju paleontologs un rakstnieks fantasts Ivans Jefremovs un akadēmiķis Vladimirs Obručevs.

Vladimira Obručeva romāni «Plutonija» un «Saņņikova zeme», tāpat kā Žila Verna un Artura Konana Doila fantastiskā literatūra, jau kopš skolas gadiem noteica Aleksandra Šaļimova aicinājumu. Pēdējā kursā, īsi pirms Lielā Tēvijas kara, viņš izdarīja savu pirmo at-

klājumu — atrada Dienvidkazahijā dzelzsrūdu. Publicēja ari pirmo zinātnisko rakstu.

«lajos interesantajos un grūtajos gados,» atceras Aleksandrs Saļi- movs,» «jaunatne agri nobrieda. Manas paaudzes ģeologi jau mācību prakses laikā uzsāka lielu darbu. Mēs labi apzinājāmies, kādas aizsardzības potences ii mūsu atradumiem. Rietumeiropā jau karoja. Drīz vien ari mums bija jāvelk mugurā šineļi. Iesākto disertāciju atliku lidz labākiem laikiem …»

Dienēdams armijā, Aleksandrs Saļimovs, tiesa gan, nebūt nešķīrās no zinātnes par kalniem. Rakstnieka arhīvā tika atrasts nodzeltējis žurnāls, kurā bija ģeologa — vecākā leitnanta Saļimova — raksts «Zemes magnētisms un magnētadata.»

Bet rakstu «Ģeoloģija un tās uzdevumi Otrā pasaules kara pieredzes gaismā» solīdā militārā mēnešrakstā publicēja jau inženieris apakšpulkvedis Saļimovs. Tāpat kā šie neaizmirstamie izgriezumi, lūpigi tiek glabāti ari militārie apbalvojumi.

Aleksandrs Saļimovs dienēja Polijā. Viņš iemācījās runāt poliski tikpat labi kā savā dzimtajā valodā. Sava prieka pēc tulkoja Juliānā Tuvima dzejoļus. Bija viens no galvenajiem kara ģeodēzijas un topo- giāfijas mācību grāmatas autoriem. Kad tika nodibināta nacionālā zinātņu akadēmija, piedalījās pirmajā poļu zinātnieku kongresā. Jau bija sācis aprast ar domu, ka viņa liktenis ir izlemts, tomēr pēkšņi kādā jaukā dienā iesniedza raportu par demobiiizēšanos …

Tas bija 1954. gadā. Valsts dziedēja brūces. Ja ir jau gandrīz četrdesmit gadu, nav tik viegli otru reizi mainīt dzīves ritumu. Viss bija jāsāk no jauna — ar vairāk nekā pieticīgo asistenta algu, ai lekcijām, kuras apmeklēja kopā ar saviem studentiem, cenzdamies nelikties redzam pazīstamo profesoru neizpratni. Ne mazums ūdeņu bija aiztecējis pa šiem divpadsmit dienesta gadiem. Grūtā brīdi neviļus nāca prātā saniknotā ģenerāļa pēdējās ardievas: «Apakšpulkvedi, tu vēl to nožēlosi!»

Par laimi, nožēlot nebija laika. Pedagoga profesija paņem viņu visu. Turklāt viņš vēl ir ari ģeologs pētnieks. Vasaru — laukā, ziemu — laboratorijā. Un visos gadalaikos uz rakstāmgalda pa rokai kārtējais literārais manuskripts. Pie šī galda mazajā kabinetā (pavisam nesen ši istabiņa bija viss Saļimovu dzīvoklis), kurā līdz pašiem griestiem rūpīgi sakārtotas grāmatas, mazliet vairāk nekā divdesmit gados uzrakstītas vairāk nekā divdesmit paša grāmatas. Par neparastiem piedzīvojumiem uz zemes, zem ūdens, vulkānu dzīlēs, kosmosā. Par cilvēku komunisma pasaulē un par cilvēku «pilnveidota» kapitālisma pasaulē. Par ģeologu, polārpētnieku, dinozauru mednieku, kosmonautu dzīvi. Bez tam vairāk nekā simt zinātnisku darbu: par zemes garozas uzbūvi, par kalnu iežiem, par zemes dziļu noslēpumaino pasauli…

Aleksandrs Saļimovs ir viens no «Vispārīgā ģeoloģijas kursa» autoriem. Viņš sarakstījis strukturālās ģeoloģijas mācību grāmatu, kas tika izdota Kubā (ari tur Aleksandrs Saļimovs strādājis par pasniedzēju). Viņa spalvai pieder pirmā monogrāfija Padomju Savienībā par An- tarktīdas ģeoloģiskās izpētes vēsturi. Rakstnieks kapitāli gatavojās ekspedīcijai un vēl līdz šim brīdim nožēlo, ka tā neizdevās. «Aiz bēdām» uzrakstīja zinātniski fantastisku stāstu «Baltā kontinenta rēgi».

«Elektriskie» pērtiķi! Zinātnisks pieņēmums vai poētisks simbols?

«Gan viens, gan otrs Gorkijs ļoti pareizi nosaucis tautas pasakas brīnumu par hipotēzes prototipu. Pamira man iznāca tuvu saskarties ar leģendu par sniega sātanu. Stāsta, ka noslēpumainā būtne atgādi

not cilvēku. Mītot augstu kalnos sniega joslā nepieejamās alās. No tām iznākot tikai naktīs, un neviens nezina, kā viņi dzīvo. Laika-a tāpēc viņus tik ārkārtīgi reti gadās redzēt. Bet varbūt arī tāpēc, ka viņiem ir zināms mums nepazīstams maskēšanās veids. Dabai bija jā- apvelta savs pabērns ar kādu cilvēkam nepiemītošu pielāgošanās pa- zimi. Lai spētu izdzīvot neiespējamos apstākļos.

Laikam ne velti dažas leģendas, kuras gadās dzirdēt visās pasaules malās, piedēvē «sniega cilvēkam» tādas īpašības, kas atgādina manus «elektriskos» pērtiķus? Kas attiecas uz «sātaniem», varu teikt, ka neko neesmu izgudrojis. Kādā savā stāstā esmu sātanu sacelto traci ģeologu grupā aprakstījis tieši tā, kā dzirdēju no cietušajiem. Tomēr grāmatas redaktoru gan man neizdevās pārliecināt Biju spiests pārveidot stāsta beigas — izskaidrot piedzīvotās nakts šausmas ar indīgiem ziedu iztvai- kojumiem … Manuprāt, neiznāca vairs tik ticami.. .»

Liktenis piešķīris Aleksandram Saļimovam iespēju daudz ceļot. Viņš bijis Vidusāzijā, Pamirā, Kaukāzā, Kolas pussalā, Karpatos un Al- tajā, izstaigājis Krimas kalnus. īpaši braucis uz Kamčatkas vulkāniem, uz Kuriļu salām.

Padomju ģeologi, saka Aleksandrs Saļimovs, atklājuši vulkānu izvirdumu produktos milzum daudz «ķieģelīšu», no kuriem kādreiz uz Zemes varējusi rasties dzīvība. Varbūt vulkānu darbībā iespējams atrast atslēgu, lai atklātu vislielākos dabas noslēpumus arī uz citām planētām? Zinātniska interese par vulkanoloģiju un ar to saistīto jūras ģeoloģiju radījusi teorētisku darbu un fantastisku sacerējumu ciklu . ..

Ar rakstnieku delegācijām Aleksandrs Šaļimovs apmeklējis Japānu, Savienotās Valstis, Angliju un no jauna vairākas reizes Poliju. Tūrisma braucienos uz Indiju un Ceilonu, Meksiku un Alžīriju, Tunisiju un Maroku rakstnieku vadīja cita veida interese — interese par vissenāko kultūru noslēpumaino sasaukšanos, par zudušo pasauļu iespējamo saistību ar planētas ģeoloģisko vēsturi.

Aleksandra Saļimova stāsts «Pēdējā atlanta atgriešanās» ir vēl viena zinātniski fantastiska versija leģendai^ kuru pastāstījis senatnes dižais domātājs Platons. Pēc šīs leģendas, Āfrikas piekrastes rietumu puses salas varētu būt pirms divpadsmit gadu tūkstošiem nogrimuša kontinenta paliekas. Mūsdienu ģeoloģijai ir pamats izteikt šādu minējumu.

Atzīmējot Aleksandra Saļimova 'ceļojumu maršrutus, vajadzētu krietni vien izraibināt ģeogrāfijas kartes. Taču vēl vairāk viņš ceļojis tomēr iztēlē — tāpat kā Zils Vems —ar spalvu rokā. Rakstnieka dinozauru mednieki (tā nosaukts kāds stāsts un viena no Alfeksandra Saļimova — fantastisko darbu autora — grāmatām) nokļuvuši Ekvatoriālās Āfrikas džungļos, kur saglabājušies tautas teiku relikta «pūķi». Stāsta «Klusā okeāna krāteris» darbība noris uz vulkāniskas salas. Bet stāstā «Tuskaroras noslēpums» darbības attīstība aptver gandrīz vai visu zemeslodi. Citos sacerējumos — «Arzahela krātera gūsteknis», «Kad klusē ekrāni», «Dīvainā pasaule» — varoņi ceļo gan pa kosmosu, gan uz tālām planētām. Stāstos «Es, Ksanta, Buks un Foma» (sākumā šī darba virsraksts bija «Tikšanās vecajā energocentrālē»), «Bēglis», «Savādais viesis» un «Planētas atkritumu aizvācēji» galvenie varoņi ir komunisma pasaules pilsoņi.

Viena no svarīgākajām Aleksandra Saļimova tēmām ir — ceļojums nākotnē,

«Manai profesijai tas ir dabiski,» rakstnieks paskaidro, «Vai atceraties Jefremova «Vēju ceļu»? Šajā grāmatā, kas stāsta par ekspedīciju uz Gobi tuksnesi pēc izmirušu zvlņnešu atliekām, ir interesanti prātojumi par ģeoloģijas, paleontoloģijas un astronomijas līdzību. Pēc Jefremova domām, mācība par Zemi un Visumu atklāj neaptveramas laika un izplatījuma perspektīvas, veido gigantisku mūsu pasaules pagātnes ainu, tajā pašā laikā saasinot priekšstatu par nākotnes iespējām.

Man gribas vēl piebilst: ģeoloģija ir romantiska zinātnes nozare. Tajā ir daudz vairāk neatklātā kā atklātā. Dedzīga vēlēšanās izzināt ir spēcīgs fantāzijas ierosinātājs. Zils Vems, Arturs Konans Doils un Vladimirs Afanasjevičs Obručevs aizrāva mani ar Visuma izpētes romantiku. ŠI romantika ir radnieciska mūsu pasaules uzskatam, kas ari no pagātnes vērsts nākotnē. Mana aizraušanās ar ģeoloģijas zinātni sākās no fantastikas un atkal nonāca pie tās. Kā spirāles vītne…»

Jā, nevar novilkt stingru robežu starp rakstnieku — cilvēku pētnieku un zinātnieku — dabas pētnieku. Miljardiem pavedienu saista cilvēku ar visu pasauli, ikviens no mums ir mikrokosmoss — neaptverams kā Visums. Cilvēks un apkārtējā pasaule — tie ir nedalāmi viengabalainas, zinātniskas un mākslinieciskas izzināšanas poli. Kādreiz zinātniski fantastisko literatūru interesēja galvenokārt ārējā pasaule. Zils Verns bija zinātnes un tehnikas progresa dziesminieks. Tagad viņa pēcteči ielūkojas cilvēka radītās tehnikas sfēras divdabīgajā sejā. Tās vēlamajās un nevēlamajās veltēs. Mums jāiemācās saprātīgi pārvaldīt otro dabu. Mūsu paaudzei jāatstāj pēctečiem tīras debesis un neapdraudēta zeme. Par to vēsta Aleksandra Šaļimova pēdējais stāsts «Planētas atkritumu aizvācēji».

Taču pašreizējā ciņa par dzīves telpu ir tikai daļa no uzdevuma. Galvenais mūsdienu zinātniskajā fantastikā ir cilvēki. Viņiem reizi par visām reizēm jānostiprina sava saprāta neizmērojamo iespēju cilvēciskās robežas.

Tieši par to stāsta šī grāmata, kuru jūs izlasījāt. Tajā ievietotos stāstus izgaismo zinātnes un tehnikas iespējamo panākumu morālās vērtības. Rakstnieks brīdina no visai cilvēcei draudošajām kapitālisma briesmām. v

Fantastiskā brīdinājuma žanram lielu nozīmi piešķīra Vladimirs Iļjičs Ļeņins. Viņš ieteica kādam literātam uzrakstīt strādniekiem romānu par to, kā kapitālisma plēsoņas aplaupījuši zemi, izmantodami visu naftu, visu dzelzi, kokus, visas ogles, un atzina, ka tā būtu ļoti vērtīga grāmata.

Aleksandra Šaļimova stāsti ir par gluži reālām briesmām aplaupīt cilvēka smadzenes un dvēseli. Jau šodien ir iespējamas elektronu iekārtas, kas varētu ierakstīt un atveidot mūsu atmiņas tēlus. Māksliniekam, ārstam un zinātniekam tās kalpotu par logu uz garīgās pasaules bezgalīgo noslēpumu. Bet pa tādu logu kaut kādas Centrālās izlūkošanas pārvaldes «speciālisti» izdarītu garīgu «kratīšanu», manipulētu ar cilvēka apziņu. To viņi jau ir gribējuši panākt savos noziedzīgajos eksperimentos ar cilvēkiem, izmantojot ķīmiskus preparātus. Šķiet, ka sabiedrība, kas dižojas ar cilvēka tiesībām, labprāt atzītu par likumīgu visrafinētāko vardarbību pret domas un jūtu neaizskaramību, pret gribas brīvību.

Stāstā «Mantinieki» autors attēlojis, kā ar elektronu mašīnu uz «likumīga» pamata grib iegūt ļoti veca zinātnieka spēcīgo intelektu, lai sadalītu to starp privileģētās šķiras infantilajiem. Tomēr akadēmi-

ķirn ftumoro izdevies nobloķēt savas smadzenč-s un nodot savas spējas un zināšanas sev cienīgiem skolniekiem.

Rakstnieks tic «domājošas» tehnikas iespējām. Bet viņš ir pārliecināts, ka cilvēks uz visiem laikiem būs par to augstāka instance. Cilvēki, neradiet sev elkusl Pat nemanīsiet, kā savu dzīvo saprātu būsiet nomainījuši pret elektronisku maldīšanos. Stāsts «Neveiksmīgais eksperiments» ir sarkastisks. Mašīna kļūst par neapstrīdamu orākulu, bet ne jau tāpēc, ka tajā izdevies pārnest talantīga zinātnieka personību, Elku pielūdz arī pēc tam, kad mašīnā slepus «iemitinājies» godkārīgs intrigants. Neviens nevēlas pamanīt šo maiņu, jo eksperiments izmaksājis milzum daudz naudas …

Aleksandra Saļimova kibernētiskie stāsti no jauna Izvirza problēmu par mākslīgo intelektu. Saprāts — tā nav tikai caurmēra vispārējā loģika. Paši to nemanot, mēs domājam gan kopā ar visiem, gan katrs par sevi — katrs īpaši. Domāt — tas nozīmē sakausēt miljoniem paaudžu izstrādāto tipveida spriedumu par lietām un parādībām ar savu subjektīvo pieredzi un spriedumu, savu individuālo pasauli. Acīmredzot nav nejauša tāda dzīvā saprāta divdabība: tā atbilst pašas pasaules divējādībai — dabas likumu vispārīgumam un katras to atsevišķas izpausmes konkrētībai. Vai mašīna var atkārtot visu to, ko mēs paši tikai sākam izprast un kas ir tik neiedomājami komplicēts?

Domu par katra cilvēka «es» vērtību Aleksandrs Šaļimovs pavisam citādi attīsta stāstā «Pievienošana vairākumam». Tajā tiek parādīta kapitālistiskās sistēmas iespējamā netālā nākotne. Slepenā mafijas impērija iekļuvusi visās sabiedrības un valsts porās. Neredzams un loti varens spēks piespriež «labprātīgu» nāvessodu katram, kurš uzdrošinājies pacelties pāri vidējam līmenim. Organizēta noziedzība Rietumos jau šodien liecina par to, ka tur valda nevis likums, bet patvaļa.

Ne jau tas vien stāstā atbilst patiesībai. Ne velti fašisms plānveidīgi «pievienoja vairākumam» visprogresīvāko inteliģenci, it īpaši komunistus. Noziedzīga sistēma taču tikai tad jūtas droša, ja redz apkārt bezveida pūli, nevis tautu, kas lepna ar saviem vadoņiem, domātājiem, dzejniekiem. Arī pati sistēma nebūt neizbīda priekšgalā spēcīgāko vai viltīgāko, bet gan tādu (to konstatējuši socioloģiskie pētījumi), kas pēc saviem «vidējiem rādītājiem» vislabāk atbilst šādas sistēmas pamatiem, tās spēles noteikumiem. Izcila viduvējība ir labi ierīkotas apspiešanas mašīnas zīmīgs simbols.

Manuprāt, Aleksandra Saļimova fantastisko brīdinājuma stāstu prognoze ir pareiza ne tikai attiecībā uz mūsdienu Rietumu kapitālismu. Prognoze ir patiesa arī tāpēc, ka apliecina pretošanās neizbēga- mību un nepakļauto apvienošanos, ko autors uzsvēris stāsta noslēguma epizodē.

Nākotni neizšķir fatāla notikumu gaita. Katrā tagadnes mirklī savijas dažādas, brīžiem cita citu, noliedzošas nākotnes iespējamības. Mūsu dienās, XX gadsimta otrajā pusē, tāpēc ir ārkārtīgi liela katra personiskā atbildība par vēlamās iespējamības pastāvīgu apzinātu izvēli, atbildība par labākas nākotnes apliecinājumu. Sai atbildībai varbūt ir pati svarīgākā nozīme, audzinot sevī visiem kopējo ideālu un mērķu skaidru individuālu apzināšanos.

Atbildība par savu tuvāko taču veido personību un mūžu mūžos būs Cilvēka visaugstākā mēraukla. Stāstā «Es, Ksanta, Buks un Foma» grūtā brīdī Filips atceras aizgājušo dienu izcilā cilvēka teicienu: «Mēs būsim laimīgi vienīgi tad, kad apzināsimies savu kaut vai vispieticīgāko nozīmi.» Pie tādas patiesības nav viegli nonākt Albīnam stāstā

«Bēglis» (grāmatā «Dārdu aizas noslēpums»)'. Viņš mēģina aixiet no šis pasaules problēmām ar laika mašīnu. Arī stāstā «Savādais viesis» rakstnieks savdabīgi paudis domu, ka cilvēks ir atbildīgs par visu, kas notiek apkārtējā pasaulē. Stāsts ir par jocīgu atgadījumu, kā no nākotnes atmaldījies inteliģents kaķis Sokrāts un kā zēna Ksana ģimene pāri «laika kalniem» traucas to glābt.

Aleksandram Saļimovam patīk lasīt šo moderno pasaku literārajos vakaros. Rakstnieks lasa labi, talantīgi kā apdāvināts pedagogs. Interesanti vērot, ar kādu aizrautību visu vecumu lasītāji uztver itin gudrā kaķa komiski nopietnos prātojumus… Aleksandra Šaļimova cilvēciskotie dzīvnieki ir metaforiski tēli. Stāstā «Es, Ksanta, Buks un Foma» cilvēka draudzība ar dzīvniekiem un robotiem simbolizē to harmoniju, kāda jāsasniedz mums — saprātīgām būtnēm — attiecībā uz dabu un tehnikas sfērām ideālā komunisma pasaulē.

Šajā grāmatā ievietotie stāsti uzrakstīti dažādā toņkāitā un attiecas uz visiem mūsdienu fantastiskās literatūras virzieniem. «Izteikta» zinātniskā fantastika dabiski mijas ar pasāku fantāziju, tehnoloģiskā izvēršas prātu sadursmē ar gribasspēkiem. Morālo konfliktu dramatisms ietonēts ar vieglu humoru, šķelmīgu zobgalību, sarkasmu. Laimīgs tas rakstnieks, kurš spēj smalkjūtīgi pazoboties, šķiet, tas prasa tādu pašu talantu kā mēra izjūta vārda mākslā. Manuprāt, lasītājs pratis novērtēt Aleksandra Šaļimova prozas izteiksmīgo vienkāršību un māksliniecisko pilnskanību. Kaut kādā ziņā rakstnieka daiļrade ir tuva šī žanra klasiķu grāmatām (ne velti viņi bija ievirzījuši Aleksandra Šaļimova likteni). Kaut kādā ziņā autora poētiskā valoda atspoguļojusi personisko — zinātnieka, pasniedzēja, lieliskā stāstnieka pieredzi.

Aleksandram Šaļimovam literārā daiļrade nekad nav bijusi izsmalcinātas iztēles auglis. Būdams cilvēks ar vērīgu prātu, vispusīgi izglītots, viņš nonācis pie fantastiskās daiļliteratūras jau kā nopietns dzīves pētnieks. Saļimovs prot lieliski veidot spraigu sižetu, kas balstās ne tikai uz negaidītiem darbības pavērsieniem. Viņa stāstos ir interesanti varoņu likteņi, viņu rīcības iekšējie motīvi. Šis grāmatas autora daiļrade saista ar tēmas oriģinalitāti un nozīmību.

Taču pats galvenais, manuprāt, Aleksandra Salimova talantā ir ta3, ka viņa saturīgā daiļrade ir daudzšķautņaina — tā ir rakstnieka vispusīgās personības iezīme. Viņš ir mākslinieks un zinātnieks, pedagogs un žurnālists, nākotnes dziesminieks un mūsu dienu sadzīves žanra rakstnieks, fantasts un ceļotājs. Visdažādākās intereses, kopumā ņemot, izveidojušās par vienotu dzīves mērķi. Visgrūtākais, bet arī vislaimīgākais Aleksandra Šaļimova liktenī, pēc mana ieskata, ir tas, ka viņa rakstnieka biogrāfija savijusies ar zinātni, kā sakļāvušies saņemtu roku pirksti. Varbūt te slēpjas amatu «savienošanas» noslēpums, kas ilgst nu jau ceturtdaļgadsimtu?

Rakstnieka dzīve ir kā pāri plūstoša upe. Tajā ir ne tikai stāsti un garie stāsti, bet ari apraksti un populāri zinātniski raksti avīzēs un žurnālos dažādās valsts malās un aiz robežām; tajā ir literāras un publicistiskas uzstāšanās, tajā ir gan žurnālista, gan vēlreiz rakstnieka darbs radio un televīzijā: savu sacerējumu inscenējumi, īpaši sarakstītas raidlugas… Nebeidzamas tikšanās un sarakste ar lasītājiem: ļeņin- gradiešiem, altajiešiem, Krimas un Tālo Austrumu iedzīvotājiem. Literārās diskusijas, semināri, sanāksmes. Sabiedriskais darbs Ļeņingradas Rakstnieku namā. Tur, uz Voinova ielu, Aleksandrs Saļimovs brauc no pilsētas otras malas. No lekcijām, eksāmeniem, no savām katedrai rūpēm. Aizvien iznesīgs, labvēlīgas intereses piesātināts, ar humora

dzirksti acis. Nejuzdams darbdienas smagumu. Vai varbūt tas tikai tā šķiet mums — viņa biedriem zinātniskās fantastikas sekcijā? Vai ari tā tas ir vienmēr, kad tik daudzi aicinājumi no visdažādākajām pusēm padara augligu radošās dzīves kopīgo mērķi?

Tās jau ir vispārcilvēciskas spējas — īstenot savu daudzpusību. Garīgo spēju harmonija vairs nav ārkārtēja likteņa privilēģija. Bet tās it bezgala tikumiskas spējas — neatlaidīgs ikdienas darbs, brīžiem pat uz cilvēka spēku robežas. Toties viņa dzīvi apstaro ne ar ko nesalīdzināmas laimes zvaigznes,

A. BIitikovs

SATURS

Savādais viesis* …..; 8

Neveiksmīgais eksperiments* … 19

Es, Ksanta, Buks un Foma* . . 41

Logs uz bezgalību* . . « . « 54

Mantinieki* .,,,..< 82

Klusā okeāna krāteris* …. 95

Pievienošana vairākumam* . . ; 150

Btitikovs A. Aleksandrs Šajimovs un viņa grāmatas* ■ , , , . 230

Шалимов Александр Иванович ОКНО В БЕСКОНЕЧНОСТЬ Научно-фантастические рассказы Рига «Лиесма» 1984 На латышском языке Серия «Приключения, фантастика, путешествия» Перевела с русского Гайда Ливенсоне Художник Василий Шелков

HB Mi 4129 Aleksandrs Saļimovs LOGS UZ BEZGAUBU

Redaktore Ļ. Hilimonoka. Mākslinieciskā redaktore M. Dragūne. Tehniskā redaktore G. Slepkova. Korektore L. Smilga.

Nodota salikšanai 04.07.83 Parakstīta iespiešanai 09.12.83. Formāts 84x108/32. Avīžu papīrs. Baltikas garnitūra AugSt< spiedums. 12,6 uzsk.' iespiedi.; 13,65 uzsk. kiāsu nov.; 14,02 izdevn, 1. Metiens 45 000 eks. Pašūt. Ni 1234-5. Cena 1 rbt. Izdevniecība «Liesma», 226047 Rīgā, Pa« domju bulv. 24. Izdevn. JV« 24/31663/J-2807. Iespiesta Latvijas PSR Valsts izdevniecību, poligrāfijas uri grāmatu tirdzniecības lietu komitejas tipogrāfijā «Cīņa», 226011 Rīgā, Blaumaņa ielā 38/40. Vāks un priekšlapa iespiesti Rīgas Paraugtipografijā, 226004 Rīgā, Vienības gatvē 11.

* * *

«26. janvārī. Urbšana virzās uz priekšu sasodīti lēni. Desmit dienās neesam pieveikuši piecdesmit metrus. Izrādās, ka rifs ir stipri dobumains. Kamēr tukšumi nebija lieli, kaut kā vēl tikām ar tiem galā. Taču vakar instruments uzreiz iegruva vairākus metrus. Diirtānla vainags tika sabojāts. Veselu dienu likvidējām avāriju. Ja tā turpināsies, nepagūsim noteiktajā laikā pabeigt urbumu…»

Atceros, ka toreiz Pīteram teicu:

[1] latviešu valodā 1959. gadā iznākusi grāmata «Zemes pulss», 1965. gadā — «Dārdu aizas noslēpums» un «Ledus tuksneša spoki» un 1969. gadā «Tuskaroras noslēpums».

Content

Šaļimovs Aleksandrs Logs uz bezgalību

LOGS UZ BEZGALĪBU

SAVĀDAIS VIESIS

NEVEIKSMĪGAIS EKSPERIMENTS

ES, KSANTA, BUKS UN FOMA

LOGS UZ BEZGALĪBU

MANTINIEKI

KLUSĀ OKEANA KRĀTERIS

PIEVIENOŠANA VAIRĀKUMAM

ALEKSANDRS SAĻIMOVS UN VIŅA GRĀMATAS

SATURS